
Introducere 


Este greu de spus cu exactitate ce este filozofia religiei. Ea ar 
putea fi definită ca „filozofare asupra religiei", însă dezacordurile 
referitoare atîtla natura filozofiei cît şi a religiei sînt atît de mari, 
încît chiar şi această definiţie îşi are neajunsurile ei. Filozofia re¬ 
ligiei reprezintă în prezent o ramură recunoscută a filozofiei, dar 
ar fi pripită concluzia că ea ar fi ceva cu totul unic, adică o dis¬ 
ciplină care să se deosebească radical de altele, aşa cum se deose¬ 
beşte, de exemplu, chimia de tricotat. 

In această carte nu mă voi încumeta să-mi asum riscanta sar¬ 
cină de a defini filozofia religiei. Intenţia mea este să arunc o pri¬ 
vire asupra unora dintre problemele despre care se consideră în 
mod tradiţional că intră în perimetrul ei. Cea mai importantă 
dintre acestea este existenţa lui Dumnezeu, aşa încît multe dintre 
cele ce urmează sînt dedicate existenţei lui Dumnezeu. Mă voi 
referi, de asemenea, la relaţia dintre moralitate şi religie, la con¬ 
ceptul de „minune" şi la noţiunea de „viaţă de după moarte". Este 
inevitabil ca pe parcursul lecturii să se întrevadă propriile-mi opi¬ 
nii referitoare la anumite chestiuni, deoarece este greu să discuţi 
probleme filozofice făcînd abstracţie de anumite opţiuni proprii. 
Insă am încercat să tratez problemele astfel încît cititorul să-şi 
poată forma propriile puncte de vedere. Am încercat de aseme¬ 
nea să scriu pornind de la premisa că pregătirea filozofică a citi¬ 
torului este minimă sau inexistentă. 

Trebuie să remarc că sub titlul de filozofie a religiei pot fi in¬ 
cluse mult mai multe probleme decît cele pe care le abordez eu. 
Există, de pildă, subiecte care rezultă din studiul comparativ al 
religiei şi din diferitele credinţe specifice unei anumite religii. însă 
un tratat complet de filozofie a religiei ar fi o construcţie vastă 

şi complicată, iar spaţiul acordat unei introduceri este limitat. în 
orice caz, doresc să ofer un punct de plecare. 

Pentru început ar fi poate bine să se spună încă două, trei 
cuvinte despre structura celor ce urmează. Să presupunem că vă 
cer să credeţi ceva anume. Mi-aţi putea pune în acest caz două 
întrebări. în primul rînd mă puteţi întreba dacă ceea ce consider 
eu că este aşa poate fi aşa. Apoi puteţi întreba de ce ar trebui (care 
ar fi raţiunea) să credeţi că este aşa. Căci afirmaţiile pot fi potenţial 
adevărate sau în mod real adevărate, şi ele nu pot fi în mod real 
adevărate decît dacă sînt potenţial adevărate. în cartea aceasta se 
insistă mult asupra unor probleme referitoare la eventualitate şi 
realitate. Mă întreb adeseori dacă anumite probleme pot fi eludate 
de la bun început ca fiind lipsite de sens, şi apoi dacă există vreo 
raţiune pentru acceptarea lor. Această metodă a interogaţiei este 
dictată în mare măsură de felul în care au abordat filozofii în 
ultima vreme numeroase enunţuri religioase. Ei au afirmat adesea 
că anumite credinţe religioase (mai ales credinţa în existenţa unui 
Dumnezeu) nu pot fi în nici un caz adevărate, indiferent ce argu¬ 
mente s-ar avansa în sprijinul lor. Este evidentă necesitatea de a 
analiza această manieră de argumentare. Dar după cum voi mai 
arăta, ea însăşi reprezintă o problemă nerezolvată, ceea ce înseamnă 
că ne putem întreba pe drept cuvînt dacă anumite credinţe religioase 
pot fi întemeiate din punct de vedere raţional. După părerea mea, 
în cazul unora dintre ele această întemeiere este posibilă. 

Şi un ultim aspect. Filozoful religiei poate să fie adeptul unei 
religii anume sau al nici uneia şi, chiar dacă poate demonstra că 
anumite credinţe religioase sînt adevărate, nu rezultă de aici că ar 
fi demonstrat adevărul unui întreg sistem religios. De exemplu, 
cineva poate crede în Dumnezeu fără a adera la o religie cum ar 
fi iudaismul sau creştinismul. Există numeroase puncte de vedere 
teologice la care nu fac nici o referireîn această carte, aşa încît nu 
voi argumenta în nici un fel în favoarea sau împotriva unei religii 
anume. 



1. Verificare si falsificare 

> 


Există Dumnezeu ? Există raţiuni pentru a crede că Dumnezeu 
există ? Poate fi dovedită existenţa lui Dumnezeu ? Aceste între¬ 
bări i-au preocupat foarte mult pe filozofii religiei şi sînt puse 
adeseori de oameni care nu se consideră a fi ei înşişi filozofi 
profesionişti. Dar, de fapt, are rost să se pună astfel de întrebări? 

S-a spus că nu. De ce ? Pentru că enunţul potrivit căruia Dum¬ 
nezeu există este fie lipsit de sens, fie aşa de problematic, încît nu 
prea are rost să te întrebi dacă este realmente adevărat sau care 
ar fi modalitatea de a şti sau de a avea motive întemeiate să crezi 
că este. Această opinie a predominat cu insistenţă în secolul al 
XX-lea şi a influenţat în mare măsură stadiul actual al filozofiei 
religiei. Una dintre formele ei cele mai cunoscute afirmă că pur 
şi simplu nu poate fi nici un Dumnezeu, că propoziţia „Dumne¬ 
zeu există" este lipsită de sens, din moment ce existenţa lui Dum¬ 
nezeu nu poate fi verificată sau falsificată, sau nici una nici alta. 
Să începem, aşadar, investigarea filozofiei religiei prin a ne opri 
asupra acestui punct de vedere. 


Verificarea şi credinţa în Dumnezeu 

Putem începe să o înţelegem amintind activitatea unui faimos 
grup de filozofi care, în anii douăzeci, au început să se reunească 
în jurul unui scriitor numit Moritz Schlick (1882-1936). Grupul 
a ajuns să fie cunoscut sub numele de Cercul de la Viena şi a in¬ 
clus, printre alţii, pe Otto Neurath (1882-1945), Friedrich Wais- 
mann (1896-1959) şi Rudolf Carnap (1891-1970). Aceştia au fost 
influenţaţi de Ludwig Wittgenstein (1889-1951), de la care 

susţineau că au preluat o teorie a sensului cunoscută ca Principiu 
al Verificării. Din aceasta au tras apoi nişte concluzii radicale şi 
de mare anvergură. 

Istoria filozofiei face numeroase referiri la metafizică, despre 
care se crede în mod tradiţional că include principalele compo¬ 
nente ale credinţei religioase. Insă Cercul de la Viena a susţinut 
că toate aserţiunile metafizice sînt lipsite de sens. Şi de vreme ce 
aserţiunile metafizice tradiţionale includ aserţiuni religioase, s-a 
tras concluzia că aserţiunile religioase sînt lipsite de sens. 

Chiar şi la exponenţii săi iniţiali principiul verificării a cunos¬ 
cut formulări diferite şi a beneficiat de statute diferite. Dar potrivit 
accepţiunii sale curente sensul unei propoziţii este echivalent cu 
metoda sa de verificare. Iată care sînt în mare ideile pe care le im¬ 
plică acest punct de vedere. 

Enunţurile cu sens se împart în două grupe. In primul rînd 
există enunţuri matematice, tautologii (de exemplu, „toate pisi¬ 
cile sînt pisici") şi enunţuri logic necesare (de exemplu, „Dacă toţi 
oamenii sînt muritori şi Socrate este om, atunci Socrate este mu¬ 
ritor"). In al doilea rînd există enunţuri care pot fi confirmate prin 
folosirea simţurilor umane şi mai ales cu ajutorul unor metode 
folosite de ştiinţe cum ar fi fizica, chimia şi biologia. A te întreba 
dacă un enunţ are sens înseamnă în acest caz a te întreba dacă ade¬ 
vărul său poate fi confirmat cu ajutorul unei experienţe senzoriale. 

In felul acesta, Cercul de la Viena a încercat să definească sen¬ 
sul şi înţelesul în raport cu experienţa. Şi procedînd astfel s-a situat 
într-o tradiţie filozofică bine definită, alăturîndu-se filozofului 
scoţian David Hume (1711-1776). „Dacă luăm în mînă, spune 
Hume, orice volum de teologie sau de metafizică de şcoală, bună¬ 
oară, să ne întrebăm: Conţine el oare vreun raţionament abstract 
privitor la cantitate sau număr ? Nu. Conţine el oare vreun raţio¬ 
nament experimental cu privire la fapt şi existenţă? Nu. Incre- 
dinţaţi-1 atunci focului, căci nu poate conţine nimic altceva decît 
sofisme şi iluzii." 1 

Principiul verificării a ajuns să reprezinte cea mai distinctă 
doctrină a Pozitivismului Logic, cum avea să fie numită şcoala de 
gîndire reprezentată şi influenţată de Cercul de la Viena. După cum 
arătam însă mai înainte, principiul nu a fost formulat întotdeauna 




VERIFICARE ŞI FALSIFICARE 11 


în acelaşi fel. Unele dintre formulările timpurii îl înţeleg ca prin¬ 
cipiu referitor la propoziţii; altele, de mai tîrziu, se referă la 
„enunţuri" şi propoziţii. S-a făcut de asemenea o distincţie între 
ceea ce s-au numit versiunile „slabe" şi „tari" ale principiului veri¬ 
ficării. Versiunea slabă a ajuns să fie cea mai răspîndită. Ea afirma 
că un enunţ are sens dacă experienţa senzorială poate să îl con¬ 
firme măcar într-o oarecare măsură. Dar în zilele de început ale 
pozitivismului logic, en vogue era versiunea tare a principiului 
verificării. In sensul acesta Waismann afirma: „Oricine formulează 
o propoziţie trebuie să ştie în ce condiţii spune despre ea că este 
adevărată şi în ce condiţii că este falsă. Dacă nu poate preciza 
aceste condiţii, nu ştie ce spune. Un enunţ care nu poate fi ve¬ 
rificat concludent, nu poate fi verificat în nici un fel. Este pur şi 
simplu lipsit de orice sens." 2 In viziunea lui Waismann dacă S este 
un enunţ cognitiv cu sens trebuie să existe un set consistent de 
propoziţii de observaţie Ol ...O n, unde S determină şi este deter¬ 
minat de seria de propoziţii Ol ... O n. Carnap are un principiu 
similar. El afirmă că „o înşiruire de cuvinte are cu siguranţă sens 
doar dacă sînt stabilite relaţiile cu ajutorul cărora poate fi dedusă 
din propoziţiile de protocol" 3 . Despre „propoziţiile de protocol" 
se presupune că sînt propoziţii simple referitoare la ceea ce este 
dat în experienţă. Ele mai erau numite şi „propoziţii de observa¬ 
ţie" sau „propoziţii fundamentale"*. 

Istoria principiului verificării este prea complicată pentru a o 
putea descrie aici amănunţit, însă putem nota că toţi adepţii săi 
afirmau că implicaţiile principiului ar fi devastatoare pentru cre¬ 
dinţa în Dumnezeu. Să-l luăm, de exemplu, pe Carnap. „In accep¬ 
ţiunea sa metafizică", remarcă el, „cuvîntul «Dumnezeu» se 
referă la ceva dincolo de experienţă. Cuvîntul este privat inten¬ 
ţionat de orice referire la o fiinţă fizică sau la o fiinţă spirituală 
imanentă în fizic. Şi de vreme ce nu i se acordă un sens nou, el 
ajunge să fie lipsit de sens." 4 O altă ilustrare (întîmplător una 
deosebit de cunoscută) a metodelor cu ajutorul cărora a abordat 
pozitivismul logic existenţa lui Dumnezeu poate figăsităîn cartea 
lui A. J. Ayer Limbă, adevăr şi logică . 5 „Termenul «dumne- 


* Termenul german original este Basissatz. ( N. t.) 



12 INTRODUCERE ÎN FILOZOFIA RELIGIEI 


zeu »“*, spune Ayer, „este un termen metafizic. Iar dacă «dum¬ 
nezeu» este un termen metafizic, atunci existenţa lui Dumnezeu 
nu poate fi nici măcar probabilă. Pentru că a spune că « Dumne¬ 
zeu există» înseamnă a face o afirmaţie de tip metafizic, care nu 
poate fi nici adevărată nici falsă. Şi potrivit aceluiaşi criteriu, nici 
o propoziţie care intenţionează să descrie natura unui dumnezeu 
transcendent nu poate avea vreo semnificaţie literală." 6 De notat 
că Ayer nu doar neagă, în acest pasaj, existenţa lui Dumnezeu, ci 
elimină în totalitate însăşi problema existenţei lui Dumnezeu. 


Falsificarea 

Aici ar trebui menţionate pe scurt anumite reflecţii referitoare 
la cele de mai sus. Putem aminti în acest sens numele lui Antony 
Flew, la care accentul se deplasează de la verificare la falsificare, 
în conformitate cu principiul verificării, enunţurile religioase, 
inclusiv „Există Dumnezeu", sînt lipsite de sens, pentru că pur 
şi simplu nu este posibilă verificarea lor. Flew nu acceptă prin¬ 
cipiul în forma aceasta, însă în „Teologie şi falsificare" 7 se întreabă 
dacă anumite enunţuri religioase nu pot fi suspecte, neexistînd o 
experienţă senzorială care să le infirme. 

Flew începe prin a relata conţinutul a ceea ce el numeşte o 
„parabolă". A şi B ajung într-un luminiş din junglă. A susţine că 
există un grădinar nevăzut care-1 îngrijeşte; B neagă această supo¬ 
ziţie. Se recurge la diferite teste (cum ar fi veghe permanentă, folo¬ 
sirea unor cîini de pază şi a unor împrejmuiri electrificate) pentru 
a se vedea dacă grădinarul există sau nu. Toate aceste teste nu reu¬ 
şesc să demonstreze prezenţa unui grădinar, însă A susţine în con¬ 
tinuare că el există. El spune: „Există totuşi un grădinar care nu 
are miros şi nu scoate nici un sunet, un grădinar care vine în secret 
pentru a avea grijă de grădina sa, pe care o iubeşte." 8 Scepticul res- 


~ Traducerea englezescului god este de regulă fie „zeu" fie „Dumnezeu" 
— în funcţie de scrierea sa cu iniţială minusculă sau majusculă. Un al treilea sens, 
cel de „divinitate personală", nu are echivalent precis, motiv pentru care am optat 
pentru forma „dumnezeu", iniţiala minusculă dorind să evidenţieze maxima 
generalitate a termenului, specific, în română, doar tradiţiei iudeo- creştine . ( N.t .) 

pinge argumentul afirmînd că nu e nici o diferenţă între grădinarul 
credinciosului şi absenţa oricărui fel de grădinar. 

Acesta este momentul în care Flew aplică parabola la enun¬ 
ţurile religioase. Oamenii credincioşi fac afirmaţii categorice, spu- 
nînd, de pildă, că există un Dumnezeu care iubeşte omenirea. Şi 
nu par dispuşi să accepte nimic care ar contrazice aceste afirmaţii. 
Afirmaţiile lor par să fie infalsificabile. Mai sîntînsăîn acest caz 
genuine ? Flew nu le contestă în mod dogmatic acest caracter, însă 
este evident că are unele îndoieli. „Cei care profesează o credinţă 
religioasă elaborată", spune el, „tind să refuze nu numai ideea că 
enunţurile şi explicaţiile lor teologice sînt contrazise de ceva, ci 
şi că s-ar putea imagina o astfel de contestare. Dar cînd proce¬ 
dează în acest fel, aşa-zisele lor explicaţii sînt în realitate iluzorii, 
iar aparentele lor enunţuri sînt, de fapt, lipsite de conţinut." 9 Flew 
nu vorbeşte în acest pasaj de falsificarea prin experienţă senzorială, 
însă putem presupune pe drept cuvînt că pe aceasta o are în ve¬ 
dere. Despre toate testele pe care le propune pentru a verifica 
prezenţa grădinarului s-ar putea afirma că sînt „senzoriale". Şi din 
exemplul grădinarului invocat de Flew rezultă destul de clar că 
punînd problema falsificării el se gîndeşte, în fond, la problema 
existenţei lui Dumnezeu. El pare să spună că cei care cred în Dum¬ 
nezeu nu sînt dispuşi să accepte ideea că vreo experienţă senzori¬ 
ală le-ar putea contrazice credinţa, şi se întreabă dacă astfel ea nu 
este invalidată. 


Verificarea, falsificarea şi Dumnezeu 

Evident că acum întrebarea care se impune este următoarea: 
este enunţarea existenţei lui Dumnezeu lipsită de sens pentru că 
e neverificabilă şi nefalsificabilă ? 

Pentru început remarcăm că adeseori vedem în verificare şi 
falsificare mijloace prin care se distinge sensul de nonsens. Dacă 
afirm că cîinele meu este un filozof strălucit te vei putea îndoi pe 
bună dreptate de raţionalitatea spuselor mele pînăîn momentul 
în care voi fi în măsură să-ţi dau un exemplu din comportamentul 
cîinelui care să poată da sens afirmaţiei mele. Şi vei fi pe bună 
dreptate la fel de sceptic dacă (a) spun marţi că va ploua miercuri, 

(b) dacă nu a plouat pînă joi, şi (c) dacă insist joi că am avut 
dreptate marţi. 

Dar una este să spui toate acestea şi alta să accepţi că toţi 
autorii menţionaţi pînă acum în acest capitol demonstrează într-un 
fel oarecare inexistenţa lui Dumnezeu. Şi dacă le examinăm critic 
spusele, realizăm curînd cît se poate de limpede că ele nu au darul 
să facă plauzibile astfel de concluzii. 

Să ne oprim în primul rînd asupra ideii că un enunţ nu are sens 
şi nu este factual decît dacă este verificabil sau falsificabil în mod 
concludent cu ajutorul unei experienţe senzoriale. Această opi¬ 
nie prezintă o serie de dificultăţi, dacă ne aducem aminte că se pot 
face enunţuri generale inteligibile şi factuale de tipul „Toţi oame¬ 
nii îşi petrec o parte din viaţă dormind" sau „Toate pisicile sînt 
muritoare". După cîte ştim, primul enunţ menţionat este adevă¬ 
rat. Şi totuşi nu există nici o modalitate prin care s-ar putea de¬ 
monstra în mod concludent, cu ajutorul unei experienţe senzoriale, 
că este adevărat. Aceasta deoarece este întotdeauna posibil ca într-o 
bună zi să dai de un om care să nu aibă nevoie de nici un pic de 
somn. In ceea ce priveşte al doilea enunţ, şi acela pare să fie ade¬ 
vărat. Insă nu poate fi falsificat în chip convingător. Pentru că oricît 
de bătrîne ar fi fost pisicile pe care le-am întîlnit de-a lungul tim¬ 
pului, ele pot muri într-o bună zi. Iată de ce este greşit să se facă 
din verificarea şi falsificabilitatea concludentă criterii de apreciere 
a sensului unui enunţ factual. 

S-ar putea argumenta însă că varianta slabă a principiului veri¬ 
ficării poate fifolosităîn continuare, în felul acesta demonstrîndu-se 
o dată pentru totdeauna imposibilitatea existenţei lui Dumnezeu. 
Insă această opinie lasă loc pentru obiecţia iniţială potrivit căreia 
principiul slab nu satisface nici măcar propriul său criteriu de 
raţionalitate. Dacă se acceptă această obiecţie, atunci va trebui să 
se spună că un enunţ este factual şi raţional doar atunci cînd pro¬ 
babilitatea sa se întemeiază pe o experienţă senzorială sau pe o 
propoziţie de observaţie sau cînd acestea pot fi invocate în spri¬ 
jinul său. Ce experienţă senzorială sau propoziţie de observaţie 
ar putea fi însă invocate în favoarea tezei că un enunţ este factual 
sau raţional doar dacă se poate invoca în favoarea sa o experienţă 
senzorială sau o propoziţie de observaţie ? 

S-a afirmat că principiul verificării este acceptabil deoarece 
sesizează doar sensul curent al unor cuvinte cum ar fi „factua- 
litate" sau „raţionalitate". Schlick, de exemplu, spunea că el „nu 
este nimic altceva decît precizarea modului în care se atribuie în 
mod concret sens propoziţiilor în viaţa cotidiană sau în ştiinţă. 
Niciodată nu s-a procedat altfel şi ar fi foarte geşit să se creadă 
că noi am fi descoperit şi am dori să introducem în filozofie o 
nouă concepţie asupra raţionalităţii, contrară opiniei curente." 10 
Insă această remarcă pare să ignore faptul că mulţi oameni apre¬ 
ciază că sîntfactuale şi raţionale o mulţime de enunţuri care nu 
fac impresia că pot fi confirmate doar cu ajutorul experienţei sen¬ 
zoriale. Să ne gîndim, de pildă, la oamenii credincioşi şi la convin¬ 
gerea lor că enunţurile referitoare la Dumnezeu şi la viaţa de după 
moarte sînt atît factuale cît şi raţionale. Iar acestui aspect i se mai 
poate adăuga un altul. Să reflectăm asupra următorului enunţ, dat 
ca exemplu de Richard Swinburne: „Unele dintre jucăriile care 
după toate aparenţele stau în dulapul de jucării în timp ce oamenii 
dorm şi nimeni nu le observă, se scoală de fapt la miezul nopţii 
şi dansează, întorcîndu-se apoi în dulap fără a lăsa nici o urmă." 11 
Să presupunem că cineva ar relata aşa ceva în legătură cu un dulap 
anume: am fi categoric neîncrezători. Exemplul lui Swinburne 
este în întregime ipotetic. Insă am denatura lucrurile spunînd că 
enunţul pe care ne cere să-l evaluăm este lipsit de sens, că nu poate 
fi nici adevărat nici fals. S-ar putea răspunde că nimeni nu poate 
înţelege un enunţ dacă nu poate demonstra că este adevărat sau 
fals. S-ar mai putea adăuga că a şti cum se poate demonstra ade¬ 
vărul sau falsul unei propoziţii înseamnă a şti care dintre expe¬ 
rienţele senzoriale accesibile îl fac fie probabil, fie improbabil. Dar 
oamenii par să înţeleagă unele enunţuri şi fără a putea spune care 
dintre experienţele senzoriale accesibile sînt în măsură să le facă 
plauzibile sau implauzibile. Pentru a ne edifica în această privinţă 
vom recurge la un nou exemplu din Swinburne: 

Propoziţia „Se spune că odinioară, înainte de a fi existat oamenii sau 
alte făpturi raţionale, pămîntul era acoperit de ape" poate fi înţeleasă 
de oricine, fără a cunoaşte datele geologice care o susţin sau o infirmă 
şi fără a şti cum se stabilesc criteriile geologice care ar confirma sau 
infirma această propoziţie. 12 

Această observaţie este perfect întemeiată şi tocmai la ea ar 
putea să se refere cel căruia i se spune că opiniile lui Antony Flew 
despre falsificabilitate ar demonstra fără nici un echivoc lipsa de 
sens a enunţurilor referitoare la Dumnezeu. Este foarte posibil 
ca cel care afirmă existenţa lui Dumnezeu să nu poată arăta cu 
exactitate ce anume ar putea infirma adevărul enunţului său. Dar 
de aici nu rezultă că enunţul său este lipsit de sens. 

Ar trebui să tragem oare în acest caz concluzia că principiul 
verificabilităţii este în întregime neîntemeiat ? Am enumerat deja 
o serie de raţiuni pentru a-1 respinge, însă în final merită să arătăm 
că pînă şi susţinătorii săi fervenţi sînt nevoiţi uneori să arate 
serioase rezerve faţă de acceptarea sa. Pentru a ilustra acest aspect, 
ne reîntoarcem la A. J. Ayer. 

In prima ediţie a lucrării sale Limbaj, adevăr şi logică, Ayer a 
încercat să formuleze o variantă a formei slabe a principiului veri¬ 
ficării. El s-a oprit la expresia „propoziţie experienţială“ pentru 
a desemna orice propoziţie care descrie o observaţie posibilă sau 
reală. Apoi a sugerat că „pentru propoziţia factuală autentică nu 
este caracteristică echivalenţa cu o propoziţie experienţială anume 
sau cu un număr finit de propoziţii experienţiale, ci faptul că prin 
conjugare cu diferite alte premise se pot deduce din ea anumite 
propoziţii experienţiale, care nu pot fi deduse doar pe baza premi¬ 
selor respective" 13 . Dar, după cum a ajuns să constate şi Ayer în¬ 
suşi, această variantă a principiului verificării nu este în nici un 
caz corectă, deoarece conferă sens oricărei propoziţii enunţiative. 
Să se ia în consideraţie, de exemplu, orice propoziţie enunţiativă, 
S, şi orice „propoziţie experienţială", E. Pe baza criteriului lui 
Ayer citat mai sus putem demonstra că S are sens de vreme ce E 
rezultă din S şi „Dacă S atunci E“, în timp ce E nu rezultă doar 
din „Dacă S atunci E“. 

Sesizînd amploarea acestei dificultăţi, Ayer a reformulat prin¬ 
cipiul verificării. In cea de a doua ediţie a lucrării menţionate, 
Limbaj, adevăr şi logică, el scria: 

Propun să se spună că o propoziţie este indirect verificabilă dacă sa¬ 
tisface următoarele condiţii: în primul rînd, prin conjugare cu anu¬ 
mite alte premise, să conţină una sau mai multe propoziţii direct 
verificabile, care să nu poată fi deduse exclusiv din acele premise. In 
al doilea rînd, aceste alte premise să nu includă nici o propoziţie care 

nu este fie analitică, fie direct verificabilă, sau a cărei verificabilitate 
indirectă nu poate fi stabilită în mod independent. Iar acum, prin re- 
formularea principiului verificării care trebuie aplicat unei propoziţii 
neanalitice, cu înţeles literal, rezultă că ea trebuie să fie verificabilă 
direct sau indirect în sensul descris mai sus. 14 

Este oare reuşită însă această reformulare ? Din păcate nu. 
Potrivit lui Ayer, o propoziţie este direct verificabilă „dacă ea 
însăşi este o propoziţie de observaţie sau dacă prin conjugare cu 
una sau mai multe propoziţii de observaţie permite să se formu¬ 
leze cel puţin o propoziţie de observaţie care să nu poată fi dedusă 
exclusiv din aceste alte premise". 15 Să analizăm, aşadar, trei propo¬ 
ziţii de observaţie, 01, 02 şi 03, dintre care nici una nu o impune 
prin ea însăşi pe cealaltă. Este dată, de asemenea, o propoziţie 
enunţiativă oarecare, de pildă, „Există Dumnezeu", pe care o nu¬ 
mim S. Se analizează propoziţia: 

Fie (non-01 şi 02) fie (03 şi non-S). 

Potrivit citatului din Ayer mai sus-menţionat propoziţia aceasta 
este direct verificabilă. Căci împreună cu 01 dă 03, în timp ce 03 
nu este impus doar de 01. Astfel: 

Fie (non-01 şi 02) fie (03 şi non-S) 

01 

De aceea 03. 

Dacă se combină 

Fie (non-01 şi 02) fie (03 şi non-S) 
cu S se obţine: 

Fie (non-01 si 02) fie (03 si non-S) 

S 

De aceea 02. 

Astfel, în conformitate cu noul criteriu al lui Ayer, S este 
indirect verificabil. Şi, cu ajutorul principiului verificării reformu- 
lat al lui Ayer, se poate demonstra că orice propoziţie, indiferent 
care ar fi ea, inclusiv „Dumnezeu există", are sens. 

Ayer îşi dă şi el seama de acest lucru. In Problemele funda¬ 
mentale ale filozofiei 16 el analizează argumentul prezentat mai sus 
(şi formulat iniţial de Alonzo Church) 17 şi îl acceptă, arătînd de 
asemenea că dacă în propoziţia 

Fie (non-01 şi 02) fie (03 şi non-S) 

03 este înlocuit cu non-03, atunci argumentul de mai sus nu mai 
permite folosirea falsificării ca şi criteriu al sensului. El demonstrea¬ 
ză că orice propoziţie este falsificabilă şi că, de exemplu, o pro¬ 
poziţie de tipul „Există Dumnezeu" este falsificabilă şi, ca atare, 
cu sens. 

Astfel, în formele analizate aici, principiul verificării nu de¬ 
monstrează că nu poate exista Dumnezeu. Nici nu impune re¬ 
nunţarea obligatorie la existenţa lui Dumnezeu pentru că ea nu 
ar putea fi falsificată. Insă nu mai există oare şi alte motive pentru 
a susţine că Dumnezeu nu poate exista ? In capitolul următor ne 
vom referi la această întrebare în contextul unei probleme frecvent 
abordate de filozofii religiei. în centrul acesteia se găseşte posibi¬ 
litatea de a vorbi cu înţeles despre Dumnezeu în lumina felului 
în care obişnuiesc oamenii să se refere la el. Mai precis, la originea 
ei se găseşte faptul că vorbirea despre Dumnezeu pare să se orien¬ 
teze în două direcţii distincte. 



2. Vorbirea despre Dumnezeu 


„Te iubesc", spune doamna. „Vorbeşti serios ?“ o întreabă prie¬ 
tenul ei. „Nu", îi răspunde doamna. Prietenul e mut de uimire şi 
nu fără motiv. Spusele doamnei par să nu aibă nici un sens. Ce 
dă cu o mînă ia înapoi cu cealaltă. 

Unii oameni au sentimentul că cei care cred în Dumnezeu 
seamănă cu doamna de mai sus, ceea ce înseamnă, după părerea 
lor, că credinţa în Dumnezeu îl confruntă cu o problemă insurmon¬ 
tabilă pe cel care porneşte de la ideea că este îndreptăţită analiza 
tuturor posibilităţilor de justificare a existenţei lui Dumnezeu. 

Această problemă apare prin conjugarea a doi factori. Primul 
constă în faptul că despre Dumnezeu se vorbeşte de obicei ca şi 
cum ar putea fi comparat cu tot felul de lucruri cu care sîntem deja 
familiarizaţi. Cel de-al doilea — în faptul că despre Dumnezeu se 
spune în mod obişnuit că este cu totul diferit de tot ce intră în 
aria experienţei noastre. Pe de o parte se spune despre Dumnezeu 
că este, de exemplu, bun şi înţelept. Pe de alta se spune despre el 
că este unic, în sensul cel mai propriu al cuvîntului, şi că atunci 
cînd vorbim despre el o facem în termeni improprii. Dumnezeu 
este bun, dar nu ca orice altceva. Dumnezeu este înţelept, dar nu 
în sensul în care a fost înţelept Solomon. 

Aşadar, aceasta este problema. Cînd se spune despre Dumne¬ 
zeu că este cu totul diferit de orice altceva, se mai poate afirma 
în mod legitim ceva despre el ? Cum se poate spune că Dumne¬ 
zeu este bun sau înţelept, dar nu în sensul în care sînt bune sau 
înţelepte lucrurile obişnuite? Nu sînt confruntaţi cumva cu o 
dilemă autentică cei care cred în Dumnezeu ? Nu sînt ei oare în 
situaţia de a opta fie în favoarea lipsei de sens, fie a unei repre¬ 
zentări incorecte ? 

Negaţie şi analogie 

Apărătorii credinţei în Dumnezeu au fost dintotdeauna con¬ 
ştienţi de forţa unor astfel de interogaţii şi au încercat, în conse¬ 
cinţă, să arate cum se poate vorbi în mod legitim despre Dumnezeu 
fără a crea în acelaşi timp o imagine falsă despre el. Ei au scos în 
evidenţă frecvent în special importanţa negaţiei şi a analogiei. 

Recursul la negaţie este lesne de înţeles, mai ales ca o încercare 
de a-i împiedica pe oameni să-şi facă o imagine greşită despre 
Dumnezeu. Se subliniază incognoscibilitatea lui Dumnezeu, ar- 
gumentîndu-se că deşi omul este îndreptăţit să vorbească despre 
Dumnezeu, el nu poate face acest lucru decît arătînd ce nu este 
Dumnezeu. Unul dintre susţinătorii importanţi ai negaţiei este 
Maimonides (1 135-1204) care remarcă următoarele: 

Nu este absolut deloc necesar să foloseşti atribute pozitive la adresa 
lui Dumnezeu pentru a-1 amplifica în gîndurile tale... îţi voi da... 
cîteva exemple casă înţelegi mai bine cît de indicat este să formulezi 
cît mai multe atribute negative şi cît de neindicat este să foloseşti în 
legătură cu Dumnezeu vreun atribut pozitiv. Cineva poate şti cu 
certitudine că un „vapor" există, dar s-ar putea să nu ştie cărui obiect 
i se acordă acest nume, unei substanţe sau unui accident; o a doua 
persoană află apoi că vaporul nu este un accident; o a treia că nu este 
un mineral; o a patra că nu este o plantă care creşte în pămînt; o a 
cincea că nu este un corp ale cărui părţi sînţ ţinute la un loc de natură; 
a şasea că nu este un obiect plat de tipul mesei sau al uşii; o a şaptea 
că nu este o sferă; o a opta că nu este ascuţit; o a noua că nu are formă 
rotundă, nici nu este echilateral; o a zecea că nu este un solid. Este 
evident că această a zecea persoană s-a apropiat cel mai mult de no¬ 
ţiunea corectă a „vaporului" cu ajutorul atributelor negative ante¬ 
rioare ... In chip similar vei ajunge să-l înţelegi şi să-l cunoşti mai bine 
pe Dumnezeu cu ajutorul atributelor negative... Nu afirm doar că cel 
care enumeră atribute pozitive ale lui Dumnezeu nu îl cunoaşte pe 
Creator în suficientă măsură ... ci susţin că fără să-şi dea seama îşi 
pierde credinţa în Dumnezeu. 1 

Cam atît, aşadar, despre folosirea termenilor negativi în vor¬ 
birea despre Dumnezeu. Insă din punct de vedere istoric analo¬ 
gia a fost cea care a prezentat cel mai mare interes pentru cei care 
cred că şi despre un Dumnezeu unic se poate vorbi cu sens. In 

acest context ne putem referi chiar la o „teorie a analogiei". Pentru 
a putea vedea despre ce este vorba, va trebui să ne întoarcem la 
punctul de plecare şi să introducem elemente terminologice noi. 

După cîte se pare, atunci cînd sînt folosite la adresa lui Dum¬ 
nezeu, cuvintele nu au acelaşi sens ca în cazul făpturilor. Dar nu 
trebuie să existe o oarecare similitudine între afirmaţia că un om 
oarecare este bun şi aceea că Dumnezeu este bun ? Sau, pentru a 
recurge la o altă formulare, pot fi folosite cuvinte la adresa lui 
Dumnezeu şi a altor lucruri în mod univoc sau echivoc ? A folosi 
un cuvînt în mod univoc pentru două lucruri înseamnă că într-o 
anumită privinţă ele sînt identice, că acel cuvînt are acelaşi sens 
în ambele cazuri cînd este folosit. Astfel, pot afirma că atît Parisul 
cît şi Roma sînt oraşe, iar aici cuvîntul „oraş" este folosit în mod 
univoc. A recurge la sensul echivoc al cuvintelor înseamnă, pe de 
altă parte, a folosi aceleaşi cuvinte în sensuri cu totul diferite. Am 
folosi, de pildă, cuvîntul „broască" în mod echivoc, dacă ne-am 
referi atît la animal cît şi la mecanismul care încuie o uşă. 

Potrivit teoriei analogiei există însă şi un al treilea mod de a 
aplica unul şi acelaşi cuvînt unor obiecte diferite, şi acest aspect 
prezintă interes cînd ne gîndim la modul în care se poate vorbi 
despre Dumnezeu. Esenţială este în acest caz folosirea analogică 
a cuvintelor. Se presupune că folosirea analogică a cuvintelor se 
situează undeva între cea univocă şi cea echivocă. 

Forma clasică a teoriei analogiei, raportată la Dumnezeu, poate 
fi găsită în opera lui Toma d’Aquino" (1224/1225-1274) care for¬ 
mulează explicit următoarea întrebare: „Cînd se folosesc la adresa 
lui Dumnezeu şi a făpturilor cuvintele cu un sens univoc sau echi¬ 
voc ?" 2 Răspunsul său este următorul: 

Nu se poate ca unul şi acelaşi termen să se aplice în mod uni¬ 
voc şi lui Dumnezeu şi făpturilor. Atunci cînd spunem, de pildă, 
despre făpturi că sînt „înţelepte", afirmăm că ele posedă un anu¬ 
mit atribut. Şi spunînd aceasta trebuie să admitem că atributul în 
discuţie este distinct faţă de alte atribute şi chiar faţă de faptul că 
există ceva în legătură cu care să poată fi folosit. In cazul lui Dum¬ 
nezeu însă, nu putem opera o distincţie între atibutele sale, sau 


* în continuare vom folosi forma latinească Aquinas, neobişnuită în limba 
română, însă curentă în epocă şi prezentă în originalul englez. (rV.f.) 

între ele şi existenţa sa ca atare (esse al său, în limbajul lui Aquinas). 
Aşadar trebuie să fim de acord că atunci cînd se foloseşte în le¬ 
gătură cu Dumnezeu un anumit atribut, cînd se spune, de pildă, 
că „Dumnezeu este înţelept", sensul atributului exprimat prin 
cuvînt „nu se limitează la sensul cuvîntului nostru ci îl depăşeşte. 
Iată de ce este evident că termenul «înţelept » nu este folosit cu 
acelaşi sens în cazul lui Dumnezeu şi al omului, ceea ce este valabil 
şi pentru toate celelalte cuvinte, aşa încît ele nu pot fi folosite în 
mod univoc pentru Dumnezeu şi pentru făpturi" 3 . 

Pe de altă parte, cuvintele folosite la adresa lui Dumnezeu nu 
permit întotdeauna o întrebuinţare echivocă. In viziunea lui 
Aquinas, dacă, vorbindu-se despre Dumnezeu, s-ar folosi întot¬ 
deauna sensul echivoc al cuvintelor, „n-am putea deduce niciodată 
enunţuri referitoare la Dumnezeu din enunţuri referitoare la 
făpturi" 4 . 

Aquinas trage concluzia că „folosite în legătură cu Dumnezeu 
şi cu făpturile cuvintele au un sens analog". El distinge două feluri 
de limbaj analogic. Pe de o parte putem folosi un cuvînt C, în 
legătură cu două lucruri, A şi B, în virtutea unei anumite relaţii 
dintre A şi B şi un alt obiect căruia i se aplică de asemenea C. 
Astfel, putem spune despre un regim alimentar şi o înfăţişare că 
sînt „sănătoase", după cum se poate afirma şi despre un om că este 
„sănătos". Dieta este sănătoasă pentru că face ca omul să fie să¬ 
nătos; înfăţişarea este sănătoasă pentru că este un simptom al 
sănătăţii. Putem folosi acelaşi cuvînt în legătură cu două lucruri, 
deoarece între ele există o relaţie de un anume fel. Astfel se poate 
folosi pentru regimul alimentar şi pentru om termenul „sănătos", 
deoarece omul este sănătos datorită regimului alimentar. Con¬ 
cluzia lui Aquinas este că în cazul lui Dumnezeu termenii sînt 
folosiţi analogic datorită unei relaţii oarecare dintre Dumnezeu 
şi făpturi. Iar relaţia pe care o are în vedere Aquinas este de natură 
cauzală. Se poate spune că perfecţiunile proprii făpturilor există 
în Dumnezeu în sensul că el este cauza tuturor făpturilor. 

Astfel unele cuvinte nu sînt folosite în legătură cu Dumnezeu şi cu 
făpturile nici univoc nici exclusiv echivoc, ci analogic, deoarece nu 
putem vorbi despre Dumnezeu decît în limbajul pe care-1 folosim la 
adresa făpturilor, aşa încît orice se spune atît despre Dumnezeu cît 

şi despre făpturi este spus în virtutea modului în care făpturile se 
raportează la Dumnezeu ca la sursa şi cauza lor, în care preexistă în 
chip transcendent toate perfecţiunile lucrurilor. 5 


Negaţie, analogie şi Dumnezeu 

Ce să spunem, aşadar, despre toate acestea? Oare folosirea 
negaţiei şi analogiei are darul de a risipi îndoielile potrivit cărora 
argumentele în favoarea credinţei în Dumnezeu nu ar merita nici 
un fel de atenţie ? Avînd în vedere felul în care vorbesc oamenii 
despre Dumnezeu, nu reprezintă cumva problema existenţei lui 
un fals punct de plecare ? Oare autori ca Maimonides sau Aquinas 
nu ne fac decît să ne pierdem timpul ? 

Pentru a fi oneşti faţă de Maimonides şi de cei care sînt de 
acord cu el trebuie să spunem măcar că în perspectiva modului 
în care a fost înţeles Dumnezeu în tradiţia iudeo-creştină folosirea 
negaţiilor în vorbirea despre Dumnezeu este într-o oarecare mă¬ 
sură justificată. Despre Dumnezeu s-a spus întotdeauna că este 
Creatorul, sursa tuturor lucrurilor. După cum spune Aquinas, 
„cuvîntul «Dumnezeu» semnifică natura dumnezeiască: el este 
folosit cu referire la ceva ce este deasupra a tot ce este şi care e 
sursa tuturor lucrurilor şi este deosebit de ele toate. In felul acesta 
intenţionează să-l folosească cei care-1 folosesc". 6 A vorbi despre 
Dumnezeu înseamnă neîndoielnic a vorbi despre cel de care de¬ 
pind toate făpturile individuale în măsura în care există, în măsura 
în care sînt aici în loc să fie acolo, în măsura în care, într-adevăr, 
au un loc unde să se găsească. Iar acest aspect, care este cu siguranţă 
neclar, pare să fie de asemenea important. Pentru că în momentul 
în care convenim că Dumnezeu este sursa tuturor lucrurilor, pare 
plauzibilă concluzia că el însuşi nu poate fi un lucru şi că a spune 
că Dumnezeu nu este una sau alta reprezintă unica noastră alter¬ 
nativă, dacă nu vrem să spunem despre el ceva lipsit de orice sens. 
Nu putem spune în sens literal că Dumnezeu este o entitate anume. 

Dar şi ideea că despre Dumnezeu nu se poate vorbi în mod 
legitim decît cu ajutorul unor negaţii este greu de susţinut. în 
această privinţă, trebuie făcute cel puţin două observaţii. 

Prima se referă la ideea că se poate ajunge la o oarecare înţele¬ 
gere a lui Dumnezeu pur şi simplu spunînd ce nu este Dumne¬ 
zeu. Este cît se poate de limpede că după părerea lui Maimonides 
această afirmaţie este adevărată, deşi în realitate lucrurile se pre¬ 
zintă tocmai invers. Pentru că, spunîndu-se doar ce nu este un anu¬ 
mit lucru, nu se dă nici un indiciu asupra a ceea ce este în realitate 
lucrul acela, iar dacă nu se poate spune decît ce nu este Dumnezeu, 
atunci el nu poate fi înţeles absolut deloc. Să presupunem că, po¬ 
trivit spuselor mele, în camera mea s-ar găsi ceva şi că eu resping 
orice sugestie mi s-ar face în legătură cu ce este de fapt acolo. In 
cazul acesta nu voi avea nici un fel de idee despre ce este în camera 
mea. Intorcîndu-ne la citatul din Maimonides de la pagina 20, este 
pur şi simplu fără sens afirmaţia că cineva care deţine toate ne¬ 
gaţiile menţionate acolo „a ajuns să-şi formeze o imagine aproape 
corectă despre un «vapor»". El se putea gîndi la fel de bine la un 
dulap. 

In al doilea rînd, observăm că oamenii care vorbesc despre 
Dumnezeu nu doresc în mod normal să se refere la el doar în 
termeni negativi. în mod obişnuit ei vor să spună că unele lucruri 
referitoare la el sînt cu certitudine adevărate. S-a spus că vorbirea 
despre Dumnezeu poate fi înţeleasă de aşa manieră încît să fie 
interpretată ca vorbire despre altceva. S-a afirmat astfel că ceea 
ce pare a fi un enunţ pozitiv despre Dumnezeu nu este în nici un 
caz aşa ceva. Acest mod de argumentare nu ţine seama însă de multe 
din cele ce se spun despre Dumnezeu. Cînd oamenii care cred în 
Dumnezeu spun, de exemplu, că el este bun, ei înţeleg în mod 
normal prin aceasta că Dumnezeu este realmente bun şi nu că ceva 
este adevărat în legătură cu o fiinţă — alta decît Dumnezeu. 

Dacă recursul rigid la negaţie nu este lipsit de inconveniente, 
teoria analogiei este mai promiţătoare. Fiindcă se pot spune multe 
în favoarea ideii că unul şi acelaşi cuvînt nu poate fi folosit în mod 
univoc sau echivoc pentru a desemna lucruri diferite. Acest aspect 
poate fi ilustrat cu ajutorul unui pasaj util de la începutul Cerce¬ 
tărilor filozofice ale lui Wittgenstein. 

Să privim, de pildă, acele îndeletniciri pe care le numim „jocuri". Mă 
refer la cele jucate cu ajutorul unei table, la jocuri de cărţi, jocuri cu 
mingea, jocuri olimpice etc. Ce le este comun tuturor? — Nu 
spuneţi: „Trebuie să aibă ceva în comun, altfel nu li s-ar spune 

«jocuri »“ — ci priviţi şi vedeţi dacă apare în toate un element comun. 
— Căci dacă le priviţi nu veţi găsi ceva care să fie comun tuturor, ci 
asemănări, relaţii, un număr considerabil dintr-unele şi celelalte. 
Repet: nu gîndiţi, ci priviţi! — Uitaţi-vă la jocurile practicate pe o 
tablă, cu numeroasele relaţii pe care le presupun. Treceţi acum la 
jocurile de cărţi; aici veţi găsi numeroase corespondenţe cu primul 
grup, însă numeroase trăsături comune dispar în timp ce apar altele 
noi. Cînd trecem apoi la jocurile cu mingea multe aspecte comune 
se menţin, dar multe dispar. — Sînt toate „amuzante" ? Comparaţi 
şahul cu „x şi zero". Sau se cîştigă şi se pierde întotdeauna? Este obli¬ 
gatorie competiţia între jucători? Gîndiţi-vă la răbdare ... Şi putem 
parcurge în acelaşi fel multe, multe alte grupuri de jocuri; putem 
vedea cum asemănările apar şi dispar ." 7 

Ceea ce evidenţiază cu mare claritate Wittgenstein este că unul 
şi acelaşi cuvînt poate fi folosit cu sens pentru a exprima înţelesuri 
diferite, însă înrudite. Şi, urmînd firul exemplului de mai sus, 
ajungem să constatăm cu uşurinţă că multe cuvinte pot fi folosite 
cu sens în acest fel. Iată, de pildă, cuvîntul „bun". Există mîncare 
bună şi cărţi bune, fără a mai vorbi de oameni buni, vinuri bune, 
sau de un somn bun. Sau putem aminti din nou exemplul lui 
Aquinas, „sănătos". După cum spune el, un om poate fi sănătos, 
dar în aceeaşi măsură şi o înfăţişare sau un regim alimentar. Spu- 
nîndu-se că un om, o înfăţişare sau un regim alimentar sînt sănă¬ 
toase nu se afirmă că ele ar fi perfect identice într-o anumită 
privinţă. Dar nici nu se spune că între aceste feluri de sănătate ar 
fi aceleaşi diferenţe ca între broasca-animal şi broasca de la uşă. 

Din acest motiv ni se pare greşită afirmaţia că unele şi aceleaşi 
cuvinte trebuie să aibă întotdeauna exact acelaşi înţeles sau că 
trebuie folosite în anumite ocazii fără un sens bine precizat, de 
unde ar rezulta că nimeni nu poate vorbi cu sens despre Dumne¬ 
zeu, de vreme ce cuvintele folosite în legătură cu el nu au exact 
acelaşi înţeles ca atunci cînd sînt folosite în legătură cu alte lucruri. 
Sau, ca să formulăm altfel, problema ridicată la începutul acestui 
capitol nu este în mod evident insurmontabilă; simplul fapt că 
oamenii nu folosesc în mod univoc sau echivoc aceleaşi cuvinte 
pentru Dumnezeu şi făpturi nu duce la concluzia că ei nu pot 
vorbi cu sens despre Dumnezeu. Aceasta este ceea ce vrea să 
spună, în fond, teoria analogiei şi cu siguranţă în această privinţă 
este corectă. 

Dar continuăm să fim confruntaţi cu o dificultate. Chiar dacă 
admitem că distincţia dintre univoc şi echivoc poate fi completată 
prin introducerea analogicului, tot ne mai putem întreba de ce se 
folosesc în legătură cu Dumnezeu unele cuvinte anume şi dacă ele 
au sens în acest context. Este posibil să fim de acord că „jocuri" 
poate fi folosit pentru a descrie lucruri care nu au o trăsătură 
comună, dar în acelaşi timp vom fi de acord că nu se poate spune 
despre orice lucru că este un joc. A salva un copil de la înec nu 
este un joc; nici o operaţie chirurgicală. Aşa încît vorbirea despre 
Dumnezeu continuă să fie confruntată cu o problemă de ordin 
general. Trebuie să existe o raţiune oarecare pentru alegerea ter¬ 
menilor folosiţi în legătură cu Dumnezeu. Acest aspect este 
formulat cu acurateţe de Patrick Sherry, care sugerează că: 

Existenţa unor temeiuri în virtutea cărora i se pot atribui lui Dumne¬ 
zeu toate perfecţiunile nu este o simplă problemă de limbaj. Trebuie 
să insistăm asupra faptului că dacă se folosesc aceiaşi termeni la adresa 
lui Dumnezeu şi a creaturilor, atunci trebuie să existe o legătură între 
criteriile relevante de evidenţă şi adevăr. Astfel, motivele pentru care 
i se atribuie unii termeni, cum ar fi „iubire", „tată", „există" şi „viaţă", 
trebuie să se găsească într-o relaţie oarecare cu motivele pentru care 
folosim aceşti termeni în viaţa de zi cu zi. In chip similar, chiar dacă 
„Dumnezeu a creat lumea" exprimă o relaţie cu caracter unic, con¬ 
diţiile ei de adevăr trebuie să se asemene într-o oarecare măsură cu 
folosirea curentă a unor termeni cum ar fi „face" sau „depind de“ 
(ceea ce nu înseamnă că ar trebui să putem verifica empiric doctrina 
despre creaţie aici şi acum ). 8 

Astfel, termenii folosiţi în vorbirea despre Dumnezeu trebuie 
să fie justificaţi într-unfel sau altul, dacă nu dorim să pară arbitrari 
sau fără înţeles. Problema care se pune este însă dacă aşa ceva e 
posibil. Aquinas, de exemplu, credea că este posibil. El afirmă că 
se poate ajunge la cunoaşterea lui Dumnezeu şi că datorită unor 
temeiuri obiective este permisă folosirea, în legătură cu el, a unor 
cuvinte care se aplică de obicei creaturilor. Dar are Aquinas drep¬ 
tate cînd adoptă acest punct de vedere? Ar putea cineva să aibă 
dreptate adoptîndu-1? 

In acest stadiu al analizei este greu de dat un răspuns, pentru 
că nu am prezentat nici un argument deosebit în sprijinul credinţei 
în Dumnezeu cu ajutorul căruia să se poată face enunţuri despre 

el. Pentru moment acest aspect nici nu prezintă importanţă. în 
acest capitol ne-am propus să vedem dacă, ţinînd seama de anu¬ 
mite lucruri care se spun despre Dumnezeu, mai merită să fie luate 
în consideraţie anumite argumente care pot fi invocate în favoarea 
credinţei în el. Iar în perspectiva celor spuse pînă acum răspunsul 
este Da. 

în capitolul următor vom aborda o problemă care i-a făcut pe 
mulţi să tragă o concluzie diferită. înainte de a continua ar trebui 
să facemînsă, pe scurt, o ultimă observaţie. Chiar şi din cele spuse 
pînă acum ar trebui să rezulte că din punctul de vedere al credin¬ 
cioşilor Dumnezeu este ceva situat categoric în afara obişnuitului. 
Unii ar spune că el este în chip esenţial înconjurat de mister. Dar 
înseamnă oare aceasta că el nu există ? Sau că nu pot fi aduse nici¬ 
odată argumente în sprijinul credinţei în Dumnezeu ? Ambele 
întrebări au primit adeseori răspunsuri afirmative. S-a afirmat că 
dacă el este cu adevărat învăluit în mister, atunci nu putem şti cu 
exactitate ce se spune cînd se vorbeşte despre el, în care caz ar fi 
un nonsens să i se afirme existenţa. S-a mai spus, de asemenea, că 
dacă Dumnezeu este cu adevărat învăluit în mister, atunci încercarea 
de a găsi argumente în favoarea existenţei sale nu are nici un rost. 

Aceste opinii nu sînt însă foarte plauzibile. Nu trebuie să se 
ştie cu exactitate ce înseamnă un cuvînt pentru a-1 înţelege într-o 
oarecare măsură sau pentru a-1 folosi în chip adecvat. S-ar putea 
să nu ştiu cu exactitate ce este un vulcan, dar pot vorbi cu înţeles 
despre vulcani. Şi pot spune pe drept cuvînt că Jones are malarie, 
fără să-mi fie limpede la ce mă refer exact. Cu alte cuvinte, pot 
folosi cuvintele cu sens, fără a le putea defini. După cum spune 
Peter Geach, „Cu siguranţă că nu aş putea defini cu exactitate ce 
este un « stejar » sau un « elefant », dar aceasta nu mă împiedică 
să afirm că stejarul nu este elefant" 9 . Această observaţie nu de¬ 
monstrează în nici un fel existenţa lui Dumnezeu, dar evidenţiază 
că pentru a vorbi cu sens despre Dumnezeu nu trebuie înţeleasă 
cu exactitate semnificaţia anumitor afirmaţii referitoare la el. S-ar 
putea ca Dumnezeu să nu poată fi definit; s-ar putea ca el să nu 
poată fi înţeles în totalitate. Dar aceasta nu înseamnă că nu se 
poate vorbi cu sens despre el, nici nu ne împiedică să ne întrebăm 
de la bun început dacă el există sau nu. 



3. Dumnezeu si răul 

j 


După cum ar spune unii filozofi, problemele abordate în ulti¬ 
mele două capitole presupun posibilitatea apriorică a existenţei lui 
Dumnezeu. Ele se ocupă cu posibilitatea intrinsecă a existenţei lui 
Dumnezeu, caută să vadă dacă Dumnezeu poate exista. Potrivit 
unuia dintre rezultatele la care a dus pînă acum analiza noastră, 
este recomandabil să ne întrebăm dacă există vreo raţiune pentru 
a crede în Dumnezeu, iar în capitolul 4 vom începe să facem exact 
acest lucru abordînd primul dintr-o serie de argumente în favoarea 
existenţei lui Dumnezeu. înainte de aceasta aş dori să mă ocup însă 
de o problemă care reprezintă pentru mulţi oameni cea mai clară 
dovadă că Dumnezeu nu poate exista. Mă refer la ceea ce se nu¬ 
meşte în mod obişnuit „problema răului" şi în legătură cu care s-au 
purtat de-a lungul secolelor numeroase discuţii. 


în ce constă problema răului? 

în general problema răului este inclusă în aşa-numitul teism 
clasic (numit uneori doar teism), ai cărui adepţi sînt numiţi de 
obicei teişti. După cum arată H.P.Owen în cartea sa Concepts of 
Deity (Concepte despre divinitate), „Teismul poate fi definit drept 
credinţă într-un singur Dumnezeu, Creatorul, care este infinit, 
aseic, necorporal, veşnic, imuabil, impasibil, simplu, desăvîrşit, 
omniscient şi omnipotent" 1 . Unii dintre termenii folosiţi în defi¬ 
niţia lui Owen au un caracter tehnic şi nu necesită pentru moment 
nici o explicaţie. Vom mai reveni asupra multora dintre ei. Deo¬ 
camdată putem observa cel puţin trei lucruri. în primul rînd, a 

spune că Dumnezeu este omniscient înseamnă a spune că este 
atotştiutor.* Apoi, a-l'numi pe Dumnezeu omnipotent înseamnă 
a spune că este atotputernic. în fine, a spune că Dumnezeu este 
desăvîrşit înseamnă, în parte, că este atotbun. 

Aşadar, în conformitate cu teismul clasic, Dumnezeu este 
atotştiutor, atotputernic şi atotbun. în lumea din jurul nostru 
sesizăm însă numeroase feluri de rău, care pot fi împărţite, de fapt, 
în două categorii. Acestea au fost denumite în mod tradiţional 
„rău metafizic" şi „rău moral". Răul metafizic (numit şi „rău 
natural") este tot ce considerăm a fi rău în universul fizic, tot ce 
nu poate să se fi produs prin acţiunea liberă a agenţilor umani. 
Boala şi catastrofele naturale se încadrează în categoria răului 
metafizic. Pe de altă parte, prin rău moral se înţelege îndeobşte 
comportamentul moralmente culpabil. Dacă Jones îl torturează 
pe Brown din simpla plăcere de a tortura şi îşi dă seama că acţiu¬ 
nea sa este greşită, s-ar putea spune că el ilustrează răul moral. 
Fireşte că uneori cele două feluri de rău se suprapun. Aş putea 
aranja lucrurile în aşa fel încît cineva să se găsească la un moment 
dat într-un loc unde ştiu că va fi omorît de un taifun. însă de 
dragul argumentului se poate face totuşi o distincţie între răul 
moral şi cel metafizic. Răul metafizic poate persista chiar şi în 
cazul în care oamenii s-ar comporta întotdeauna fără greşeală. 

în accepţiune curentă problema răului constă în a înţelege cum 
pot fi reconciliate existenţa lui Dumnezeu şi existenţa răului. Şi 
adeseori s-a spus că o astfel de reconciliere nu este posibilă. în 
sensul acesta s-a subliniat că problema răului poate duce la aban¬ 
donarea credinţei în Dumnezeu. Argumentul folosit în această 
privinţă se prezintă sub două forme. S-a spus, în primul rînd, că 
dată fiind existenţa răului nu mai este plauzibilă existenţa lui Dum¬ 
nezeu. în al doilea rînd s-a spus, şi acest argument este de rele¬ 
vanţă imediată pentru stadiul actual al analizei noastre, că datorită 

* In română, la fel ca în engleză, există o perfectă sinonimie între „omniscient" 
şi „atotştiutor", prima variantă fiind cea folosită ca termen prim în originalul acestei 
lucrări. Noi o preferăm pe cea de a doua, deoarece este categoric mai răspîndită 
şi se foloseşte curent în limbajul religios-teologic familiar unui mare număr de 
cititori. Cele spuse sînt valabile şi pentru „omnipotent" şi „atotputernic". ( N.t .) 

existenţei răului teistul se vede confruntat cu o contradicţie. El 
nu poate spune în acelaşi timp că există atît răul cît şi Dumnezeu. 
Din moment ce nu poate nega decît cu greutate existenţa răului, 
ar rezulta că Dumnezeu nu există. Sau, cum spune Sf. Augustin 
(354-430), „Fie Dumnezeu nu poate, fie nu doreşte să înlăture 
răul. Dacă nu poate nu este atotputernic, dacă nu doreşte nu este 
atotbun" 2 . Potrivit spuselor lui Aquinas, „Se pare că Dumnezeu 
nu există. Pentru că în cazul a două lucruri care se exclud reciproc 
unul ar trebui să aibă o existenţă nelimitată, iar celălalt ar trebui 
să înceteze să existe. însă cuvîntul «Dumnezeu» presupune o bu¬ 
nătate fără de sfîrşit. în cazul acesta, dacă Dumnezeu există, 
nimeni nu ar mai putea sesiza răul. Dar în lume răul este sesizabil. 
Iată de ce Dumnezeu nu există." 3 


încercări de soluţionare a problemei răului 

Teiştii au recunoscut adeseori că problema răului îi confruntă 
cu unele dificultăţi; de aceea ne vom îndrepta acum atenţia spre 
unele dintre modalităţile cu ajutorul cărora au încercat să le 
depăşească. 

Unul dintre argumentele cel mai frecvent folosite este că exis¬ 
tenţa unui rău oarecare reprezintă un mijloc necesar pentru a 
atinge binele. O versiune a acestui argument poate fi găsită în car¬ 
tea lui Richard Swinburne The Existence of God (Existenţa lui 
Dumnezeu)."' După Swinburne răul natural le dă oamenilor, printre 
altele, ocazia de a creşte în cunoaştere şi înţelegere. El scrie: 

Dacă este necesar ca oamenii să cunoască răul care rezultă de pe urma 
acţiunilor sau a neglijenţei lor, legile naturii trebuie să opereze cu 
regularitate, iar aceasta înseamnă că există ceea ce eu numesc „victime 
ale sistemului" ... dacă se porneşte de la premisa că oamenii ar trebui 
să-şi poată face rău lor înşişi sau altora prin anumite acţiuni sau din 
neglijenţă, sau să poată preveni incidenţa acestuia, şi dacă toate in¬ 
formaţiile despre viitor se obţin prin inducţie simplă, adică prin in¬ 
ducţie bazată pe schemele unor evenimente similare din trecut — 
atunci oamenii şi animalele trebuie să se lovească de diferite forme 
serioase ale răului natural . 5 

Swinburne ia în consideraţie eventualitatea că Dumnezeu dă 
oamenilor informaţiile necesare, arătîndu-le într-un fel oarecare 
cum se prezintă lucrurile şi indicîndu-le ce au de făcut în această 
situaţie. El presupune că Dumnezeu le-ar putea transmite oame¬ 
nilor în această privinţă anumite informaţii verbale. Dar potrivit 
opiniei lui Swinburne aceasta înseamnă, de fapt, că nimeni nu se 
poate îndoi de existenţa lui Dumnezeu şi că fiecare om este obligat 
să îl accepte pe Dumnezeu şi să acţioneze aşa cum o cere el. Mai 
mult chiar, nimeni nu va putea hotărî de unul singur dacă doreşte 
să cunoască lumea sau nu. „Concluzia mea este", spune Swinburne, 

că o lume în care Dumnezeu le-ar da oamenilor o cunoaştere amă¬ 
nunţită a consecinţelor pe care le au acţiunile lor nu ar fi o lume în 
care oamenii să aibă posibilităţi semnificative de a-şi alege propriul 
destin sau atitudinea faţă de ei înşişi şi faţă de lume. Dumnezeu ar 
fi mult prea aproape de ei pentru a-şi rezolva ei înşişi problemele 
existente. Iar în caz că Dumnezeu îi dă omului cunoaştere, permi- 
ţîndu-i în acelaşi timp să-şi aleagă într-adevăr propriul destin, atunci 
trebuie să fie vorba de o cunoaştere inductivă firească . 6 

O concepţie asemănătoare poate fi găsită la John Hick, unul 
dintre cei mai importanţi autori contemporani care au scris despre 
problema răului. Argumentul lui este că existenţa răului este 
necesară pentru dezvoltarea deplină a omului. Hick înţelege răul 
în lumina dorinţei lui Dumnezeu de a nu-i obliga pe oameni să-l 
accepte. El afirmă că omul este o fiinţă înclinată spre păcat, creată 
ca atare de Dumnezeu, însă capabilă, tocmai într-o lume în care 
există răul, să se înalţe spre mari înălţimi, deoarece i-a fost dată 
posibilitatea de a se maturiza prin confruntarea cu răul: 

Concluzia mea de ansamblu este, aşadar, că lumea aceasta, cu toate 
suferinţele ei nedrepte şi aparent inutile, ar putea fi totuşi ceea ce 
susţine curentul Irinean* al gîndirii creştine, adică o sferă creată de 
Dumnezeu pentru constituirea sufletului... Să presupunem că 
Dumnezeul personal infinit creează persoane finite pentru a participa 
la viaţa pe care le-o împărtăşeşte. Dacă, creîndu-le, le-ar aşeza în ime¬ 
diata sa apropiere, aşa încît să fie neîndoielnic conştiente din prima 
clipă de infinita şi dumnezeiasca fiinţă şi slavă, bunătate şi iubire, înţe¬ 
lepciune, putere şi ştiinţă în a cărei prezenţă se găsesc, atunci ele nu 


* De la Sf. Irineu de Lugdunum— Lyon, f cca 202. ( N.t .) 

ar beneficia de nici un fel de independenţă creaturală în raport cu 
Creatorul lor. Ele nu ar fi în măsură să opteze pentru preamărirea 
lui Dumnezeu, sau să se întoarcă spre El în deplină libertate, ca nişte 
spirite valorizante care răspund Valorii absolute. Pentru a le dărui 
aşadar libertatea de a veni la El, Dumnezeu le creează la o anumită 
distanţă — o distanţă epistemică şi nu una spaţială. Datorită lucrării 
Sale ele se găsesc într-o situaţie în care nu sesizează de îndată şi co¬ 
pleşitor prezenţa Sa. In consecinţă, ele ajung să fie conştiente de sine 
ca părţi ale unui univers cu structuri şi „legi“ autonome proprii... O 
lume fără probleme, dificultăţi, pericole şi greutăţi de orice fel ar fi 
statică din punct de vedere moral. Căci progresul moral şi spiritual 
se realizează prin răspunsul dat unor provocări exterioare, iar în pa¬ 
radis nu există astfel de provocări. In consecinţă, un mediu care con¬ 
turează personalitatea nu poate să se supună dorinţelor umane, ci 
trebuie să deţină o structură proprie, în raport cu care oamenii trebuie 
să înveţe să trăiască şi pe care nu o pot ignora decît pe proprie răs¬ 
pundere . 7 

A se observa accentul major pus în acest mod de argumentare 
pe libertatea umană. O astfel de accentuare reprezintă, de altfel, 
şi principala caracteristică a unei alte faimoase soluţii date pro¬ 
blemei răului, prin care se apără libertatea voinţei, încercîndu-se 
să se demonstreze că existenţa lui Dumnezeu este compatibilă cu 
răul moral. Această soluţie se prezintă în linii mari în felul următor. 

O mare parte a răului poate fi atribuită unor agenţi umani. Acest 
rău nu ar fi trebuit să se producă vreodată, însă dacă se acceptă 
ideea unei lumi cu agenţi umani liberi, atunci aceştia trebuie să 
aibă posibilitatea să săvîrşească răul moral. Dacă ar întîmpina pie¬ 
dici în această privinţă nu ar fi cu adevărat liberi. Pe de altă parte, 
este de preferat o lume cu agenţi liberi unei lumi pline cu roboţi 
sau maşini automate. Iată de ce, atunci cînd i-a creat pe oameni, 
Dumnezeu s-a văzut confruntat cu o alternativă. El ar fi putut 
crea o lume fără rău moral, sau ar fi putut crea o lume în care răul 
moral reprezintă o posibilitate autentică. Dacă ar fi creat-o pe 
prima, nu ar fi creat niciodată o lume cu agenţi morali liberi. De 
fapt, el a creat-o pe cea de a doua, ceea ce înseamnă că posibilitatea 
de a săvîrşi răul moral este autentică şi inevitabilă. Creînd lumea 
în forma ei actuală, Dumnezeu a optat în favoarea variantei mai 
bune. Căci o lume în care trăiesc agenţi liberi este mai bună decît 
una în care aceştia lipsesc. Cu alte cuvinte, Dumnezeu este bun, 

cu toate că permite oamenilor să săvîrşească toate felurile posibile 
de rău moral, iar existenţa lui Dumnezeu este compatibilă cu exis¬ 
tenţa răului. 


Răul, consecinţele sale, libertatea 

Dovedesc însă aceste încercări de soluţionare a problemei că 
Dumnezeu poate exista în ciuda existenţei răului ? Sau trebuie să 
tragem concluzia că problema răului face imposibilă sau impro¬ 
babilă existenţa lui Dumnezeu ? 

In ceea ce priveşte tipul de argument reprezentat de Swin- 
burne şi Hick, asupra căruia ne vom opri pentru început, există 
cel puţin un aspect care ni se pare nesatisfăcător. Este vorba de 
problema acţiunilor şi a consecinţelor lor. 

Atît Swinburne cît şi Hick cred că bunătatea lui Dumnezeu 
este o bunătate morală, care îşi găseşte justificarea în perspectiva 
consecinţelor ei. Eî par să spună că dacă priveşti lucrurile în per¬ 
spectivă îndelungată, poţi considera că Dumnezeu este perfect 
îndreptăţit să declanşeze sau să permită răul în toate formele sale. 
Să fie oare într-adevăr aşa? 

Fireşte că atunci cînd facem judecăţi morale este adeseori rele¬ 
vant să ţinem seama de consecinţe. De asemenea, avem adeseori 
o părere bună despre cei care privesc răul ca un mijloc necesar 
spre a atinge binele. Astfel, îl lăudăm pe cel care taie piciorul cuiva 
pentru a-i salva viaţa, chiar dacă operaţia îi provoacă pacientului 
dureri mari. Dar mulţi oameni susţin că acţiunile nu sînt întot¬ 
deauna justificate de consecinţele lor, adăugind uneori că referirea 
la consecinţe nu este suficientă pentru a-1 scuza pe Dumnezeu că 
a creat o lume cu aşa de multe forme ale răului. Un bun repre¬ 
zentant al acestui punct de vedere este D. Z. Phillips. 

In capitolul 1 am amintit părerea lui Flew potrivit căreia cei 
care cred în Dumnezeu nu sînt dispuşi să accepte nici un argument 
îndreptat împotriva credinţei lor. Flew spunea aceasta referin- 
du-se la afirmaţia că Dumnezeu ne iubeşte aşa cum îşi iubeşte un 
părinte copilul şi notează că în faţa unui copil care moare de 
cancer la gît, inoperabil, această afirmaţie este greu de acceptat. 
Probabil că într-o astfel de situaţie Swinburne şi Hick s-ar referi 

la consecinţe. Swinburne ar spune probabil despre copil că este 
„o victimă a sistemului". Phillips însă are un mod diferit de a gîndi. 
„Ce putem spune, aşadar, despre copilul care moare de cancer?" 
se întreabă el. 8 Răspunsul este: „Dacă aşa ceva i se întîmplă cuiva 
e destul de rău, dar dacă i se face intenţionat, dacă este plănuit din 
eternitate — atunci acesta este cel mai mare rău posibil. Dacă 
Dumnezeu este un astfel de subiect, El nuîşi poate justifica acţiu¬ 
nile şi în felul acesta se descoperă că natura Sa este rea." 9 După cum 
arată Phillips în continuare, aceasta este concluzia la care ajunge 
Ivan Karamazov în faimoasa sa cuvîntare adresată lui Alioşa în 
Fraţii Karamazov. 

Iar dacă suferinţele copiilor sînt sortite să se adauge noianului de sufe¬ 
rinţe necesare pentru răscumpărarea adevărului, declar de la bun 
început că tot adevărul lumii nu merită a fi plătit cu asemenea preţ... 
Nu vreau să accept deci armonia, din dragoste pentru omenire nu 
vreau să o accept... Şi apoi, cred că s-apus un preţ exagerat pe această 
armonie, biletul de intrare e prea scump pentru punga noastră. De 
aceea mă şi grăbesc să-l restitui. Şi, dacă vreau să fiu un om într-adevăr 
cinstit, sînt dator să-l restitui cît mai curînd. Ceea ce şi fac. Asta nu 
înseamnă că nu accept existenţa lui Dumnezeu, Alioşa; mă mulţu¬ 
mesc doar să-i dau înapoi cu tot respectul biletul meu de intrare . 10 

Greşeşte, aşadar, Phillips argumentînd în felul acesta ? Răspun¬ 
sul este greu de întrevăzut, pentru că aici este vorba de o opţiune 
morală fundamentală, de ceea ce Wittgenstein numeşte „o jude¬ 
cată de valoare absolută" 11 . Este evident că Swinburne şi Hick cred 
că anumite consecinţe pot justifica apariţia sau acceptarea răului 
existent în lume. Phillips nu împărtăşeşte această convingere. 
După cîte se pare însă, este imposibil de demonstrat că vreuna 
dintre părţi greşeşte sau are dreptate. Dar în acest caz Swinburne 
şi Hick nu pot afirma că viziunea lor despre Dumnezeu şi rău este 
perfect acceptabilă. In ce priveşte poziţia adoptată de Phillips, ea 
e cu siguranţă greşită, pentru că în loc să-l dezvinovăţească pe 
Dumnezeu îi subliniază doar răutatea. Cel care împărtăşeşte opi¬ 
niile lui Swinburne şi Hick referitoare la consecinţe şi la rău ar 
putea fi îndreptăţit să justifice integritatea morală a lui Dumnezeu. 
Insă cel care este convins că mare parte a răului din lume nu poate 
fi niciodată justificată în lumina consecinţelor acestuia, va fi nevoit 
să respingă argumentaţia lui Swinburne-Hick. 

Oare nu se poate apela însă acum la argumentul liberului 
arbitru ? Nu demonstrează acesta că cel puţin o mare parte a rău¬ 
lui este compatibilă cu existenţa lui Dumnezeu ? Mulţi oameni ar 
spune că aşa stau lucrurile şi s-ar referi mai cu seamă la valoarea 
pe care o acordăm liberului arbitru. Una dintre premisele acestui 
argument este că o lume alcătuită din subiecţi liberi e mai bună decît 
o lume alcătuită din automate. Majoritatea oamenilor sînt gata să 
accepte această premisă, şi este cu siguranţă adevărat că în mod 
normal avem o părere bună despre cei care sînt dispuşi să acorde 
semenilor lor o anumită măsură de autonomie şi libertate. Tatăl 
asupritor şi iubitul tiranic, dictatorul şi huliganul nu se prea bucu¬ 
ră de multă simpatie. Nu s-ar putea spune, aşadar, că dacă Dum¬ 
nezeu este realmente bun el trebuie să acorde libertate făpturilor 
sale ? Şi apoi, fireşte, nu s-ar putea spune că ne aşteptăm din partea 
lui să le permită să acţioneze aşa cum doresc ele, cu toate posibi¬ 
lităţile de a săvîrşi răul care ar putea rezulta din această libertate ? 

Argumentului liberului arbitru i se poate aduce însă o obiecţie 
serioasă. Căci potrivit acestui argument un act liber nu poate fi 
cauzat de Dumnezeu. Susţinătorii săi au sesizat aceasta cu sufi¬ 
cientă claritate. Iată ce scrie, de exemplu, Alvin Platinga: „Dum¬ 
nezeu creează făpturi libere, însă el nu le poate obliga sau detei'mina 
să facă doar ce este bine. Pentru că dacă el ar proceda în acest fel, 
libertatea lor nu ar mai avea, de fapt, nici o semnificaţie; ele nu 
ar săvîrşi binele prin liberă alegere." 12 Dar supoziţia că Dumnezeu 
nu ar fi autorul acţiunilor libere este greu de reconciliat cu teismul 
clasic. Căci indiferent cum ar fi definite acţiunile libere (şi aceasta 
reprezintă o importantă problemă filozofică în sine), ele trebuie 
să fie săvîrşite în mod necesar de cineva. Iar ideea că cineva acţio¬ 
nează fără să fie determinat de Dumnezeu în acest sens este greu 
de acceptat în termenii teismului clasic. Acesta afirmă că acţiunea 
creatoare a lui Dumnezeu nu este doar de domeniul trecutului, 
ci că acţionează atîta timp cît există ceva distinct de Dumnezeu. 
Astfel, ni se spune că orice lucru îşi datorează existenţa lui Dum¬ 
nezeu, că simplul fapt al existenţei lucrurilor ca atare se datorează 
în ultimă instanţă lucrării lui Dumnezeu, că Dumnezeu este prima 
cauză care susţine toate procesele cauzale distincte de propria sa 
fiinţă. După cum spune Owen: 

In conformitate cu teismul clasic Dumnezeu a creat lumea din nimic 
(ex nihilo). Două lucruri trebuie notate în legătură cu expresia ex 
nihilo. In primul rînd, ea este analitică, nu sintetică. Ea nu adaugă 
nimic ideii de creaţie, ci doar o face explicită. In al doilea rînd, „nimic" 
trebuie înţeles în sensul strict de nefiinţă sau non-existenţă absolută. 
Nu există nici o formă de fiinţare care să existe în afara actului creator 
al lui Dumnezeu. Fiinţarea tuturor lucrurilor depinde în mod absolut 
de el. 13 

Prin urmare, dacă ne oprim la viziunea teistă clasică asupra lui 
Dumnezeu va trebui să fim de acord că dacă există Dumnezeu el 
acţionează cauzal la nivelul existenţei tuturor lucrurilor pe toată 
durata acesteia. Dar aceasta înseamnă că el acţionează cauzal la 
nivelul fiecărei acţiuni umane, deoarece şi acestea au caracter de 
evenimente reale. Acest aspect a fost bine sesizat de Aquinas. 
Potrivit spuselor lui, dacă există Dumnezeu, 

el nu este doar cauza devenirii \quantum ad fieri ] ci şi a fiinţării 
[i quantum ad esse], Astfel, se poate spune despre Dumnezeu că este 
cauza acţiunii în sensul că el induce în fiinţă puterea ei naturală şi o 
şi păstrează... însă din moment ce doar un mişcător nemişcat mişcă 
sau acţionează din sine însuşi, mai existăîncă un sens în care se poate 
spune despre ceva că este cauza acţiunii altcuiva — în măsura în care 
îl determină să acţioneze... In acest caz, Dumnezeu este cauza acţiunii 
oricărui lucru natural, mişcîndu-1 şi conferindu-i puterea de a acţiona. 14 

Cu o remarcabilă consecvenţă Aquinas arată şi care sînt impli¬ 
caţiile acestei viziuni pentru faptele greşite ale oamenilor, pe care 
le numeşte „păcate". In Summa Theologiae el se întreabă dacă pă¬ 
catul, ca acţiune umană, vine de la Dumnezeu (utrum actus peccati 
sit a Deo ) şi răspunde că aşa este. 

Acţiunea de a păcătui nu ţine doar de domeniul fiinţei, ci este de 
asemenea şi un act. Şi din ambele puncte de vedere îşi are într-un fel 
oarecare originea în Dumnezeu. Fiecare fiinţă, indiferent care îi este 
modul de existenţă, trebuie să se tragă din Fiinţa Primă, după cum 
spune Dionisie. Fiecare acţiune este provocată de ceva ce acţionează 
deja, deoarece a determina ceva să acţioneze presupune ca cel care 
determină să aibă puterea de a acţiona. Fiecare fiinţă care acţionează 
este redusă la Actul Prim, adică la Dumnezeu, care îi este cauză şi care 
este act prin însuşi faptul că e Dumnezeu. De aceea, în măsura în care 
un lucru poate fi numit acţiune, Dumnezeu îi este cauza. 15 

Astfel, argumentul liberului arbitru prezintă imperfecţiuni. El 
afirmă că Dumnezeu permite doar realizarea actelor umane libere. 
Insă Dumnezeu trebuie să se implice cauzal în realizarea lor, iar 
în acest caz nu se mulţumeşte să le permită. Cel care crede în 
teismul clasic este, pare-se, forţat să respingă argumentul liberului 
arbitru. Dar înseamnă aceasta cumva că el nu mai poate afirma 
sub nici un motiv că problema răului nu face iraţională sau im¬ 
posibilă credinţa în Dumnezeu ? Eu cred că răspunsul este Nu. 
Iar acest răspuns se întemeiază pe însăşi natura problemei răului 
şi pe cea a teismului clasic. 


Dumnezeu şi răul 

După cum se afirmă în mod obişnuit, problema răului apare 
în contextul supoziţiei că, dacă Dumnezeu există, el trebuie să fie 
bun din punct de vedere moral. Iată de ce unii autori ca Swinburne 
şi Hick încearcă să-l exonereze pe Dumnezeu din punct de vedere 
moral în ciuda existenţei răului. Să presupunem însă că intro¬ 
ducem în discuţie un nou aspect al problemei, întrebîndu-ne dacă 
teistul este obligat să-l considere pe Dumnezeu agent moral. O 
dată formulată această interogaţie, celui convins că se poate crede 
în acelaşi timp în existenţa lui Dumnezeu şi în cea a răului i se 
deschid nişte perspective de argumentaţie cu totul inedite. Fiindcă, 
fireşte, dacă credinţa în Dumnezeu nu este asociată în mod obli¬ 
gatoriu cu credinţa într-un agent moral, întreaga problemă a răului, 
aşa cum a fost discutată în acest capitol, nici măcar nu mai ajunge 
să fie formulată. După cum obişnuiesc să spună unii filozofi, ea 
se dovedeşte a fi o pseudoproblemă. Şi, bineînţeles, în acest caz 
ea nu mai este neapărat un motiv pentru ignorarea tuturor raţio¬ 
namentelor pozitive invocate în favoarea credinţei în Dumnezeu. 
Pentru că dacă problema răului se pune doar în momentul în care 
Dumnezeu este înţeles ca agent moral şi dacă teiştii nu sînt obli¬ 
gaţi să-l înţeleagă în acest fel, atunci problema nu se mai referă 
în mod necesar la credinţa în Dumnezeu. 

Aşadar, trebuie să afirmăm că a crede în Dumnezeu înseamnă 
a crede într-un agent moral ? Dacă vedem în Dumnezeu doar o 

persoană extraordinară, răspunsul ar putea fi afirmativ. Dar în 
termenii teismului clasic mai adecvat pare să fie răspunsul negativ. 

O primă raţiune în acest sens o reprezintă convingerea teis¬ 
mului clasic că Dumnezeu este sursa tuturor fiinţelor. Potrivit 
cuvintelor lui Owen citate anterior, „pentru a putea fiinţa, totul 
depinde de el în chip absolut". Insă dacă Dumnezeu este sursa 
tuturor fiinţelor, trebuie să se facă ceva pentru a-1 deosebi de toate 
aceste fiinţe, iar soluţia care se impune este cea de a nega că Dum¬ 
nezeu este el însuşi o fiinţă. Insă agenţii morali, buni sau răi, in¬ 
diferent cum ar fi ei, sînt evident fiinţe. Cu alte cuvinte, dacă în 
termenii teismului clasic nu se spune despre Dumnezeu că este 
o fiinţă, atunci nu se poate spune despre el nici că este un agent 
moral. Iată cum argumentează Michael Durrant această idee: 

Se spune despre Dumnezeu că este principiul fiinţării, ceea ce face 
ca „Dumnezeu" să nu mai poată fi un termen generic. Din pricina 
aceasta Dumnezeu, ca principiu al oricărei fiinţări, este cel datorită 
căruia se poate spune despre „există" — cu un număr de sensuri egal 
cu cel al categoriilor — că nu este totuşi omonim. Din acest motiv 
Dumnezeu nu poate intra în nici o categorie, nici măcar cea de „sub¬ 
stanţă", după cum a subliniat şi Aquinas. 16 

In al doilea rînd, faptul că în teismul clasic Dumnezeu nu 
apare în mod necesar ca agent moral rezultă din noţiunile de obli¬ 
gaţie şi datorie. Se spune în general că un agent moral este cineva 
capabil să-şi facă datoria, cineva capabil să-şi îndeplinească obli¬ 
gaţiile. Insă este extrem de dificil de înţeles cum s-ar putea spune 
despre Dumnezeul teismului clasic că ar avea datorii şi obligaţii. 
In mod obişnuit, oamenii sînt confruntaţi cu acestea în contexte 
sociale, în contexte în care sînt înconjuraţi de alţi oameni. Insă 
potrivit teismului clasic Dumnezeu este sursa tuturor fiinţelor. 
Mai mult chiar, după cum arată Owen, teismul clasic susţine atît 
că „actul creator al lui Dumnezeu este liber, în sensul că nu este 
impus de nici o constrîngere exterioară şi că nu este necesar 
pentru împlinirea propriei sale vieţi" 17 , cît şi că Dumnezeu este 
neschimbător, ceea ce înseamnă, pentru a folosi cuvintele lui 
Owen, că „Dumnezeu este incapabil de a suferi vreo schimbare 
datorată unor cauze externe sau interne" 18 . Dar dacă Dumnezeu 
este cauza tuturor fiinţelor, el trebuie să fie radical diferit de tot 

ce constituie şi participă la contextele sociale, indiferent care ar 
fi acestea. Iar dacă Dumnezeu este ceea ce este indiferent dacă 
creează sau nu, el este liber să creeze, iar dacă este neschimbător, 
nu se poate afirma despre el că ar avea un context social, el putînd 
fi ceea ce este independent de existenţa unui astfel de context 
social. S-ar putea obiecta că datoriile şi obligaţiile se impun oa¬ 
menilor chiar dacă aceştia trăiesc într-o totală izolare. Nu există 
oare îndatoriri şi obligaţii faţă de tine însuţi ? Dar acestea presupun 
capacitatea de a face anumite lucruri sau de a te abţine de la ele. 
Iată de ce nu vorbim, de pildă, despre datoria sau obligaţia de a 
fi simultan în două locuri, sau despre datoria, respectiv obligaţia 
de a înceta să mai respirăm. Dar dacă Dumnezeu este neschim¬ 
bător, atunci ideea că el este capabil să facă sau să se abţină de la 
ceva, ca şi cum ar avea obligaţii sau îndatoriri faţă de sine însuşi, 
nu are nici un sens. In termenii teismului clasic, Dumnezeu este 
liber să creeze sau nu, însă creaţia nu poate implica pentru teistul 
clasic nici o schimbare a lui Dumnezeu. Noţiunea de neschim- 
babilitate a lui Dumnezeu înseamnă că Dumnezeu face doar ceea 
ce face, sau, cum se mai spune uneori, că el este doar ceea ce este. 

In fine, noţiunea de agent moral mai trebuie analizată şi în 
contextul capacităţii de a reuşi sau a eşua. Agent moral este evi¬ 
dent cineva care poate cunoaşte reuşite sau eşecuri. El poate reuşi 
cînd comportamentul său este moral, iar al celorlalţi nu, şi poate 
eşua cînd comportamentul său este imoral, iar al celorlalţi moral. 
Fiindcă reuşita şi eşecul se definesc în funcţie de context şi nu sînt 
inteligibile decît în lumina sa. Se poate spune că ai reuşit sau eşuat 
doar în raport cu o normă a reuşitei şi a eşecului, în funcţie de care 
se pot aprecia propriile rezultate. Insă dacă, aşa cum afirmă teis- 
mul clasic, Dumnezeu a creat ex nihilo, el nu a avut la dispoziţie 
o astfel de normă. Se poate aprecia despre cineva că are succes ca 
scriitor doar în lumina istoriei literaturii. Despre un fabricant de 
ceasuri nu se poate spune că nu a avut succes decît în raport cu 
o normă referitoare la istoria fabricării ceasurilor. Dar în func¬ 
ţie de care normă poate fi apreciat Creatorul ex nihilo ? Nu poate 
exista nici una, aşa încît despre Dumnezeul teismului clasic nici 
nu se poate spune măcar că ar fi capabil să reuşească sau să eşueze. 
Iar în acest caz el nu poate fi agent moral, căci un astfel de agent 
ar trebui să poată reuşi sau eşua. 

Argumente în favoarea existenţei lui Dumnezeu? 

Mult mai multe ar trebui să se spună despre problema răului, 
însă voi încheia aici cu observaţia că, aşa cum este prezentată în 
mod obişnuit, problema nu exclude posibila existenţă a lui Dum¬ 
nezeu. S-ar putea ca premisele morale ale anumitor puncte de ve¬ 
dere, cum ar fi cele ale lui Swinburne sau Hick, să ni se pară 
inconfortabile, însă în Dumnezeul teismului clasic nu trebuie să 
se vadă neapărat un agent moral, şi prin urmare nu poate fi 
moralmente rău. In general, cînd apare ca argument în favoarea 
inexistenţei lui Dumnezeu, problema răului este invocată pentru 
a arăta că Dumnezeu este rău, sau că el ar fi aşa dacă ar exista, ceea 
ce nu poate fi adevărat, pentru că atunci ar fi moralmente rău, ceea 
ce în cazul lui este exclus. Insă din moment ce Dumnezeul 
teismului clasic nu poate fi moralmente rău, problema răului nu 
poate fi folosită pentru a demonstra că el ar fi aşa. Atîta timp cît 
gîndim în termenii teismului clasic, a spune că Dumnezeu este 
moralmente rău echivalează cu a spune că porcii sînt reptile. A-l 
acuza că este moralmente rău echivalează cu a critica un cîine că 
nu are pisoiaşi. 

înainte de a părăsi definitiv problema răului, dorim să amintim 
în final încă un posibil mod de argumentaţie la care ar putea re¬ 
curge cel care crede că existenţa lui Dumnezeu este posibilă şi pro¬ 
babilă în ciuda prezenţei răului. L-am putea numi „Argumentul 
raţionalităţii existenţei lui Dumnezeu", din moment ce porneşte 
de la premisa că credinţa în Dumnezeu este rezonabilă. 

După cum am mai arătat, cel care susţine că existenţa răului 
face imposibilă sau improbabilă existenţa lui Dumnezeu argumen¬ 
tează în felul următor: 

Răul există. 

Dacă răul există, este imposibil sau improbabil să existe Dum¬ 
nezeu. 

De aceea, este imposibil sau improbabil să existe Dumnezeu. 

Acest argument este valid, deşi aceasta nu înseamnă că pre¬ 
misele şi concluziile sale sînt adevărate. Să presupunem însă că 
avem motive foarte întemeiate pentru a crede că Dumnezeu există. 

în cazul acesta am avea cu siguranţă motive să afirmăm că exis¬ 
tenţa lui Dumnezeu este posibilă. Am avea de asemenea motive 
să contestăm capacitatea răului de a face improbabilă existenţa lui 
Dumnezeu, din moment ce avem deja o serie de motive înteme¬ 
iate pentru a crede că Dumnezeu există. într-o astfel de situaţie 
s-ar putea formula următorul argument: 

Dumnezeu există. 

Răul există. 

De aceea, există atît Dumnezeu cît şi răul, iar existenţa răului 
nu face imposibilă sau improbabilă existenţa lui Dumnezeu. 

S-ar putea să nu existe, ce-i drept, nici un motiv întemeiat în 
favoarea credinţei în existenţa lui Dumnezeu. însă dacă cineva 
crede că deţine un astfel de motiv bine întemeiat, ar fi îndreptăţit 
să recurgă la cel de-al doilea argument, dintre cele prezentate mai 
sus, în momentul în care se afirmă că datorită problemei răului 
se poate renunţa încă din start la credinţa în Dumnezeu. Celui 
care doreşte să respingă credinţa în Dumnezeu fără a se referi la 
raţiunile care susţin credinţa în Dumnezeu, întreaga argumentaţie 
i s-ar putea părea obositoare. însă dacă doreşte să demonstreze 
iraţionalitatea credinţei, trebuie să-şi modifice atitudinea. Cu alte 
cuvinte, trebuie să analizeze raţiunile care îl determină pe cre¬ 
dincios să creadă în existenţa lui Dumnezeu. 

în felul acesta el ni se va alătura, pentru că tocmai în acest 
punct am ajuns pe traseul introducerii noastre. Pentru început, 
ne vom îndrepta atenţia spre un mod de argumentare care a făcut 
o îndelungată şi zbuciumată carieră filozofică. în centrul său se 
găseşte sensul cuvîntului „Dumnezeu". 



4. Argumentul ontologic 


„Ce înseamnă un nume ?“ se întreba Julieta. S-ar putea spune 
că pentru susţinătorii argumentului ontologic el înseamnă foarte 
mult. înainte de a arăta de ce, trebuie să subliniez însă că nu există, 
de fapt, nici un singur argument căruia să i se poată spune, în ex¬ 
clusivitate, „argument ontologic". Din motive de convenţie şi 
convenienţă numele respectiv va continua să figureze în titlul 
acestui capitol. Sensul expresiei „argument ontologic" poate fi 
evidenţiat însă cu claritate doar prin raportare la un grup de argu¬ 
mente înrudite. 


Argumente ontologice 

Cea mai cunoscută formă a argumentului ontologic poate fi 
găsită în Proslogion-ul Sfîntului Anselm, în capitolul 2, unde în¬ 
cearcă să-l definească pe Dumnezeu. Dumnezeu, spune el, este 
„ceva mai mare decît care nimic nu se poate imagina" ( aliquid quo 
nihil maius cogitaripossit). Anselm se întreabă dacă Dumnezeu, 
astfel înţeles, există, iar răspunsul său ia forma unui argument de 
tipul reductio ad absurdum, adică a unui argument al cărui scop 
este să demonstreze că o propoziţie este adevărată pentru că nega¬ 
rea ei ar implica o contradicţie sau o altă formă de absurditate. 

Anselm citează începutul psalmului 53*: „Zis-a cel nebun 
întru inima sa: « Nu este Dumnezeu ».“ Nebunul, spune Anselm, 
înţelege cel puţin a cui existenţă o neagă. Astfel, spune Anselm, 
ideea de Dumnezeu se găseşte „în intelectul său" ( in intellectu). 


* Psalmul 52 în tradiţia biblică ortodoxă. ( N.t .) 

Dar dacă Dumnezeu, continuă el, este în plus ceva mai mare decît 
care nimic nu se poate imagina, atunci el trebuie să fie mai mult 
decît o simplă idee în mintea cuiva, fiindcă altminteri nu ar fi ceva 
mai mare decît care nimic nu se poate imagina. Rezultă de aici, 
conchide Anselm, că Dumnezeu trebuie să existe atît în realitate 
{in re) cît şi în intelect. 

Şi un nebun este silit, aşadar, să admită că ceva-mai-mare-decît-care- 
nimic-nu-se-poate-imagina există în intelect, de vreme ce înţelege 
acest ceva cînd îl aude, şi tot ce se înţelege există în intelect. Şi cu 
siguranţă că ceva-mai-mare-decît-care-nimic-nu-se-poate-imagina nu 
poate exista doar în intelect. Căci chiar dacă există exclusiv în intelect, 
el poate fi conceput ca existînd în realitate, ceea ce înseamnă mai mult. 
Aşadar, dacă ceva-mai-mare-decît-care-nimic-nu-se-poate-imagina 
există doar în intelect, acelaşi ceva-mai-mare-decît-care-nimic-nu-se- 
poate-imagina este ceva-mai-mare-decît-care-se poate imagina ceva. 
Insă evident că acest lucru este imposibil. De aceea fără absolut nici 
o îndoială ceva-mai-mare-decît-care-nimic-nu-se-poate-imagina 
există atît în intelect cît şi în realitate. 1 

în felul acesta Anselm pare să deducă existenţa reală a lui 
Dumnezeu din conceptul de Dumnezeu şi, din acest motiv, se 
poate spune despre argumentul său că e apriori. Un astfel de ar¬ 
gument duce la o anumită concluzie nu prin analiza unor probe 
de natură tangibilă — ca atunci cînd se afirmă pe baza unor probe 
de sînge că un pacient suferă de anemie — ci prin analizarea unor 
sensuri, idei sau definiţii. 

Atît despre argumentul ontologic în versiunea lui Anselm. 
Argumentul acesta a mai cunoscut însă şi o serie de alte formulări 
care merită să fie amintite. Mă refer în special la cele care aparţin 
lui Rene Descartes (1591-1650), Norman Malcolm şi Alvin Pla- 
tinga. 

Argumentul lui Descartes apare în cea de a cincea Meditaţie 
a sa. 2 Potrivit lui Descartes, aşa cum se poate avea o idee distinctă 
despre numere sau cifre, tot aşa se poate avea o idee clară şi dis¬ 
tinctă despre Dumnezeu. Iar din punctul lui de vedere ideea de 
Dumnezeu este ideea de fiinţă absolut perfectă. Mai mult chiar, 
despre această fiinţă se poate spune că are „o existenţă actuală şi 



44 INTRODUCERE ÎN FILOZOFIA RELIGIEI 


eternă", tot aşa cum se poate spune despre unele numere sau cifre 
că au un anumit fel de caracter sau atribut. 

Existenţa nu poate fi separată mai lesne de esenţa lui Dumnezeu decît 
egalitatea celor trei unghiuri ale sale cu două unghiuri drepte de esen¬ 
ţa triunghiului dreptunghic, sau ideea de munte de ideea de vale. Şi 
de aceea nu ne repugnă mai puţin ideea unui Dumnezeu (adică a unei 
Fiinţe absolut perfecte) căruia să-i lipsească existenţa (în felul acesta 
lipsindu-i o perfecţiune) decît cea a muntelui care nu are nici o vale. 3 

Se afirmă, cu alte cuvinte, că din noţiunea de Dumnezeu poate 
fi dedusă existenţa acestuia. Dumnezeu este desăvîrşit la modul 
absolut şi de aceea trebuie să existe. 

Versiunea argumentului ontologic 4 dată de Malcolm încearcă, 
pentru început, să înlăture o serie de dificultăţi. Filozofii repro¬ 
şează adeseori argumentului ontologic că tratează existenţa ca pe 
o perfecţiune pe care lucrurile pot să o aibă sau nu. Malcolm este 
de acord cu această critică şi cu faptul că ea se aplică şi lui Anselm. 
După părerea lui Malcolm, ideea că existenţa este perfectă apare 
în formularea pe care Anselm o dă argumentului ontologic în ca¬ 
pitolul 2 din Proslogion. Insă Malcolm crede că la Anselm mai 
poate fi găsit un argument ontologic în care nu apare ideea că exis¬ 
tenţa ar reprezenta o perfecţiune. în Proslogion 3 întîlnim urmă¬ 
torul pasaj: 

Iar această fiinţă (Dumnezeu) există cu adevărat, în aşa măsură încît 
nici măcar nu se poate imagina că ea nu ar exista. Fiindcă se poate 
imagina că există ceva despre care să nu se poată imagina că nu ar 
exista, şi acest ceva este mai mare decît ceea ce nu se poate imagina 
că nu ar exista. In acest caz, dacă se poate imagina că acel ceva-mai- 
mare-decît-care-nu-se-poate-imagina-nimic nu există, atunci acel 
ceva-mai-mare-decît-care-nimic-nu-se-poate-imagina nu poate fi 
identic cu ceva-mai-mare-decît-care-nimic-nu-se-poate-imagina, ceea 
ce este absurd. In această situaţie existenţa a ceva-mai-mare-decît- 
care-nimic-nu-se-poate-imagina este atît de adevărată, încît nici măcar 
nu se poate imagina că ea nu ar exista. 

După părerea lui Malcolm, Anselm nu spune aici că Dumne¬ 
zeu trebuie să existe deoarece existenţa este o perfecţiune, ci că 
Dumnezeu trebuie să existe deoarece conceptul de Dumnezeu 
este conceptul unei fiinţe a cărei existenţă este necesară. Potrivit 

interpretării lui Malcolm, în Proslogion 3 Anselm apreciază că 
Dumnezeu este o fiinţă care, dacă există, are atributul existenţei 
necesare. Şi de vreme ce o fiinţă care are acest atribut nu poate 
să nu existe, se impune concluzia că Dumnezeu există în mod real. 

Dacă Dumnezeu, o fiinţă mai mare decît care nu se poate imagina 
nimic, nu există, atunci el nu poate începe să existe. Pentru că în acest 
caz existenţa lui ar trebui să aibă o cauză, sau să fie întâmplătoare, 
în fiecare dintre cele două situaţii el apărînd ca o fiinţă limitată; or, 
potrivit imaginii pe care o avem despre el, el nu este aşa. Din moment 
ce nu poate începe să existe, dacă nu există, existenţa lui e imposibilă. 
Dacă există, el nu poate să fi început să existe... nici nu poate înceta 
să existe, fiindcă nimic nu-1 poate determina să înceteze a exista şi nici 
nu este posibil ca el să înceteze întîmplător să mai existe. Aşadar, dacă 
Dumnezeu există, existenţa lui e necesară. Astfel, existenţa lui Dumne¬ 
zeu este fie imposibilă, fie necesară. Primul caz poate fi adevărat doar 
dacă conceptul unei astfel de fiinţe este contradictoriu sau logic 
absurd, într-un fel sau altul. Presupunînd că nu aceasta este situaţia, 
concluzia este că el există în mod necesar. 5 

Acest argument a fost criticat de Platinga, care susţine însă că, 
reformulat cu ajutorul noţiunii filozofice de lumi posibile, noţiune 
popularizată prin scrierile unui grup cunoscut în general ca logi¬ 
cienii modali, el poate fi totuşi salvat. 6 In linii generale, o lume 
posibilă reprezintă un mod în care ar fi putut fi lucrurile. Lumea 
noastră este o lume posibilă. Tot aşa este şi o lume identică cu a 
noastră, însă în care elefanţii, de exemplu, au două trompe în loc 
de una. In consecinţă, operînd cu noţiunea lumilor posibile, 
Platinga reformulează în primul rînd argumentul lui Malcolm cu 
ajutorul a două propoziţii: 

1. Există o lume, L, în care există o fiinţă de dimensiune ma¬ 
ximă. 

2. O fiinţă are dimensiune maximă într-o lume doar dacă exis¬ 
tă în toate lumile. 7 

După părerea lui Platinga, cu ajutorul acestui argument se 
constată că într-o lume posibilă oarecare există o fiinţă de dimen¬ 
siune maximă. Iar o lume cu o astfel de fiinţă conţine o esenţă, 
E, cu proprietatea „există în toate lumile". Din păcate, spune Pla- 

tinga, argumentul nu duce la constatarea că există o fiinţă de ma¬ 
ximă dimensiune în lumea noastră. Deoarece se poate presupune 
că existenţa în toate lumile nu poate fi unica determinare a ma¬ 
ximei dimensiuni, iar argumentul lui Malcolm nu arată decît că 
într-o lume oarecare există o fiinţă de dimensiune maximă. 

Insă Platinga crede că argumentul ontologic poate fi salvgardat 
şi acesta este punctul în care începe salvgardarea. Dacă modul în 
care înţelege el argumentul lui Malcolm este corect, atunci trebuie 
să existe o lume posibilă în care o fiinţă are o dimensiune maximă, 
ceea ce presupune că fiinţa respectivă există în toate lumile. Dar 
nu rezultă de aici că în toate lumile fiinţa aceea este mai mare sau 
mai desăvîrşită decît alţi locuitori ai acelor lumi. Din acest motiv 
Platinga introduce noţiunea de maximă perfecţiune*. Perfecţiunea 
maximă este asociată dimensiunii maxime. 

„Proprietatea dimensiune maximă presupune proprietatea per¬ 
fecţiune maximă în fiecare lume posibilă. 

Perfecţiune maximă presupune atotştiinţă, atotputere şi per¬ 
fecţiune morală."* 

Aceasta ar fi, spune Platinga, o exemplificare posibilă a dimen¬ 
siunii maxime. Există o lume posibilă cu o fiinţă de maximă di¬ 
mensiune. In cazul acesta însă există o lume cu o fiinţă de maximă 
perfecţiune, de unde rezultă că în fiecare lume posibilă există o 
fiinţă de maximă perfecţiune, de unde rezultă că în lumea noastră 
există o fiinţă de maximă perfecţiune, ceea ce înseamnă că există 
în mod real un Dumnezeu a cărui existenţă rezultă din natura sa, 
realitatea acestei existenţe putînd fi constatată cu ajutorul unui ra¬ 
ţionament care ne apare ca o formă a argumentului ontologic. 


Cît de îndreptăţit este argumentul ontologic? 

Cel puţin un aspect poate fi invocat în favoarea argumentului 
folosit de Anselm în Proslogion 2. Oamenii au vederi diferite 


" Sîntem conştienţi de caracterul pleonasmic al formulării; am păstrat-o însă, 
întrucît în gîndirea medievală, în acest context, perfecţiunea comportă grade 
diferite. (N.t.) 

asupra naturii lui Dumnezeu, însă în mod normal sînt toţi de 
acord că Dumnezeu trebuie să fie infinit superior faţă de alte 
lucruri sau faţă de orice nu este Dumnezeu. In plus, după cîte se 
pare, Dumnezeu nu poate exista doar întîmplător. O astfel de 
eventualitate ar presupune că existenţa lui Dumnezeu a fost con¬ 
diţionată într-un fel oarecare de ceva, sau că ar fi un fel de acci¬ 
dent. Ea ar mai presupune că într-un moment oarecare din viitor 
Dumnezeu ar înceta să existe. Anselm afirmă că Dumnezeu este 
ceva mai mare decît care nimic nu se poate imagina, că el este 
necesar sau absolut într-un mod imposibil de atins de orice altceva 
în afară de Dumnezeu. Această aserţiune pare rezonabilă în con¬ 
textul unui argument în favoarea existenţei lui Dumnezeu. Mi se 
pare corectă afirmaţia că nici un argument nu poate fi considerat, 
în sens tradiţional, argument în favoarea lui Dumnezeu, dacă nu 
admite, într-un fel sau altul, că mărimea lui Dumnezeu este ab¬ 
solută, iar existenţa sa inevitabilă. 

Dar este oare argumentul lui Anselm convingător ? După apa¬ 
riţia Proslogion- ului, un călugăr cu numele Gâunilo i-a replicat lui 
Anselm, acuzîndu-1 practic de absurditate. Potrivit lui Gaunilo, 
dacă argumentul lui Anselm ar fi corect, atunci, cu ajutorul unor 
raţionamente de tipul celui folosit de Anselm, nu ar putea fi de¬ 
monstrată doar existenţa lui Dumnezeu. 

Ei spun, de exemplu, că undeva în mijlocul oceanului se găseşte o 
insulă numită de unii „Insula Pierdută", datorită dificultăţii (sau mai 
curînd imposibilităţii) de a găsi ceea ce nu există. Şi se spune că este 
binecuvîntată cu tot felul de bogăţii fără de preţ şi cu o abundenţă 
de plăceri, mult mai multe decît cele ale Insulelor Fericiţilor şi, 
neavînd nici un locuitor, abundenţa bogăţiilor sale o depăşeşte pe cea 
a tuturor ţinuturilor locuite de oameni. Ei bine, dacă cineva îmi spune 
că aşa este ea, înţeleg cu uşurinţă ce mi se spune, deoarece aceasta nu 
prezintă nici un fel de dificultate. Insă dacă îmi spune în continuare, 
ca şi cum ar fi o consecinţă logică: nu te poţi îndoi mai mult de faptul 
că această insulă, mai bună decît orice alt ţinut, există cu adevărat 
undeva în realitate decît de faptul că ea se găseşte în intelectul tău. 
Şi din moment ce este mai bine să exişti şi în realitate, nu numai în 
intelect, ea trebuie să existe în mod necesar. Pentru că dacă nu există 
i-ar fi superior orice alt ţinut existent în realitate şi astfel insula pe 
care ai conceput-o deja ca fiind mai desăvîrşită decît toate celelalte 
nu va mai fi desăvîrşită. Deci, dacă cineva încearcă să mă convingă 

că această insulă există dincolo de orice îndoială, şi dacă nu m-a convins 
mai întîi că perfecţiunea ei există în intelectul meu tocmai ca un lucru 
real şi indubitabil şi nu ca ceva ireal sau a cărui realitate este îndoiel¬ 
nică, fie m-aş gîndi că glumeşte, fie mi-ar fi greu să decid despre care 
dintre noi ar trebui să se spună că este un nebun mai mare — despre 
mine, fiindcă am fost de acord cu el, sau despre el, fiindcă a crezut 
că mi-a dovedit cu oarecare certitudine că există această insulă. 9 

Există cu siguranţă un răspuns pe care Anselm l-ar putea da 
acestei obiecţii. Căci el nu vorbeşte, de fapt, niciodată despre ceva 
ce este mai mare decît orice altceva. El vorbeşte despre Dumne¬ 
zeu spunînd că nu se poate concepe ceva mai mare decît el. Gau- 
nilo se referă la o insulă care poate fi eventual mai mare decît 
oricare dintre insulele existente. însă Anselm vorbeşte despre 
Dumnezeu ca despre ceva ce nu poate fi depăşit în nici o privinţă. 
S-ar putea spune că, într-o anumită măsură, Anselm şi Gaunilo 
nu vorbesc despre acelaşi lucru. 

Un susţinător al lui Gaunilo ar putea accepta acest punct de 
vedere, argumentul său rămînînd totuşi la fel de tăios. într-o astfel 
de formulare s-ar putea spune că dacă argumentul lui Anselm 
funcţionează, atunci se poate stabili cu ajutorul lui nu numai că 
există o insulă mai bună decît toate celelalte, ci o insulă care de¬ 
păşeşte orice perfecţiune imaginabilă. 

Interpretarea aceasta a părut multora plauzibilă, însă ea nu 
demonstrează în chip necesar că raţionamentul lui Anselm este 
absurd. Pentru că ea depinde de coerenţa conceptului de insulă 
care depăşeşte orice perfecţiune imaginabilă. Dar indiferent ce 
definiţie s-ar da insulei, este întotdeauna posibil să i se adauge ceva 
ce ar duce la o insulă mai bună. După cum afirmă Platinga: 

Indiferent cît de mare ar fi o insulă, indiferent cît de multe fecioare 
şi tinere dansatoare nubiene ar împodobi-o, întotdeauna poate exista 
una mai mare — în care numărul lor, de pildă, să fie dublu. Calităţile 
care determină valoarea insulelor — de exemplu, numărul palmierilor, 
cantitatea şi calitatea nucilor de cocos —, majoritatea acestor calităţi 
nu cunosc un maxim intrinsec. Aceasta înseamnă că nu există o limită 
maximă a productivităţii sau a numărului de palmieri (sau de tinere 
dansatoare), aşa încît nici o insulă să nu poată depăşi cantitativ această 
calitate. Din acest motiv ideea unei insule cu maximă valoare posibilă 
este inconsistentă şi incorentă; aşa ceva nu poate exista. 10 

în acest caz s-ar putea trage eventual concluzia că ideea lui 
Anselm supravieţuieşte atacului lui Gaunilo. Din păcate însă 
Anselm se vede confruntat cu o posibilă dificultate tocmai în 
privinţa acelui aspect pe care l-ar fi putut folosi împotriva lui 
Gaunilo. Dacă ideea celei mai valoroase insule posibile este in¬ 
coerentă, nu este oare adevărat acelaşi lucru în legătură cu ideea 
celei mai mari fiinţe posibile? S-ar putea spune despre anumite 
atribute ale unei fiinţe perfecte că ating un maximum intrinsec, 
însă nu este deloc evident că acest calificativ este valabil pentru 
toate. Să presupunem, de pildă, că o fiinţă perfectă este în totalitate 
absolut iubitoare. Nu s-ar putea replica oare că ideea unei fiinţe 
absolut iubitoare, concepută ca o fiinţă care iubeşte aşa de mult 
încît să nici nu se poată imagina o iubire mai mare, este incoeren¬ 
tă ? Cititorul poate continua să reflecteze asupra acestei probleme, 
eu însă mă mulţumesc să observ că Anselm întîmpină aici o po¬ 
sibilă dificultate, pentru a vedea apoi dacă argumentul folosit de 
el în Proslogion 2 nu este cumva vulnerabil şi din alte raţiuni decît 
cele la care ne-am referit pînă acum. Iar în acest context trebuie 
amintit Kant, pentru că de obicei se spune că la el s-ar găsi obiecţii 
absolut decisive împotriva argumentului lui Anselm. 

Esenţa obiecţiei pe care o formulează Kant la adresa argumen¬ 
tului ontologic este, pe scurt, următoarea: 

1. Nici o propoziţie existenţială nu este necesară din punct de 
vedere logic. 

2. „Existenţa" nu este un predicat real. 

Punctul 1 este exprimat de Kant în felul următor: 

Dacă resping într-o propoziţie identică predicatul şi reţin subiectul 
rezultă o contradicţie; şi de aceea spun că primul aparţine în mod 
necesar celui de-al doilea. Dar dacă respingem atît subiectul cît şi 
predicatul nu este nici un fel de contradicţie, deoarece nu mai rămîne 
nimic ce ar putea fi contradictoriu. A enunţa un triunghi şi a respinge 
în acelaşi timp cele trei unghiuri ale sale ar fi contradictoriu. Dar nu 
este nici o contradicţie dacă se resping în acelaşi timp triunghiul şi 
unghiurile sale. Acelaşi lucru este valabil în legătură cu conceptul unei 
fiinţe absolut necesare. Dacă îl respingem, o respingem şi pe ea cu 
toate predicatele ei şi nu ne mai confruntăm cu nici un fel de contra¬ 
dicţie. Nu se contrazice astfel nimic situat în afara ei, din moment 

ce se presupune că necesitatea ei nu este derivată din nici un factor 
extern. Nu este contrazis nici vreun aspect interior, din moment ce 
respingînd lucrul respectiv am respins în acelaşi timp şi atributele lui 
interne ... Nu pot formula nici un fel de concept despre un lucru care 
lasă în urma sa o contradicţie în momentul în care este respins îm¬ 
preună cu toate predicatele sale . 11 

Este însă acceptabil acest raţionament? Mulţi autori îl găsesc 
impresionant, dar nu este absolut deloc limpede că ei au dreptate. 
In viziunea lui Kant, dacă se spune „Dumnezeu nu există" nu „se 
contestă" nimic situat în afara conceptului de Dumnezeu. Ce în¬ 
seamnă însă aceasta ? Kant ar putea să creadă că „Dumnezeu nu 
există" nu îl poate nega pe „Dumnezeu există". Insă „Dumnezeu 
nu există" şi „Dumnezeu există" par să fie totuşi contradictorii. 
Kant poate crede eventual că Dumnezeu nu există din moment 
ce noţiunea unei fiinţe necesare trebuie să fie negată de un obiect 
situat în afara ei. Insă dacă în aceasta constă argumentul lui Kant, 
el este greu de înţeles. în mod normal se spune despre propoziţii 
că sînt contradictorii unele faţă de altele. Oamenii se pot contra¬ 
zice unii pe alţii şi se poate spune despre ei că neagă anumite 
propoziţii. Dacă însă Kant vrea să spună aici că oamenii se opun 
ideii unei fiinţe necesare, atunci afirmaţia lui nu are o prea mare 
semnificaţie filozofică. Ceea ce interesează aici este dacă cei care 
resping ideea posibilităţii unei fiinţe necesare au dreptate sau nu. 
Un prim răspuns ar fi că au, din moment ce nici o propoziţie 
existenţială nu este necesară din punct de vedere logic. însă acest 
mod de a vedea lucrurile este pus la îndoială de mulţi filozofi. Iată, 
de pildă, ce scrie Swinburne: „Anumite lucruri există datorită unei 
necesităţi logice... Există un număr mai mare de un milion, iar 
existenţa lui reprezintă o necesitate logică. Există concepte care 
includ alte concepte... Existenţa anumitor numere, concepte şi a 
altor lucruri similare (cum ar fi adevărurile logice) este necesară 
din punct de vedere logic." 12 

Pe scurt, nu s-ar putea spune că e imposibil de dat un răspuns 
primei părţi a criticii pe care o aduce Kant argumentului onto¬ 
logic. Să trecem acum la cel de-al doilea aspect invocat de Kant, 
formulat de el în următorul pasaj: 

Este evident că fiinţa nu reprezintă un predicat real, adică nu este 
conceptul a ceva ce ar putea fi adăugat conceptului unui lucru. Este 

doar punerea unui lucru sau a anumitor determinări ca existînd în 
ele însele. Din punct de vedere logic este doar copula unei judecăţi... 
Dacă luăm acum subiectul (Dumnezeu) cu toate predicatele sale 
(între care şi atotputerea), şi spunem „Dumnezeu este“ sau „Există 
Dumnezeu", nu adăugăm nici un predicat nou conceptului de Dum¬ 
nezeu, ci doar punem în sine însuşi subiectul cu toate predicatele sale, 
şi îl punem, într-adevăr, ca fiind obiect aflat în relaţie cu conceptul meu. 
Conţinutul celor două trebuie să fie unul şi acelaşi... Altfel spus, realul 
nu conţine mai mult decît doar posibilul. O sută de taleri adevăraţi 
nu conţin nici o monedă mai mult decît o sută de taleri posibili . 13 

La ce se gîndeşte Kant cînd spune că „fiinţa" nu este un pre¬ 
dicat real. Cred că, după părerea lui, atunci cînd spunem că ceva 
există nu îi atribuim anumite calităţi, determinări sau caracteristici. 
Şi, deşi această presupunere a fost uneori contestată, mie mi se 
pare corectă. Pentru că, fără îndoială, a spune că ceva există în¬ 
seamnă întotdeauna a spune că se evocă exemplul concret al unui 
anumit concept sau al unei descrieri. Cînd spun că Turnul Lon¬ 
drei există şi că omul care l-a asasinat pe Hitler nu există, nu mă 
refer în primul rînd la două lucruri, pentru a da apoi informaţii 
despre felul în care se prezintă ele. Spun că ceea ce formează con¬ 
ţinutul celor două concepte poate fi găsit în primul caz în lumea 
reală, pe cînd în cel de-al doilea nu. Gottlob Frege (1848-1925) 
subliniază acest aspect cînd spune că „existenţa" e un predicat de 
ordin secund. Cel care operează cu un predicat de prim ordin are 
în faţă un termen care spune ceva despre natura unei fiinţe. In 
propoziţia „Bărbatul din casă e chel", „chel" este un predicat de 
prim ordin. Pe de altă parte, în cazul unui predicat de ordin se¬ 
cund operăm cu un termen care spune mai curînd ceva despre un 
concept decît despre natura unui obiect oarecare. Astfel, în pro¬ 
poziţia „Caii sînt numeroşi", „numeroşi" nu ne spune cum sînt 
caii, pe cînd acesta este cazul cu formula „au patru picioare". In 
sensul acesta „numeroşi" are aici funcţia de predicat de ordin se¬ 
cund. El ne spune că acest concept, „cai", cunoaşte multe forme 
concrete de existenţă. 

Şi aici, într-adevăr, am putea aprecia că se dă un răspuns argu¬ 
mentului din Proslogion 2. Căci potrivit argumentului lui Anselm 
existenţa pare să fie un atribut, o proprietate sau o caracteristică. 
S-a spus că Anselm nu priveşte existenţa în acest fel, însă această 

presupunere este greu de conciliat cu modul său de a vorbi despre 
mărime. Raţionamentul lui pare a fi că, dacă este cel mai mare decît 
care nu se poate imagina nimic, Dumnezeu trebuie să existe in re. 
Astfel, în opinia lui Anselm, a exista trebuie să însemne a deţine 
un fel de calitate care conferă mărime. Şi din moment ce această 
calitate care conferă mărime trebuie să fie un fel de atribut, pro¬ 
prietate sau caracteristică, rezultă că Anselm priveşte existenţa ca 
pe un predicat în sensul predicatului de prim ordin pe care-1 con¬ 
ţine noţiunea lui Frege. 

Critica de mai sus la adresa lui Anselm se aplică şi argumen¬ 
tului lui Descartes. Fireşte că Descartes are dreptate atunci cînd 
spune că există un concept de Dumnezeu potrivit căruia propo¬ 
ziţia „Dumnezeu nu există" este un nonsens. Există, într-adevăr, 
un sens în care putem spune că enunţul „Dumnezeu nu există" 
este absurd, exact în acelaşi mod în care este absurdă propoziţia 
„Acest triunghi are patru laturi". Pentru că în ce fel am putea avea 
un Dumnezeu inexistent? Insă argumentul acesta nu demon¬ 
strează că Dumnezeu există în mod real. La Descartes existenţa 
apare ca o proprietate, el spune în mod explicit că este o perfec¬ 
ţiune. Privită ca o realitate însă, existenţa nu reprezintă o perfec¬ 
ţiune, un predicat care să ne spună ceva despre natura cuiva. încă 
de pe vremea lui Descartes a fost sesizată acuitatea acestei obiecţii. 
Pierre Gassendi (1592-1655) i-a răspuns lui Descartes spunînd: 
„Existenţa nu reprezintă o perfecţiune nici în cazul lui Dumnezeu 
nici în cel al unui lucru oarecare; ea este mai curînd acel ceva în 
absenţa căruia nu există perfecţiune... atunci cînd enumeri perfec¬ 
ţiunile lui Dumnezeu nu trebuie să socoteşti între ele şi existen¬ 
ţa, pentru a trage concluzia că Dumnezeu există, în afară de cazul 
în care doreşti să eviţi problema." 14 

Părerea mea este că echivalarea lui „există" cu un predicat de 
prim ordin face ca argumentul din Proslogion 2 şi argumentul lui 
Descartes să fie greu de acceptat. Aceasta nu înseamnă că „există" 
nu poate fi folosit niciodată ca predicat. 15 însă Anselm şi Descartes 
par să susţină că ceva este element al lumii reale în sensul că „a 
fi element al lumii reale" reprezintă un fel de proprietate pe care 
lucrurile pot să o aibă sau mi. Iar această idee este greşită. 

Astfel ajungem la versiunea argumentului ontologic reprezen¬ 
tată de Malcolm şi Platinga. Ar trebui spus de la bun început că 

Malcolm greşeşte cu siguranţă atunci cînd interpretează Pros- 
logion 3 ca pe o încercare distinctă de demonstrare a existenţei lui 
Dumnezeu. S-a demonstrat, de pildă, cît se poate de convingător 
că Proslogion 3 nu încearcă să arate că există un Dumnezeu real, 
ci că un anumit aspect referitor la Dumnezeul real este adevărat. 
Insă nu ne vom opri asupra acestui detaliu exegetic. Este adevărat 
că argumentul lui Malcolm nu este identic cu cel al lui Anselm, 
el reprezintă totuşi un argument şi de aceea ne putem întreba dacă 
este convingător. , 

Primul lucru care trebuie spus este că în expunerea sa despre 
existenţă şi necesitate Malcolm face o distincţie întemeiată. El 
afirmă că se poate vorbi despre existenţa necesară ca despre o 
proprietate, ceea ce pare să fie adevărat. Idei de acest fel au circulat 
în timpul discuţiilor medievale referitoare la fiinţele necesare. în 
opinia multor gînditori medievali 16 există cu adevărat fiinţe care 
nu pot fi generate sau nu se pot degrada. Dacă folosim, aşadar, 
termenul „necesar" în sensul medieval propriu expresiei „fiinţă 
necesară", este lesne vizibil cum poate fi privită ca o proprietate 
existenţa necesară. O fiinţă va avea o existenţă necesară dacă este 
o fiinţă necesară în sens medieval, şi, din moment ce astfel de fiinţe 
erau concepute astfel în virtutea imposibilităţii lor de a fi generate 
sau de a se degrada, se pare că ele erau concepute astfel în virtutea 
unei proprietăţi sau caracteristici foarte clar definite. 

După părerea mea, argumentul lui Malcolm este totuşi greşit, 
chiar dacă am fi de acord cu acest raţionament. Putem sesiza pe 
ce se întemeiază, printe altele, această afirmaţie dacă analizăm 
modul în care este folosit termenul „imposibil". 

Să ne amintim că după părerea lui Malcolm: (1) din moment 
ce existenţa lui Dumnezeu nu poate avea început, existenţa lui este 
imposibilă dacă el nu există; (2) dacă Dumnezeu există, existenţa 
lui e necesară; (3) existenţa lui Dumnezeu este fie imposibilă fie 
necesară. însă „imposibil" este folosit aici în două sensuri. în pri¬ 
mul rînd e folosit cu sensul de „fără posibilitatea de a apărea", căci 
atunci cînd vorbeşte întîia oară despre imposibilitate Malcolm este 
de părere că dacă Dumnezeu este un lucru a cărui existenţă nu 
poate avea un început, atunci, dacă Dumnezeu nu există, el nu 
poate exista în nici un caz, deoarece existenţa lui depinde de faptul 
că nu are început. Pe de altă parte, în cel de-al doilea sens, 

„imposibil" înseamnă „care nu poate să nu ducă la o contradicţie", 
deoarece, după cum explică Malcolm, dacă existenţa lui Dumne¬ 
zeu este imposibilă, „conceptul unei astfel de fiinţe este contra¬ 
dictoriu, sau oarecum absurd din punct de vedere logic". Malcolm 
trage de aici concluzia că existenţa lui Dumnezeu este necesară, 
pentru că opusul ei este imposibil. Insă în acest caz conceptul de 
Dumnezeu, aşa cum rezultă el din concluzia lui Malcolm, este 
conceptul a ceva necesar din punct de vedere logic. Astfel, după 
ce afirmă că „non-existenţa lui Dumnezeu este, de fapt, impo¬ 
sibilă", Malcolm trage concluzia că „existenţa lui Dumnezeu este 
din punct de vedere logic necesară". Şi tocmai aici iese în evidenţă 
fragilitatea argumentului conceput de Malcolm. Căci concluzia 
se suprapune cu însuşi punctul ei de plecare, în sensul că există 
un Dumnezeu a cărui non-existenţă este, de fapt, imposibilă. 

Acest aspect este bine evidenţiat de John Hick, care face şi el 
distincţia, preluată de la Malcolm, între ceva ce, de fapt, nu poate 
începe să existe şi ceva a cărui non-existenţă este categoric de ne¬ 
conceput. Primul tip de fiinţă este numit de Hick „fiinţă ontologic 
necesară", iar cel de-al doilea „fiinţă logic necesară". Apoi el explică: 

Existenţa unei fiinţe ontologic necesare... reprezintă o problemă 
factuală, deşi este vorba de un fapt unic şi fundamental. In ce priveşte 
conceptul unei fiinţe ontologic necesare, exigenţele logice cer ca, în 
caz că o astfel de fiinţă există, existenţa ei să fie necesară în sensul că 
ea nu poate înceta să existe, iar în caz că o astfel de fiinţă nu există, 
ea să nu poată începe să existe. Această necesitate logică şi această 
imposibilitate logică depind însă de ipoteza că există, respectiv că nu 
există o fiinţă ontologic necesară. In afara cadrului fixat de această 
ipoteză, din care decurg, ele nu afirmă că există sau nu există o fiinţă 
aseică veşnică. Iată de ce alternativa — existenţa lui Dumnezeu este 
fie logic necesară fie logic absurdă — nu are nici un fundament . 17 

Un alt mod de a vedea de ce nu este acceptabil argumentul lui 
Malcolm porneşte de la raţionamentul de mai jos: 

Spiriduşul este un om mic cu urechi ascuţite. 

De aceea spiriduşul există cu adevărat. 

Cu siguranţă că nu-1 vom accepta ca argument în favoarea spiri- 
duşilor. De ce nu? Pentru că de la definiţia „spiriduşului" pare 

să treacă direct la concluzia că spiriduşul există cu adevărat. Să 
presupunem însă că cineva ar susţine că dacă spiriduşul este un 
om mic cu urechi ascuţite, el trebuie să fie într-un fel sau altul, 
altfel nu am mai avea despre cine să spunem că are urechi ascuţite. 
Şi acesta ar fi un argument cu totul neîntemeiat (deşi de neuitat). 
De ce ? Pentru că nu ţine seama de faptul că „este" poate fi folosit 
în cel puţin două sensuri. „Este" poate fi folosit pentru a da o 
definiţie, cum ar fi „Romanul este o lucrare de ficţiune". Sau poate 
fi folosit pentru a arăta că un lucru sau altul există cu adevărat, 
ca în propoziţia „Este, într-adevăr, un om de zăpadă abominabil". 
In primul caz nu spunem, de fapt, realmente ceva despre un lucru 
care există: „Romanul e o lucrare de ficţiune" nu spune, de pildă, 
nimic despre nici un roman concret. Explică doar care e sensul 
cuvîntului „roman". Nici în al doilea caz nu spunem, în fond, 
nimic despre ceva ce există în mod real. Insă nici nu explicăm ce 
este ceva (care s-ar putea să existe sau nu). Propoziţia „Este, în¬ 
tr-adevăr, un om de zăpadă abominabil" nu descrie nimic, nici nu 
indică ce s-ar fi găsit dacă s-ar fi descoperit ceva. Spunem că ceva 
este un om de zăpadă abominabil şi în felul acesta presupunem 
în mod tacit că lucrul despre care vorbim realmente există. în 
raţionamentul de mai sus — „spiriduşul este...", „spiriduşul 
există..." —vorbitorul trece de la o premisă conţinînd primul sens 
al lui „este" la o concluzie în care apare cel de-al doilea. Sau, după 
cum ar spune unii filozofi, el trece de la un „este" definitor la un 
„este" al predicaţiei afirmative. Iar argumentul său nu este valabil 
pur şi simplu pentru că procedeul nu este permis. Dacă ar fi valid, 
am putea defini orice am dori, conferindu-i astfel existenţă. 

Reîntorcîndu-ne acum la Malcolm, observăm că el argumen¬ 
tează exact în acelaşi fel ca persoana din exemplul cu spiriduşul 
despre care tocmai s-a vorbit. El spune că dacă Dumnezeu există 
în mod necesar (prin definiţie), atunci există ceva despre care se 
poate spune cu adevărat că există în mod necesar. Şi aici apare 
eroarea lui Malcolm. Sîntem, fireşte, de acord că dacă îl definim 
pe Dumnezeu ca fiinţă necesară, atunci Dumnezeu este prin defi¬ 
niţie o fiinţă necesară. Şi dacă îi putem face pe oameni să ne accep¬ 
te definiţia, atunci ne va fi uşor să-i convingem că se contrazic 
cînd afirmă, eventual, că Dumnezeu nu este o fiinţă necesară. Căci 
în acest caz ei ar spune în acelaşi timp că prin definiţie Dumnezeu 

este şi nu este o fiinţă necesară. însă nu putem trece de la această 
concluzie la concluzia că definiţia pe care i-o dăm lui Dumnezeu 
ca fiinţă necesară presupune că există realmente ceva care să 
corespundă definiţiei pe care i-am dat-o. Cu alte cuvinte, pornind 
de la propoziţia „Dumnezeu este o fiinţă necesară" nu se poate 
trage concluzia că „este Dumnezeu" poate fi predicat în legătură 
cu orice. Mi se pare că în acest caz va trebui să spunem în cele din 
urmă că „Fiinţa necesară nu există", ceea ce presupune aceeaşi gre¬ 
şeală ca cea din propoziţia „Mama mea nu este mama mea". însă 
pentru a face imposibilă concluzia lui Malcolm nu avem nimic 
altceva de spus decît: „S-ar putea să nu existe nici un fel de fiinţă 
necesară", formulă care cu siguranţă nu este contradictorie şi ar 
putea fi, eventual, chiar adevărată. 

Se constată, aşadar, că formularea pe care o dă Malcolm argu¬ 
mentului ontologic nu este convingătoare. Cum se prezintă lu¬ 
crurile în cazul lui Platinga ? Argumentul său ar putea fi rezumat 
în felul următor: 

1. Există o lume posibilă conţinînd o fiinţă de dimensiune ma¬ 
ximă. 

2. Orice fiinţă de dimensiune maximă are proprietatea unei 
maxime perfecţiuni în orice lume posibilă. 

3. Maxima perfecţiune presupune atotştiinţă, atotputere şi 
perfecţiune morală. 

4. Există de aceea o lume posibilă în care există o fiinţă de 
maximă perfecţiune. 

5. Dacă există o lume posibilă în care o fiinţă deţine maxima 
perfecţiune, atunci fiinţa aceea are perfecţiune maximă în toate 
lumile posibile. 

6. Aceasta este o lume posibilă. 

7. De aceea Dumnezeu există. 

Unii filozofi au pus sub semnul îndoielii acest argument con- 
testînd noţiunea de lume posibilă în ansamblul ei, însă comple¬ 
xitatea argumentărilor prezentate este prea mare pentru a putea 
fi abordată aici. Să ne concentrăm, în schimb, asupra interpretării 
pe care o dă Platinga punctului 4. După părerea lui Platinga faptul 
că ceva poate avea în fiecare lume proprietatea maximei perfec¬ 
ţiuni duce la concluzia că în lumea noastră există realmente o fiinţă 
cu perfecţiune maximă. Dar este oare corectă această inferenţă ? 

Să constatăm, în primul rînd, că lumea noastră este într-adevăr 
o lume posibilă. Să constatăm, de asemenea, că o fiinţă cu maximă 
perfecţiune este posibilă şi că de aceea este posibil ca o astfel de 
fiinţă să existe în orice lume posibilă. Dar de aici nu rezultă că 
există realmente o astfel de fiinţă cu perfecţiune maximă. Rezultă 
doar că perfecţiunea maximă este posibilă. Insă ceea ce este doar 
posibil nu are nici un fel de existenţă reală — cel puţin nu în sensul 
în care se crede că există Dumnezeu. Şi nici Dumnezeul care există 
în toate lumile posibile nu există în mod real. După cîte se pare, 
pentru a demonstra existenţa lui Dumnezeu este nevoie de mai 
mult decît de posibilitatea lui Dumnezeu. Din faptul că Dumne¬ 
zeu este posibil rezultă doar că el este posibil, nu că el este real. 
Şi din acest motiv nici argumentul lui Platinga nu are darul să 
convingă. 

Ar mai trebui adăugat că cel dispus să accepte formularea dată 
de Platinga argumentului ontologic mai are de soluţionat şi o altă 
dificultate. Platinga susţine că perfecţiunea maximă presupune 
atotştiinţă, atotputere şi perfecţiune morală. Astfel, argumentul 
lui susţine existenţa unei fiinţe atotştiutoare, atotputernice şi 
moralmente perfecte. Dar nu este oare posibil ca noţiunea unei 
astfel de fiinţe să fie incoerentă, în sensul ca o astfel de fiinţă să 
nu poată exista? Un critic, chiar şi unul care crede într-un 
Dumnezeu atotştiutor, atotputernic şi moralmente perfect, ar fi 
îndreptăţit să afirme că noţiunea unui astfel de Dumnezeu poate 
fi incoerentă. Astfel s-ar putea afirma că Dumnezeul în favoarea 
căruia pledează Platinga este imposibil, ceea ce ar însemna că şi 
în situaţia în care s-ar demonstra că perfecţiunea maximă este 
posibilă, aceasta nu există, nu poate exista ca atare, argumentul 
lui Platinga, bazat pe punctul 4 de mai sus, dovedindu-se astfel 
a fi, în fond, nedemonstrabil. 


Concluzie 

Cărţi întregi au fost scrise despre argumentul ontologic şi, ca 
orice argument filozofic major, el nu poate fi înlăturat cu uşurinţă. 
Insă el nu ni se pare a fi convingător, cel puţin în formele pe care 
le-am avut în vedere aici. De ce ? In principal pentru că definiţiile 

nu pot fi mai clare de atît, pentru că putem spune ce înţelegem 
prin ceva fără ca lucrul despre care vorbim să existe în mod 
necesar şi în realitate. S-ar putea ca într-o bună zi să apară un ar¬ 
gument ontologic mai eficient, prin care să se dovedească existenţa 
lui Dumnezeu, dar lucrul acesta rămîne de văzut. 

Dar nu dorim să afirmăm în acest fel că credinţa în Dumne¬ 
zeu ar fi neraţională. S-ar putea să nu existe nici un argument 
ontologic convingător în favoarea existenţei lui Dumnezeu, însă 
aceasta nu înseamnă că nu ar putea exista un bun argument 
«orc-ontologic. Şi, după cum se va vedea în capitolul următor, de-a 
lungul timpului s-a susţinut că un astfel de argument există. 



5. Argumentul cosmologic 


Spunem adeseori că ceva trebuie să existe pentru că în absenţa 
sa altceva nu ar putea fi aşa cum este. Un doctor, de exemplu, ar 
putea ajunge în cele din urmă la concluzia că un pacient are cancer 
deoarece prezintă anumite simptome. Există simptomele, deci 
trebuie să existe cancerul. Doresc să mă ocup acum de un argu¬ 
ment similar în sprijinul existenţei lui Dumnezeu, numit în mod 
obişnuit „argumentul cosmologic". Istoria lui e îndelungată, şi di¬ 
ferite versiuni ale sale pot fi găsite în lucrările multor filozofi şi 
teologi începînd cu perioada grecească timpurie şi continuînd pînă 
în zilele noastre. Pentru mulţi oameni care cred în Dumnezeu este 
cel mai atrăgător dintre toate argumentele. 


Toma d’ Aquino şi argumentul cosmologic 

Probabil că cea mai faimoasă versiune a argumentului cosmo¬ 
logic poate fi găsită în primele trei dintre aşa-numitele Cinci Căi 
pe care le propune Toma d’Aquino în prima parte din Summa 
Theologiae'. Adeseori se vorbeşte despre ele ca şi cum ar repre¬ 
zenta unica formă reală a argumentului cosmologic. Dar despre 
ce este vorba în ele ? 

Termenul-cheie din Prima Cale îl constituie „schimbarea" sau, 
în latina lui Aquinas, motus. Cuvîntul motus este tradus adesea 
cu „mişcare" sau „deplasare", însă „schimbare" este probabil cel 
mai bun echivalent (în engleză). Căci în accepţiunea lui Aquinas 
motus se referă la ceea ce numim în mod normal schimbare a ca¬ 
lităţii, schimbare a cantităţii, schimbare a locului. 2 

După părerea lui Aquinas, unele lucruri se găsesc într-un 
proces de schimbare, nimic nu se schimbă pe sine însuşi în toate 
privinţele şi orice provoacă o schimbare în altceva trebuie să acţio¬ 
neze sau, după cum spune Aquinas, trebuie să fie aliquid ens actu. 
Aquinas crede, de asemenea, că producerea schimbării nu poate 
fi provocată de o serie nesfîrşită de lucruri. Deci, faptul că lucru¬ 
rile sînt supuse schimbării, spune el, înseamnă că există o cauză 
a schimbărilor, pe care nimic nu o determină să se schimbe la 
rîndul ei într-un fel oarecare. Şi această cauză, conchide el, este 
ceea ce oamenii numesc „Dumnezeu". Pentru a ajunge la această 
concluzie Aquinas nu recurge la existenţa unei succesiuni crono¬ 
logice. El nu spune că nu poate exista o serie nesfîrşită de cauze 
ale schimbării, fiecare precedînd-o pe cea care-i urmează. Nu spune 
că din moment ce în prezent este în curs de desfăşurare un proces 
al schimbării, trebuie să fi existat cîndva în trecut un agent ne¬ 
schimbat al schimbării. în viziunea lui Aquinas faptul că lucru¬ 
rile suferă schimbări înseamnă că existenţa unui agent neschimbător 
al schimbării trebuie să fie adevărată în momentul acesta. 

Cea de a doua cale se concentrează asupra noţiunii de cauza¬ 
litate şi a celei de existenţă. „Nu observăm şi nici nu am putea 
observa vreodată, spune Aquinas, că ceva se cauzează pe sine 
însuşi, fiindcă aceasta ar însemna că se precede pe sine însuşi, ceea 
ce nu este posibil." Deci potrivit celei de a Doua Căi, simpla exis¬ 
tenţă a unui lucru necesită o cauză a lui. Dar în cazul acesta, spune 
Aquinas, existenţa tuturor lucrurilor reclamă existenţa unei cauze 
a cărei existenţă să nu se datoreze unei alte cauze în afară de ea 
însăşi. De ce ? Pentru că dacă nu ar exista o astfel de cauză, atunci 
nu ar exista nimic, însă este evident că unele lucruri există. 

Dacă se elimină o cauză i se elimină şi efectele, aşa încît nu poate 
exista o cauză ultimă, nici una intermediară, decît dacă există şi cea 
dintîi. De aceea, dacă nu intervine o întrerupere în seria cauzală şi, 
în felul acesta, o cauză primă, atunci nu există nici cauzele inter¬ 
mediare nici efectul ultim, iar aceasta înseamnă o greşeală evidentă. 
Din acest motiv sîntem obligaţi să presupunem existenţa unei prime 
cauze, căreia toată lumea îi spune „Dumnezeu". 

Ca şi în cazul Primei Căi, argumentul nu are un caracter cro¬ 
nologic. Potrivit celei de a Doua Căi, Dumnezeu există pentru că 

existenţa prezentă a lucrurilor depinde de existenţa prezentă a 
unei cauze necauzate. 

Cea de a Treia Cale include această idee, însă punctul ei de ple¬ 
care este diferit faţă de cel al Căii a Doua. Potrivit celei de a Treia 
Căi unele lucruri încep, iar apoi încetează să existe. Cu alte cu¬ 
vinte, unele lucruri sînt generate şi pier. Potrivit opiniei lui 
Aquinas, dacă totul s-ar fi comportat în acest fel, ar fi venit un 
timp cînd nu ar mai fi existat absolut nimic. De vreme ce un astfel 
de timp evident că nu a venit, nu toate lucrurile sînt generate şi 
pieritoare. Unele sînt de aceea negenerate şi nepieritoare, sau, 
pentru a folosi terminologia lui Aquinas, sînt fiinţe necesare. Insă 
în concepţia lui Aquinas fiinţele necesare ne confruntă cu o pro¬ 
blemă, în sensul că ceva poate să fie necesar şi în acelaşi timp să 
existe. Aşa încît cum se poate înţelege existenţa lor? Potrivit lui 
Aquinas nu putem accepta existenţa tuturor lucrurilor necesare 
ca pe cea a unui fapt oarecare. Trebuie să existe ceva care să fie 
în acelaşi timp necesar şi necauzat de ceva din afara sa. „Insă aşa 
cum într-o serie cauzală trebuie să ne oprim undeva", spune 
Aquinas, „tot aşa trebuie să procedăm în cazul unei serii de lucruri 
care trebuie să fie şi care-şi datorează existenţa unor alte lucruri. 
De aceea sîntem constrînşi să presupunem că există ceva care 
trebuie să fie şi care nu îşi datorează existenţa unui alt lucru în 
afară de sine însuşi; într-adevăr, aceasta este cauza datorită căreia 
trebuie să fie celelalte lucruri." 


Argumentul cosmologic la Leibniz 

De la Aquinas încoace o serie de filozofi au formulat diferite 
versiuni ale argumentului cosmologic. Pot fi amintiţi, de pildă, 
Descartes 3 şi Samuel Clarke (1675-1729) 4 . însă o versiune deosebit 
de concisă a fost elaborată de filozoful german Gottfried Wilhelm 
von Leibniz (1646-1716). 

După părerea lui Leibniz, trebuie să existe o raţiune pentru 
existenţa lucrurilor, de vreme ce există o raţiune pentru tot ce se 
întîmplă şi o raţiune pentru care există un lucru anume şi nu un 
altul. Leibniz mai susţine că dacă se realizează una din două 
posibilităţi existente, lucrul acesta se datorează unei cauze. Din 

moment ce posibilitatea ca lucrurile să existe a fost realizată, în 
detrimentul posibilităţii de a nu exista nimic, există o cauză a 
existenţei lucrurilor, o cauză a cărei existenţă nu depinde de nimic 
ce s-ar găsi în afara ei. 

In Natură faptul că ceva există în loc să nu existe are o raţiune. 
Este vorba de o consecinţă a marelui principiu potrivit căruia 
nimic nu se întîmplă fără o cauză şi potrivit căruia existenţa unui 
lucru şi nu a altuia trebuie să aibă o raţiune. Această raţiune tre¬ 
buie să se găsească într-o entitate sau cauză reală. Deoarece cauza 
nu este nimic altceva decît o raţiune reală şi adevăruri despre po¬ 
sibilităţi şi necesităţi... [ea] nu ar produce nimic dacă acele posi¬ 
bilităţi nu ar fi proprii unui lucru realmente existent. Această 
entitate trebuie să fie necesară, altminteri trebuie căutată în 
exteriorul ei o cauză a faptului că există în loc să nu existe, ceea 
ce ar fi contrar ipotezei. Această entitate este raţiunea ultimă a lu¬ 
crurilor şi în mod obişnuit se foloseşte la adresa ei cuvîntul 
„Dumnezeu". De aceea există o cauză a faptului că existenţa pre¬ 
valează asupra non-existenţei; sau , fiinţa necesară este creatoare 
de existenţă . 5 


Obiecţii la adresa argumentului cosmologic 

Argumentului cosmologic i-au fost aduse diferite critici. Să le 
amintim pe unele dintre ele, deocamdată fără să le comentăm. 

Prima se referă la principiul lui Aquinas potrivit căruia nimic 
nu se schimbă sau se mişcă de la sine. Acest principiu a fost atacat 
din diferite motive. S-a spus astfel că se pot enumera fără nici o 
dificultate o serie de lucruri, cum ar fi oamenii şi animalele, care 
se schimbă şi se mişcă de la sine. S-a mai spus că principiul lui 
Aquinas contravine primei legi a dinamicii formulate de Newton. 
După părerea lui Anthony Kenny, această lege „desfiinţează 
argumentul Primei Căi. Pentru că în orice moment mişcarea rec¬ 
tilinie a unui corp poate fi explicată cu ajutorul principiului iner¬ 
ţiei ca mişcare anterioară proprie a acestui corp, fără intervenţia 
nici unui alt agent" 6 . 

Kenny mai aduce şi o altă critică Primei Căi a lui Aquinas. 
Calea, spune Kenny, se bazează pe falsa prezumţie că ceva poate 

fi făcut să fie realmente F doar prin acţiunea a ceva ce este real¬ 
mente F. Dar, spune Kenny, „Cel care face regi nu trebuie să fie 
el însuşi rege şi nu morţii sînt cei care comit crime" 7 . „Falsificările 
principiului", adaugă Kenny, „îi sînt fatale argumentului [Primei 
Căi]. Pentru că în cazul în care principiul nu este adevărat, nu 
rezultă o concluzie care să contrazică posibilitatea unui agent care 
se mişcă pe sine însuşi. Dacă ceva poate să fie făcut F de un agent 
care este doar potenţial F, atunci nu vedem de ce acel ceva nu şi-ar 
actualiza propria potenţialitate de a fi F.“ 8 

Kenny avansează de asemenea un raţionament despre care 
crede că respinge în chip decisiv Calea a Doua. Aquinas accepta 
anumite teorii ale astrologiei medievale şi, după părerea sa, anu¬ 
mite lucruri, cum ar fi generarea oamenilor, presupun activitatea 
cauzală a soarelui. Kenny se concentrează asupra acestor elemente 
afirmînd că ele pot fi folosite pentru a critica a Doua Cale. Iată 
cum formulează el acest raţionament: „Aquinas credea că soarele 
este mult mai mult decît o condiţie necesară pentru generarea 
oamenilor ... Tatăl omenesc, explică el, ... este la generare un in¬ 
strument al soarelui... Seria de cauze de la care porneşte Calea a 
Doua este o serie garantată doar de astrologia medievală... în¬ 
ceputul Primei Căi îl reprezintă un fapt indiscutabil referitor la 
lume; punctul de plecare al celei de a Doua este o ficţiune arhaică." 9 

Un alt motiv care se invocă pentru respingerea argumentului 
cosmologic ne confruntă cu ceea ce se numeşte uneori „problema 
regresului la infinit". Argumentul cosmologic pare să spună că nu 
poate exista o serie infinită de cauze; că impulsul trebuie să se 
oprească undeva. Aquinas, de exemplu, spune că nu poate exista 
o serie infinită de agenţi schimbaţi ai schimbării, de cauze cauzate, 
sau de fiinţe necesare care să-şi datoreze fiecare necesitatea alteia, 
însă în replică la astfel de afirmaţii oamenii s-au întrebat de ce nu 
poate exista o serie infinită de cauze. Ei s-au mai întrebat cum 
poate evita argumentul cosmologic să se contrazică pe sine însuşi. 
De exemplu, dacă nimic nu se cauzează pe sine însuşi, cum poate 
exista o.primă cauză care să nu reclame o altă cauză în afară de 
sine însăşi ? 

S-a mai susţinut, de asemenea, că pur şi simplu nu este nevoie 
să se vorbească despre existenţa lucrurilor, în maniera în care o 
fac autori ca Aquinas şi Leibniz. Ambii par să spună că ne putem 

întreba de ce există ceva, deşi existenţa aceasta nu este necesară, 
şi că răspunsul corespunzător este Dumnezeu. Insă unii oameni 
cred că existenţa lucrurilor trebuie acceptată ca atare. Intr-o 
faimoasă discuţie radiofonică cu Frederick Copleston (n.1907), 
Bertrand Russell (1872-1970) a fost întrebat dacă este de acord 
că universul e „gratuit". Răspunsul a fost, „eu aş spune că universul 
există pur şi simplu şi atît" 10 . Mergînd pe o linie de gîndire similară 
John Hick scrie: „De unde ştim că universul nu este nimic altceva 
decît « un simplu fapt dat, neinteligibil »? Dincolo de coloratura 
emoţională sugerată de această frază, exact aceasta este concepţia 
despre univers a scepticului şi a exclude de la bun început această 
posibilitate înseamnă a plasa problema exclusiv în zona prezum¬ 
ţiilor." 11 

Alte critici aduse argumentului cosmologic vizează prima 
parte a Celei de a Treia Căi. Astfel, s-a spus în primul rînd că, 
chiar dacă ceva este coruptibil, nu rezultă de aici că ar fi realmente 
corupt. Pisica mea poate fi lovită, însă înseamnă oare aceasta că 
trebuie neapărat să o lovesc ? In al doilea rînd s-a susţinut că, chiar 
dacă sîntem de acord că totul ajunge să se corupă în timp, nu 
există nici un motiv să credem că va exista un timp anume cînd 
totul va fi corupt. In acest context, criticii lui Aquinas afirmă 
uneori că în cea de a Treia Cale el se face vinovat de „eroarea 
cuantificatorului deplasat" — greşeala pe care o face cineva crezînd 
că propoziţia „oricine iubeşte ceva" înseamnă că există un lucru 
anume ( de exemplu sexul) pe care îl iubeşte orice om. 12 S-a mai 
spus, de asemenea, că eroarea cuantificatorului deplasat apare în 
Prima şi în a Doua Cale. Astfel se susţine că Aquinas greşeşte 
cînd, în cadrul Primei Căi, deduce propoziţia „Un anumit lucru 
schimbă totul" din constatarea „Fiecare lucru este schimbat de 
ceva". In Cea de a Doua Cale, pornind de la „Orice lucru are o 
cauză eficientă", Aquinas trage concluzia greşită că „Totul are o 
singură cauză eficientă". In acest context cititorul ar putea ţine 
seama de o remarcă făcută de Russell în timpul discuţiei cu 
Copleston, la care ne-am mai referit. După părerea acestuia din 
urmă, existenţa universului trebuie să aibă o cauză. Russell răs¬ 
punde : „Vă pot arăta printr-un exemplu care este după părerea mea 
eroarea dumneavoastră. Fiecare om care există are o mamă, iar 
dumneavoastră susţineţi, după părerea mea, că din aceste motive 

rasa umană trebuie să aibă o mamă. însă este evident că rasa umană 
nu are o mamă — este vorba de o sferă logică diferită." 13 


Poate fi acceptat argumentul cosmologic ? 

Am enumerat pînă acum cîteva formulări clasice ale argu¬ 
mentului cosmologic şi am prezentat cîteva dintre criticile care 
i s-au adus. în cele ce urmează ne vom întreba dacă argumentul 
este acceptabil din punct de vedere raţional. 

Poate că primul lucru care ar trebui spus este că unele dintre 
criticile care i se aduc sînt fie incorecte, fie neconcludente. Aşa 
trebuie privită, de pildă, afirmaţia lui Kenny potrivit căreia a Doua 
Cale poate fi respinsă deoarece se bazează pe teorii ale astrologiei 
medievale. Afirmaţia nu este foarte plauzibilă. Un susţinător al 
lui Aquinas ar putea fi foarte bine de acord că acesta avea idei 
destul de ciudate despre astrologie. Ar putea recunoaşte prin 
urmare că multe dintre explicaţiile cauzale individuale pe care le 
dă Aquinas unor evenimente particulare sînt evident greşite. însă 
în acelaşi timp ar mai putea adăuga că acest aspect este cu totul 
irelevant pentru argumentul avansat în Calea a Doua. După cum 
rezultă din text, cea de a Doua Cale nu se ocupă atît cu aspectele 
cauzale particulare, cît cu cele generale. într-un anumit sens acolo 
este vorba de cauzalitate ca atare. 

S-ar putea răspunde că şi în această situaţie rămîne valabil 
argumentul lui Kenny potrivit căruia ceva care nu este în mod 
actual F nu poate face pe altcineva, care este potenţial F, să ajungă 
în mod actual F. însă şi acest argument poate fi criticat. Este 
perfect adevărat, după cum sugerează şi Kenny, că cei care îi fac 
pe regi nu trebuie să fie ei înşişi regi şi că morţii nu comit crime, 
însă Prima Cale nu acţionează în conformitate cu principiul că 
doar ceea ce este în mod actual F poate face ca ceva ce este doar 
potenţial F să devină în mod actual F. Un astfel de raţionament 
ar fi, într-adevăr, extrem de ciudat. însă dincolo de faptul că 
exemplele lui Kenny sînt aşa de evidente încît putem presupune 
pe bună dreptate că un gînditor de talia lui Aquinas le-a anticipat, 
principiul în sine se opune concepţiei medievale despre tempe¬ 
ratura soarelui, cu care Aquinas se declară de acord într-un 

comentariu la filozoful grec Aristotel (384-322 a.Chr. ) 14 . Mai mult 
chiar, dacă Aquinas ar susţine că doar ceea ce este în mod actual 
F poate face lucrurile să devină F, el ar fi obligat să spună, de pildă, 
că Dumnezeu este rece, fierbinte, roz şi pufos. Căci, după părerea 
lui Aquinas, Dumnezeu este răspunzător pentru schimbările care 
se produc în lume. Insă fireşte că Aquinas nu doreşte să spună 
despre Dumnezeu că este fierbinte, rece, roz şi pufos. El ar spune 
de la bun început că Dumnezeu nu este corporal. 15 După cum 
rezultă cu claritate din textul Primei Căi, Aquinas vrea să spună, 
de fapt, că doar ceva real va putea face ca ceva ce este potenţial 
F să se transforme în ceva ce este F în mod actual. Prima Cale pare 
să presupună că doar ceva ce are puterea să facă ceva să fie F poate 
face, în ultimă instanţă, ca ceva să devină F. Insă este evident că 
exemplele lui Kenny nu afectează acest punct de vedere. Cineva 
care face un rege nu trebuie să fie el însuşi rege, dar trebuie să aibă 
puterea de a face regi. Un ucigaş nu poate fi mort, însă trebuie 
să aibă puterea de a ucide. 

Insă aceste remarci nu demonstrează că argumentul cosmo¬ 
logic ar fi acceptabil. Să ne îndreptăm atenţia spre ceea ce se consi¬ 
deră, pe bună dreptate, a fi esenţa acestui argument. Ea conţine 
două afirmaţii: (1) că există o cauză a existenţei lucrurilor; (2) că 
această cauză nu reclamă ea însăşi o cauză exterioară pentru pro¬ 
pria existenţă. 

Există temeiuri raţionale pentru a-1 accepta pe (1) ? După cum 
am văzut, un autor cum este Russell susţine că nu există nici un 
motiv pentru a-1 accepta. El susţine că raţional este să privim exis¬ 
tenţa lucrurilor ca pe un fapt dat. Este însă raţional acest punct 
de vedere ? 

Ar fi dacă se acceptă o concepţie despre cauzalitate asociată 
adeseori cu numele lui David Hume. El afirmă că se poate con¬ 
cepe un efect fără a se concepe şi cauza acelui efect, ajungînd astfel 
la concluzia că şi atunci cînd avem un presupus efect E, datorat 
în mod normal unei cauze C, putem afirma totuşi existenţa lui E, 
fără a presupune că C a existat vreodată. „Dacă privim obiectele 
exterioare din jur şi studiem modul de acţiune al cauzelor, nu vom 
putea descoperi niciodată, într-un caz anume, vreo forţă sau vreo 
conexiune necesară; vreo calitate care leagă efectul de cauză şi face 

ca prima să fie o consecinţă inevitabilă sau infailibilă a celei de-a 
doua." 16 

Insă este foarte problematic să recurgi la această concepţie 
despre cauzalitate pentru a demonstra că nu există o cauză a exis¬ 
tenţei lucrurilor, deoarece în mod normal oamenii se întreabă 
datorită cărei cauze există lucrurile particulare. Şi acest aspect este 
important pentru evaluarea argumentului cosmologic. 

Ar fi de folos să reflectăm puţin asupra unei părţi importante 
a activităţii noastre intelectuale — asupra tendinţei de a ne întreba 
de ce se întîmplă anumite lucruri, deşi nu sînt obligatorii. Noi ne 
supunem în permanenţă acestei tendinţe şi în felul acesta ne 
încadrăm în sfera umanului. Ne sculăm dimineaţa şi descoperim 
o baltă pe o peluză şi ne întrebăm cum a ajuns balta să fie acolo. 
Acest fel de interogaţii ne însoţesc de-a lungul întregii vieţi: 
prezenţa lucrurilor care nu ar trebui să fie în mod firesc într-un 
loc anume ne pune pe gînduri. 

Pe de altă parte, este important de sesizat că, atunci cînd ne 
întrebăm de ce se întîmplă ceva, putem da diferite feluri de răs¬ 
punsuri adecvate. Aş putea întreba de ce este balta pe peluză, iar 
la acest nivel răspunsul adecvat dat acestei întrebări ar putea fi că 
rezervorul de apă a curs datorită unei găuri. Acest mod de a ex¬ 
plica este poate cam primitiv, însă el este perfect îndreptăţit şi arată 
cum duc evenimentele din trecut la o stare de fapt prezentă. Insă 
se mai poate da şi un alt tip de răspuns, într-un anumit sens mai 
inteligibil. Am putea explica prezenţa bălţii în termeni care aparţin 
în mod normal unei ştiinţe, adică referindu-ne la legile fizice din 
univers care fac posibile bălţile, la fizica şi chimia bălţilor. In fine, 
întrebarea mea referitoare la baltă poate să pătrundă chiar şi mai 
adînc. Iată o baltă; balta există. Cum se produce simpla existenţă 
a unei bălţi ? Aceasta nu este o întrebare ştiinţifică. Pot exista legi 
ştiinţifice care să explice cum ajung să am o baltă pe peluza mea, 
într-o zi anume. Insă aceste legi nu-mi vor explica de ce este acolo 
o baltă în loc să nu fie absolut nimic. Pentru că întrebarea pe care 
tocmai am formulat-o poate fi repetată în toate cazurile în care 
operează legile ştiinţifice. Ea se amplifică, de fapt, ducîndu-ne spre 
o interogaţie mult mai dificilă, şi anume de ce există ceva în loc 
să nu existe nimic. De fapt, ar fi putut foarte bine să nu existe ni¬ 
mic, aşa încît cum se face că există ceva ? 



68 INTRODUCERE ÎN FILOZOFIA RELIGIEI 


După cum am văzut, unii spun că această întrebare nici nu ar 
trebui pusă, că simpla existenţă a lucrurilor nu ne obligă să între¬ 
băm „De ce ?“ însă această opinie este extrem de stranie. Fiind 
confruntaţi cu fiinţe omeneşti, acolo unde ar fi trebuit să existe 
eventual doar maimuţe şi peşti, ne întrebăm „De ce ?“ Confruntaţi 
cu o baltă, cînd acolo ar fi putut fi o peluză uscată, ne întrebăm 
„De ce ?“ Şi fiind confruntaţi cu ceva, atunci cînd ar fi putut foarte 
bine să nu fie absolut nimic, va trebui cu siguranţă să ne întrebăm 
„De ce ?“ 

S-ar putea răspunde că acest mod de a vedea lucrurile nu este 
cu siguranţă rezonabil, iar dacă cititorul ar opta în favoarea acestui 
răspuns, mulţi filozofi ar fi de acord cu el. Trebuie spus totuşi că, 
după părerea mea, răspunsul acesta este greu de acceptat. Chiar 
şi Hume pare să fi avut acest sentiment, în ciuda modului în care 
argumentează despre cauză şi efect. într-o scrisoare din 1754 el 
scria: „însă permiteţi-mi să vă spun că nu am afirmat niciodată 
că orice poate să apară fără o cauză , pentru că aceasta este o pro¬ 
poziţie absurdă. Singurul lucru pe care l-am susţinut este că nu 
Intuiţia sau Demonstraţia, ci o altă Sursă ne dă certitudinea că 
această propoziţie este falsă." 17 în chip asemănător C. D. Broad 
(1887-1971) explică că „orice aş spune , încercînd să-i dau de furcă 
lui Hume, nu pot crede că ceva poate să existe fără a fi cauzat (în 
sensul învechit de produs sau generat) de altceva, care a existat 
înainte şi pînă în momentul în care a început să existe entitatea 
în discuţie." 18 

Un mod dea combate o astfel de opinie ar fi să se apeleze din 
nou la argumentul lui Hume referitor la posibilitatea de a rupe 
unitatea dintre cauză şi efect. Dar ne poate îndreptăţi cumva 
argumentul lui Hume să ne îndoim de corectitudinea intuitivă a 
faptului că dacă X există atunci X este cauzat să existe de altceva ? 
După cum a arătat Elisabeth Anscombe, în nici un caz nu poate. 
Hume scrie: 

... din moment ce toate ideile distincte sînt separabile unele de altele 
şi din moment ce ideile de cauză şi efect sînt evident distincte, ne va 
fi uşor să ne imaginăm că orice obiect este nonexistent în momentul 
acesta şi existent în următorul fără a-i asocia ideea distinctă de cauză 
sau principiu productiv. De aceea ne putem imagina fără nici o difi¬ 
cultate separarea ideii de cauză de cea a unui început al existenţei, iar 

separarea efectivă a acestor obiecte este, prin urmare, în aşa măsură 
posibilă, încît ea nu implică nici o contradicţie sau absurditate. De 
aceea este imposibil să fie respinsă printr-un raţionament bazat ex¬ 
clusiv pe idei, în absenţa căruia este imposibil să se demonstreze 
necesitatea unei cauze . 19 

Insă acest argument nu afirmă nimic altceva decît că, din mo¬ 
ment ce ne putem imagina că ceva începe să existe fără o cauză, 
se poate ca acel ceva să fi început să existe realmente fără o cauză. 
Şi după cum observă Anscombe despre acest argument: 

Din păcate este foarte neconvingător. Pentru că dacă spun că-mi pot 
imagina un iepure care ia fiinţă fără un iepure-părinte totul poate fi 
bun şi frumos: îmi imaginez că ia fiinţă un iepure şi că noi observăm 
absenţa unui iepure-părinte. Insă ce va trebui să-mi imaginez dacă îmi 
imaginez că un iepure ia fiinţă fără nici o cauză? In fine, tocmai îmi 
imaginez că ia fiinţă un iepure. Faptul ca aceasta este imaginea unui 
iepure care ia fiinţă fără nici o cauză nu reprezintă nimic altceva decît 
titlul unui tablou. Intr-adevăr, pot să-mi formez o astfel de imagine 
şi să-i dau acest titlu. Dar din capacitatea mea de a face aceasta nu 
rezultă în nici un caz ceva despre ceea ce pot presupune, „fără să im¬ 
plice nici o contradicţie sau absurditate", că este real . 20 

Poate că cititorul ar dori să mai reflecteze asupra acestor lu¬ 
cruri, însă eu ţin să subliniez că existenţa lucrurilor ne confruntă 
într-adevăr cu problema unei cauze a existenţei lor. Şi astfel cred 
că prima parte majoră a argumentului cosmologic este acceptabilă 
din punct de vedere raţional. Insă cum se prezintă partea a doua ? 
De ce să se spună că o cauză a lucrurilor existente nu reclamă o 
cauză a propriei sale existenţe ? Dacă este întemeiat enunţul că 
există o cauză a lucrurilor existente, nu sîntem oare îndreptăţiţi 
să ne întrebăm „ce cauzează existenţa cauzei lucrurilor existente" ? 
Nu trebuie să existe oare şi cauza lucrurilor existente ? 

Este evident că în acest punct al discuţiei ne vedem confruntaţi 
cu critica argumentului cosmologic bazată pe posibilitatea regre¬ 
sului la infinit. Dacă este adevărat despre A că are drept cauză pe 
B, de ce nu poate fi B cauzat de C, C de D, E ... etc. ad. infinitum ? 
Insă această întrebare nu trebuie să-l incomodeze pe cel care 
doreşte să apere argumentul cosmologic. Căci dacă ne putem 
întreba în legătură cu toate lucrurile existente ce le face să existe, 
nu rezultă de aici că am fi îndreptăţiţi, în legătură cu ceea ce face 

ca lucrurile existente să existe, să formulăm întrebarea „Ce le face 
să existe ?“ Pentru că dacă există într-adevăr o cauză a tuturor lu¬ 
crurilor existente şi dacă acea cauză reclamă o cauză şi aceea o alta 
şi aşa mai departe ad infinitum, atunci nu va mai exista, de fapt, 
nimic. Dacă este adevărat că simpla existenţă a lucrurilor reclamă 
o cauză, dar nu există o primă cauză despre care să nu se poată 
spune aceasta, atunci toate lucrurile existente vor fi cauzate doar 
de ceea ce, ca şi ele, trebuie să se raporteze la o cauză proprie. Sau, 
cu alte cuvinte, nu vor fi nimic altceva decît efecte, ceea ce nu 
poate fi adevărat din moment ce dacă ceva este un efect trebuie 
să aibă o cauză. Lucrul acesta rezultă din sensul cuvîntului efect. 

Insă în acest punct mai trebuie menţionată o dificultate. Cine¬ 
va ar putea întreba: „Dacă toate lucrurile existente reclamă o 
cauză, cum poate exista o primă cauză, care să nu reclame la rîndul 
ei o cauză ?“ Să ne concentrăm pentru moment asupra modului 
în care se foloseşte în această întrebare cuvîntul „lucru". Nu s-ar 
putea afirma că argumentul cosmologic este contradictoriu din 
moment ce afirmă despre toate lucrurile că reclamă o cauză, însă 
neagă că un lucru anume reclamă la rîndul lui o cauză ? 

Dacă argumentul cosmologic ar funcţiona în acest fel, atunci 
s-ar putea spune, într-adevăr, că el este într-un fel sau altul 
contradictoriu. Insă dacă reluăm argumentarea din capitolul 3, 
vedem că această contradicţie nu este, de fapt, decît aparentă. In 
capitolul 3 am arătat că dacă vorbim despre Dumnezeu şi dacă 
îl considerăm pe Dumnezeu sursa lucrurilor existente, atunci am 
putea spune că Dumnezeu nu este o fiinţă. Un alt mod de a scoate 
în evidenţă acest aspect constă în a nega că această cauză a lucru¬ 
rilor existente ar fi element al unei clase sau ea însăşi o clasă. De 
aceea s-ar putea spune că argumentul cosmologic poate funcţiona 
pe baza premisei că această cauză a lucrurilor existente nu este un 
lucru, în care caz contradicţia de mai sus dispare. 

In acest caz s-ar putea spune că, abordînd problema cauzei 
lucrurilor existente, argumentul cosmologic se referă la ceea ce 
este radical diferit de orice lucru individual. Insă nu se vede oare 
susţinătorul argumentului cosmologic confruntat asfel cu pro¬ 
bleme şi mai mari ? Poate susţine el, vorbind despre cauza lucru¬ 
rilor existente, că nu vede în ea, pe de o parte, un lucru existent, 

adică ceva care să poată fi circumscris generic, şi, pe de alta, totuşi 
o cauză ? 

Eu cred că se poate da aici un răspuns afirmativ, pentru că ter¬ 
menul „cauză" nu are un caracter generic. A afla că ceva este o 
cauză nu înseamnă a afla ce este acel lucru în sine însuşi. Astfel, 
dacă medicul spune că ceva trebuie să provoace simptomele 
pacientului, el nu este obligat să spună că ştie care le este cauza. 
De aceea, dacă cineva spune că există o cauză a lucrurilor exis¬ 
tente, el nu susţine în felul acesta că ea însăşi trebuie să fie un fel 
de lucru existent. Pe de altă parte, după cum s-a mai arătat, el 
poate avea suficiente motive să spună că există o cauză a lucrurilor 
existente. Şi astfel el va avea motive să nege că această cauză este 
un lucru existent, care reclamă (în virtutea acestui fapt) o cauză 
distinctă a propriei existenţe. Pentru că, după cum am mai arătat, 
dacă X este cauza tuturor lucrurilor existente, atunci X nu este 
un lucru individual. Şi dacă X este cauza tuturor lucrurilor exis¬ 
tente, atunci X nu poate fi el însuşi la fel ca lucrurile pe care le-a 
cauzat, de aşa manieră încît să se poată pune în legătură cu el 
întrebarea „Cărei cauze îi datorează existenţa?" 


Argumentul cosmologic şi Dumnezeu 

După cîte se pare, esenţa argumentului cosmologic este, aşa¬ 
dar, acceptabilă din punct de vedere raţional. Insă, pe de altă parte, 
referindu-ne la cauza lucrurilor existente, s-a văzut că vorbim 
despre o cauză care nu este ea însăşi un lucru existent şi despre 
care nu se poate spune că ar face parte dintr-o clasă sau că ar 
constitui ea însăşi o clasă. Se mai poate spune însă în acest caz că 
argumentul cosmologic reprezintă un argument convingător în 
favoarea existenţei lui Dumnezeu ? 

Această întrebare ne confruntă cu o problemă ale cărei linii prin¬ 
cipale sînt cel mai bine schiţate de cîteva faimoase remarci ale lui 
Hume. In a sa Cercetare referitoare laînţelegerea umană , el scrie: 

Cînd inferăm o cauză particulară dintr-un efect, trebuie să le punem 
în relaţie întreolaltă şi nu ne este niciodată permis să atribuim cauzei 
orice calitate ci doar pe acelea care sînt suficiente pentru a produce 
efectul ... Dacă o cauză asociată unui efect nu este suficientă pentru 

a-1 produce, trebuie fie să o respingem, fie să-i adăugăm astfel de 
calităţi încît să dobîndească proporţiile corecte adecvate efectului 
respectiv. Insă dacă-i atribuim şi alte calităţi, sau afirmăm că este 
capabilă şi de alte efecte, atunci nu facem nimic altceva decît să 
judecăm după aparenţe şi să postulăm în mod arbitrar, fără motive 
şi fără nici o autoritate, existenţa unor calităţi şi a unor energii. 21 

Pe de altă parte, sîntem îndreptăţiţi să spunem că atunci cînd 
vorbesc despre Dumnezeu oamenii cred că vorbesc despre ceva 
despre care se pot spune multe lucruri. Să reamintim definiţia dată 
de Owen teismului clasic, potrivit căreia Dumnezeu este unic, 
desăvîrşit, atoateştiutor, atotputernic şi veşnic. După cum am 
arătat anterior, argumentul cosmologic pare să ne îndreptăţească 
să vorbim despre o cauză a tuturor lucrurilor existente. Poate 
fi însă identificată această cauză cu Dumnezeu, aşa cum este 
înţeles el, de pildă, în teismul clasic? Nu se poate accepta oare 
punctul de vedere al lui Hume şi susţine că a accepta argumentul 
cosmologic ca argument în favoarea existenţei lui Dumnezeu 
înseamnă a trage concluzii dincolo de efectele cunoscute şi a 
atribui mai multe calităţi decît sînt necesare pentru producerea 
acestora ? 

Sensurile termenilor pe care îi folosesc credincioşii cînd vorbesc 
despre Dumnezeu au făcut obiectul unor dispute aprinse atît între 
filozofi cît şi între teologi. Insă chiar şi fără a analiza în detaliu 
sensurile lor, cred că se poate spune ceva despre legitimitatea apli¬ 
cării lor la cauza pe care o afirmă în concluziile sale argumentul 
cosmologic. în această privinţă se pot face cinci observaţii majore. 

(1) „X este cauzat să existe" lasă deschisă posibilitatea ca X 
să fie cauzat să existe de mai mult decît de un singur lucru. Şi 
evident că atunci cînd spunem că ceva este cauzat să existe, nu 
înţelegem întotdeauna prin aceasta că este cauzat să existe de un 
lucru. Astfel, putem susţine că existenţa unui copil este cauzată 
de ambii săi părinţi. însă dacă se acceptă argumentul cosmologic, 
atunci se poate afirma pe bună dreptate că nu pot exista mai mulţi 
Dumnezei. Pentru că a spune că pot exista mai mulţi Dumnezei 
presupune că X poate introduce o unitate de numărare, adică 
presupune că termenul X poate fi folosit cu referire la lucruri care 
se pot număra. însă dacă ceva nu poate fi încadrat într-o clasă sau 
nu poate constitui o clasă, atunci nu poate fi numărat, din moment 

ce nu poate fi marcat ca atare, şi exemplarele sale nu pot fi nu¬ 
mărate prin contrast cu alte lucruri. Iată de ce un termen cum este 
cel de „cauză" nu se referă prin sine însuşi la ceva ce poate fi 
numărat. Cauzele nu pot fi numărate decît dacă se ştie ce fel de 
cauze ar urma să fie numărate. 22 

Dacă toate acestea sînt adevărate, atunci argumentul cosmo¬ 
logic nu ne permite să vorbim, în fond, despre un singur Dumne¬ 
zeu. Insă cei care spun că există un singur Dumnezeu nu încearcă 
de obicei altceva decît să excludă ideea că existenţa lucrurilor ar 
putea avea mai multe cauze, adică preferă limbajul monoteismului 
celui al politeismului. Dacă propoziţia „Dumnezeu este unul" nu 
are alt sens decît că existenţa tuturor lucrurilor nu ne poate deter¬ 
mina să credem că existenţa tuturor lucrurilor are numeroase 
cauze, atunci se poate spune că argumentul cosmologic ne îndrep¬ 
tăţeşte să afirmăm că Dumnezeu este unul, presupunînd, fireşte, 
că se doreşte identificarea lui Dumnezeu cu cauza tuturor lucru¬ 
rilor existente. Căci, după cum s-a văzut, acel ceva despre care se 
spune că este cauza existenţei tuturor lucrurilor nu poate fi 
numărat. 

(2) A spune că ceva este perfect înseamnă a spune că atinge 
desăvîrşirea maximă accesibilă lucrului respectiv. Termenul „per¬ 
fect" este relativ, în sensul că dacă X este într-adevăr perfect, nu 
rezultă de aici că motivele pentru care se spune despre X că e 
perfect ne îndreptăţesc să spunem şi despre Y că e perfect. Un cerc 
perfect nu este perfect din aceleaşi motive pentru care este perfectă 
o dactilografă. Aşadar, a spune că Dumnezeu este perfect nu poate 
însemna că Dumnezeu deţine toate perfecţiunile posibile, aşa cum 
sînt proprii ele lucrurilor. Nu se poate spune, de pildă, că Dum¬ 
nezeu este perfect izolat fonic, de vreme ce se spune despre el în 
mod obişnuit că este imaterial şi de vreme ce nu are nici un sens 
să se folosească determinarea „izolat fonic" pentru ceva imaterial. 
A spune despre Dumnezeu că este perfect înseamnă, de aceea, a 
spune că lui Dumnezeu nu-i lipseşte nici una dintre perfecţiunile 
cuvenite lui Dumnezeu. Dar se spune, de obicei, că atotştiinţa este 
o perfecţiune specifică lui Dumnezeu. După cum vom vedea însă 
ceva mai tîrziu (la punctul (3), argumentul cosmologic nu ne 
îndreptăţeşte în nici un fel să considerăm că această cauză a tuturor 
lucrurilor existente este atotştiutoare. De aceea nu avem nici un 

motiv să susţinem despre cauza tuturor lucrurilor că e perfectă 
în sensul în care se spune despre Dumnezeu că e perfect. 

(3) Indiferent care ar fi sensul complet al lui atotştiutor, este 
evident că a spune despre ceva că e atotştiutor înseamnă că trebuie 
să deţină foarte multe informaţii. Insă simplul faptul că X poate 
cauza existenţa unui lucru nu înseamnă nici măcar că X este con¬ 
ştient, darmite atotştiutor. Pentru că, aşa cum am văzut, „cauză" 
nu este un termen generic. Nu există, aşadar, nici un motiv pentru 
a conchide doar pe baza argumentului cosmologic că ceea ce este 
cauza tuturor lucrurilor existente este atotştiutor. 

(4) Indiferent care ar fi sensul complet al lui „atotputernic", 
este evident că ceva despre care se spune că este atotputernic 
trebuie să fie foarte puternic. Deci, dacă tot ce există este cauzat 
să existe de X, atunci X trebuie să fie foarte puternic, din moment 
ce poate face ca toate lucrurile să existe. Dacă se spune despre X 
că face să existe toate lucrurile şi în acelaşi timp că nu este „foarte 
puternic", atunci „foarte puternic" este folosit, fără îndoială, într-un 
sens foarte ciudat. 

(5) După cum se va mai vedea în capitolul 8, „veşnicia" i-a 
fost atribuită lui Dumnezeu în două moduri distincte. Conform 
celui dintîi, a spune că Dumnezeu este veşnic înseamnă a spune 
că este atemporal. Potrivit celui de-al doilea, termenul vrea să 
spună că Dumnezeu va exista întotdeauna. Insă, după părerea 
multor filozofi, nu poţi fi situat în timp decît dacă faci parte din 
lumea lucrurilor schimbătoare. Dacă această idee este corectă, 
atunci cauza pe care o afirmă concluziile argumentului cosmo¬ 
logic trebuie să fie veşnică în sensul de atemporală, de vreme ce 
este cauza tuturor lucrurilor, iar clasa tuturor lucrurilor include, 
evident, clasa lucrurilor schimbătoare. Insă dacă înţelesul lui „veş¬ 
nic" este „cu durată nesfîrşită", atunci nu rezultă că această cauză 
la care se referă argumentul cosmologic este veşnică. Fiindcă în 
el nu se afirmă că ea nu poate înceta să existe. El arată doar că ea 
există atîta timp cît există lucrurile individuale şi că existenţa ei 
nu este cauzată de o cauză individuală oarecare situată în afara ei. 

Toată situaţia pare să fie, de aceea, destul de complicată. Folo¬ 
sirea argumentului cosmologic în sprijinul unei cauze prime a 
tuturor lucrurilor pare să fie îndreptăţită. Insă doar cu ajutorul 
lui nu se poate enunţa existenţa lui Dumnezeu cu toate calităţile 

care-i sînt atribuite uneori. Mulţi dintre cei care cred în Dumne¬ 
zeu vor spune, oricum, că acest aspect nu prezintă mare impor¬ 
tanţă, susţinînd că, pe lîngă argumentul cosmologic, există şi alte 
raţiuni pentru a crede în Dumnezeu şi că din conjugarea acestor 
raţiuni cu argumentul cosmologic rezultă suficiente temeiuri ra¬ 
ţionale pentru a crede în Dumnezeu şi în calităţile care-i sînt 
atribuite în mod obişnuit. Insă în stadiul actual al analizei noastre 
nu ne putem exprima nici o părere despre acest punct de vedere, 
înainte de a putea spune ceva în legătură cu această problemă, 
trebuie să luăm în consideraţie şi alte raţiuni invocate în favoa¬ 
rea existenţei lui Dumnezeu. 



6. Argumentul teleologic 


Oamenii preocupaţi să găsească temeiuri pentru credinţa în 
Dumnezeu au recurs adeseori la Argumentul Teleologic, numit 
uneori şi Argumentul Proiectului. Spre acesta doresc şi eu să-mi 
îndrept acum atenţia. La fel ca argumentul ontologic şi cel cosmo¬ 
logic, argumentul teleologic apare în forme diferite. Din acest mo¬ 
tiv, pentru început, voi spune cîteva cuvinte despre aceste forme.* 


Versiuni ale argumentului teleologic 

Una dintre cele mai timpurii formulări ale argumentului teleo¬ 
logic apare în De Natura Deorum a lui Cicero. 1 Aici un personaj 
numit Lucilius întreabă: „Ce poate fi mai limpede şi mai evident, 
în momentul în care privim în sus şi contemplăm cerurile, decît 
existenţa unei divinităţi sau a unei inteligenţe superioare ?“ Ideea 
pe care pare că vrea să o pună aici în evidenţă Lucilius este că func¬ 
ţionarea universului trebuie să fie controlată într-un fel oarecare 
de o inteligenţă; şi această idee stă la baza tuturor variantelor 
argumentului teleologic. 

Dar ce îi face oare pe oameni să creadă că în modul de func¬ 
ţionare al universului se întrezăresc urmele unei inteligenţe dum¬ 
nezeieşti ? Aici trebuie să facem o distincţie între două sensuri 
diferite ale cuvîntului proiect. 

* In origina] se foloseşte cu precădere cea de a doua formulă, argument from 
design, în care design are atît sensul de „scop“ cît şi de „plan, schiţă, proiect". în 
română am optat pentru forma „argument teleologic", la noi mult mai răspîndită, 
la cea de a doua — „argumentul proiectului" — recurgînd doar în cazurile impuse 
de context. ( N. t.) 

în primul rînd, proiectul are sens de regularitate. Exemple în 
această privinţă ar putea fi o succesiune de semne regulate pe o 
hîrtie, o partitură muzicală sau aranjamentul florilor dintr-o 
grădină de la Versailles. Pe de altă parte, proiectul mai are şi sensul 
de scop. Am folosi acest sens al „proiectului" cînd spunem că un 
obiect oarecare, de pildă un radio sau un televizor, a fost proiectat 
cu intenţia ca părţile sale să constituie un ansamblu. O dată sta¬ 
bilită această distincţie, putem prezenta cele două moduri de 
argumentare pe care le propun cei care pretind că sesizează în 
univers urmele doveditoare ale unui proiect. Primul susţine că 
sensul proiectului sesizabil în univers este cel de regularitate, cel 
de-al doilea că este cel de scop. 

Una dintre versiunile argumentului teleologic, cu sens de regu¬ 
laritate, apare la Richard Swinburne, care scrie: 

Aproape toate obiectele lumii se comportă într-un fel extrem de 
regulat, care poate fi descris cu ajutorul legilor ştiinţifice... Regulari¬ 
tăţile cu caracterul cel mai general sînt, ca atare, inexplicabile din 
punct de vedere ştiinţific. Se pune problema dacă pentru înţelegerea 
lor se poate recurge la o explicaţie de altă natură şi dacă apariţia lor 
susţine în oarecare măsură sau într-o mare măsură explicaţia respec¬ 
tivă ... Din moment ce regularităţile pot fi explicate prin acţiunea unor 
agenţi ... acţiunea unui astfel de agent ar putea explica regularitatea 
de comportament a materiei din univers, un comportament codificat 
de legile ştiinţifice. întreaga regularitate din natură s-ar datora acţiunii 
unui dumnezeu postulat ca atare, care determină natura să interpre¬ 
teze o mare simfonie în aceeaşi manieră în care oamenii produc în 
gît serii regulate de note . 2 

Probabil că cea mai cunoscută formă a argumentului, în care 
proiectul are înţeles de scop, a fost avansată de William Paley 
(1743-1805) în cartea sa intitulată Teologia Naturală 3 : 

Să presupunem că traversînd o pajişte aş da cu piciorul într-o piatră, 
iar cineva m-ar întreba cum a ajuns piatra aceea acolo. Un posibil 
răspuns ar fi că, după cîte ştiu, ea a fost acolo dintotdeauna. Probabil 
că nu va fi foarte uşor de demonstrat că răspunsul acesta este absurd. 
Să presupunem însă că aş găsi pe jos un ceas şi că aş fi întrebat cum 
a ajuns acolo. Cu greu mi-ar trece prin minte să dau acelaşi răspuns 
ca mai înainte — respectiv că, după cîte ştiu, ceasul s-ar fi găsit acolo 

dintotdeauna. Şi totuşi, de ce nu s-ar putea folosi acest răspuns nu 
numai în cazul pietrei ci şi al ceasului ? 4 

Iar Paley răspunde că diferitele componente ale ceasului au 
fost asamblate pentru a se obţine un rezultat bine definit: „Dacă 
ajungem să cercetăm un ceas, vedem că (spre deosebire de ceea 
ce am putea constata în cazul unei pietre) diferitele sale com¬ 
ponente au primit o anumită formă şi au fost asamblate cu un 
scop, şi anume acela de a produce mişcare şi că mişcarea aceasta 
este ordonată în aşa fel, încît să indice orele zilei...." 5 După părerea 
lui Paley, universul seamănă cu un ceas şi trebuie înţeles în 
termenii unei acţiuni inteligente şi orientate spre un scop anume: 

Orice semn de imaginaţie creatoare, orice manifestare a unui proiect, 
detectabile într-un ceas, apar în operele naturii; cu diferenţa, favo¬ 
rabilă naturii, că sînt mai multe şi mai mari, şi aceasta într-o măsură 
care depăşeşte orice posibilitate de apreciere. Vreau să spun că ima¬ 
ginaţia creatoare a naturii o depăşeşte pe cea a meşteşugarului, prin 
complexitatea, subtilitatea şi ingeniozitatea mecanismului . 6 


Kant şi argumentul teleologic 

S-a afirmat adeseori că argumentul teleologic poate fi catego¬ 
ric respins dacă ne însuşim unele dintre argumentele lui Kant. 
Toate formele acestui argument par să presupună că, independent 
de minţile noastre, există realmente în univers un fel de ordine, 
ceva ce este dat ca atare, fără a fi rezultatul acţiunilor noastre. Insă 
din perspectiva lui Kant noi imprimăm ordine în indiferent ce 
univers ne-am găsi, pentru că doar astfel putem gîndi şi raţiona 
în felul nostru specific. După părerea lui Kant, noi nu putem 
experimenta „lucrurile în sine"; în experienţă sîntem confruntaţi 
cu o multitudine nediferenţiată de senzaţii, iar noi ne ordonăm 
experienţa lucrurilor în sine pe măsură ce înţelegerea noastră 
introduce categorii, cum ar fi cele de unitate şi pluralitate, cauză 
şi efect. Folosind acest mod de a gîndi, unii critici ai argumentului 
teleologic au susţinut că acesta este neîntemeiat, deoarece, pentru 
a folosi o formulare cît mai clară, ordinea nu este impusă atît de 
Dumnezeu cît de mintea omului. 

Concepţia lui Kant despre categorii este amplă şi subtilă, iar 
cititorul este îndemnat să o studieze, pentru a vedea de ce este 
relevantă pentru înţelegerea argumentului teleologic. 7 însă ea nu 
e lipsită de dificultăţi, şi, în perspectiva acestui argument, există 
în acest sens cel puţin două aspecte la care ne-am putea referi. 

în primul rînd nu este suficient de limpede în ce măsură e 
coerentă concepţia lui Kant despre lume şi experienţa umană. în 
imaginea oferită de el sîntem confruntaţi, pare-se, cu lumea aşa 
cum o percepem, şi dincolo de ea cu ceva faţă de care lumea aşa 
cum o percepem apare ca un fel de construct sau produs al minţii 
noastre. Această concepţie presupune existenţa unei lumi care nu 
ne este dată în nici un fel în experienţă, aşa încît să o putem com¬ 
para cu cea despre care vorbim în mod obişnuit, şi mulţi filozofi 
consideră că o astfel de distincţie nu are nici un sens. Dacă putem 
vorbi coerent doar despre lumea aceasta, atunci cum putem crede 
într-o alta, despre care nu putem vorbi coerent decît în termenii 
care se aplică acesteia? Sau, într-o altă formulare, „Cum putem 
vorbi coerent despre existenţa unei lumi lipsite de ordine, cînd 
chiar vorbirea în sine reprezintă imprimarea unei ordini?" 8 

în consecinţă s-ar putea spune că nu există motive întemeiate 
pentru a crede într-o altă lume, faţă de care a noastră apare ca un 
fel de creaţie a propriei minţi. De altfel, în mod normal nici nu 
credem într-o astfel de lume, ceea ce ne confruntă cu o a doua 
dificultate pe care o întîmpină eventuala dorinţă de a folosi poziţia 
lui Kant ca pe o armă împotriva argumentului teleologic. Căci în 
caz că se acceptă această poziţie ne întrebăm ce rost ar mai avea 
să se accepte, de pildă, premisele şi rezultatele cercetării empirice, 
în cadrul cercetării empirice, ca, de exemplu, în ştiinţele naturii, 
pretindem că vorbim despre lucruri ordonate în diferite moduri, 
lucruri care s-ar comporta la fel chiar dacă nu ar fi supuse ex¬ 
perienţei nimănui. în mod normal nu vom spune, de pildă, că 
rezultatele tuturor cercetărilor biologice ar înceta să mai fie 
adevărate dacă rasa ar dispărea dintr-o dată. însă dacă este raţional 
să se accepte descoperirile şi metodele cercetării empirice, atunci 
la fel de raţional ni se pare să se accepte premisa argumentului 
teleologic, potrivit căreia omul nu imprimă ordinea, ci o des¬ 
coperă. 

Hume şi argumentul teleologic 

Apelul la raţionamentul lui Kant nu trebuie privit, aşadar, 
neapărat ca o respingere a argumentului teleologic. In consecinţă 
voi porni de la premisa că obiecţiile ridicate mai sus împotriva 
unei presupuse ordini impuse de minte pot fi folosite în favoarea 
argumentului teleologic. De altfel, mulţi filozofi nici nu cred că 
principala critică adusă argumentului teleologic i-ar aparţine lui 
Kant, ci că acest argument a fost combătut cu succes de Hume 
în Dialogurile referitoare la religia naturală şi în O cercetare asu¬ 
pra înţelegerii umane. Aici Hume prezintă opt obiecţii esenţiale 
aduse argumentului teleologic. Pentru moment mă voi mulţumi 
să le prezint şi să le comentez pe scurt. 

Prima dintre obiecţiile lui Hume a apărut deja în capitolul 5. 
„Dacă inferăm o cauză individuală pentru un efect", spune el, 
„trebuie să o adaptăm acestuia şi nu ne este permis niciodată să 
atribuim unei cauze orice fel de calităţi, ci doar pe cele care sînt 
suficiente pentru a produce efectul respectiv." 9 In această situa¬ 
ţie, spune Hume, dacă proiectul trebuie explicat, să fie explicat; 
însă doar apelîndu-se la o fiinţă care proiectează. A spune că 
această fiinţă este Dumnezeu înseamnă a merge dincolo de datele 
pe care le furnizează proiectul. 

S-ar părea că raţionamentul folosit de Hume are multă greu¬ 
tate. S-ar putea răspunde, fireşte, că unele cauze au şi alte carac¬ 
teristici în afara celor suficiente pentru producerea anumitor 
efecte. Dacă ştiu că X este făcut de un om, pot spune pe bună 
dreptate că acest om are cu siguranţă un corp cu organe şi aptitu¬ 
dini emoţionale, cu toate că pentru a face X nu are nevoie de ele. 
Pot spune aceasta deoarece ştiu deja destul despre oameni, inde¬ 
pendent de inferenţa referitoare la X. Insă Hume vorbeşte despre 
cauza ordinii din univers, spunînd că dacă sîntem confruntaţi cu 
ordinea din univers, nu-i putem atribui cauzei lui nimic altceva 
decît ceea ce este necesar pentru a se produce acest efect. Şi atîta 
timp cît nu se cunosc dinainte anumite lucruri despre cauza or¬ 
dinii din univers, diferite de cele ce se pot afla pe baza acelei or¬ 
dini, raţionamentul lui Hume pare a fi corect. Să ne întoarcem însă 
acum din nou la Dumnezeu. Dacă se poate spune pe drept cuvînt 
că ordinea din univers necesită o explicaţie, nu rezultă de aici că 

explicaţia respectivă va fi echivalentă cu ceea ce se spune că este 
Dumnezeu. Cu siguranţă că nu, în afara cazului în care ştim ceva 
despre Dumnezeu şi ştim că explicaţia ordinii din univers este 
Dumnezeu. Astfel, se spune uneori despre Dumnezeu că este 
atemporal, însă e greu de înţeles din ce motiv trebuie să fie atem¬ 
poral ceva ce poate impune ordinea din univers. 

Cea de a doua obiecţie a lui Hume se întemeiază pe unicita¬ 
tea universului. El spune că „Dacă s-a observat că două specii de 
obiecte apar întotdeauna conjugate, pot infera, în virtutea obi¬ 
ceiului, existenţa uneia ori de cîte ori văd existenţa celeilalte. Şi 
acesta este pentru mine un argument bazat pe experienţă." 10 în 
opinia lui Hume această noţiune a inferenţei anulează argumentul 
teleologic. El scrie: 

Va fi greu de explicat însă cum se poate constitui acest argument, atîta 
timp cît obiectele se prezintă ca în cazul de faţă, singure, individuale, 
fără paralelă sau asemănare specifică. Şi îmi va putea spune realmente 
cineva că universul ordonat trebuie să rezulte de pe urma unui gînd 
sau a unei acţiuni asemănătoare cu cele omeneşti pentru că aşa rezultă 
din experienţă? Pentru a accepta acest raţionament ar fi necesar să 
putem observa, prin experienţă, felul în care se nasc lumile şi cu sigu¬ 
ranţă nu este suficient să vedem cum iau naştere corăbiile şi oraşele 
datorită meşteşugului şi inventivităţii omului . 11 

Mi se pare că i se pot aduce aici lui Hume cel puţin două 
obiecţii. în primul rînd, dacă el are dreptate, nu mai este posibilă 
nici o explicaţie a lucrurilor individuale. însă noi presupunem în 
mod obişnuit că ea este posibilă. După cum remarcă Swinburne 12 , 
nu cunoaştem decît o singură rasă umană şi s-ar putea să nu existe 
decît una, însă oamenii de ştiinţă încearcă să-i explice originile, 
în cadrul cosmologiei ei încearcă să explice, de asemenea, originile 
universului, privit ca obiect al cercetării ştiinţifice, considerînd că 
în perspectiva explicării ştiinţifice a lumii există probabil o singură 
lume. In al doilea rînd, susţinătorii argumentului teleologic neagă 
adeseori unicitatea absolută a universului, subliniind că unele 
dintre caracteristicile sale sînt comune cu cele ale altor lucruri. 
Linii spun, de pildă, că universul în ansamblul său seamănă cu 
unele obiecte, cum ar fi un ceas. Dacă au dreptate în acest context 
anume, atunci faptul că universul este de asemenea unic în unele 
privinţe nu înseamnă că în viitor nu se va găsi un argument 

raţional referitor la asemănarea dintre universul privit ca întreg 
şi părţile lui. 

Cea de a treia obiecţie a lui Hume este că din argumentul te¬ 
leologic nu rezultă în ce fel poate fi explicat proiectantul în 
favoarea căruia a fost creat argumentul. „Chiar dacă raţiunea, 
spune Hume, ar fi la fel de mută în legătură cu toate problemele 
referitoare la cauză şi efect, ea se va încumeta să afirme cel puţin 
că o lume mentală sau un univers al ideilor necesită o cauză în 
aceeaşi măsură în care o reclamă o lume materială sau un univers 
al obiectelor." 13 Hume adaugă că mintea depinde în multe feluri 
de obiecte şi că „După cîte putem aprecia, plantele şi trupurile 
animale nu sînt mai delicate în mişcările lor, nici nu se bazează 
pe o varietate mai mare de surse şi principii, sau pe îmbinări mai 
ciudate ale acestora." 14 Mai mult încă, spune Hume, acceptarea 
unui proiectant al universului duce la o infinită regresie. „Dacă 
lumea materială se întemeiază pe una ideală similară, spune el, 
atunci lumea aceasta ideală trebuie să se întemeieze pe o alta şi aşa 
mai departe, la nesfîrşit." 15 El continuă: 

Naturalist» sînt, intr-adevăr, foarte îndreptăţiţi să explice efectele 
particulare prin cauze mai generale, deşi aceste cauze generale rămîn 
în final ele însele total inexplicabile. Insă ei nu au considerat niciodată 
că este suficient să explici un anumit efect printr-o anumită cauză, 
asupra căreia nu există nici o altă mărturie în afara efectului respectiv. 
Un sistem ideal, ordonat prin sine însuşi, fără un proiect anterior, nu 
este cu nimic mai uşor de înţeles decît unul material, care-şi dobîn- 
deşte ordineaîntr-o manieră similară; iar supoziţia din urmă nu com¬ 
portă nici ea mai multe dificultăţi decît prima . 16 

Ce răspuns s-ar putea da celei de a treia obiecţii a lui Hume ? 
El pare să afirme că dacă cineva îl explică pe A prin B, fără să dea 
o explicaţie a lui B, atunci nu îl explică astfel pe A. Dar este cazul 
să acceptăm acest punct de vedere ? După cum spune unul dintre 
personajele Dialogurilor lui Hume: „Chiar şi în viaţa curentă, 
atunci cînd atribui o cauză unui eveniment... există vreun motiv 
... să nu pot atribui o cauză acelei cauze şi să dau un răspuns 
fiecărei noi întrebări care poate să apară fără întrerupere ?“ 17 Nici 
explicaţiile ştiinţifice nu operează decît într-un cadru anume, în 
care se afirmă doar că operează anumite legi ultime. In acest caz 
este posibil ca şi atunci cînd cel care susţine argumentul teleologic 

nu poate dovedi existenţa proiectantului, el să poată aduce 
argumente în favoarea existenţei proiectantului. 

Dar chiar dacă acest raţionament este corect, el nu dă un 
răspuns autentic obiecţiei lui Hume referitoare la regresul infinit. 
Un astfel de răspuns este însă posibil. Căci această obiecţie ar fi 
întemeiată doar dacă argumentul teleologic ar formula un enunţ 
de tipul: „Tot ce reprezintă un proiect reclamă un proiectant şi 
fiecare proiectant prezintă un proiect." De ce să folosească însă 
argumentul un astfel de enunţ ? Un susţinător al argumentului s-ar 
putea mărgini să afirme că universul prezintă caracteristici care 
justifică credinţa într-un proiectant. El nu este obligat să adauge 
că proiectantul are tocmai aceste caracteristici. 

Cea de a patra obiecţie a lui Hume apare sub forma unei 
întrebări. „Şi de ce să nu devii un antropomorfist radical?" se 
întreabă el. „De ce să nu afirmi că Divinitatea sau Divinităţile sînt 
corporale, că au ochi, nas, gură, urechi etc. ?“ 18 După cîte se pare, 
argumentul folosit este următorul: unele versiuni ale argumen¬ 
tului teleologic pornesc de la creaţiile manufacturiere ale omului 
pentru a demonstra existenţa unei inteligenţe dumnezeieşti, despre 
care se presupune că ar fi răspunzătoare pentru apariţia univer¬ 
sului, privit şi el ca un astfel de uriaş produs manufacturier. In 
consecinţă ar trebui să se considere că această cauză care a pro¬ 
iectat universul trebuie să semene intru totul cu creatorii umani. 

Insă acest argument este vulnerabil, cel care doreşte să apere 
una dintre variantele argumentului teleologic avînd la dispoziţie 
cel puţin două posibilităţi. In primul rînd s-ar putea spune că cel 
care a proiectat universul nu poate fi el însuşi corporal fără a face 
parte din acel sistem al lucrurilor pe care doreşte să îl explice ar¬ 
gumentul teleologic. In al doilea rînd, s-ar putea sublinia că argu¬ 
mentul teleologic nu trebuie să ducă la concluzia că proiectantul 
universului deţine toate atributele cauzelor care au dus la enun¬ 
ţarea existenţei lui. Căci unele forme ale argumentului teleologic 
se bazează pe analogii, adică, pornind de la un set de cauze şi 
evenimente cunoscute, pe care-1 conjugă cu un alt set de eve¬ 
nimente, ajung la o cauză în mare măsură asemănătoare, dar nu 
identică cu cauzele discutate în primă instanţă. Această schemă 
de argumentare, foarte des folosită în teoria ştiinţifică, a fost for¬ 
mulată de Swinburne în felul următor: „A-urile sînt cauzate de 

B-uri. A"-urile sînt similare cu A-urile. De aceea — dacă nu există 
o explicaţie mai satisfăcătoare pentru existenţa A*-urilor — se va 
spune că ele sînt cauzate de B*-uri similare cu B-urile. Despre 
B’' : -uri se postulează că sînt similare cu B-urile în toate privinţele 
în afara cazurilor în care ele ne apar a fi distincte, respectiv a situa¬ 
ţiilor cînd non-similitudinile dintre A-uri şi A*-uri ne obligă să 
postulăm o diferenţă." 19 Pe baza acestui principiu Swinburne 
apără argumentul teleologic de cea de a patra obiecţie a lui Hume. 
El scrie: 

Pentru ca regularităţile să se datoreze acţiunii unui Dumnezeu, acesta 
trebuie să fie liber, raţional şi foarte puternic. Insă nu este necesar 
ca el să poată acţiona, ca omul, doar asupra unei părţi mărginite a 
universului, asupra corpului şi, acţionînd asupra acestuia, să contro¬ 
leze restul universului. Avem motive întemeiate să credem că un 
Dumnezeu nu lucrează în felul acesta. Pentru că dacă controlul său 
direct s-ar limita la o anumită parte a universului, atunci legile ştiin¬ 
ţifice nesupuse controlului său ar trebui să asigure efectul acţiunilor 
sale asupra restului universului. In cazul acesta postularea existenţei 
unui Dumnezeu nu ar explica funcţionarea acelor legi. Insă scopul 
postulării existenţei lui Dumnezeu l-a reprezentat tocmai explicarea 
modului de funcţionare al tuturor legilor ştiinţifice. Ipoteza că Dum¬ 
nezeu este acorporal are putere explicativă mai mare şi este mai 
coerentă decît ipoteza că el este corporal . 20 

In următoarea sa obiecţie Hume sugerează că partizanul 
argumentului teleologic nu ar avea nici un motiv să nege existenţa 
unui întreg grup de Dumnezei care înfăptuiesc în colaborare 
proiectul universului. „Un mare număr de oameni colaborează 
pentru a construi o casă sau un vapor, a ridica un oraş sau a con¬ 
figura o societate: de ce nu ar putea mai multe Divinităţi să-şi 
imagineze şi să structureze împreună lumea?" 21 

Acest argument are o anume greutate, deoarece proiectarea 
este executată adeseori de multe persoane. Există totuşi acel 
faimos principiu filozofic cunoscut ca „briciul lui Occam", po¬ 
trivit căruia „Entităţile nu trebuie multiplicate dincolo de nece¬ 
sităţi". S-a spus adeseori că acest principiu ar trebui să guverneze 
toate reflecţiile serioase referitoare la existenţa lucrurilor. Parti¬ 
zanul argumentului teleologic ar putea argumenta de aceea că deşi 
există raţiuni pentru a crede într-un singur Dumnezeu proiectant, 

nu există nici un motiv să se creadă în mai mult de unul, deşi ar 
fi posibil să fie mai mult de unul. In acest context ar trebui ob¬ 
servat că Hume însuşi pare să accepte o versiune a briciului lui 
Occam. „A înmulţi cauzele fără să fie necesar", spune el, „contra¬ 
vine, într-adevăr, filozofiei autentice" 22 . 

Să aruncăm acum o privire asupra ultimelor trei obiecţii for¬ 
mulate de Hume. Prima afirmă că universul ar putea fi privit cu 
uşurinţă ca un organism viu, cum ar fi o plantă, caz în care argu¬ 
mentul teleologic nu poate fi aplicat, deoarece depinde de com¬ 
pararea lumii cu o maşină sau cu un produs manufacturier oarecare. 
Următoarea susţine că ordinea universului ar putea fi foarte lesne 
cu totul întîmplătoare. Ultima obiecţie contestă valoarea argu¬ 
mentului teleologic datorită numeroaselor semne de dezordine 
care apar în univers. 

Sînt aceste argumente ale lui Hume decisive ? Mie mi se pare 
că în orice caz ne putem îndoi. 

Chiar dacă insistăm asupra analogiei dintre univers şi organis¬ 
mul viu, continuăm să fim confruntaţi cu regularităţile din univers. 
Pînă acum nu m-am referit decîtîn treacăt la această problemă, însă 
acum e momentul să spun că universul pare să se comporte previ¬ 
zibil, cu o anumită regularitate. După cum observă Swinburne, 
„universul este caracterizat de o vastă şi atotcuprinzătoare ordine 
temporală; natura se conformează unei formule pe care o exprimă 
legile ştiinţifice formulate de oameni... Ordinea universală, asupra 
căreia atrag atenţia aici, constă în conformitatea cu o formulă, cu 
legi ştiinţifice simple, formulabile. Ordinea reprezintă o 
caracteristică izbitoare a universului. Universul ar fi putut fi la fel 
de bine haotic, însă el nu este aşa, este foarte ordonat." 23 Parti¬ 
zanul argumentului teleologic ar putea să atragă atenţia asupra 
spuselor lui Swinburne, subliniind similaritatea dintre o maşină 
şi univers. Căci maşina e caracterizată tocmai de regularitatea şi 
previzibilitatea comportamentului ei şi de faptul că se supune 
legilor ştiinţifice. El ar mai putea chiar adăuga că raportarea la un 
proiectant înlesneşte înţelegerea ordinii universale mai mult decît 
raportarea la puterea generativă a organismului viu, la care pare 
să recurgă Hume cînd susţine că analogia dintre univers şi orga¬ 
nism ar confrunta argumentul teleologic cu o dificultate. Pentru 
că organismele vii reproduc regularitatea deoarece aceasta le este 

proprie de la bun început. Astfel s-ar putea spune că organismele 
vii nu pot explica toate formele de regularitate din univers, de 
vreme ce depind ele însele de anumite forme de regularitate. 

în ce priveşte întîmplarea, Hume susţine că de-a lungul timpu¬ 
lui ordinea şi haosul alternează, aşa încît s-ar putea ca universul 
să fi fost odinioară haotic, ordinea universală actuală derivînd din 
acea stare anterioară. în legătură cu această observaţie trebuie spus 
că Hume semnalează doar o posibilitate logică, ceea ce nu afectea¬ 
ză faptul că universul nu se găseşte la ora actuală într-o stare hao¬ 
tică, şi tocmai acest lucru trebuie explicat. S-ar mai putea spune 
că explicarea universului prin excluderea întîmplării devine din 
ce în ce mai credibilă pe măsură ce trece timpul. Astfel, Swinburne 
sugerează că „Dacă afirmăm că materia manifestă întîmplător 
regularitate în comportamentul ei în 1960, punctul nostru de 
vedere devine din în ce mai puţin credibil dacă observăm că şi în 
1961, 1962 etc. continuă să prezinte aceeaşi regularitate." 24 

Ce s-ar putea spune însă despre ultima obiecţie a lui Hume ? 
Fireşte că într-o anumită privinţă el are dreptate: universul con¬ 
ţine dezordine, din moment ce există, de exemplu, evenimente na¬ 
turale care produc durere. Dar faptul acesta nu are cum să-l afecteze 
pe partizanul argumentului teleologic decît dacă intenţionează să 
afirme că fiecare lucru individual acţionează în favoarea unor alte 
lucruri individuale. S-ar putea să nu aibă însă această intenţie, ci 
doar să constate existenţa unei ordini care trebuie explicată, iar 
dezordinea, sub forma evenimentelor naturale producătoare de 
durere, ar putea fi foarte bine privită ca o simplă ilustrare a ordinii. 
S-ar putea spune, de pildă, că evenimentele naturale producătoare 
de durere sînt o manifestare a ordinii, deoarece li se pot detecta 
originile şi li se poate prevedea cu suficientă exactitate evoluţia. 


Cit de întemeiat este argumentul teleologic ? 

Se pare, aşadar, că, analizate individual, majoritatea obiecţiilor 
formulate de Hume împotriva argumentului teleologic pot fi 
respinse. însă un apărător al lui Hume ar putea să accepte con¬ 
cluzia de mai sus, dar să susţină în continuare că Hume a dat o 

lovitură serioasă acestui argument. Să ne imaginăm în acest sens 
următorul dialog: 

A. Brown l-a înjunghiat mortal pe Jones. 

B. Dovedeşte-o. 

A. Brown avea un motiv. 

B. Asta nu dovedeşte că Brown l-a înjunghiat pe Jones. Mulţi 
oameni aveau motive să-l omoare pe Jones. 

A. Brown a fost găsit la locul crimei. 

B. Faptul acesta e compatibil cu inocenţa sa. 

A. Brown a fost găsit deasupra lui Jones ţinînd un cuţit plin 
de sînge. 

B. S-ar putea să-l fi ridicat după comiterea crimei. 

A. Brown spune că l-a înjunghiat pe Jones. 

B. Poate că încearcă să acopere pe cineva. 

Privite individual, obiecţiile formulate aici de B sînt toate 
foarte corecte. Este foarte posibil ca A să se înşele în legătură cu 
Brown, însă privind argumentele lui A în ansamblu, orice per¬ 
soană raţională va conchide cu siguranţă că ele pun un mare semn 
de întrebare în dreptul nevinovăţiei lui Brown. Nu s-ar putea 
spune oare şi despre obiecţiile lui Hume că, deşi nu foarte con¬ 
vingătoare luate în parte, au darul de a face argumentul teleologic 
greu de acceptat ? 

Fireşte, multe depind în primul rînd de forţa iniţială a argu¬ 
mentului teleologic. Citind dialogul de mai sus ai tendinţa să des¬ 
consideri opinia lui B datorită felului în care argumentele lui A, 
privite în totalitate, vizează una şi aceeaşi problemă. In chip si¬ 
milar, dacă argumentul teleologic ar putea fi formulat în aşa fel 
încît să trimită la o cauză externă (sau „extramundană", cum ar 
spune unii) a ordinii din univers, atunci ar fi legitimă acceptarea 
lui şi insistenţa asupra caracterului neobligatoriu al contraargu- 
mentelor lui Hume. In acest caz argumentul teleologic ar putea 
fi perceput ca un argument deosebit de convingător. 

Toate versiunile au în comun două idei: 

(1) Universul manifestă un grad de ordine ridicat. 

(2) Este plauzibil ca această ordine să fie pusă pe seama unei 
cauze externe şi inteligente, adică a unei cauze inteligente care să 
nu facă parte din universul ordonat. 

Sînt acceptabile aceste idei? 

Am vorbit deja despre (1) în legătură cu Hume. Şi în lumina 
celor spuse acolo aş afima că (1) este adevărat. Universul conţine 
realmente un ridicat grad de ordine, datorită căruia se pot formula 
legile ştiinţifice şi se pot realiza predicţii plauzibile referitoare la 
comportamentul unei arii cuprinzătoare de lucruri. Chiar şi atunci 
cînd nu putem formula o lege care să explice un fenomen, tindem 
să presupunem că ea există, de fapt. 

Faţă de (2) se poate obiecta cu siguranţă că deşi noi presupu¬ 
nem că ordinea reclamă o explicaţie de un fel oarecare, nu se poate 
oferi nici un fel de garanţie că există realmente o astfel de ex¬ 
plicaţie. Presupunerea că există un agent explicativ s-ar putea do¬ 
vedi cu totul neîntemeiată. Insă nu este întotdeauna rezonabil ca 
raţionamentele noastre să se întemeieze pe această posibilitate. Şi 
atunci cînd sîntem confruntaţi cu o dispoziţie ordonată a lucru¬ 
rilor, acolo unde ar fi putut fi haos, şi dacă nu avem nici un fel 
de dovezi clare că ea nu se datorează intervenţiei unei inteligenţe, 
pur şi simplu încercăm să o explicăm în termenii unei astfel de 
inteligenţe. Distribuirea numerelor dintr-un set de cincizeci de 
pagini poate fi cu totul întîmplătoare, însă în momentul în care 
presupunem că ele pot fi traduse cu regularitate într-un fel de 
limbaj, presupunem că avem de a face cu un cod. Din piesele unei 
maşini se poate face o grămadă informă şi inertă. Insă dacă dăm 
de piese care conlucrează executînd ceva în mod repetat şi pre¬ 
vizibil, presupunem că angrenajul este rezultatul unei acţiuni con¬ 
ştiente. Notele muzicale pot fi scrise într-o manieră cu totul 
aleatorie, dar dacă prin descifrarea lor se poate interpreta o sim¬ 
fonie, vom spune că ele reprezintă o partitură. 

Cu alte cuvinte, dacă nu există motive bine definite pentru 
excluderea intervenţiei unui agent inteligent, se poate postula pe 
bună dreptate existenţa unui astfel de agent cînd în loc de haos 
sîntem confruntaţi cu ordine, adică atunci cînd se poate presupune 
cu temei că existenţa ordinii nu este logic necesară. însă dacă 
lucrurile se prezintă în felul acesta şi dacă nu există motive bine 
definite pentru excluderea intervenţiei unui agent inteligent, atunci 
ordinea din univers ne îndreptăţeşte să postulăm existenţa unui 
agent inteligent. Pentru că deşi ar fi fost posibil ca această ordine 
să nu existe niciodată, ea e totuşi prezentă într-un grad foarte înalt. 

S-ar putea replica, fireşte, că ordinea din univers există pur şi 
simplu, fără să fie produsul unei inteligenţe. Insă din moment ce 
în mod normal încercăm să explicăm ordinea în termeni de 
inteligenţă şi nu există motive bine definite să nu procedăm şi 
acum în chip similar, un astfel de răspuns ni se pare arbitrar. Un 
partizan al lui Hume ar putea spune că nu se poate postula 
existenţa unei inteligenţe ca factor explicativ al ordinii decît atunci 
cînd se întîlnesc situaţii despre care se ştie că se datorează, în mod 
normal, unei acţiuni inteligente. Insă despre argumentul teleologic 
se poate spune că face exact acest lucru. După cum am văzut mai 
sus, el afirmă că, privit în ansamblu, universul ordonat nu este 
unic, în sensul că el şi părţile sale au anumite caracteristici comune, 
aşa încît se poate spune pe bună dreptate că dacă se poate invoca 
inteligenţa pentru a explica ceea ce este adevărat în aceste părţi, 
atunci inteligenţa poate fi invocată şi pentru a explica adevărurile 
similare din ansamblu. Şi este evident că inteligenţa în discuţie 
trebuie să fie extramundană. Deoarece cu ajutorul ei trebuie să 
fie explicată întreaga ordine mundană. După cum se exprimă 
Swinburne, ordinea temporală care cuprinde întregul univers 

este evident „prea mare“, pentru a fi explicată de ştiinţă. După cum 
rezultă din natura explicaţiei ştiinţifice, dacă există o explicaţie a 
ordinii universale, atunci ea nu poate avea un caracter ştiinţific. In 
perimetrul explicaţiei ştiinţifice arătăm că fenomenele individuale sînt 
produse de fenomene anterioare în conformitate cu anumite legi 
ştiinţifice; sau explicăm modul de funcţionare al legilor ştiinţifice în 
termenii unor legi ştiinţifice cu caracter mai general (sau, eventual, 
ai unor fenomene individuale)... Ştiinţa explică astfel, în parte, 
fenomenele individuale şi legile de nivel inferior în termenii legilor 
de nivel superior. însă tocmai datorită naturii ei, ştiinţa nu poate ex¬ 
plica legile de cel mai înalt nivel, deoarece cu ajutorul lor sînt explicate 
toate celelalte fenomene . 25 

Dar nu s-ar putea spune oare că există raţiuni bine precizate 
pentru excluderea unei inteligenţe ca explicaţie a ordinii uni¬ 
versale ? Necazul este că e greu de precizat care ar putea fi natura 
acestor raţiuni. Dacă admitem că un anumit tip de ordine nu se 
datorează categoric intervenţiei unei inteligenţe, ştim deja că ea 
s-a produs prin acţiunea unor legi naturale şi nu a unei inteligenţe. 
Astfel, putem afirma că striaţiile în nisip pe care le lasă în urma 

sa refluxul nu sînt provocate de o cauză inteligentă, deoarece le 
putem explica foarte bine cu ajutorul unor legi fizice, cum ar fi 
cele care guvernează mişcarea valurilor şi a vîntului. Insă în ce pri¬ 
veşte ordinea din univers, ea constă tocmai din legi fizice. Aceasta 
înseamnă că orice argument invocat pentru excluderea unei cauze 
inteligente a ordinii din univers ar trebui să demonstreze că noţiu¬ 
nea unui agent inteligent extramundan este imposibilă din punct 
de vedere logic. In acest context trebuie făcute însă două observaţii. 

Prima constă în faptul că dacă există o astfel de dovadă, ea nu 
este în nici un caz universal recunoscută. După cum vom vedea 
în capitolul 12, concepţiile unor filozofi referitoare la minte şi la 
trup îi determină să conteste, ca fiind ininteligibilă, o posibilă 
existenţă a minţii separate de trup. Pe baza unei astfel de concepţii 
ar trebui să se demonstreze imposibilitatea logică a unui agent 
extramundan. Insă relaţia dintre suflet şi trup nu reprezintă un 
subiect asupra căruia filozofii să fi ajuns la un consens universal. 
Din acest motiv se impune constatarea că, cel puţin în prezent, 
nu se poate afirma, fără a fi imprudent, că s-ar fi dovedit imposibi¬ 
litatea unei inteligenţe extramundane. 

Cea de a doua observaţie se referă la temeiurile care îndreptă¬ 
ţesc constatarea că ceva este logic imposibil. Constatarea imposi¬ 
bilităţii logice a unei propoziţii se impune uneori de la sine. De 
pildă, în cazul propoziţiei „Există o figură simultan perfect 
rotundă şi perfect pătrată". Uneori însă propoziţiile nu pot fi aşa 
de lesne apreciate. Iată cîteva exemple: „Cauza urmează efectului 
ei", „Călătoria în timp este imposibilă" şi „Doar ceva înzestrat 
cu trup poate fi inteligent". Un mod de a clarifica dificultăţile pe 
care le presupun aceste propoziţii îl reprezintă indicarea unor 
motive pe baza cărora s-ar putea accepta adevărul enunţului pe 
care-1 conţin. Astfel, Michael Dummett, de pildă, încearcă să for¬ 
muleze condiţiile în care se poate crede pe bună dreptate că un 
eveniment din momentul 3 este cauza unui eveniment din mo¬ 
mentul 2. 26 Aşadar, uneori este logic posibil să se indice temeiurile 
în virtutea cărora -P poate fi o mărturie pentru P. Insă, pentru a 
ne reîntoarce la argumentul teleologic, există, pe cît se pare, raţiuni 
întemeiate pentru a susţine că ordinea din univers se datorează 
unei cauze inteligente extramundane. Există motive să se creadă 
că o astfel de cauză este logic posibilă. Trebuie spus însă că 

acceptarea acestei concluzii impune folosirea limbajului analogic, 
prezentat în capitolul 2. Căci argumentul teleologic afirmă că 
termenul „inteligent" poate fi folosit atît referitor la unele lucruri 
din lume, cît şi la un agent care produce ordinea din lume, fără 
ca sensul să fie exact acelaşi în cele două instanţe, dar şi fără să 
fie cu totul diferit. Iar această afirmaţie se bazează pe convingerea 
că folosirea celor două sensuri ale cuvîntului este întemeiată. 


Argumentul teleologic şi Dumnezeu 

La sfîrşitul capitolului 5 s-a văzut că argumentul cosmologic 
nu ne permite în nici un fel să identificăm cauza existenţei 
lucrurilor cu Dumnezeu, cel puţin în sensul pe care-1 acordă 
cuvîntului „Dumnezeu" adepţii teismului clasic. In ce priveşte 
argumentul teleologic, am sugerat că el reprezintă un argument 
rezonabil în favoarea unei inteligenţe care să fie răspunzătoare 
pentru ordinea existentă în univers. Insă înseamnă aceasta oare 
că argumentul respectiv este suficient pentru a justifica credinţa 
în ceva de genul lui Dumnezeu din teismul clasic ? 

Fireşte, dacă argumentul teleologic arată că ordinea din univers 
poate fi pusă în mod întemeiat pe seama unei inteligenţe, atunci 
ne îndreptăţeşte şi să credem că această cauză a ordinii universale 
este într-un sens oarecare conştientă şi informată, fiindcă în caz 
că X ar fi permanent inconştient, X nu ar putea acţiona într-un 
mod despre care să spunem că este inteligent. Iar dacă acţiunile 
lui X ne permit să spunem că X e inteligent, atunci X trebuie să 
fie un subiect cunoscător, din moment ce noţiunea unei entităţi 
inteligente, dar lipsite de informaţii ni se pare contradictorie. Mai 
mult chiar, dacă X este cauza inteligentă a unui grad ridicat de 
ordine, putem presupune că X deţine multe cunoştinţe şi că este, 
de asemenea, foarte puternic. Iată de ce se poate spune că rezul¬ 
tatele argumentaţiei teleologice au ceva în comun cu Dumnezeul 
teist. 

Despre Dumnezeul teist se spune însă că este cauza existenţei 
lucrurilor şi că este unic, ceea ce ne face să ne întrebăm dacă argu¬ 
mentul teleologic ca atare ne îndreptăţeşte să credem că Dumne¬ 
zeul teist există în acest fel. Cred că dacă îl privim izolat, răspunsul 



92 INTRODUCERE ÎN FILOZOFIA RELIGIEI 


trebuie să fie negativ. Pentru că X nu trebuie să fie în mod necesar 
cauza existenţei lui Y, chiar dacă lui i se datorează ordinea pe care 
o prezintă Y. însă dacă adoptăm principiul briciului lui Occam, 
se poate afirma pe bună dreptate, după cum arătam mai sus, că 
principiul cauzal al ordinii din univers este mai curînd singular 
decît plural. Fireşte că un astfel de argument duce la o ipoteză mai 
economică decît cea a lui Hume, potrivit căreia ordinea lumii s-ar 
datora colaborării mai multor divinităţi. Aşa cum foarte corect 
remarcă Swinburne, „ipoteza lui Hume este foarte complicată şi 
impune o serie de interogaţii, cum ar fi, de pildă, de ce sînt tocmai 
333 (sau un număr oarecare) de zei, de ce le este proprie tocmai 
puterea pe care o au şi ce-i determină să colaboreze chiar aşa de 
strîns ?“ 27 

Sîntem îndreptăţiţi, aşadar, să nu postulăm existenţa unui nu¬ 
măr mai mare de cauze ale ordinii din univers. Insă orice încercare 
de identificare a cauzei ordinii universale cu Dumnezeul teist va 
trebui să aibă în vedere eventualitatea că factorul care produce 
ordinea din univers nu stă la originea existenţei lucrurilor. 

în acest moment însă, cel care crede că argumentul teleologic 
poate fi invocat în contextul discuţiei referitoare la existenţa lui 
Dumnezeu poate recurge la o nouă mutare. Pentru că dacă se 
poate crede, într-adevăr, că existenţa lucrurilor se datorează cauzei 
pe care o indică argumentul cosmologic, atunci există motive 
foarte întemeiate să se identifice prima cauză despre care s-a vorbit 
în argumentul cosmologic cu cea a ordinii din univers despre care 
vorbeşte argumentul teleologic. Fiindcă dacă cele două argumente 
sînt acceptate în ansamblul lor, se impune această alternativă. Pe 
baza celor arătate în capitolul 5 se poate spune că cine acceptă 
argumentul cosmologic crede cu siguranţă că există o cauză a tu¬ 
turor lucrurilor existente, o cauză despre care nu se poate spune 
că ar fi copiată, o cauză foarte puternică şi, eventual, atemporală. 
Pe baza celor arătate în acest capitol se poate spune că cine acceptă 
argumentul teleologic crede cu siguranţă că ordinea din univers 
are o cauză inteligentă, o cauză despre care se poate spune că este 
conştientă, informată şi foarte puternică, o cauză despre care se poate 
crede cu temei că e unică. Deci, dacă se acceptă atît argumentul 
cosmologic cît şi cel teleologic, va trebui să se spună fie că (A) exis¬ 
tă două cauze distincte, una care rezultă din argumentul cosmo- 

logic şi una care rezultă din argumentul teleologic, fie că (B) ceea 
ce este cauza tuturor lucrurilor existente este în acelaşi timp şi 
cauza ordinii din univers. 

Care dintre aceste alternative ar fi, aşadar, mai rezonabilă ? S-ar 
putea spune că (A), deoarece (B) nu poate fi dovedit. Dar dacă 
argumentul cosmologic este corect şi dacă se acceptă (A), atunci 
cauza care rezultă din argumentul cosmologic trebuie să fie şi 
cauza factorului care rezultă din argumentul teleologic. Pentru 
că în situaţia în care cauza ordinii din univers nu este ea însăşi 
cauza existenţei lucrurilor, atunci este foarte posibil ca ea să nu 
fi existat deloc, iar dacă există, atunci, în termenii argumentului 
cosmologic, existenţa ei trebuie să aibă ea însăşi o cauză. 

Deci, dacă se ac'ceptă (A), atunci cauza ordinii din univers şi 
cauza existenţei lucrurilor trebuie să se suprapună. Iar implicaţiile 
acestei operaţiuni sînt interesante. Pentru că simpla existenţă a 
cauzei ordinii din univers se va datora cauzei existenţei lucrurilor, 
ceea ce înseamnă că în perspectiva argumentului cosmologic şi a 
celui teleologic realitatea ordinii din univers trebuie atribuită 
primei cauze a existenţei, în care caz cauza existenţei lucrurilor 
este, într-adevăr, cauza ordinii din univers. Insă în această situaţie 
(B) este, cu siguranţă, preferabil lui (A). Cu alte cuvinte, cauza 
existenţei lucrurilor este realmente cauza ordinii din univers, în 
timp ce dincolo de faptul că o cauză a ordinii nu trebuie să fie ne¬ 
apărat şi o cauză a existenţei, nimic nu ne împiedică să spunem 
despre cauza ordinii din univers că nu este şi cauza existenţei lu¬ 
crurilor. Opţiunea în favoarea lui (B) şi nu a lui (A) echivalează, 
de aceea, cu opţiunea în favoarea prezenţei unei raţiuni şi nu a 
absenţei ei. Şi procedînd astfel s-ar putea spune, pe bună dreptate, 
că există o cauză a existenţei lucrurilor care (a) nu poate fi multi¬ 
plicată, (b) realizează ordinea din univers, (c) este foarte'puter¬ 
nică, informată, inteligentă şi, eventual, atemporală. 

Ce implicaţii are un astfel de enunţ în contextul problemei exis¬ 
tenţei lui Dumnezeu ? Dacă operăm cu noţiunea de Dumnezeu 
prezentă în teismul clasic, se poate afirma, cu siguranţă, că deşi 
nu este identic cu asertarea existenţei lui Dumnezeu, el este extrem 
de aproape de sensul acestei aserţiuni. Cu alte cuvinte, opţiunea 
în favoarea lui (B) pare să se apropie foarte mult de aserţiunea 
teistă potrivit căreia există Dumnezeu. In această situaţie, dacă 

argumentul cosmologic şi cel teleologic sînt amîndouă raţional 
acceptabile şi dacă sînt conjugate, se poate afirma că argumentarea 
raţională a existenţei lui Dumnezeu este, în cele din urmă, posibilă. 
Am demonstrat pînă acum că argumentul cosmologic şi cel teleo¬ 
logic sînt raţionale, şi de aceea afirm acum că se pot aduce ar¬ 
gumente raţionale în favoarea existenţei lui Dumnezeu. Fireşte că 
cititorul s-ar putea să nu fie de acord cu acest punct de vedere. 
Dar acum ştie, cel puţin, cu ce să nu fie de acord. 



7. Experienţă şi Dumnezeu 


De acum ar trebui să fie suficient de limpede felul în care au 
susţinut diferiţi oameni că se pot avansa argumente raţionale în 
favoarea existenţei lui Dumnezeu. S-a mai afirmat însă că raţio¬ 
nalitatea credinţei în Dumnezeu poate fi susţinută nu numai cu 
ajutorul unor argumente ci şi prin raportare la experienţă şi asupra 
acestui punct de vedere doresc să mă opresc acum. întrebarea care 
se pune îndeobşte în această privinţă este următoarea: îi spune 
experienţa omului raţional că există Dumnezeu ? 


Dumnezeu şi experienţa 

Pentru început ar trebui să ne întrebăm la ce ne referim cînd 
vorbim pe baza experienţei despre raţionalitatea credinţei în Dum¬ 
nezeu. Un eventual răspuns se poate da cu ajutorul unei antiteze. 

Argumentele în favoarea existenţei lui Dumnezeu discutate 
pînă acum pornesc evident de la supoziţia că la o credinţă în Dum¬ 
nezeu bine întemeiată se poate ajunge cu ajutorul unui termen me¬ 
diu. în argumentul ontologic acesta este reprezentat de definiţia 
cuvîntului „Dumnezeu". în conformitate cu argumentul cosmo¬ 
logic şi cu cel teleologic, termenul mediu îl constituie universul şi 
modul său de funcţionare. în toate aceste cazuri se pune, pare-se, 
problema de a ajunge la Dumnezeu prin altceva, de a descoperi 
că Dumnezeu există deoarece este dat ceva diferit de existenţa lui 
Dumnezeu. 

însă noi nu ne justificăm întotdeauna în maniera aceasta in¬ 
directă convingerile referitoare la felul de a fi al lucrurilor. Cînd 
Mabel priveşte iubitoare în ochii lui Fred nu spune nimic despre 

felul indirect în care ştie că Fred e acolo. Ea ar spune probabil că 
ştie pur şi simplu că Fred e acolo. Şi ceva similar s-ar putea spune 
despre cineva care ascultă o piesă muzicală. Albert ascultă „Eroica" 
şi crede că este o lucrare muzicală frumoasă. Insă Albert ar putea 
susţine că în ce-1 priveşte frumuseţea simfoniei nu se datorează 
unui raţionament oarecare la care ar fi recurs el. El ar putea spune 
pur şi simplu că frumuseţea ei i se transmite în mod nemijlocit, 
că nu e ceva care să se poată descoperi prin argumentare, că este 
ceva simţit şi nu dedus. 

Ei bine, acest tip de exemplu ne ajută să sesizăm ce vizează 
invocarea necesităţii de a-1 experia pe Dumnezeu. Ideea este că 
exact aşa cum Mabel îl percepe nemijlocit pe Fred şi cum sesizează 
Albert, tot nemijlocit, valoarea simfoniei „Eroica", tot aşa poate 
fi perceput nemijlocit şi Dumnezeu. In această perspectivă nu este 
necesar ca între om şi Dumnezeu să se interpună neapărat ceva; 
cineva poate să ştie sau să vadă pur şi simplu că Dumnezeu este 
prezent. Mabel ştie că Fred e acolo pentru că experiază prezenţa 
lui; Albert poate spune că sesizează valoarea simfoniei prin simpla 
ascultare a muzicii. In chip similar s-a spus că poate fi sesizată sau 
experiată prezenţa lui Dumnezeu. Cu alte cuvinte, se susţine că 
fără a apela la nici un alt fel de argument, se poate enunţa cu de¬ 
plin temei existenţa lui Dumnezeu doar pe baza contactului direct 
cu el. Exact aşa cum sînt îndreptăţit să spun că în camera mea se 
găseşte un pat pentru că m-am lovit de el, tot aşa sînt îndreptăţit 
să spun că Dumnezeu există pentru că l-am perceput nemijlocit. 


Obiecţii faţă de concepţia de mai sus 

O serie de argumente au fost invocate împotriva ideii că am 
fi îndreptăţiţi să susţinem că Dumnezeu există de vreme ce poate 
fi perceput şi experiat nemijlocit. Pentru început mă voi limita să 
reproduc fără nici un comentariu argumentele avansate cel mai 
frecvent. 

1. Experienţa nu poate fi invocată ca motiv întemeiat al cre¬ 
dinţei în Dumnezeu, din moment ce însăşi noţiunea de Dumnezeu 
nu este posibilă. Dumnezeu nu poate exista şi de aceea nici nu este 
posibilă experierea lui. 

2. Experienţa este de multe ori derutantă. Spunem adesea că 
îl percepem pe X sau că experiem prezenţa lui X, pentru ca dife¬ 
rite argumente sau o altă experienţă să ne dovedească apoi că am 
greşit. Se poate aminti în acest sens un întreg cortegiu de confuzii 
(Jones este confundat cu Smith), interpretări greşite ale datelor 
existente (credinţa că liniile de cale ferată care se apropie se 
întîlnesc efectiv) şi halucinaţii (se văd obiecte care nu sînt, de fapt, 
acolo). Orice enunţ bazat pe experienţă este, de aceea, suspect. 

3. Există extrem de multe motive să ne îndoim că, atunci cînd 
cineva susţine că l-a experiat pe Dumnezeu, experienţa sa a fost 
autentică. Cel care pretinde că îl experiază pe Dumnezeu poate 
identica greşit obiectul experienţei sale, sau poate avea halucinaţii 
sau poate fi bolnav. In plus, cel care pretinde că îl experiază pe 
Dumnezeu se găseşte probabil sub influenţa unei presiuni psiho¬ 
logice sau sociale care îl face să creadă că există Dumnezeu. In 
orice caz, orice experiere a lui Dumnezeu, mărturisită ca atare, 
trebuie respinsă ab initio (a) deoarece nu există criterii general 
acceptate pentru verificarea autenticităţii acestei experienţe şi (b) 
pentru că unii oameni vorbesc despre experierea absenţei lui 
Dumnezeu sau pentru că mărturiile celor care pretind că l-au 
experiat pe Dumnezeu nu sînt unitare. 


Cît de importante sînt aceste obiecţii ? 

Să apreciem, pentru început, valoarea fiecărei obiecţii în parte. 
Demonstrează vreuna că experienţa nu oferă raţiuni suficient de 
bine întemeiate pentru a crede în Dumnezeu? 

Probabil că, o dată atins acest stadiu, se poate găsi cu uşurinţă 
un răspuns pentru prima obiecţie. Cel mai adesea ea reflectă opi¬ 
nia unor oameni convinşi că existenţa lui Dumnezeu este în sine 
însăşi imposibilă. In capitolele 1-3 am discutat cîteva dintre pro¬ 
blemele relevante în această privinţă, ajungînd la concluzia că ele 
nu demonstrează imposibilitatea existenţei lui Dumnezeu. In plus, 
aşa cum arătam în capitolele 5 şi 6, este posibilă elaborarea unei 
argumentaţii care ne apropie foarte mult de teism. Astfel nu se 
mai poate demonstra că existenţa lui Dumnezeu ar fi imposibilă, 
motiv pentru care nu se mai poate susţine apoi că credinţa 

întemeiată în Dumnezeu, bazată pe experienţă, nu este posibilă 
doar pentru că nu ar exista Dumnezeu. 

Nici nu este evident că orice afirmaţie de acest fel trebuie să 
fie suspectă doar pentru că se bazează pe experienţă. Cei care le-au 
făcut pot să renunţe la afirmaţiile bazate pe experienţă, dar aceasta 
nu demonstrează că ele nu pot fi niciodată corecte. Faptul că cine¬ 
va îşi revizuieşte o opinie nu poate fi invocat ca argument pentru 
a tăgădui oarecum în mod absolut posibilitatea cunoaşterii prin 
experienţă. Aflat sub influenţa alcoolului, Fred ar putea avea 
halucinaţii susţinînd că în încăpere se găseşte un spiriduş. Ulterior 
s-ar putea să renunţe la această afirmaţie. Aflat din nou sub in¬ 
fluenţa amintită, el s-ar putea să-şi conteste retractarea anterioară. 
Faptul că în mod normal trecem cu vederea cea de a doua retrac¬ 
tare dovedeşte că retractarea ca atare nu rezolvă în nici un fel 
problema adevărului celor retractate. 

In plus, chiar dacă una dintre afirmaţiile bazate pe experienţă 
poate fi greşită, nu trebuie să fie greşite şi toate celelalte afirmaţii 
de acest fel. Corectitudinea tuturor aserţiunilor bazate pe expe¬ 
rienţă nu poate fi contestată întotdeauna cu ajutorul unei argu¬ 
mentări cu caracter general, care pune aceste aserţiuni pe seama 
unei halucinaţii, a unei greşite identificări sau interpretări a pro¬ 
belor existente. In această privinţă este foarte important contextul. 
Este cît se poate de normal să mă îndoiesc de ceea ce spune Fred 
despre spiriduş, dar dacă medicul meu mă asigură că sînt sănătos, 
cu vederea bună, că inteligenţa şi sănătatea mea mintală sînt 
normale, atunci nu am nici un motiv să mă îndoiesc de faptul că 
la o trecere de cale ferată vine realmente spre mine un tren, atunci 
cînd mi se pare că îl văd apropiindu-se. Trebuie să ne reamintim 
ce implicaţii au noţiunile de identificare greşită, interpretare gre¬ 
şită a datelor şi halucinaţie. A-l identifica în mod greşit pe X 
înseamnă a avea o experienţă a lui X şi a crede în mod eronat că 
X este altceva decît X. De aceea trebuie să fie posibilă o experienţă 
a lui X în urma căreia să se poată spune corect că este X. A inter¬ 
preta incorect datele înseamnă a percepe ceva, însă a trage apoi 
concluzii greşite. De aceea trebuie să fie posibilă o percepere co¬ 
rectă a datelor, urmată apoi de concluzii corecte. A avea halucina¬ 
ţii înseamnă a crede în mod eronat că percepi ceva anume. De 

aceea trebuie să fie posibilă certitudinea că o anumită percepţie 
este corectă. 

Pe scurt, se poate susţine pe bună dreptate că unele afirmaţii 
făcute pe baza experienţei sînt corecte. Uneori eşti pur şi simplu 
obligat să spui că percepi o anumită situaţie de fapt. Şi, fireşte, 
dacă nu poţi face o astfel de afirmaţie nici nu poţi susţine că merită 
să fie privite cu seriozitate obiecţiile referitoare la valoarea 
experienţei. Fiindcă se pune întrebarea cum se poate şti că există 
astfel de obiecţii. Doar ascultîndu-i pe oamenii care le fac sau 
citind despre ele în cărţi, adică presupunînd că cel puţin o parte 
dintre lucrurile transmise nouă direct prin experienţă sînt 
adevărate. Fireşte că facem anumite greşeli în raport cu realitatea, 
pentru că ne interpretăm incorect experienţa. Insă dacă nu pornim 
de la premisa că ceea pare să fie aşa este uneori aşa, atunci e greu 
de văzut cum se poate ajunge la orice fel de certitudine şi cum se 
pot corecta opiniile în oarecare măsură greşite. Cercetarea 
raţională se întemeiază pe presupunerea că ceea ce ni se pare în 
mod nemijlocit că este într-un anumit fel este realmente aşa. S-ar 
putea răspunde că afirmaţia aceasta nu poate fi corectă, din 
moment ce într-o cercetare cu adevărat raţională nu se poate 
accepta nimic ce nu este justificat cu ajutorul unor argumente in¬ 
dependente. Insă nu se poate asigura întotdeauna o astfel de justi¬ 
ficare a propoziţiilor. In Despre certitudine Wittgenstein evidenţiază 
foarte bine această realitate. „Nu se ajunge oare la un sfîrşit al 
verificării?", se întreabă el retoric . 1 „Dificultatea constă în a ne 
da seama", continuă el, cît de neîntemeiate sînt credinţele noas¬ 
tre ." 2 Şi pentru a da un exemplu citează cazul unui chimist: 

Gîndiţi-vă la cercetările chimice. Lavoisier face în laboratorul său 
experienţe cu anumite substanţe şi ajunge la concluzia că în mo¬ 
mentul arderii se produc anumite fenomene. El nu spune că altă dată 
s-ar putea întîmpla altceva. Are o imagine bine definită a lumii — 
fireşte că nu una pe care să o fi inventat, ci pe care a învăţat-o încă 
din copilărie. Spun imagine asupra lumii şi nu ipoteză pentru că re¬ 
prezintă fundamentul firesc al cercetărilor sale şi ca atare nici nu este 
menţionată . 3 

Wittgenstein vrea să spună că uneori nu sîntem suficient de 
inteligenţi pentru a justifica lucrurile de care sîntem convinşi; el 

spune că înainte de a pune problema justificării trebuie să accepţi 
anumite lucruri fără a pune nici o întrebare. Sau cu propriile sale 
cuvinte: „La temelia convingerilor bine întemeiate se găsesc 
convingeri neîntemeiate.... Justificarea prin experienţă atinge o 
limită. Dacă nu ar fi aşa, nu ar fi justificare.... După ce epuizez 
toate justificările posibile dau de stîncă dură, iar ascuţişul cercetării 
nu poate pătrunde mai departe. Atunci înclin să spun: « Iată ce 
voi face pur şi simplu. »“ 4 

Un argument similar cu cel din ultimele paragrafe poate fi 
folosit ca răspuns la cea de a treia obiecţie, potrivit căreia credinţa 
în Dumnezeu nu se poate întemeia pe experienţă. Fără îndoială, 
de la bun început trebuie să acceptăm faptul că cel care pretinde 
că-1 experiază pe Dumnezeu poate să identifice în mod eronat 
obiectul experienţei sale. Devreme ce este rezonabil să se creadă 
că oamenii au uneori halucinaţii sau că sînt uneori bolnavi mintal, 
şi din moment ce este rezonabilă presupunerea că anumite 
credinţe se datorează unor presiuni psihologice şi sociale, se poate 
accepta faptul că în unele cazuri revendicarea experierii concrete 
a lui Dumnezeu se datorează doar unor halucinaţii, insanietăţii, 
sau efectelor unor presiuni psihologice sau sociale. Insă în această 
privinţă trebuie să mai facem unele observaţii. 

Din propoziţia „Uneori sau deseori P“ nu putem deduce că 
întotdeauna P. Astfel este posibil ca Fred să fi fost uneori smintit 
de-a binelea şi beat mort, şi totuşi poate fi adevărat că în unele 
ocazii a nimerit-o şi că a fost îndreptăţit să creadă anumite lucruri 
pe baza experienţei sale. în plus, adevărul unei convingeri nu este 
influenţat de factorii care au dus la constituirea ei. Să presupunem 
că Fred spune că în virtutea unor experienţe proprii crede în 
Dumnezeu şi că un psiholog sau sociolog poate descrie în mod 
plauzibil felul în care a ajuns Fred să creadă în Dumnezeu. Tot 
nu rezultă de aici că Fred a greşit sau că el nu va putea face 
niciodată o afirmaţie întemeiată despre o stare de fapt. 

în cazul acesta, cînd ne referim la posibilitatea unor halucinaţii 
etc., singurul lucru pe care-1 putem face este să pretindem o anu¬ 
mită circumspecţie referitoare la cazuri individuale de experiere 
a lui Dumnezeu. Dacă există dovezi clare că în mod normal Fred 
interpretează greşit obiectele experienţei sale, că are cu regularitate 
halucinaţii, că nu este sănătos mintal sau că cedează în general 

dacă este supus unor presiuni psihologice sau sociale, se poate 
trage concluzia că el greşeşte în orice situaţie dată. Dacă cineva 
are cu regularitate halucinaţii, el crede cu regularitate în existenţa 
unor lucruri care nu sînt reale. De aceea s-ar putea spune că ori 
de cîte ori va face în viitor vreo afirmaţie el va greşi. Poate de¬ 
monstra însă această obiecţie că nimeni nu este îndreptăţit să 
creadă în Dumnezeu pe baza propriei sale experienţe ? Din 
moment ce face apel la cazuri particulare, răspunsul trebuie să fie 
Nu. însă cineva ar putea susţine că nu se poate avea încredere în 
cei care pretind că îl experiază pe Dumnezeu, deoarece au cu re¬ 
gularitate halucinaţii, nu sînt sănătoşi mintal etc. Dar este plauzi¬ 
bilă o astfel de supoziţie ? Cu greu se poate presupune că este aşa, 
din moment ce mulţi dintre cei care afirmă că l-au experiat într-un 
fel sau altul pe Dumnezeu sînt oameni despre care am spune în 
mod normal că sînt sănătoşi, pe care să te poţi bizui. Ne gîndim, 
de pildă, la mistici faimoşi, cum ar fi Tereza de Aquila (1515-1582), 
Ioan al Crucii (1542-1591) şi Walter Hilton (j 1 cca 1395). 5 în ge¬ 
neral toată lumea va fi de acord, inclusiv cei care nu cred în Dum¬ 
nezeu, că în scrierile acestor oameni se găsesc dovezi solide în 
favoarea unei percepţii pline de acurateţe şi a unor viziuni pro¬ 
funde. 

S-ar mai putea obiecta însă că nu există criterii general accep¬ 
tate pe baza cărora să se facă o distincţie între experierea lui Dum¬ 
nezeu şi halucinaţie sau identificarea greşită. Şi adeseori se susţine 
că atunci cînd se afirmă existenţa unei anumite stări de fapt trebuie 
să se indice şi testele care, efectuate de diferiţi oameni, au darul 
să o confirme. Unii filozofi vor adăuga că aceste experienţe trebuie 
să aibă un caracter empiric, argumentînd că din moment ce Dum¬ 
nezeu nu este o entitate empirică nimeni nu poate afirma vreodată 
că l-a experiat pe Dumnezeu. 

însă ponderea acestor obiecţii nu este suficientă pentru a pune 
sub semnul întrebării convingerea că experienţa poate fi o sursă 
a credinţei în Dumnezeu. în primul rînd adevărul unei afirmaţii 
referitoare la o stare de fapt este independent de toate testele me¬ 
nite să-l verifice. în al doilea rînd nu este obligatoriu ca orice 
afirmaţie posibilă referitoare la o stare de fapt să aibă drept con¬ 
ţinut un fapt empiric, care să poată fi confirmat în principiu la 

modul empiric. în această privinţă l-aş trimite pe cititor la proble¬ 
mele prezentate în capitolul 1. 

în plus faţă de toate acestea ar mai trebui spus ceva referitor 
la criteriile comune de verificare şi la experierea lui Dumnezeu. 
Nu există oare realmente nici un criteriu general acceptabil de 
verificare, cu ajutorul căruia să se identifice experierea autentică 
a lui Dumnezeu? Nu există un consens în legătură cu modul în 
care poate fi identificată experierea autentică a lui Dumnezeu, însă 
în general cu greu se vor găsi afirmaţii în legătură cu care să se 
poată constata un astfel de consens. Aşadar, dacă vorbim despre 
criterii general acceptabile pentru verificarea .enunţurilor autentice, 
nu le putem pretinde să reflecte un consens universal decît dacă 
dorim să punem sub semnul întrebării numeroase enunţuri foarte 
credibile. Şi o dată ce se acceptă acest punct de vedere, ni se pare 
limpede că există criterii de verificare cu ajutorul cărora se poate 
face o distincţie între experierea autentică a lui Dumnezeu şi ex¬ 
perienţe înşelătoare. Cei care cred că experierea lui Dumnezeu 
este realmente posibilă vorbesc adeseori despre efectele ei asupra 
celui care o trăieşte, despre conţinutul unei anumite experienţe 
şi despre urmările pe care le va avea în comportamentul celui care 
o face. Se spune, de pildă, că experierea lui Dumnezeu este însoţită 
de un sentiment singular de smerenie, de conştiinţă a propriei 
fragilităţi creaturale, de teamă şi veneraţie, asociat cu un puternic 
sentiment de pasivitate şi dependenţă. Despre obiectul experienţei 
se spune îndeobşte că este sfînt, majestuos, iubitor etc. Toată 
lumea este de acord că experierea lui Dumnezeu duce la un fel de 
transformare a comportamentului şi a atitudinii generale, la o creş¬ 
tere a perspicacităţii. S-ar putea spune că nici unul dintre aceste 
aspecte nu demonstrează că experierea lui Dumnezeu reprezintă 
un fapt real, însă în momentul de faţă ne punem problema dacă 
există sau nu criterii general acceptabile pentru experierea lui 
Dumnezeu. Şi se pare că sînt. 

Ne vom ocupa în continuare de un alt aspect al problemei. 
Este vorba de afirmaţiile unor oameni că ar fi făcut experienţa 
absenţei lui Dumnezeu, şi dg. faptul că cei care pretind că l-au 
experiat pe Dumnezeu nu dau mărturii unitare referitoare la 
natura şi obiectul experienţei lor. însă nici aceste observaţii nu ne 

duc prea departe. Intr-adevăr, sînt oameni care spun că sînt izbiţi 
de absenţa lui Dumnezeu din experienţa lor. Şi sînt oameni care 
nu se gîndesc nici un moment la noţiunea de Dumnezeu. Insă 
faptul că relatările unor oameni despre propriile experienţe nu se 
suprapun cu cele altora nu înseamnă neapărat că unele dintre ele 
sînt greşite. O serie de oameni pot avea dovezi limpezi că un ani¬ 
mal oarecare trăieşte în junglă pentru că l-au văzut acolo. Să 
presupunem că un al doilea grup merge în junglă să caute animalul 
cu pricina. îl caută vreme îndelungată, dar nu îl găseşte. Se poate 
trage de aici concluzia că primul nu a avut motive temeinice să 
afirme că animalul este acolo ? Fireşte că nu. Iar dacă „criteriile 
unitare de verificare" nu înseamnă „un consens absolut", atunci 
nu avem nici un motiv să credem că afirmaţiile referitoare la ex- 
perierea lui Dumnezeu nu ar fi credibile doar pentru că mărturiile 
celor care le fac nu sînt unitare în legătură cu natura şi obiectul 
experienţei lor. în această privinţă se mai pot face trei observaţii. 

în primul rînd sîntem îndreptăţiţi să spunem că unele afirmaţii 
bazate pe experienţă pot fi corecte, chiar dacă cei care le susţin 
nu sînt întru totul de acord asupra naturii şi obiectului experien¬ 
ţei lor. Doi astronomi pot fi de acord în legătură cu existenţa unei 
stele şi pot afirma pe bună dreptate că ea există, deşi o văd din 
locuri diferite şi cu ajutorul unor instrumente diferite. Iar doi 
medici se pot vedea confruntaţi cu un virus şi pot crede în 
existenţa lui, fără a fi de acord asupra naturii sale. 

în al doilea rînd, dacă A şi B afirmă existenţa unei stări de fapt 
pe baza unei experienţe-proprii, fără a fi însă de acord asupra 
naturii experienţei şi a naturii a ceea ce a fost experimentat, nu 
rezultă de aici că unul dintre ei trebuie să aibă dreptate iar celălalt 
să greşească, sau că unul ar fi îndreptăţit să facă afirmaţia respec¬ 
tivă, iar celălalt nu. 

în al treilea rînd, faptul că A şi B nu sînt de acord în privinţa 
naturii lui X, pe care, potrivit propriilor spuse, l-au experiat, nu 
duce la concluzia că amîndoi greşesc, sau că ar fi de presupus că 
greşesc, în momentul în care afirmă că X este realmente prezent. 
O astfel de apreciere ar fi corectă doar în momentul în care A şi 
B îi atribuie lui X proprietăţi care, asociate aceluiaşi obiect, sînt 
incompatibile. 

Experienţa ca temei al credinţei în Dumnezeu 

Concluzia care poate fi trasă din reflecţiile de mai sus ar fi că, 
dacă sînt analizate individual, obiecţiile referitoare la posibilitatea 
întemeierii raţionale a credinţei în Dumnezeu pe experienţă nu 
sînt de nedepăşit. S-ar putea ca Dumnezeu să existe; chiar dacă 
apelul la experienţă nu reprezintă întotdeauna o garanţie a infaili¬ 
bilităţii, totuşi uneori se pot susţine anumite afirmaţii făcîndu-se 
referiri la date oferite de experienţă; unii dintre cei care pretind 
că l-au experiat pe Dumnezeu par să fie în alte privinţe foarte 
raţionali; şi se poate vorbi de criterii comune de identificare a 
experierii lui Dumnezeu. 

Dar toate acestea nu înseamnă că este întotdeauna îndreptăţită 
credinţa în Dumnezeu pe baza experierii lui Dumnezeu. Şi în 
acest moment aş dori să amintesc că există raţiuni care au darul 
să ne facă cel puţin suspicioşi în această privinţă. 

Problema majoră se referă la presupusul obiect al experierii 
lui Dumnezeu. Dacă cineva este dispus să afirme că o presupusă 
experiere a lui Dumnezeu poate fi temeiul credinţei în Dumnezeu, 
atunci s-ar putea spune că o presupusă experiere a lui Dumnezeu 
reprezintă o raţiune pentru a crede în Dumnezeu. Şi dacă cineva 
are motive anterioare să creadă în existenţa lui Dumnezeu, afir¬ 
maţia cuiva că l-a experiat i se va părea cu atît mai credibilă. S-ar 
putea spune că, dacă există Dumnezeu, atunci este foarte probabil 
ca el să se comunice oamenilor în mod nemijlocit. Insă problema 
credinţei în Dumnezeu pe baza experienţei depinde în mare 
măsură de posibilitatea cunoaşterii nemijlocite a lucrurilor date 
la nivelul lumii. Se presupune că acest tip de cunoaştere este si¬ 
milar cu experierea lui Dumnezeu şi că presupune un contact 
direct între cel care face această experienţă şi ceva situat în afara 
lui. Exact aşa cum Mabel poate avea intuiţia lui Fred, tot aşa pot 
avea oamenii intuiţia lui Dumnezeu. 

Dificultatea pe care o implică însă această supoziţie constă în 
faptul că, potrivit convingerilor curente, Dumnezeu e foarte dife¬ 
rit de orice entitate individuală pe care am putea-o întîlni pe par¬ 
cursul vieţii noastre de zi-Cu zi. După cum am arătat mai sus, se 
poate afirma chiar despre Dumnezeu că nu reprezintă nicidecum 
o entitate individuală, pentru că în acest caz nu ar mai fi cauza 

existenţei lucrurilor. Cu alte cuvinte, ni se pare îndreptăţită afir¬ 
maţia că dacă experierea lui Dumnezeu este posibilă ca atare, 
atunci ea nu va putea consta în nici un caz din experierea unei 
entităţi individuale. Insă cei care afirmă posibilitatea de a crede 
în Dumnezeu pe baza experierii lui par să folosească un mod de 
argumentare diferit, deoarece ei compară experierea lui Dumne¬ 
zeu cu experierea lucrurilor individuale (intuiţia lor sau contactul 
imediat cu ele). 

Faţă de cele de mai sus s-ar putea obiecta însă că nimic din 
noţiunea de experiere a lui Dumnezeu nu demonstrează că ea s-ar 
referi la experierea unui lucru individual. Şi pînă la un anumit 
punct obiecţia aceasta este plauzibilă. Cuvîntul „a experia" poate 
fi înlocuit cu altele, cum ar fi „a vedea", „a percepe". Astfel, a 
spune că îl cunosc pe Fred „din experienţă", înseamnă că l-am 
văzut pe Fred sau că l-am perceput. Insă vederea şi perceperea nu 
se referă întotdeauna la vederea şi perceperea unei entităţi 
individuale. Spunem că vedem care este sensul unui raţionament, 
că vedem ce vrea să spună cineva sau că se va întîmpla ceva. Insă 
cu siguranţă nu se poate afirma despre sensul unui raţionament 
că este o entitate individuală. Şi acest lucru este valabil şi în legă¬ 
tură cu ce vrea să spună cineva sau cu ce se va întîmpla. Ceva si¬ 
milar se petrece şi cînd văd că cineva e orb. Se poate afirma în mod 
legitim că pot vedea existenţa orbirii. Se poate vorbi chiar de 
propria experiere a orbirii sau de un contact cu ea. Insă orbirea 
nu este un lucru, un fel de excrescenţă caracteristică orbilor, 
asemănătoare cu o tumoare canceroasă de care ar putea suferi, sau 
cu eventuala lor obezitate. Cînd spunem despre orbire că este 
ceva, spunem, de fapt, că este absenţa capacităţii de a vedea. In 
cazul acesta putem vorbi despre vedere fără a ne referi la sesizarea 
unui lucru individual, ceea ce înseamnă că folosirea unor termeni 
cum ar fi „a vedea" sau „a experia" poate să fie foarte complexă. Din 
acest motiv s-ar putea spune că, în principiu, ideea că Dumnezeu 
poate fi văzut sau experiat nu este greşită, dar că Dumnezeu nu 
este un lucru individual. Dacă pot vedea sensul unui raţionament 
fără a percepe în acest fel un lucru individual, de ce nu ar putea 
fi văzut în chip similar şi Dumnezeu ? De ce să nu pot experia pre¬ 
zenţa lui Dumnezeu exact în acelaşi mod în care experiez prezenţa 
orbirii ? 

însă acest mod de a argumenta nu reprezintă o apologie efi¬ 
cientă a posibilităţii de a întemeia credinţa în Dumnezeu pe 
experierea lui. Pentru că, fără nici o îndoială, credinţa în Dumne¬ 
zeu este cu totul altceva decît credinţa în sensul unui argument, 
în spusele cuiva, în ce se va întîmpla, altceva decît credinţa că 
există orbire. Iar cei care sînt convinşi de raţionalitatea credinţei 
în Dumnezeu întemeiată pe experienţă par să sesizeze această 
dificultate. Probabil că din cauza aceasta compară adeseori expe- 
rierea lui Dumnezeu cu experierea prezenţei unei persoane. însă 
dacă ne concentrăm asupra acestei comparaţii, observăm că nu 
reuşeşte să sprijine decît în mică măsură ideea pe care doreşte să 
o ilustreze. Pentru că oamenii sînt lucruri individuale care pot fi 
izolate ca atare şi deosebite de alte lucruri individuale. 

în opinia unora dintre cei care se referă la ea, experierea altor 
oameni poate fi comparată cu experierea lui Dumnezeu, deoarece 
presupune intuirea a ceva non-empiric. Oamenii sînt, acesta e raţio¬ 
namentul, mai mult decît trupurile lor, şi au şi o latură non-em- 
pirică sau nematerială. însă în cazul acesta cum îi cunoaştem ? Nu 
prin inferenţă, se spune în continuare, ci prin intuirea laturii lor 
non-empirice care este mijlocită de trupurile lor. De aici ar rezulta 
că experierea laturii non-empirice a oamenilor reprezintă o foarte 
bună analogie pentru experierea lui Dumnezeu. 

De fapt, analogia este foarte fragilă. în primul rînd pentru că 
fiecare fiinţă omenească este un lucru individual, în timp ce Dum¬ 
nezeu nu este. în al doilea rînd, ceea ce ştim despre prezenţa oa¬ 
menilor nu este ceva care să se poată afla independent de prezenţa 
lor fizică şi de comportamenul lor. Chiar dacă gîndirea, de pildă, 
nu este doar un proces material, nu ştiu că cineva gîndeşte decît 
dacă îmi dă anumite semne evidente în acest sens, cum ar fi o mină 
meditativă, înşiruirea unor argumente ş.a.m.d. Dacă stai toată 
viaţa nemişcat ca o statuie, nu voi avea nici un motiv să-ţi atribui 
mai multe idei decît lui Venus din Milo, să zicem. în fond, nu 
sesizăm viaţa mentală a unei persoane sau natura ei non-empirică 
independent de prezenţa ei trupească şi de comportamentul ei. în 
chip similar, dacă seinvocă în continuare comparaţia dintre Dum¬ 
nezeu şi o persoană, nu putem sesiza existenţa lui Dumnezeu 
independent de comportamentul său trupesc. Problema este însă 

că Dumnezeu nu are trup, aşa încît cum să-l percepem la fel cum 
percepem o persoană? 

S-ar putea spune că, în ce-1 priveşte pe Dumnezeu, îl sesizăm 
în şi prin intermediul lucrărilor sale, adică în şi prin univers. Insă 
în acest caz care ar mai fi diferenţa faţă de poziţia celui care susţine 
că se poate crede în Dumnezeu pe baza unor argumente cum ar 
fi cel cosmologic şi cel teleologic ? După cîte îmi dau seama, dacă 
se insistă asupra existenţei unei diferenţe, va trebui să se spună că 
în cazul experierii lui Dumnezeu nu se poate vorbi de nici o 
inferenţă şi de nici un raţionament. Dumnezeu este pur şi simplu 
cunoscut, văzut, recepţionat prin intermediul universului, ca şi 
cum acesta ar fi o fereastră prin care îl poţi contempla pe Dum¬ 
nezeu. 

O serie de autori au prezentat lucrurile în acest fel. Un bun 
exemplu îl reprezintă H.D.Lewis: „După cîte se pare lumea nu 
poate exista, în ultimă instanţă, doar în virtutea unei şanse 
extraordinare sau a unei întîmplări... tot ceea ce întîlnim ne trimite 
la o Realitate desăvîrşită, sieşi suficientă, şi care este temeiul ultim 
sau condiţia ultimă a întregii realităţi limitate, condiţionate, din 
care descoperim că facem parte noi înşine şi lumea înconjură¬ 
toare." 6 In acest context Lewis vorbeşte de „un salt ideatic la care 
participă în mod egal finitul şi infinitul şi care nu poate fi 
fragmentat în paşi mărunţi, pe care să-i poţi parcurge unul cîte 
unul" 7 . Experiem aici certitudinea contingenţei, „nu doar un sen¬ 
timent... ci o convingere sau o viziune, certitudinea că ceva trebuie 
să fie, sau, în termeni mai tehnici, o cunoaştere" 8 . 

S-ar putea ca argumentul raţional să permită formularea unei 
aserţiuni simple, neargumentative, asupra unei stări de fapt. Dacă 
se pune un accent deosebit pe această concluzie, se poate spune 
că argumentul lui Lewis e inteligibil şi dovedeşte că se poate crede 
în Dumnezeu pe baza experierii lui. însă acest mod de a vedea 
lucrurile continuă să fie extrem de neclar. Mai ales pentru că e 
greu de ştiut care poate fi obiectul presupusei cunoaşteri a lui 
Lewis. Cum ai identifica infinitul cînd ţi s-ar întîmpla să-l întîl- 
neşti ? La fel de derutantă însă este şi maniera în care-şi prezintă 
Lewis punctul de vedere. Evident că, după părerea lui, în felul 
acesta se reproduce realitatea experierii directe a lui Dumnezeu, 
dar limbajul pe care-1 foloseşte pentru a o prezenta nu este cel pe 

care-1 asociem în mod obişnuit cu relatarea unor experienţe reale 
(bazată pe analogia A îl percepe pe B etc.). în acele relatări sînt 
frecvente expresii de tipul „am dat de“ sau „m-am izbit de“, în 
timp ce Lewis vorbeşte despre ceea ce vedem că trebuie să fie aşa 
„în ultimă instanţă", despre ceva ce coincide cu opinia noastră 
referitoare la ceea ce nu poate fi întîmplător. El mai vorbeşte de¬ 
spre faptul că totul „trimite" spre ceva şi despre certitudinea „că 
trebuie să fie ceva". Şi, fireşte, dacă îţi dai seama „în ultimă in¬ 
stanţă" că ceva poate fi sau nu poate fi întîmplător, te situezi în 
interiorul unui întreg complex de idei, posibilităţi, raţiuni etc. Iar 
dacă A trimite la B, atunci B este cu siguranţă deosebit de A, şi B 
trebuie inferat pe baza lui A. în fine, dacă ajungem la concluzia 
că ceva trebuie să fie, cu siguranţă că este vorba de un gînd 
elaborat şi nu de o intuiţie sau de o percepţie. A spune că ceva 
trebuie să fie înseamnă a spune că afirmaţia contrară este absurdă, 
sau că sfidează într-un fel oarecare logica. Şi aşa ceva nu este în 
nici un caz identic cu a spune că tocmai ai intuit ceva. Cînd cineva 
este lovit de o maşină el nu spune în primul moment că a văzut 
că trebuie să se fi întîmplat ceva. Despre ce trebuie să se fi întîm- 
plat va vorbi mai tîrziu, bazîndu-se pe o schemă complexă de 
inferenţe, care depinde, la rîndul ei, de cunoaşterea prealabilă a 
multor lucruri şi nu de cea datorată exclusiv ciocnirii sale cu 
maşina. Experierea lui Dumnezeu de care vorbeşte Lewis seamă¬ 
nă mult mai mult cu convingerea că există o stare de fapt decît 
cu intuirea acesteia şi nu ne dăm seama în ce măsură diferă vi¬ 
ziunea lui de asertarea caracterului obligatoriu al argumentului 
cosmologic şi al celui teleologic. 

Asemănătoare cu poziţia lui Lewis este cea a lui John Hick, 
care foloseşte ca punct de plecare mai multe pasaje din Investi¬ 
gaţiile filozofice ale iui Wittgenstein. 9 Wittgenstein vorbeşte acolo 
despre „vedere", remarcînd că verbul „a vedea" are mai multe 
sensuri. Unul dintre cele care îl interesează apare atunci cînd, 
uitîndu-te o vreme la ceva, ţi se relevă un aspect nou, cu toate că 
obiectul la care te-ai uitat nu s-a modificat absolut deloc. Exem¬ 
plul pe care-1 citează este cel al dublei imagini („iepurele-raţă" al 
lui Jastrow), în care oamenii văd uneori imaginea unui iepure, iar 
alteori a unei raţe. 

Hick foloseşte această imagine şi altele asemănătoare ca punct 
orientativ. Adeseori, spune el, vedem lucrurile într-un fel, iar apoi 
într-altul, cu toate că obiectul la care ne uităm nu s-a schimbat 
absolut deloc. Ceea ce se schimbă este felul în care vedem lu¬ 
crurile. Insă, adaugă Hick, astfel se comportă orice percepere sau 
vedere sau experiere a lucrurilor. Cu alte cuvinte, orice experienţă 
se reduce la „modul de a vedea" lucrurile. El scrie: 

In zilele noastre nu mai persistă nici o îndoială care să reclame argu¬ 
mentaţii laborioase în legătură cu faptul că a vedea... nu constă în 
simpla înregistrare a obiectelor fizice pe retina noastră şi apoi în 
cîmpurile noastre vizuale conştiente... Vorbim despre un mod de a 
vedea atunci cînd obiectul care se găseşte realmente acolo, în sensul 
că este cel care îmi impresionează retina, poate fi perceput conştient 
în două moduri distincte, ca avînd două caracteristici sau naturi sau 
sensuri sau semnificaţii diferite... Percepem şi recunoaştem cu aju¬ 
torul tuturor simţurilor relevante, care dau prin coroborare un singur 
instrument complex al percepţiei; şi de aceea propun ca pentru pro¬ 
dusul final al acestui proces, situat la nivelul conştiinţei, să se folosească 
expresia „mod de a experia"... orice experiere fiind un mod de a ex- 
peria... A recunoaşte sau a identifica reprezintă un mod de a experia 
în termenii unui concept, iar conceptele noastre sînt nişte produse 
sociale, cu o viaţă proprie în cadrul unui context lingvistic individual... 
Orice experiere conştientă implică identificări care trec dincolo de ce 
este dat simţurilor şi reprezintă, de aceea, un mod de a experia . 10 

Pornind de la această concluzie Hick avansează ideea că despre 
omul credincios se poate spune că experiază toate lucrurile ca şi 
cum în spatele lor s-ar găsi Dumnezeu. Credincioşii văd lumea 
ca pe o lume în care Dumnezeu e prezent. Şi din moment ce orice 
experienţă reprezintă un mod de a experia, poziţia lor nu implică 
nici o dificultate suplimentară faţă de altele de acest fel. 
„Analogia pe care trebuie să o analizăm", spune Hick, 

se referă la două moduri distincte de experiere a evenimentelor din 
propria noastră viaţă şi din istoria omenească, pe de o parte ca eve¬ 
nimente exclusiv naturale, iar pe de alta ca instrumente cu ajutorul 
cărora este mijlocită prezenţa şi lucrarea lui Dumnezeu. Pentru că 
într-un anumit sens omul religios şi ateul trăiesc în una şi aceeaşi 
lume, iar într-altul ei trăiesc conştient în două lumi cu totul diferite. 
Ei trăiesc în aceeaşi ambianţă fizică şi sînt confruntaţi cu schimbările 

pe care le suferă aceasta. însă în ce priveşte prezenţa concretă a acestui 
mediu în „fluxurile lor de conştiinţă", natura şi calitatea sa, sensul 
şi semnificaţia sa sînt diferite pentu fiecare dintre ei. Deoarece unul 
dintre ei experiază viaţa ca permanentă interacţiune cu un Dumnezeu 
transcendent, pe cînd celălalt nu..., percepţia seculară obişnuită are 
acelaşi caracter epistemologic ca şi experienţa religioasă... orice 
percepţie conştientă trece dincolo de ceea ce spun simţurile pentru 
a ajunge la o semnificaţie care nu este dată ca atare în simţuri. Iar 
experierea religioasă a vieţii ca sferă în care ne întîlnim permanent 
cu Dumnezeu şi el cu noi, reprezintă, de asemenea, experierea globală 
a unei semnificaţii care transcende orizontul simţurilor... Pornind de 
la zero am învăţat să identificăm iepuri şi furci şi nenumărate alte 
lucruri. Şi în felul acesta nu este greu, în principiu, să acceptăm posi¬ 
bilitatea de a învăţa conceptul „lucrare a lui Dumnezeu", exact aşa cum 
învăţăm şi alte concepte, şi de a dobîndi capacitatea de a identifica 
instanţele care îl exemplifică . 11 

Analiza lui Hick nu demonstrează însă că credinţa în Dum¬ 
nezeu poate fi întemeiată pe experienţă. Dificultatea majoră pe 
care o întîmpinăm în acest caz o reprezintă folosirea expresiei 
„mod de a experia". Fireşte că există o utilizare pentru această 
idee, după cum arată exemplul cu cele două imagini semnalat de 
Hick. Uneori descoperim că ceva ce nu suferă nici o schimbare 
ne apare la un moment dat într-un fel, iar apoi într-altul. Dar se 
poate spune oare despre orice experienţă că reprezintă un mod 
de a experia ? Hick susţine că da, că după cum există un mod de 
a vedea în anumite ocazii, tot aşa funcţionează un mod de a 
experia în toate ocaziile. Insă dacă Hick are dreptate, ori de cîte 
ori experiem ceva şi facem o caracterizare pe baza experienţei, 
întotdeauna mai există, în principiu, şi alternativa unei alte expe¬ 
rienţe şi caracterizări, situată pe acelaşi nivel epistemic ca şi prima. 
Experiem ceva ca fiind X şi îl numim de aceea X. Insă în principiu 
l-am putea experia ca Y şi l-am putea caracteriza ca fiind Y. Cu 
siguranţă că uneori trebuie să spunem însă că experiem anumite 
lucruri şi că ele sînt exact aşa cum spunem că sînt. Dacă nu am 
putea face uneori astfel de aserţiuni, cum am mai putea condamna 
oare cu seriozitate pe cei care identifică eronat lucrurile, deşi 
dorim să facem aceste precizări şi ştim că adesea ele se impun? 
Din faptul că cineva experiază un lucru ca fiind ceva anume nu 
rezultă că ceea ce spune el corespunde realităţii. Adeseori putem 

spune că un lucru oarecare este experiat într-un fel sau altul, însă 
lucrul acesta nu este întotdeauna posibil. Uneori, propoziţia „Iată 
un X“ este fie adevărată, fie falsă. Iar alteori este adevărată sau 
falsă propoziţia „Iată un Y“. Şi cred că şi Hick trebuie să accepte 
în ultimă instanţă această realitate. Fiindcă el îşi dă foarte bine 
seama că orice experienţă reprezintă un mod de a experia. Cu alte 
cuvinte, îşi dă seama că propria sa teză despre experienţă este 
corectă. 

Din analiza lui Hick rezultă, aşadar, că deşi oamenii văd lucru¬ 
rile într-un anumit fel, ei pot să greşească. Potrivit explicaţiilor 
sale nu există nici un motiv să se creadă că cei care pretind că 
percep lumea ca lume a lui Dumnezeu nu se amăgesc pe ei înşişi. 
Ei susţin că lumea este lumea lui Dumnezeu: şi totuşi, de ce nu 
le putem răspunde categoric că nu sînt îndreptăţiţi să facă această 
afirmaţie ? După părerea lui singurul motiv este că fiecare expe¬ 
rienţă poate fi interpretată diferit, că fiecare lucru poate fi văzut 
într-un fel sau altul, ca fiind creat de Dumnezeu sau nu. Insă acest 
mod de a vedea lucrurile nu mă îndreptăţeşte să susţin că din mo¬ 
ment ce eu îl experiez pe X ca Y, acesta este realmente Y. Din 
simplul fapt că unii oameni percep lumea ca lume a lui Dumne¬ 
zeu nu se poate trage concluzia că ei sînt îndreptăţiţi să facă aceas¬ 
tă afirmaţie. Mai este nevoie de ceva în plus, pe lîngă faptul că ei 
o experiază ca atare. 

Ce relevanţă au cele spuse mai sus pentru problema experierii 
lui Dumnezeu ? A spune că este posibilă o credinţă în Dumnezeu 
care să nu se bazeze pe experienţă poate suscita, fireşte, diferite 
obiecţii, însă, dacă modul meu de argumentare a fost corect, 
atunci însăşi noţiunea de experiere a lui Dumnezeu fie se reduce 
la ceva ce seamănă cu un argument de factură raţională, fie este 
foarte greu de înţeles. Una e să percepi nişte cîini, nişte pisici sau 
nişte oameni şi cu totul alta să experiezi ceea ce se presupune că 
este Dumnezeu. Din moment ce nu se ştie nici măcar dacă poate 
fi clarificată natura acestei experienţe, este extrem de dificil să vezi 
în ea un temei plauzibil pentru credinţa în Dumnezeu. Această 
concluzie nu se referă decît la experienţă, adică la nici unul dintre 
celelalte temeiuri ale credinţei noastre în Dumnezeu, şi fireşte că 
unii oameni nu vor fi de acord cu ea. Cititorul va trebui să ho¬ 
tărască el însuşi dacă se numără printre aceştia sau nu. 



8. Atributele lui Dumnezeu — 1. Veşnicia* 

j 


După cum s-a văzut deja, cei care cred în conceptul iudeo-creş- 
tin de Dumnezeu au mai multe de spus despre el decît că este unul 
singur. Ei îi asociază lui Dumnezeu anumite atribute. Acestea au 
fost adeseori obiectul unor dispute filozofice intense şi acum ni 
se pare indicat să insistăm asupra lor mai mult decît am făcut-o 
în capitolele anterioare. Nu ne va fi posibil să discutăm toate 
atributele asociate lui Dumnezeu în tradiţia iudeo-creştină, însă 
putem spune cîte ceva despre cele mai importante dintre ele. Cele 
asupra cărora m-am oprit sînt veşnicia şi atotştiinţa. De primul 
ne vom ocupa în acest capitol, de cel de-al doilea în capitolul 9. 
Principala problemă asupra căreia ne vom concentra este pur şi 
simplu următoarea: sîntem îndreptăţiţi să presupunem că există 
un Dumnezeu cu aceste atribute ? 


Sensul veşniciei dumnezeieşti 

Noţiunea de veşnicie dumnezeiască este foarte greu de abor¬ 
dat, deoarece i-aufost atribuite două sensuri distincte. Pentru unii 
veşnicia dumnezeiască înseamnă atemporalitate; alţii au susţinut 
însă că Dumnezeu este veşnic doar în sensul că nu are început sau 
sfîrşit. 

Din punct de vedere teologic cel mai influent a fot sensul de 
atemporalitate. El poate fi regăsit la autori cum ar fi Anselm, 

* Am optat pentru termenul „veşnicie" şi nu pentru cel alternativ 
„eternitate", deoarece este cel încetăţenit în spaţiul teologico-religios, 
singurul în care este abordată curent problematica acestui capitol, ca de 
altfel şi a întregii cărţi. ( N. t.) 

Augustin din Hippona (384-430), Toma d’Aquino, Jean Calvin 
(1509-1564) şi Friedrich Schleiermacher (1768-1834). Exponentul 
său cel mai cunoscut a fost probabil Boethius (c.480-524), a cărui 
definiţie a veşniciei ca atemporalitate a devenit clasică. „Veşnicia", 
spune Boethius, „este posesiunea completă, simultană şi perfectă 
a vieţii fără de sfîrşit." ( Aeternitas est interminabilis vitae tota 
simul et perfecta possessio).' 

Afirmarea atemporalităţii lui Dumnezeu implică două enun¬ 
ţuri. Primul este că Dumnezeu nu are extensiune temporală, adică 
nu are durată în timp. Sau, cum afirmă Augustin: „Anii tăi nu vin 
şi se duc, în timp ce anii noştri vin şi se duc pentru ca să poată 
veni... Astăzi al tău nu cedează locul lui mîine şi, într-adevăr, nici 
nu ia locul lui ieri. La tine astăzi este veşnicia." 2 In al doilea rînd 
a spune despre Dumnezeu că este atemporal înseamnă a afirma 
că el nu poate fi situat în timp, în sensul că pentru el nu există 
„înainte" şi „după aceea". Aşadar, Sf. Anselm afirmă: „Astfel, tu 
nu ai existat ieri, sau nu vei exista mîine, ci pur şi simplu eşti ieri, 
astăzi şi mîine. Sau, mai curînd, tu nu exişti ieri, astăzi sau mîine, 
ci exişti pur şi simplu în afara timpului." 3 

Această concepţie despre veşnicie este, bineînţeles, extrem de 
greu de înţeles: cea dea doua este însă mai puţin pretenţioasă, cel 
puţin la o primă vedere. în acest caz se afirmă pur şi simplu că 
Dumnezeu continuă să existe mereu, că nimic nu a determinat 
începutul existenţei sale şi că nu există nici un moment din viitor 
cînd va înceta să existe. în cartea sa Coerenţa teismului, Swin- 
burne îşi însuşeşte acest sens al veşniciei dumnezeieşti: 

Dacă există acum un creator al universului, el trebuie să fi existat cel 
puţin atîta timp cît au existat alte lucruri logic contingente. Teismul 
tradiţional nu crede însă doar că acest spirit, Dumnezeu, există acum 
sau că a existat la fel de mult ca lucrurile create, ci că el este o fiinţă 
veşnică. Aceasta pare să însemne, în primul rînd, că el a existat întot¬ 
deauna — că nu a fost niciodată un timp în care el să nu fi existat... 
S-ar putea spune că pentru teişti el este veşnicîn ce priveşte trecutul. 
Supoziţia că un spirit de acest fel este veşnic în ce priveşte trecutul 
pare să fie perfect coerentă... învăţătura despre veşnicia lui Dumne¬ 
zeu pare să presupună, în al doilea rînd, că duhul menţionat mai sus 
va continua să existe neîntrerupt... Se poate spune, în acest caz, că el 

este veşnic în ce priveşte orientarea spre viitor. Şi acesta mi se pare 
un punct de vedere coerent . 4 


Obiecţii faţă de un Dumnezeu atemporal 

Din moment ce punctul de plecare al controversei referitoare 
la veşnicia lui Dumnezeu l-a constituit interpretarea veşniciei ca 
atemporalitate, poate că cel mai bun lucru ar fi să abordăm de la 
bun început problema în toată profunzimea ei, întrebîndu-ne dacă 
sîntem realmente îndreptăţiţi să vorbim despre un Dumnezeu 
atemporal. In sprijinul opiniei că nu am fi au fost avansate o serie 
de argumente pe care, deocamdată, mă voi mărgini să le prezint, 
fără nici un fel de comentariu. 

Un prim argument se concentrează asupra noţiunilor de coe¬ 
renţă şi inteligibilitate. Unii oameni susţin că nu se poate vorbi 
în chip raţional despre un Dumnezeu atemporal, din moment ce 
întreaga noţiune de existenţă atemporală este incoerentă şi ininte¬ 
ligibilă. Aceasta, în primul rînd, pentru că nu ne putem închipui 
în nici un fel cum ar arăta o astfel de existenţă. în al doilea rînd, 
dacă ceva există ca atare, trebuie să existe în timp, pentru că a exis¬ 
ta ca atare înseamnă a exista într-un timp oarecare. 

Acest argument este conjugat uneori cu un altul, potrivit că¬ 
ruia nu se poate spune cu adevărat despre Dumnezeu că ar fi 
atemporal, din moment ce despre el trebuie spuse alte lucruri, pre- 
supunîndu-se în permanenţă că el există, iar toate aceste lucruri 
sînt incompatibile cu eventuala sa atemporalitate. Cu alte cuvinte, 
se afirmă că ideea unui Dumnezeu atemporal ar duce la contra¬ 
dicţii interne în cadrul teismului. 

Dar care sînt acele trăsături ale lui Dumnezeu pe care criticii 
le consideră incompatibile cu atemporalitatea sa ? în principal este 
vorba de trei: perfecţiunea personală a lui Dumnezeu, capacita¬ 
tea lui Dumnezeu de a acţiona şi atotştiinţa lui Dumnezeu. 

Ideea că perfecţiunea personală a lui Dumnezeu exclude atem¬ 
poralitatea sa a ajuns să fie deosebit de răspîndită în secolul al 
XX-lea, mai ales datorită lucrărilor unui grup de teologi numiţi 
teologi procesuali, unul dintre reprezentanţii străluciţi ai acestora 
fiind Charles Hartshorne. 5 Potrivit lui Hartshorne, noi credem 

despre oameni că sînt deplin personali atunci cînd sînt capabili 
de iubire şi cînd au o atitudine atît pasivă, fiind astfel responsorici 
faţă de lumea înconjurătoare, cît şi activă, fiind astfel capabili de 
a avea iniţiative. In cazul acesta însă, desăvîrşirea personală a lui 
Dumnezeu presupune că el este capabil să iubească şi că este atît 
pasiv cît şi activ. Din acest motiv, Dumnezeu trebuie să privească 
cu simpatie spre făpturile sale şi să fie afectat de ceea ce se petrece 
în lume. Astfel, Dumnezeu cunoaşte sentimente de bucurie şi 
tristeţe, iar cunoaşterea sa trece printr-un proces evolutiv. Pe scurt, 
Dumnezeu se schimbă. Insă dacă Dumnezeu se schimbă el nu 
poate fi atemporal, pentru că o fiinţă atemporală nu se poate 
schimba pe sine însăşi. 

Observaţia referitoare la capacitatea lui Dumnezeu de a 
acţiona este de natură conceptuală. Ideea este că dacă Dumnezeu 
acţionează, el trebuie să o facă în timp, din moment ce acţiunea 
în sine înseamnă din punct de vedere logic a acţiona într-un mo¬ 
ment oarecare al timpului. După cum spune Swinburne: „Dacă 
spunem că P determină X, sîntem întotdeauna îndreptăţiţi să ne 
întrebăm cînd se întîmplă aceasta. Dacă spunem că P îl pedepseşte 
pe Q ne putem întreba cînd îl pedepseşte pe Q. Dacă P îl deter¬ 
mină pe X în momentul t, atunci X ajunge să existe în mod nece¬ 
sar simultan cu acţiunea lui P sau în urma acesteia... etc." 6 

In fine, argumentul referitor la ştiinţa lui Dumnezeu afirmă 
că dacă, aşa cum se spune, Dumnezeu deţine informaţii sau dacă 
este cu adevărat atotştiutor, atunci el trebuie să cunoască lucru¬ 
rile acum şi trebuie să le fi cunoscut în trecut. Mai mult chiar, el 
trebuie să ştie cînd vor apărea în viitor. Insă toate acestea înseamnă 
că el trebuie să existe în timp. Astfel, Anthony Kenny afirmă că 
dacă Dumnezeu este atemporal, atunci ştiinţa sa trebuie să fie 
extrem de restrînsă. „Mi se pare foarte ciudat", spune el, „să afirmi 
atotştiinţa lui Dumnezeu cînd cel întrebat despre ce ştie Dum¬ 
nezeu acum, trebuie să spună « nimic », iar cînd este întrebat despre 
ce ştia ieri, trebuie să spună din nou «nimic», şi trebuie să spună 
din nou «nimic» cînd este întrebat ce va şti Dumnezeu mîine.“ 7 

Ultimul argument avansat uneori pentru a contesta temeiul 
raţional al credinţei într-un Dumnezeu atemporal se bazează pe 
Scriptură. Se afirmă, astfel, că în Scriptură sensul veşniciei lui Dum¬ 
nezeu este cel de durată nesfîrşită. 

Cit sînt de întemeiate aceste obiecţii ? 

Pentru a aprecia temeiul obiecţiilor de mai sus, ne vom opri 
mai întîi asupra celei referitoare la coerenţă şi inteligibilitate. Şi 
poate că primul lucru care ar trebui spus este că ea exprimă fără 
doar şi poate un adevăr evident. Şi aceasta pentru că dacă sensul 
lui „inteligibil" este „ce poate fi înţeles", „ce poate fi conceput", 
ce este „imaginabil", sau ceva de acest gen, atunci realitatea despre 
a cărei existenţă spunem că este atemporală este ininteligibilă. In¬ 
tr-adevăr, imaginea unei existenţe atemporale este extrem de greu 
de conturat. Ni s-ar putea răspunde că ne sînt deja familiare lu¬ 
cruri cu existenţă atemporală. Nu este oare acesta cazul nume¬ 
relor şi al adevărurilor logice ? Insă măsura şi modul în care se 
poate spune despre acestea că există reprezintă o problemă filo¬ 
zofică dificilă. De asemenea, nici nu ni se pare deosebit de re¬ 
levantă pentru problema atemporalităţii lui Dumnezeu. Pentru 
că despre numere şi adevărurile logice se pot afirma cu siguranţă 
multe lucruri, însă nu li se poate atribui în nici un caz o acţiune 
de tip cauzal, similară cu cea asociată în mod obişnuit lui Dumne¬ 
zeu. Din punct de vedere teist Dumnezeu este un subiect acţionai 
şi tocmai aici începe să devină stringentă problema inteligibilităţii. 
Avem sentimentul că ori de cîte ori ne gîndim la lucruri care 
acţionează, la lucruri cu putere cauzală, ne gîndim la lucruri care 
există în timp. Ne gîndim, de pildă, la oameni sau la acizi care ard 
o substanţă. 

Dar una este să spui aşa ceva şi alta să afirmi că existenţa atem¬ 
porală nu este inteligibilă în sensul că e categoric imposibilă sau 
incoerentă, cum susţine prima obiecţie prezentată anterior. Şi se 
pot aduce argumente serioase pentru a contesta valabilitatea aces¬ 
tei virulente acuzaţii. 

Ar fi bine ca în acest moment cititorul să-şi reamintească o 
serie de remarci făcute anterior. Am subliniat deja faptul că un 
mod de a stabili dacă ceva poate fi într-un anume fel este de a 
vedea dacă există raţiuni pentru a crede că el este aşa. Deci, dacă 
cineva spune că noţiunea existenţei atemporale este categoric im¬ 
posibilă sau incoerentă, el susţine, de fapt, că nu este posibilă o 
existenţă atemporală. însă există raţiuni în sprijinul afirmaţiei că 
ea este posibilă. 

Reluînd argumentele din capitolul 5, presupun că sîntem 
îndreptăţiţi să credem într-o cauză a tuturor lucrurilor existente, 
o cauză care să poată fi privită ca un lucru individual, situat 
deasupra numeroaselor lucruri care există, şi în acelaşi timp în 
opoziţie faţă de ele. în cazul acesta se poate vorbi de o existenţă 
atemporală. De ce ? Pentru că (a) nu se poate spune despre cauza 
tuturor lucrurilor că se schimbă sau că ar fi capabilă de 
schimbare şi (b) în timp nu se situează decît entităţile despre care 
se poate spune că se schimbă sau că sînt capabile de schimbare, 
în sprijinul lui (a) se poate spune că dacă X se poate schimba sau 
se schimbă, atunci X trebuie să fie un lucru individual, ceea ce nu 
se poate afirma despre cauza tuturor lucrurilor existente. în 
sprijinul lui (b) se poate afirma că dacă X nu se schimbă sau nu 
se poate schimba, atunci nu i se pot atribui în mod inteligibil nici 
un fel de predicate temporale. De aici tentaţia (dacă ea există cu 
adevărat) de a spune că numerele şi adevărurile logice sînt atem¬ 
porale. Ele sînt ceea ce sînt, total independent de schimbările care 
se produc în univers. Nimic din ceea ce se întîmplă nu poate afecta 
numărul 9 şi nimic din ceea ce se întîmplă nu poate modifica fap¬ 
tul că nimic nu poate fi în acelaşi timp perfect pătrat şi perfect ro¬ 
tund. Legătura dintre timp şi schimbare îi determină, de asemenea, 
pe unii autori de tipul lui Hartshorne să conteste atemporalitatea 
lui Dumnezeu. Ei doresc să-i atribuie lui Dumnezeu schimba- 
bilitate, ceea ce pare să-l situeze în interiorul timpului; el ar fi în 
acest caz într-o primă instanţă într-un fel, iar apoi într-altul. 

Iată de ce, în conexiune cu argumentul cosmologic, noţiunea 
de existenţă atemporală este, după părerea mea, coerentă şi plină 
de sens, deşi o astfel de existenţă mi se pare în acelaşi timp inima¬ 
ginabilă. Ce se poate spune însă despre obiecţiile formulate la 
adresa noţiunii de Dumnezeu atemporal pe baza unor puncte de 
vedere similare cu cele prezentate de Hartshorne, Swinburne şi 
Kenny ? 

Din punctul de vedere al celui care doreşte să creadă în Dum¬ 
nezeu, poziţia lui Hartshorne prezintă o serie de avantaje. Unul 
dintre acestea constă în faptul că veşnicia lui Dumnezeu este 
înţeleasă ca durată nesfîrşită, ceea ce permite raportarea ei la mo¬ 
dul curent în care se vorbeşte în Biblie despre veşnicia dumneze¬ 
iască. Cu alte cuvinte, ultima dintre obiecţiile la adresa unui 

Dumnezeu atemporal menţionate anterior reprezintă o constatare 
de fapt şi pare a fi în acest sens corectă. După cum arată John L. 
McKenzie, „Conceptul filozofic de veşnicie nu este exprimat cu 
claritate nici în Vechiul Testament, nici în Noul Testament. 
Ebraicul, 'olam, şi grecescul aion semnifică ambele în primul rînd 
o perioadă de timp extinsă în mod nedefinit, dincolo de durata 
vieţii unei singure persoane. 8 In articolul său referitor la 
aion/aionios din Dicţionarul Noului Testament al lui Kittel 9 , Sasse 
rezumă în felul următor poziţia Noului Testament: 

Se afirmă existenţa unui contrast între veşnicia nesfîrşită a lui Dum¬ 
nezeu şi temporalitatea lumii, care este limitată de crearea şi sfîrşitul 
ei. Veşnicia este înţeleasă ca timp nesfîrşit — cum altfel şi-ar putea-o 
oare imagina mintea omenească? — iar fiinţa veşnică a lui Dumnezeu 
este reprezentată ca preexistenţă şi postexistenţă... Noul Testament 
a preluat viziunea veterotestamentară şi iudaică asupra veşniciei 
dumnezeieşti împreună cu vechile formule. A existat, ce-i drept, şi 
un element nou, în sensul că afirmaţiile referitoare la veşnicia lui 
Dumnezeu au fost extinse asupra lui Cristos. 

Insă indiferent care ar fi modul biblic de a vorbi (şi, după cum 
indică Sasse însuşi, s-ar putea să nu fie decît un mod de a vorbi), 
poziţiei lui Hartshorne i se aduc serioase obiecţii. Cea mai impor¬ 
tantă dintre ele ar trebui să fie de acum clară în lumina celor spuse 
pînă acum. Pentru că dacă se spune despre Dumnezeu că este 
cauza existenţei tuturor lucrurilor, atunci Dumnezeu nu se poate 
schimba şi trebuie să fie atemporal. 

Hartshorne ar putea răspunde, fireşte, că în cazul acesta nu-1 
interesează Dumnezeu şi că preferă să rămînă credincios divini¬ 
tăţii sale temporale, personale. Insă dacă argumentul prezentat în 
capitolele 5 şi 6 este corect, atunci răspunsul acesta comportă o 
dificultate serioasă. Aşa cum vede Hartshorne lucrurile, Dumne¬ 
zeu se implică în contextele sociale la fel ca orice bărbat şi femeie; 
în sensul acesta este personal Dumnezeul său şi de aceea spune 
despre el că încearcă sentimentul bucuriei şi al tristeţii. După pă¬ 
rerea lui Hartshorne, exact aşa cum eu pot simţi bucurie şi tristeţe 
datorită lucrurilor, tot aşa le poate simţi şi Dumnezeu. Insă în 
cazul acesta Dumnezeul lui Hartshorne face parte din lumea 
lucrurilor existente şi determinate, la fel ca orice bărbat şi femeie, 

şi din acest motiv se poate afirma pe bună dreptate că existenţa 
sa are drept cauză sursa de existenţă a tuturor lucrurilor. Cu alte 
cuvinte, existenţa Dumnezeului lui Hartshorne ne confruntă cu 
ceva situat dincolo de ea. Dumnezeul său nu poate fi absolut în 
sensul pe care îl atribuie în mod normal acestui calificativ cei care 
cred în Dumnezeu. Dimpotrivă, el este în mare măsură o fiinţă 
ca oricare alta. Fireşte că în acest caz nici existenţa sa viitoare nu 
este certă, pentru că dacă Dumnezeu este realmente aşa cum îl 
descrie Hartshorne, sîntem îndreptăţiţi să credem că existenţa sa 
depinde de o altă cauză decît el însuşi. Insă ce garanţie ar putea 
avea că această cauză nu va înceta să-i determine propria exis¬ 
tenţă? Cel puţin în această privinţă noţiunea unui Dumnezeu 
atemporal prezintă un avantaj faţă de cea a unuia temporal. Cei 
care cred în Dumnezeu au intenţionat întotdeauna să îi atribuie un 
fel de permanenţă sau independenţă, care le-ar da posibilitatea să 
creadă că el nu va înceta să existe. Fireşte însă că dacă Dumnezeu 
este atemporal, atunci însăşi ideea că el ar putea înceta să existe 
este lipsită de sens. Dacă X încetează să existe, atunci X trebuie 
să fi existat înainte de a se produce acest eveniment, ceea ce 
înseamnă că X trebuie să fi existat în timp. 

Atît, aşadar, despre Hartshorne. Insă ce s-ar putea spune de¬ 
spre observaţia lui Swinburne referitoare la acţiunea dumne¬ 
zeiască ? Cred că nici în contextul ei nu se poate susţine că nu am 
fi îndreptăţiţi să vorbim despre atemporalitatea lui Dumnezeu. 

La o primă vedere ceea ce spune Swinburne pare să fie perfect 
adevărat. Adică este tentant să fim de acord că: 

1. Dacă P îl creează pe X, ne putem întreba „cînd îl creează ?“ 

2. Dacă cineva spune că P îl pedepseşte pe Y, atunci ne putem 
întreba „cînd se întîmplă aceasta ?“ 

3. Dacă P îl creează pe X în momentul t, atunci X începe să 
existe simultan cu acţiunea lui P sau în urma ei. 

Cum ştim însă că punctele 1-3 sînt întotdeauna adevărate? 
După cîte îmi dau seama, Swinburne presupune pur şi simplu că 
ele trebuie să fie adevărate, că exprimă adevăruri logic necesare. 
Şi atîta timp cît ne fixăm atenţia asupra modului în care este 
folosită variabila P, sîntem tentaţi să fim de acord cu el. Dar în- 

tr-o discuţie referitoare la atemporalitatea lui Dumnezeu, 
P = Dumnezeu. Şi nu este în nici un caz la fel de limpede că 1-3 
sînt logic adevărate dacă subiectul lor este Dumnezeu. Pentru că 
dacă poate exista un Dumnezeu atemporal, atunci este evident că 
ele nu sînt necesarmente adevărate. Insă, după cum am văzut, dacă 
Dumnezeu este considerat a fi cauza lucrurilor existente, el 
trebuie să fie atemporal. Din acest motiv ele nu sînt adevărate în 
mod necesar. Iar concluzia care se impune este că atunci cîrid se 
spune, de pildă, despre Dumnezeu că el creează lucrurile, „a crea" 
are un sens adecvat subiectului său, Dumnezeu, un sens care nu 
ne permite să acceptăm stipulaţiile pe care le implică argumente 
de tipul celui formulat de Swinburne, la care tocmai ne-am referit. 

în legătură cu acest raţionament se pot formula anumite 
obiecţii, spunîndu-se, de pildă, că dacă termenul „creează", nu 
înseamnă „creează într-un anumit moment", atunci el nu are nici 
un sens. însă am arătat deja că acest mod de a argumenta nu este 
obligatoriu. Pentru că, evident, „creează" înseamnă „cauzează". 
Iar dacă Dumnezeu poate fi atît atemporal cît şi cauza lucrurilor 
existente, atunci Dumnezeu poate crea lucrurile fără să se situeze 
într-un anumit moment al timpului, pentru a le crea. Fireşte că 
el nu poate face în aşa fel încît lucrurile temporale pe care le 
creează să fie create în afara timpului. Şi poate că, în parte, tocmai 
acesta este lucrul pe care doreşte să-l evidenţieze Swinburne. însă 
trimiterea temporală se referă aici în întregime la lucruri, în 
legătură cu care se formulează predicatul adevărat „este creat". 
Ea nu se referă neapărat la cel care le creează, iar dacă ceea ce am 
spus despre Dumnezeu este corect, şi dacă se afirmă despre 
Dumnezeu că dă naştere acestor lucruri, atunci ea nici nu se poate 
referi la el. Cu alte cuvinte, dacă este corectă supoziţia că există 
o cauză atemporală a lucrurilor existente, atunci la fel de corect 
se poate presupune (1) că Dumnezeu a creat aceste lucruri, (2) 
că aceste lucruri pot fi create în timp şi (3) că Dumnezeu nu 
trebuie să existe în timp pentru a le crea, aşa încît „a fi creat în 
timp" este corect pentru tot ce ia naştere prin acţiunea lui 
Dumnezeu. Sau, pentru a exprima acest lucru şi într-un alt mod, 
ne putem întreba cu siguranţă cînd a fost creat ceva, însă nu este 
logic necesar ca ceea ce creează să existe în timp, deoarece se poate 

vorbi în mod legitim despre o cauză atemporală a lucrurilor 
existente. 

Cred, de asemenea, că se poate spune în mod legitim că dacă 
X este atemporal, atunci X poate fi totuşi atotştiutor.* Tema 
atotştiinţei dumnezeieşti ne va preocupa în mod special în capi¬ 
tolul următor, aşa încît nu voi analiza aici măsura în care noţiunea 
atotştiinţei este coerentă sau nu. Mă voi referi totuşi la ea, pentru 
a vedea în ce măsură există o contradicţie între enunţul că X este 
atotştiutor şi acela că X este atemporal, în sensul că, inevitabil, 
cunoaşterea este accesibilă doar entităţilor existente în timp. 

De ce trebuie să se spună că dacă X ştie ceva, atunci X trebuie 
să ştie aceasta într-un anumit moment din timp ? Răspunsul cel 
mai firesc este că în mod normal se spune despre oameni, şi uneori 
despre animale, că pot cunoaşte lucrurile şi'de vreme ce (în măsura 
în care înţelegem bine ce se petrece) oamenii şi animalele există 
în timp, cunoaşterea lor fie este reală într-un anumit moment din 
timp, fie nu există absolut deloc. Insă exact aşa cum din faptul că 
X dă naştere lui Y nu se poate trage concluzia că X există în timp, 
tot aşa nu se poate trage concluzia că dacă X ştie ceva, atunci 
această cunoaştere se realizează în timp, deşi este posibil ca X să 
cunoască într-un mod atemporal ceea ce se întîmplă într-un mo¬ 
ment oarecare al timpului. Incercînd să înţelegem cele de mai sus, 
trebuie să ne referim din nou la contestarea posibilităţii logice a 
unui enunţ datorită eventualei incorectitudini** a conţinutului 
său. Şi în legătură cu această problemă trebuie să ne reîntoarcem, 
de asemenea, la concluziile pe care le-am tras în capitolul 6. După 
cum s-a văzut acolo, se poate susţine cu îndreptăţire că există o 
cauză inteligentă a ordinii din univers, o cauză despre care se mai 
poate spune că reprezintă cauza existenţei lucrurilor. Aşadar, pe 
de o parte (aşa cum am sugerat în capitolul 5) nu pare să existe, 
într-adevăr, nici o legătură necesară între „a fi cauză" şi „a şti", 


i: în text apare adesea forma „ştiutor", rar folosită în limba română, asociată 
însă întotdeauna „atotştiinţei" lui Dumnezeu, ceea ce ne-a determinat să optăm 
pentru o formă adjectivală corespunzătoare, adăugîndu-i însă conotaţia 
„cunoscător", care trimite, la rîndul ei, la „a cunoaşte", „cunoaştere". (N. t.) 

Negaţia pe care o presupune aici prefixul „in-“ nu apare în original; este 
vorba, probabil, de o greşeală, pentru că absenţa ei duce la un sens contradictoriu 
al propoziţiei. (N. t.) 

însă, pe de alta, există o astfel de legătură între „a fi inteligent" 
şi „a şti", în sensul că dacă X este inteligent, atunci X ştie ceva 
(poate cu excepţia cazurilor în care X este subiectul unor pro¬ 
poziţii de tipul „Cel mai inteligent proiect a cîştigat competiţia", 
în care cuvîntul inteligent este folosit într-un mod irelevant pentru 
prezenta discuţie — evident că un proiect nu ştie nimic şi nici nu 
este inteligent decît în măsura în care indică inteligenţa autorului 
său). în cazul acesta se pare că dacă putem spune cu îndreptăţire 
că există o cauză inteligentă a lucrurilor existente, atunci se poate 
spune cu egală îndreptăţire că această cauză este atotştiutoare. însă 
după cum s-a văzut mai înainte, despre cauza lucrurilor existente 
se poate afirma în mod legitim că este atemporală. Cauza exis¬ 
tenţei lucrurilor trebuie să fie, de aceea, atît atotştiutoare cît şi 
atemporală, în care caz este greşit să se spună că a fi atotştiutor 
este logic incompatibil cu a fi atemporal. Aceasta duce apoi la con¬ 
cluzia că se poate spune despre un Dumnezeu atemporal că este 
în acelaşi timp atotştiutor. 

Aşadar, în acest stadiu al discuţiei se pot formula, după cîte 
se pare, următoarele enunţuri: (1) Este corect să se presupună o 
existenţă atemporală. (2) Noţiunea unui Dumnezeu schimbător, 
încadrat în timp, poate întîmpina obiecţii. (3) Este corect să se 
presupună că ceea ce este atemporal şi atotştiutor este cauza lucru¬ 
rilor. Toate acestea înseamnă, după părerea mea, că se poate da 
un răspuns obiecţiilor referitoare la atemporalitatea lui Dumnezeu 
şi că se poate afirma că Dumnezeu este atemporal. în felul acesta 
este întemeiată afirmaţia că Dumnezeu este veşnic în sensul de 
atemporalitate, specific teismului clasic. 

însă poate că ar mai trebui adăugată aici o observaţie. Să pre¬ 
supunem că se optează pentru ideea unui Dumnezeu veşnic în 
sensul că există fără întrerupere. Şi să presupunem apoi că cineva 
obiectează spunînd că ideea în sine este lipsită de sens, din mo¬ 
ment ce nu putem concepe nici un fel de existenţă fără de sfîrşit. 
înseamnă oare aceasta că veşnicia dumnezeiască înţeleasă ca durată 
nesfîrşită ar duce la concluzia că nu poate exista Dumnezeu ? S-au 
avansat argumente serioase împotriva unei astfel de presupuneri. 
Swinburne, de pildă, afirmă că dacă se poate presupune despre 
Dumnezeu că există în momentul acesta, atunci „se poate pre¬ 
supune că există în orice moment precis al timpului. Şi dacă acest 

lucru este adevărat, atunci se poate presupune, cu siguranţă, că 
există o fiinţă astfel alcătuită, încît oricît de mult te-ai întoarce în 
timp, numărîndu-i anii, nu ai ajunge la începuturile existenţei ei.“ 10 
El continuă: „S-ar putea ca existenţa noastră să înceteze în mo¬ 
mentul morţii. Dar putem concepe cu siguranţă o fiinţă care să 
existe în aşa fel încît în indiferent ce moment din viitor te-ai opri, 
ea să nu fi încetat să existe... Putem numi fiinţa veşnică o fiinţă 
care este veşnică atît în ce priveşte orientarea spre trecut cît şi cea 
spre viitor a timpului." 11 înclin să fiu de acord cu Swinburne în 
această privinţă, aşa încît veşnicia, în accepţiunea de existenţă 
continuă, nu trebuie să fie în mod obligatoriu lipsită de sens. însă 
a crede că Dumnezeu poate fi veşnic în acest sens este o cu totul 
altă problemă. Foarte multe depind de modul în care cineva este 
dispus să accepte ideea atemporalităţii lui Dumnezeu. 



9. Atributele lui Dumnezeu - 2. Atotstiinta 

j » 


Continuînd să discutăm problema atributelor divine ne vom 
opri acum asupra atotştiinţei dumnezeieşti. La fel ca şi în cazul 
veşniciei lui Dumnezeu, putem începe prin a ne întreba ce sens 
are problema în sine. Ne vom întreba înainte de toate în ce sens 
se spune că Dumnezeu este atotştiutor. 


Sensul atotştiinţei dumnezeieşti 

Sensul general acceptat al lui „atotştiutor" este cel de „omni¬ 
scient" şi a spune despre Dumnezeu că este atotştiutor înseamnă 
a spune că este omniscient. Insă cei care spun despre Dumnezeu 
că este atotştiutor au concepţii diferite în legătură cu sensul omni¬ 
scienţei atribuite lui Dumnezeu. Consens există într-o singură 
privinţă: toţi sînt de acord că atotştiinţa lui Dumnezeu se referă 
la faptul că el ştie ce este şi ce nu este adevărat. Insă în ce priveşte 
sensul acestui enunţ, despre el se discută în continuare, în felul 
acesta conturîndu-se cel puţin două şcoli de gîndire. 

Prima are la bază premisa că Dumnezeu este atemporal. Ea 
afirmă că Dumnezeu ştie tot ce a fost, este şi va fi adevărat. Şi mai 
adaugă că Dumnezeu ştie toate acestea într-un mod atemporal. 
Potrivit acestei concepţii asupra atotştiinţei, „Dumnezeu este 
atotştiutor" înseamnă de aceea că Dumnezeu ştie într-un mod 
atemporal tot ce a fost, este şi va fi adevărat. 

Al doilea mod de abordare a atotştiinţei porneşte de la pre¬ 
supunerea că Dumnezeu nu este atemporal. El susţine de aceea 
că acea cunoaştere la care se referă propoziţia „Dumnezeu este atot- 

ştiutor" reprezintă un fapt existent la un moment dat, momentul 
în discuţie fiind cel în care se spune că Dumnezeu este atotştiutor. 
Insă în cadrul acestui al doilea mod de abordare se pot distinge 
opinii diferite referitoare la ceea ce ştie Dumnezeu. în primul rînd 
se spune că Dumnezeu ştie tot ce a fost, este şi va fi adevărat. în 
această perspectivă, a spune că Dumnezeu este atotştiutor înseam¬ 
nă a spune că el ştie acum toate acestea. în al doilea rînd, se spune 
că Dumnezeu ştie tot ce a fost şi este adevărat, însă ce va fi ade¬ 
vărat nu ştie, decît dacă situaţia viitoare este determinată de cea 
prezentă. Rostul acestui amendament este de a-1 împiedica pe 
Dumnezeu să ştie cum vor acţiona oamenii în mod liber în viitor. 
Premisa sa o reprezintă supoziţia că o acţiune liberă nu poate fi 
determinată de situaţii anterioare. 

în cazul acesta sîntem confruntaţi cu trei moduri de înţelegere 
a propoziţiei „Dumnezeu este atotştiutor". 

1. Dumnezeu ştie într-un mod atemporal tot ce este, a fost şi 
va fi adevărat. 

2. Dumnezeu ştie acum tot ce a fost, este şi va fi adevărat. 

3. Dumnezeu ştie acum doar ce a fost şi este adevărat, iar ce 
va fi adevărat doar în măsura în care depinde de situaţia de fapt 
deja existentă. 


Obiecţii faţă de atotştiinţa lui Dumnezeu 

O serie de obiecţii au fost formulate la adresa ideii că ar fi 
legitimă credinţa într-un Dumnezeu atotştiutor. Unele dintre 
acestea includ enunţuri la care ne-am referit deja, ca, de pildă, 
ideea că noţiunea unui Dumnezeu atemporal ar fi incoerentă, sau 
că Dumnezeu nu ar putea exista datorită existenţei răului. De 
vreme ce am vorbit deja despre aceste puncte de vedere, nu mă 
voi mai ocupa de ele acum, dîndu-i cititorului posibilitatea să 
sesizeze el însuşi modul în care se aplică noţiunii unui Dumnezeu 
atotştiutor şi ce se poate spune despre puterea lor generală de con¬ 
vingere. Ceea ce ne preocupă acum sînt acele obiecţii formulate 
la adresa noţiunii de Dumnezeu atotştiutor care se concentrează 

în mod special asupra ideii de atotştiinţă. Două dintre ele merită 
să fie menţionate în mod special. 

Potrivit celei dintîi, noţiunea de atotştiinţă este în sine însăşi 
incoerentă. Această concepţie a fost avansată în ultima vreme de 
Norman Kretzmann. 1 El observă că există o serie de propoziţii 
a căror valoare de adevăr se modifică o dată cu trecerea timpului. 
Dacă cineva ar spune „acum este ora 4“, la ora 4 propoziţia aceasta 
ar fi adevărată. La ora 5 însă propoziţia ar fi falsă. Ei bine, spune 
Kretzmann, să luăm în consideraţie afirmaţia că Dumnezeu este 
atotştiutor. Sensul ei trebuie să fie că Dumnezeu ştie tot ce poate 
fi, cunoscut şi că Dumnezeu cunoaşte adevărul unor propoziţii de 
tipul „Acum este ora 4“. Insă, deşi este posibil să se ştie că astfel 
de propoziţii sînt adevărate, nu se poate şti întotdeauna că sînt 
adevărate, deoarece uneori ele nu sînt. Astfel, în momentul t 2 
Dumnezeu nu poate şti ce ştia Jones în t,, cînd Jones ştia că atunci 
e ora 4. Şi de aceea Dumnezeu nu poate fi atotştiutor. 

Cea de a doua obiecţie formulată faţă de noţiunea atotştiinţei 
este deosebit de bine cunoscută. Premisa ei o reprezintă ideea că 
dacă Dumnezeu este atotştiutor, atunci libertatea umană nu mai 
este posibilă. Argumentul apare cel mai adesea în următoarea 
formulare: 

1. Dacă Dumnezeu este atotştiutor, el ştie tot ce va fi adevărat 
în viitor. 

2. Dacă cineva ştie că P, rezultă că P. 

3. Dacă Dumnezeu ştie că în viitor va avea loc un eveniment, 
nu poate fi adevărat că evenimentul respectiv nu va avea loc. 

4. Dacă este adevărat că un eveniment viitor nu poate să nu 
aibă loc, atunci evenimentul respectiv este necesar. 

5. Dacă o acţiune omenească este liberă, ea nu poate fi nece¬ 
sară. 

6. De aceea, dacă Dumnezeu este atotştiutor, atunci nu pot 
exista în viitor acţiuni omeneşti libere. 

Datorită acestui argument credinţa într-un Dumnezeu atot¬ 
ştiutor se vede confruntată cu o dilemă, pentru că cei care cred 
în Dumnezeu doresc să spună în mod normal că oamenii pot ac¬ 
ţiona liber în viitor. Dar dacă Dumnezeu este atotştiutor, se mai 
poate acţiona în acest fel ? 

Comentarii asupra acestor obiecţii 

Poate fi acceptat modul în care critică Kretzmann coerenţa 
atotştiinţei ? Am putea fi tentaţi să răspundem că Dumnezeu poate 
şti ce ştia Jones în momentul t., cîndjones ştia că e ora 4, deoarece 
atît Dumnezeu cît şi Jones pot şti la ora 4 că este ora 4. însă, fi¬ 
reşte, una este să ştii la ora 4 că este ora 4 şi alta să ştii că la ora 4 
este ora 4. Această idee este subliniată de Arthur Prior, care pro¬ 
pune să se facă o distincţie între un adevăr atemporal şi unul care 
este adevărat doarîntr-un moment anume. El se opreşte asupra 
propoziţiei „Examenele finale din 1960 din Manchester s-au ter¬ 
minat", pe marginea căreia face următoarele comentarii: 

Este adevărat acum, dar nu era în urmă cu un an ... şi după cîte îmi 
dau seama, tot ce se poate spune în mod atemporal despre acest 
subiect este că examenele finale din 1960 s-au terminat înaintea datei 
de 31 august şi nu acest lucru îl ştim cînd ştim că acele examene s-au 
terminat. Ceea ce ştim cînd ştim că examenele din 1960 s-au terminat 
nu poate fi doar o relaţie atemporală dintre date, deoarece nu acest 
lucru ne bucură atunci cînd sîntem bucuroşi că examenele s-au ter¬ 
minat. 2 

Sînt de acord cu ceea ce spune Prior, însă cred totuşi că argu¬ 
mentul lui Kretzmann poate fi combătut. Chiar dacă ar fi adevărat 
că Dumnezeu nu poate şti marţi că este luni, de ce nu ar putea 
şti ce ştiu eu luni, cînd spun (în conformitate cu realitatea): „ştiu 
că acum este luni" ? 

Cred că merită să amintesc aici o serie de observaţii făcute de 
Hector Neri Castaneda la adresa lui Kretzmann. El ne cere să 
luăm în consideraţie următorul principiu: 

Dacă o propoziţie cu forma X ştie că persoana Y ştie că ... conţine 
un enunţ adevărat, atunci persoana X cunoaşte enunţul formulat în 
propoziţia care este înlocuită aici de punctele de suspensie... 3 

Acest principiu pare să fie adevărat. Dacă tu ştii că Oxfordul 
este în Anglia şi dacă eu ştiu că tu ştii aceasta, pot presupune că 
eu ştiu ceea ce ştii tu. Iar dacă principiul lui Castaneda este corect, 
atunci Kretzmann pare să se înşele. 

Să presupunem că la 1 iunie eu ştiu că propoziţia „Astăzi este 
1 iunie" este adevărată. Cu siguranţă că la 2 iunie poţi şti ce ştiam 

eu că ştiu la 1 iunie. Şi tu i-ai putea spune altcuiva ce ştii folosind 
o formulare de tipul: „Eu ştiu că ieri el ştia că este 1 iunie." Astfel 
poţi şti la 2 iunie ceea ce ştiu eu la 1 iunie, deşi pentru a arăta ce 
se ştie vei folosi alte cuvinte decît cele pe care le-am folosit eu şi 
deşi fiecare dintre cei care vor transmite ceea ce ştii tu va folosi 
alte cuvinte decît cele pe care le-am folosit eu însumi. In acest caz 
însă cred că deşi Dumnezeu nu poate şti, de pildă, la ora 5 că 
propoziţia „Acum este ora 4“ este adevărată, potrivit argumen¬ 
tului lui Kretzmann el poate şti la ora 4 că propoziţia „Acum este 
ora 4 “ este adevărată, ceea ce echivalează cu a şti ce se ştie cînd 
se ştie la ora 4 că propoziţia „Acum este ora 4 “ este adevărată. 

Toate cele spuse aici nu demonstrează însă în nici un caz că, 
dacă Dumnezeu este atotştiutor, acţiunile libere continuă să fie 
posibile. Dar este realmente adevărat că acţiunile libere mai sînt 
posibile dacă Dumnezeu este atotştiutor? 

Să ne referim concret la un exemplu. Să presupunem că îţi 
spun că ai citit despre filozofia religiilor mai mult decît îţi este de 
folos şi după ce vei fi citit propoziţia aceasta pînă la capăt să pui 
cartea jos şi să faci ceva folositor. Presupunînd că mi-ai ignorat 
sfatul acesta foarte sănătos, întreabă-te dacă reuşeşti sau nu să pui 
cartea jos după ce ai citit ultima propoziţie. Răspunsul va fi, evi¬ 
dent, nu. Poţi pune cartea jos după propoziţia aceasta. Şi o poţi 
pune după aceasta. Insă nu poţi evita faptul că nu ai pus-o jos după 
aceea anume. Şi dacă continui să citeşti şi în momentul acesta, mi-e 
teamă că aceeaşi va fi situaţia şi în cazul celorlalte 5 propoziţii care 
urmează. 

Ceea ce ne arată acest exemplu este că trecutul are în el ceva 
inevitabil. Dacă ceva s-a întîmplat nu putem face absolut nimic 
ca să nu se fi întîmplat. Să presupunem însă că ceea ce s-a întîm¬ 
plat constă în faptul că cineva a ajuns să ştie ceva despre viitor. 
S-ar părea, în acest caz, că ceea ce ştie el este de asemenea definitiv 
şi de neschimbat. Şi totuşi, a spune că Brown ştie că P înseamnă 
a spune că P este adevărat. Brown poate să spere, să creadă să 
presupună sau să-i fie teamă că este prost. Insă dacă Brown ştie 
că este prost, el este prost. Aşadar, dacă Brown ştie luni că va ploua 
marţi, atunci evident că va ploua marţi. Insă dacă Brown ştia luni 
că va ploua şi dacă trecutul nu poate fi modificat, atunci nu va 
putea fi modificată probabil nici ploaia de marţi, de vreme ce 

Brown ştia de ea încă de luni. în chip similar, s-ar părea că dacă 
Brown ştia de luni că Jones va lua o supradoză marţi, atunci supra- 
doza lui Jones era inevitabilă încă de luni, de pe vremea cînd ştia 
de ea Brown. Şi, pentru a ne întoarce din nou la Dumnezeu, s-ar 
părea că dacă Dumnezeu ştie în momentul 1 că cineva va face ceva 
în momentul 2, atunci persoana aceea este obligată să facă lucrul 
respectiv. Pentru că ceea ce ştie Dumnezeu în momentul 1 că va 
face cineva în momentul 2 nu poate fi modificat în momentul 2, 
ceea ce presupune că persoana respectivă va şi face aceasta. 

însă în ciuda faptului că cele de mai sus par să demonstreze 
netemeinicia credinţeiîntr-un Dumnezeu atotştiutor, de fapt nu 
se demonstrează că este neîntemeiată credinţa într-un astfel de 
Dumnezeu. Aceasta pur şi simplu pentru că dacă Dumnezeu ştie 
în momentul 1 că P va face în mod liber X în momentul 2, atunci 
Dumnezeu nu ştie decît că P îl va produce în mod liber pe X. Cu 
alte cuvinte, dacă Dumnezeu ştie în momentul 1 că P va face X 
în momentul 2, atunci ceea ce ştie Dumnezeu în momentul 1 de¬ 
pinde de ceea ce va face P în mod liber în momentul 2. Presupu- 
nînd că Dumnezeu ştie în momentul 1 că P va face X în momentul 
2, atunci poate fi inevitabil ca după momentul 1 P să facă în mod 
liber pe X. însă faptul inevitabil din momentul 1 nu va putea 
exista ca atare dacă P nu va fi liber să facă X în momentul 2. 
Pentru că dacă P nu va fi liber în momentul 2, atunci Dumnezeu 
nu ar putea şti în momentul 1 că P va fi liber în momentul 2. 

Temeinicia acestui argument pare să fi fost sesizată de Aquinas, 
care a analizat el însuşi relaţia dintre atotştiinţa lui Dumnezeu şi 
libertatea umană. Iată ce remarcă el în această privinţă: 

în ce priveşte „Tot ceea ce ştie Dumnezeu trebuie să fie în 
mod necesar", se face în mod obişnuit o distincţie: se aplică fie 
obiectului, fie enunţului. Dacă se referă la obiect, propoziţia, 
privită independent de cunoaşterea lui Dumnezeu, este falsă, 

deoarece sensul care rezultă este: „Orice lucru pe care îl cunoaşte 
Dumnezeu este un lucru necesar." Sau se poate referi la enunţ şi, 
privită în asociere cu cunoaşterea lui Dumnezeu, este adevărată, 
deoarece rezultă sensul „Propoziţia Un lucru ştiut de Dumnezeu 
există este necesară". 4 

Problema în discuţie este în ce măsură sînt posibile acţiunile 
viitoare libere dacă ele îi sînt cunoscute în prealabil lui Dumnezeu. 

Dacă o acţiune viitoare nu este liberă, se poate spune că este ne¬ 
cesară. Insă atunci cînd ne referim la problema necesităţii, trebuie 
să facem o distincţie între ceea ce filozofii au numit necesitate de 
dicto şi necesitate de re. Sîntem confruntaţi cu o necesitate de dicto 
dacă ne referim la o propoziţie logic adevărată, cum ar fi „Dacă 
Socrate şade, el şade“. Sîntem confruntaţi cu o necesitate de re 
dacă, dimpotrivă, ne referim la o propoziţie de tipul „Socrate şade 
în mod necesar". Aceasta este o propoziţie referitoare la Socrate 
în care se spune că, de fapt, nimic nu-1 poate împiedica să şadă. 
Sesizînd această distincţie, înţelegem ce dorea să spună Aquinas. 
Cel care crede că propoziţiile „Dumnezeu este atotputernic" şi 
„Există acţiuni viitoare libere" sînt incompatibile vrea să ne con¬ 
vingă că dacă Dumnezeu este atotştiutor, atunci acţiunile 
viitoare libere sînt necesare. Insă aceasta poate însemna fie că (1) 
propoziţia „Dacă Dumnezeu ştie că Socrate va şedea mîine, atunci 
Socrate va şedea mîine" este în mod necesar adevărată, fie că (2) 
propoziţia „Dumnezeu ştie că Socrate va şedea mîine" presupune 
că Socrate va şedea mîine în mod necesar. Prima variantă este 
adevărată, însă a doua nu. Faptul că Socrate nu şade întotdeauna 
în mod necesar nu implică nici o contradicţie. „Dacă Socrate şade, 
el şade" este o propoziţie necesară; însă aceasta nu demonstrează 
că Socrate şade întotdeauna în mod necesar, că nimic nu-1 poate 
împiedica pe Socrate să şadă, că „a şedea" face parte din sensurile 
lui „Socrate". 

Astfel, supoziţia că Dumnezeu poate cunoaşte dinainte acţiu¬ 
nile libere nu presupune nici o contradicţie. Şi acesta este unul 
dintre motivele pentru care nu există nici o contradicţie între atot- 
ştiinţa dumnezeiască şi libertatea umană. Insă în sprijinul contes¬ 
tării unei astfel de contradicţii mai poate fi invocat un motiv. 

Discutînd argumentul referitor la atotştiinţă şi libertate, am 
acceptat pînă în acest moment una dintre cele mai importante, fără 
îndoială, premise ale sale, şi anume că atotştiinţa dumnezeiască 
presupune preştiinţă, ceea ce, după cum s-a văzut, este adevărat 
în ce priveşte anumite forme ale atotştiinţei. Insă cu siguranţă că 
nu este adevărat dacă se afirmă că sensul propoziţiei „Dumnezeu 
este atotştiutor" ar fi că Dumnezeu ştie în mod atemporal tot ce 
a fost, este şi va fi adevărat. Pentru că din această perspectivă asupra 
atotştiinţei nu poate exista preştiinţă dumnezeiască, motiv pentru 

care nu se poate pune problema dea reconcilia credinţa în pre- 
ştiinţa lui Dumnezeu şi credinţa în libertatea umană. Cu alte cu¬ 
vinte, problema la care tocmai ne-am referit nu afectează în nici 
un fel ideea că atotştiinţa lui Dumnezeu este atemporală. 


Un Dumnezeu atotştiutor? 

înseamnă oare toate acestea însă că putem crede cu adevărat 
într-un Dumnezeu atotştiutor ? Fireşte că, privite izolat, nu pot 
duce la această concluzie. Dar dacă se acceptă argumentele pre¬ 
zentate în ultimul capitol, adică dacă vedem în Dumnezeu cauza 
tuturor lucrurilor existente, atunci el este atît atemporal cît şi 
atotştiutor. Nu s-ar putea susţine în acest caz că este îndreptăţită 
credinţa într-un Dumnezeu atotştiutor ? în ce mă priveşte, cred 
că răspunsul la această întrebare este afirmativ, cu condiţia ca 
„atotştiutor" să aibă sensul de „ştie în mod atemporal tot ce a fost, 
este şi va fi adevărat". însă pentru a şti din ce cauză, trebuie să 
înţelegem tot ce implică cunoaşterea a ceea ce a fost, este şi va fi 
adevărat. Şi întrebarea căreia trebuie să i se găsească răspuns în 
această privinţă este „Ce poate fi cunoscut?" 

Formulînd această întrebare nu încerc să stabilesc care este 
scopul cunoaşterii. Este evident că o discuţie pe această temă nu 
poate fi realizată aici. Problema care se pune acum este următoa¬ 
rea: „Ce trebuie să fie adevărat în legătură cu X, dacă X poate fi 
cunoscut ?“ 

De vreme ce nu poate fi cunoscut ceea ce este ininteligibil, o 
parte din răspuns trebuie să fie că dacă X poate fi cunoscut, atunci 
X este inteligibil. Dar în ce sens ? Probabil că sînt posibile mai 
multe răspunsuri, însă dacă este inteligibil, atunci X poate fi cu 
siguranţă identificat şi caracterizat. Dacă nu poate fi identificat 
sau caracterizat în nici un fel, atunci X este ininteligibil în cel mai 
strict sens al cuvîntului. 

Să presupunem acum că ne întrebăm cum trebuie să fie X 
pentru a fi identificat şi caracterizat. Şi în această privinţă există 
numeroase răspunsuri. însă dacă X poate fi identificat şi carac¬ 
terizat, atunci trebuie să prezinte un anumit grad de ordine. Pentru 
că dacă nu se poate spune despre X că este în permanenţă ceea 

ce este, atunci X nu poate fi identificat şi caracterizat în nici un 
fel. Iar dacă se poate spune despre X că este în permanenţă ceea 
ce este, atunci X prezintă o ordine oarecare. 

Deci, dacă X poate fi cunoscut, X trebuie să prezinte un oare¬ 
care grad de ordine. Ce legătură au însă toate acestea cu atotştiinţa 
dumnezeiască? O vom sesiza întorcîndu-ne la argumentele pre¬ 
zentate deja în capitolele anterioare. 

In capitolul 6 am susţinut că sîntem îndreptăţiţi să explicăm 
ordinea în termenii unei cauze inteligente şi atotştiutoare a ordinii. 
După cîte îmi dau seama, despre cauza acestei ordini, indiferent 
care ar fi ea, sîntem îndreptăţiţi să spunem că îi este cunoscut tot 
ce prezintă ordine, deoarece cunoaşterea poate fi atribuită acestei 
cauze tocmai datorită faptului că ordinea este ordine. Insă am de¬ 
monstrat, de asemenea, că această cauză inteligentă a ordinii poate 
fi identificată cu cauza existenţei lucrurilor, iar în capitolul 7 am 
prezentat o serie de temeiuri în favoarea ideii că o astfel de cauză 
poate fi realmente atemporală. Iată de ce sîntem de părere că 
existenţa unor lucruri care prezintă ordine poate fi explicată în 
mod legitim în termenii unei cauze atemporale, inteligente, despre 
care se poate spune că cunoaşte ordinea, deoarece este cauza aces¬ 
teia. Dar dacă modul de argumentare de mai sus este corect, atunci 
nimic nu poate fi cunoscut dacă nu posedă un anumit fel de 
ordine, ceea ce înseamnă că toate lucrurile cognoscibile posedă 
un grad de ordine oarecare. Dacă existenţa lucrurilor care prezintă 
ordine poate fi explicată însă în termenii unei cauze inteligente 
atemporale, despre care se poate spune că cunoaşte ordinea pentru 
că îi este cauză, atunci rezultă de aici că toate lucrurile cognos¬ 
cibile sînt cunoscute de cauza inteligentă atemporală a existenţei 
lor. De vreme ce această cauză este cauza a tot ce prezintă ordine, 
ea este cauza a tot ceea ce a prezentat, prezintă şi va prezenta 
ordine în viitor. Din moment ce este atemporală şi ştie ce prezintă 
ordine, ea ştie tot ce a prezentat, prezintă şi va prezenta vreodată 
ordine. Insă această ştiinţă a ei nu poate exista într-un moment 
oarecare al timpului. Deci, din moment ce un Dumnezeu atot¬ 
ştiutor poate fi privit ca cineva care cunoaşte în mod atemporal 
tot ce a fost, este şi va fi, se poate afirma în mod legitim că există 
un astfel de Dumnezeu. 

Cu alte cuvinte, se pare că dacă (1) „lucru cognoscibil = lucru 
care prezintă ordine", şi (2) dacă ordinea este explicată într-adevăr 
în termenii unei cauze atemporale a existenţei lucrurilor care pre¬ 
zintă ordine, a unei cauze care cunoaşte toate lucrurile care pre¬ 
zintă ordine, atunci tot ceea ce este cognoscibil în orice moment 
al timpului este cunoscut în mod atemporal de această cauză. Şi 
dacă putem considera că această cauză este Dumnezeu, atunci 
sîntem îndreptăţiţi să credem într-un Dumnezeu atotştiutor, a 
cărui atotştiinţă constă în faptul că ştie în mod atemporal tot ce 
a fost, este şi va fi. Din acest motiv sugerez că este legitimă cre¬ 
dinţa într-un Dumnezeu atotştiutor. Această concluzie se bazează 
evident pe argumentele prezentate anterior. înainte de a o accepta, 
cititorul va trebui să se convingă, bineînţeles, de temeinicia acestora. 



10. Morală şi religie 


Ne-am oprit pînă acum asupra unei serii de probleme relevan¬ 
te pentru aşa de importanta credinţă iudeo-creştină în existenţa 
lui Dumnezeu. Este însă timpul să amintim şi alte subiecte cărora 
le-au acordat atenţia lor filozofii religiei. Unul dintre ele este 
relaţia dintre morală şi religie. Este imposibil să abordăm în această 
carte toate aspectele pe care le implică, aşa încît mă voi opri asupra 
unei singure probleme majore, cu care se ocupă filozofii în mod 
obişnuit: există vreo relaţie între morală şi religie ? 


Concepţii referitoare la relaţia dintre morală şi religie 

Vom aborda această problemă notînd pentru început cîteva 
încercări de soluţionare a ei propuse de-a lungul timpului. De 
fapt, se cunosc mai multe. In general vorbind însă, majoritatea pot 
fi încadrate într-una din următoarele trei categorii, conform cărora 
(1) morala susţine într-un fel oarecare religia, (2) morala este 
inclusă într-un fel oarecare în religie şi (3) morala şi religia sînt 
opuse una faţă de cealaltă. 


(1) Morala ca susţinătoare a religiei 

Cei care susţin că morala sprijină religia afirmă îndeobşte că 
anumite elemente ale moralei fac plauzibilă credinţa în Dum¬ 
nezeu. Un bun exemplu pentru acest mod de a gîndi îl reprezintă 
Kant. După cum s-a văzut, Kant nu acordă decît puţin spaţiu 
discutării argumentului ontologic folosit în favoarea existenţei lui 
Dumnezeu. însă aceasta nu-1 determină să tragă concluzia că 

credinţa în Dumnezeu ar fi iraţională. Dimpotrivă, el susţine că 
omul este orientat spre Dumnezeu de morală. 

In concepţia lui Kant viaţa morală este alcătuită din mai mulţi 
factori. Aceştia includ obligaţia morală şi libertatea de a acţiona 
în conformitate cu aceasta. Kant crede, de asemenea, că oamenii 
au obligaţia să ajungă la o stare de fapt absolut perfectă, pe care 
el o numeşte summum bonum. în această stare de fapt prevalează 
virtutea împreună cu încununarea virtuţii cu fericirea şi, din 
perspectiva lui Kant, morala reclamă realizarea acestui summum 
bonum. însă este evident că acesta nu se realizează în această viaţă. 
Chiar dacă din punct de vedere moral oamenii i se dedică în 
totalitate, factori aflaţi dincolo de puterea lor de control îi împie¬ 
dică să-l realizeze. în concepţia lui Kant trebuie să existe de aceea 
o altă entitate în afară de om, care să asigure realizarea acestei stări 
de fapt absolut perfecte. 

Noi trebuie să căutăm a promova Binele suveran (care deci trebuie 
să fie totuşi posibil). Deci se postulează şi existenţa unei cauze a 
naturii întregi, diferită de natură, care să conţină principiul acestei 
conexiuni, anume a acordului exact dintre fericire şi moralitate... 
Binele suveran nu este deci posibil în lume decît dacă admitem o 
cauză supremă a naturii, care are o cauzalitate conformă simţămîn- 
tului moral... Era pentru noi o datorie să lucrăm la promovarea Bine¬ 
lui suveran, prin urmare nu numai un drept, ci şi o necesitate legată, 
ca o trebuinţă, de o datorie, de a presupune posibilitatea acestui Bine 
suveran, care, fiindcă nu are loc decît sub condiţia existenţei lui 
Dumnezeu, leagă inseparabil supoziţia acestei existenţe cu datoria, 
că adică este necesar, din punct de vedere moral, să admitem existenţa 
lui Dumnezeu. 1 

Aşadar, în concepţia lui Kant, faptul că morala reclamă rea¬ 
lizarea lui summum bonum şi că doar Dumnezeu poate determina 
realizarea acestuia duc la concluzia că există Dumnezeu. însă acest 
argument nu este unicul avansat în favoarea ideii că morala oferă 
temeiuri pentru credinţa în Dumnezeu. Mulţi autori au afirmat 
că existenţa lui Dumnezeu poate fi dedusă din existenţa porun¬ 
cilor sau legilor morale. S-a spus, astfel, că acestea implică exis¬ 
tenţa unui legiuitor moral sau a cuiva care formulează poruncile 
morale. Astfel H.P. Owen scrie: „Este imposibil să te gîndeşti la 
o poruncă fără să te gîndeşti, de asemenea, la cel care porunceşte... 

Sîntem confruntaţi cu o alternativă clară. Fie înţelegem exigenţele 
morale ca moduri autoexplicative ale unei existenţe zrapersonale, 
sau le explicăm în termenii unui Dumnezeu personal." 2 Argu¬ 
mentelor de acest fel li s-au adăugat frecvent trimiteri la ideea de 
responsabilitate şi vinovăţie. Oamenii simt adeseori o responsa¬ 
bilitate morală şi se simt adeseori vinovaţi dacă nu reuşesc să-şi 
împlinească datoriile morale. Situaţia aceasta nu are sens, continuă 
argumentul, decît dacă legile morale au o explicaţie personală. De 
fapt, se spune mai departe, legile morale inspiră sentimentul de 
vinovăţie şi responsabilitate datorită faptului că au un temei 
personal în voia personală a lui Dumnezeu. Astfel, John Henry 
Newman (1801 -1890) scrie: „Dacă, aşa cum este mereu cazul, 
ne simţim răspunzători, ruşinaţi, dacă ne este teamă că nu am 
ascultat de vocea conştiinţei, înseamnă că există Cineva faţă de 
care ne simţim răspunzători, de care ne este ruşine, a cărui 
autoritate asupra noastră ne înfricoşează." 3 

O variantă foarte interesantă a acestui punct de vedere a fost 
propusă de Illtyd Trethowan. 4 Trethowan se fereşte să discute 
despre argumentul moral în favoarea existenţei lui Dumnezeu, 
considerînd că Dumnezeu nu poate fi cunoscut decît prin intuiţie 
sau experienţă nemijlocită. Insă această intuiţie trebuie să fie 
mediată într-un fel oarecare; s-ar putea spune că nu se pune pro¬ 
blema de a-1 vedea pe Dumnezeu faţă în faţă, ci, conform lui 
Trethowan, noi îl percepem direct pe Dumnezeu în cadrul expe¬ 
rienţei noastre morale. In cadrul acesteia, spune el, sîntem con¬ 
fruntaţi cu obligaţii morale absolute şi cu o valoare absolută; de 
fapt, sîntem confruntaţi cu Dumnezeu: „Noţiunea de valoare este 
legată de noţiunea de obligaţie. A spune că oamenii sînt valoroşi, 
că ei au o valoare în ei înşişi, înseamnă a spune că în legătură cu 
ei există ceva care ne solicită, aşa încît avem datoria să-i includem 
în propriul nostru plan, să ne identificăm cu ei într-un fel oare¬ 
care... După părerea mea, perceperea acestei obligaţii este sino¬ 
nimă cu perceperea lui Dumnezeu." 5 


(2) Morala inclusă în religie 

Atît, aşadar, despre punctul de vedere potrivit căruia morala 
sprijină religia. Ce se poate spune însă despre cel care susţine că 

morala ar fi inclusă în religie ? Ideea de bază este că a fi moral face 
parte din ceea ce înseamnă a fi religios. 

Una dintre expresiile sale afirmă că o acţiune moralmente obli¬ 
gatorie este „o acţiune voită de Dumnezeu". In acest sens de la 
„Dumnezeu voieşte ca eu să fac X“ se poate ajunge la inferenţa 
„Eu am obligaţia morală să fac X“. Dar acest punct de vedere 
prezintă cel puţin alte două variante distincte. Diferenţele dintre 
ele vor putea fi sesizate cu ajutorul unui exemplu. 

Să presupunem că cineva intră într-o organizaţie în care este 
un conducător care dă ordine. Conducătorul spune: „Voi trebuie 
să faceţi X“ şi toată lumea este de acord cu el. Să presupunem însă 
că un membru nou spune: „Da, eu trebuie să fac X, însă nu pentru 
că îmi porunceşte aceasta conducătorul. Ceea ce spune el este 
adevărat, însă nu datorită faptului că o spune el.“ 

Una dintre versiunile concepţiei care ne preocupă acum se 
aseamănă cu ideile noului membru din exemplul de mai sus. Ea 
susţine că Dumnezeu voieşte întotdeauna ce este moralmente 
obligatoriu, însă că simpla voinţă a lui Dumnezeu nu face prin ea 
însăşi ca ceva să fie obligatoriu. Deci, potrivit acestei concepţii, 
valoarea morală a unei acţiuni poate fi dedusă din faptul că 
Dumnezeu doreşte ca ea să fie făptuită, însă o acţiune nu este 
moralmente obligatorie doar pentru că o voieşte Dumnezeu. 

Potrivit celeilalte versiuni a acestui punct de vedere, situaţia 
se prezintă diferit. în limitele acestei variante se consideră că o 
acţiune este moralmente obligatorie în virtutea faptului că este 
dorită de Dumnezeu. în acest sens orice voieşte Dumnezeu 
reprezintă lucrul moralmente corect, pur şi simplu datorită 
faptului că aşa îl voieşte Dumnezeu. Cei care susţin acest punct 
de vedere afirmă uneori că dacă cineva crede că din raţiuni morale 
este obligat să refuze ceea ce doreşte Dumnezeu, acela nu a înţeles 
sensul autentic al moralei. Din punctul lor de vedere nu există nici 
un fel de criteriu moral cu ajutorul căruia să poată fi judecat 
Dumnezeu. Dimpotrivă, Dumnezeu este cel care stabileşte 
criteriile morale. 

Astfel, în conformitate cu anumite teorii, morala este inclusă 
în religie, de vreme ce a fi moral înseamnă a face ceea ce voieşte 
Dumnezeu. însă au mai fost propuse şi alte moduri de includere 

a moraleiîn religie. Unul deosebit de cunoscut a fost expus într-'o 
mult discutată conferinţă a lui R.B. Braithwaite. El scrie: 

Eu afirm, aşadar, că scopul primar al aserţiunilor religioase este acela 
de a enunţa fidelitatea faţă de un set de principii morale... In ce mă 
priveşte, o aserţiune religioasă reprezintă afirmarea intenţiei de a duce 
la îndeplinire o anumită politică comportamentală, care poate fi 
subsumată unui principiu suficient de general pentru a fi de natură 
morală, asociată cu introducerea implicită sau explicită, însă nu aser- 
torică, a anumitor naraţiuni (cf. p.102)... O credinţă morală constă 
din intenţia de a te comporta într-un anumit fel şi din apelul la anu¬ 
mite naraţiuni asociate în mintea credinciosului cu această intenţie. 6 


(3) Morala opusă religiei 

Toate concepţiile de mai sus susţin în comun că nu există un 
dezacord real între punctul de vedere moral şi cel religios. Unii 
oameni cred însă că această idee este greşită. Pentru a ilustra acest 
mod de a gîndi pot fi amintiţi atît filozofi cît şi teologi. 

Filozofii s-au opus adeseori religiei invocînd motive de ordin 
moral. Un exemplu în acest sens este James Rachels. El spune că 
credinţa în Dumnezeu presupune o disponibilitate integrală şi 
neîngrădită de a te supune poruncilor lui Dumnezeu şi că o astfel 
de disponibilitate nu poate fi proprie unui agent moral, de vreme 
ce „a fi agent moral înseamnă a fi un agent autonom sau care se 
autocontrolează ... Omul virtuos este identificat din acest motiv 
cu omul integru, adică cu omul care acţionează în conformitate 
cu preceptele pe care le poate aproba în chip conştient, raţional, 
în adîncul inimii sale." 7 Din acest motiv Rachels susţine că se 
poate dovedi inexistenţa lui Dumnezeu. Iată modul său de argu¬ 
mentare: 

1. Dacă o fiinţă oarecare este Dumnezeu, ea trebuie să fie un 
obiect adecvat de adorare. 

2. Nici o fiinţă nu poate fi obiect adecvat de adorare, din 
moment ce adorarea reclamă abandonarea propriului rol de agent 
moral autonom. 

3. De aceea nu poate exista nici o fiinţă care să fie Dumnezeu. 

Alţi filozofi au găsit însă alte argumente în favoarea ideii că 
morala este opusă religiei. Unii au spus că oamenii religioşi nu ar 
putea fi buni cetăţeni. 8 Alţii au subliniat că mult rău s-a produs 
exclusiv datorită oamenilor religioşi şi credinţelor acestora. Ne 
gîndim aici la faimoasa remarcă a lui Lucretius (99/94-55/51 a. Chr .): 
Tantum religio potuit suadere malorum — „Astfel de fapte rele 
a putut provoca religia." 9 Un sentiment similar poate fi găsit în 
scrierile lui Bertrand Russell. „Religia", spune Russell, „îi îm¬ 
piedică pe copiii noştri să primească o educaţie raţională; religia 
ne împiedică să înlăturăm cauzele fundamentale ale războiului; 
religia ne împiedică să propovăduim etica cooperării ştiinţifice în 
locul doctrinelor vechi şi înspăimîntătoare despre păcat şi pe¬ 
deapsă. S-ar putea ca omenirea să se găsească în pragul unei vîrste 
de aur, însă în acest caz va trebui să ucidă întîi de toate balaurul 
care păzeşte uşa, iar acest balaur este religia." 10 

După cum arătam mai sus, şi teologii au argumentat în favoa¬ 
rea unei distincţii între morală şi religie. îl amintim, spre exemplu, 
pe danezul Kierkegaard (1813-1855). în Angoasă şi cutremur 
el se opreşte asupra relatării biblice în care Dumnezeu îi spune 
lui Avraam să-l sacrifice pe Isaac (Geneză 22). El spune că Avraam 
era obligat să facă ce îi poruncise Dumnezeu. „Aici", adaugă el, 
„nu poate fi vorba de etică în sens de morală... în limbaj obişnuit 
ispita este ceva ce încearcă să-l împiedice pe om să-şi facă datoria, 
însă în acest caz tocmai etica încearcă să-l împiedice să împlinească 
voia lui Dumnezeu. însă în situaţia aceasta ce este datoria ? Dato¬ 
ria este pur şi simplu expresia voinţei lui Dumnezeu." 11 în acest 
context Kierkegaard vorbeşte despre „suspendarea teleologică a 
eticului", o idee care poate fi întîlnită şi în opera lui D.Z. Phillips, 
potrivit căruia credinţa religioasă oferă credincioşilor criteriile de 
valoare ale acţiunilor lor. „Conceptul religios al datoriei, scrie 
Phillips, nu poate fi înţeles dacă este tratat ca un concept moral. 
Atunci cînd vorbeşte despre împlinirea datoriei, credinciosul se 
referă la împlinirea voii lui Dumnezeu. Atunci cînd ia o hotărîre, 
pe credincios îl interesează ca ea să fie în concordanţă cu voia lui 
Dumnezeu. Pentru creştin a-şi face datoria înseamnă a împlini 
voia lui Dumnezeu. Nu este într-adevăr greu de văzut că în acest 
context « eticul » constituie un obstacol pentru « datorie ».“ 12 

Morala ca temei al credinţei în Dumnezeu 

Să analizăm concepţiile menţionate mai sus, oprindu-ne în 
primul rînd asupra afirmaţiei că pornindu-se de la morală se poate 
ajunge la credinţa în Dumnezeu. Este justificată această afirmaţie ? 

In anumite privinţe argumentul lui Kant este cît se poate de 
impresionant. Filozofii sînt în general de acord că „trebuie" îl 
implică pe „poate". Dacă spun cuiva că ar trebui să facă ceva, este 
cu siguranţă adevărat că el şi poate să facă aceasta. Ar fi, de pildă, 
lipsit de sens să spui unui paralitic „ar trebui să mergi pe jos la 
serviciu". Iată de ce sîntem tentaţi să susţinem că dacă summum 
bonum trebuie să fie împlinit, el şi poate fi împlinit. Din moment 
ce el nu poate fi realizat de agenţi umani, ne putem simţi înclinaţi 
să spunem că viaţa morală este absurdă dacă nu există Dumnezeu. 

Este evident însă că argumentul lui Kant e greşit. Chiar dacă 
admitem că summum bonum trebuie realizat, că poate fi realizat 
şi că omul nu poate asigura realizarea sa, tot nu reiese de aici că 
doar Dumnezeu îl poate realiza. De ce nu ar putea fi realizat 
summum bonum de ceva mai puternic decît omul şi mai puţin 
puternic decît Dumnezeu ? De ce nu ar putea face aceasta unul 
dintre îngerii mai importanţi ? De ce nu un panteon de îngeri ? De 
ce nu un panteon de îngeri foarte inteligenţi şi cu o minte 
kantiană ? 

O a doua dificultate a argumentului lui Kant constă în faptul 
că el este contradictoriu. După părerea lui Kant summum bonum 
este posibil, de vreme ce omul este obligat să-l realizeze şi el îl 
poate realiza. însă argumentul folosit de Kant în favoarea lui 
Dumnezeu se bazează pe presupunerea că omul nu poate realiza 
el însuşi summum bonum. Astfel Kant susţine, pe de o parte, că 
omul poate realiza summum bonum, iar pe de alta, că nu poate. 

Astfel argumentul moral folosit de Kant în favoarea existenţei 
lui Dumnezeu nu este convingător. Ce se poate spune însă despre 
argumentele care susţin ca legilemorale implică un legiuitor moral 
şi că sensul responsabilităţii şi vinovăţiei morale implică existenţa 
unui Dumnezeu faţă de care sîntem răspunzători şi faţă de care 
ne simţim vinovaţi ? 

Oricine îşi propune să dea un răspuns acestei întrebări trebuie 
să ştie în primul rînd dacă există o lege morală pe baza căreia să 
se poată ajunge, prin argumentare, la un legiuitor divin. Şi 
existenţa sau inexistenţa unei astfel de legi reprezintă o problemă 
majoră, care ne situează direct într-una din cele mai controversate 
zone ale filozofiei morale şi care nu poate fi discutată în mod 
adecvat în această carte. 13 Insă putem aminti două dintre cele mai 
importante soluţii date, arătînd şi posibilele lor implicaţii. 

Pentru început putem remarca, aşadar, că unii filozofi cred în 
existenţa unei legi morale obiective, obligatorie pentru toţi oa¬ 
menii. Această lege poate fi exprimată în judecăţi de valoare, 
adevărate independent de gîndurile sau atitudinile oricărei fiinţe 
umane. Oamenii pot ajunge să o cunoască şi pot să i se supună 
sau să o încalce. 

Alţi filozofi sînt însă de părere că nu există o lege morală 
obiectivă. Din această perspectivă nu se poate vorbi despre ju¬ 
decăţi de valoare adevărate independent de ceea ce cred sau simt 
oamenii. Dimpotrivă, se susţine în continuare, judecăţile morale 
au un caracter subiectiv. După părerea unor autori, ele sînt ex¬ 
presia unei emoţii sau a unei decizii comportamentale. Alţii afirmă 
că ele-ar fi rezultatul dorinţei de a supravieţui. 

După cum am mai spus, nu vom putea analiza aici corectitu¬ 
dinea sau incorectitudinea acestor puncte de vedere. Să presupu¬ 
nem însă că cineva îl susţine pe primul. Rezultă cumva de aici că 
se poate infera pe bună dreptate existenţa lui Dumnezeu ? 

în acest context mi se pare că unii autori, cum ar fi, de pildă, 
Owen, deşi nu realizează ceea ce s-ar putea numi o demonstraţie 
perfect coerentă, au totuşi un mod plauzibil de a argumenta. Ei 
se declară, fireşte, adepţii primei concepţii asupra legii morale. Ei 
spun că există o lege morală obiectivă. Dar mi se pare că ar fi ciu¬ 
dat, chiar dacă nu contradictoriu, să o accepţi pe aceasta şi să te 
opreşti aici. Această idee este bine ilustrată de Trethowan. Scriind 
din perspectiva celui care acceptă o privire obiectivă asupra 
moralei, el spune: „Caracterul absolut al obligaţiei morale, aşa 
cum îl văd eu, este în aşa mică măsură de la sine înţeles, încît dacă 
nu ar fi făcut inteligibil prin plasarea lui într-un context metafizic, 
în fond teist, aş fi foarte tentat să-l las pe seama antropologilor 
şi psihologilor." 14 Argumentul acesta nu este lipsit de fisuri, însă 

poate fi invocat de cel care crede în obiective şi imperative. Mai 
mult chiar, dacă există deja raţiuni pentru a crede în Dumnezeu 
independent de consideraţii morale, se poate susţine foarte bine 
că există raţiuni suplimentare pentru asocierea legii morale cu 
Dumnezeu. Căci despre Dumnezeu se spune în mod normal că 
este inteligent şi că urmăreşte un scop. Celui care are motive să 
creadă în Dumnezeu i se oferă astfel modelul unui context în care 
să se poată vorbi despre un legiuitor non-uman. 

Insă nu toţi cei care au gîndit în termenii unei legi morale 
obiective au interpretat-o în sensul că ar trimite la un legiuitor 
moral şi acum este momentul să arătăm că credinţa într-o lege 
morală obiectivă nu trebuie nici măcar să sugereze existenţa lui 
Dumnezeu. Owen pare să creadă că legea morală este analoagă 
cu legile formulate de fiinţele omeneşti. De aceea se referă la un 
legiuitor cînd vorbeşte despre ea. însă alţii au susţinut că deşi se 
pot face, cu siguranţă, judecăţi de valoare adevărate independent 
de gîndurile şi sentimentele oamenilor, aceste judecăţi îşi dobîn- 
desc ultima semnificaţie în termenii dorinţelor şi necesităţilor ome¬ 
neşti. în această accepţiune o judecată morală de genul „P ar trebui 
să facă X“ înseamnă, în fond, ceva de genul „Dacă P nu doreşte 
să piardă, atunci P ar trebui să facă X“. Astfel, de exemplu, Peter 
Geach scrie: „Un răspuns evident relevant dat întrebării « Oare 
de ce să nu ? » îl reprezintă apelul la ceva ce îşi doreşte cel ce pune 
întrebarea şi ce nu poate obţine dacă acţionează indecis. Eu susţin 
că doar un astfel de răspuns este relevant şi raţional." 15 Şi deşi acest 
mod de a vedea admite că judecata morală poate fi perfect adevă¬ 
rată, deşi reprezintă o teorie cît se poate de obiectivistă a judecăţii 
morale şi deşi este tot mereu asociat cu legea morală obiectivă, el 
nu poate afirma realitatea existenţei lui Dumnezeu în mai mare 
măsură decît adevărul unei aserţiuni de tipul: „Dacă doreşti să 
ajungi în oraş la ora trei, trebuie să prinzi trenul de ora două." 
S-ar putea spune că dacă există deja raţiuni pentru credinţa în 
Dumnezeu independent de consideraţii morale, atunci ne putem 
aştepta să existe o lege morală în sensul stabilit aici. S-ar putea 
susţine, de exemplu, că dacă există un Dumnezeu inteligent şi care 
îşi urmăreşte scopul, atunci ne putem aştepta ca el să ofere anu¬ 
mite criterii obiective, în raport cu care oamenii să poată decide 
dacă desfăşurarea unor acţiuni pe care le au în vedere le va fi sau 

nu de folos. însă nu vedem nici un motiv deosebit pentru a susţine 
că simpla existenţă a acestui criteriu ar face necesară existenţa lui 
Dumnezeu. S-ar putea argumenta, fireşte, că un astfel de crite¬ 
riu nu ar putea exista dacă oamenii nu ar acţiona în moduri 
individuale şi previzibile. Şi s-ar mai putea adăuga că însuşi 
comportamentul lor de acest fel ar putea reprezenta premisa unui 
argument în favoarea existenţei lui Dumnezeu. însă un astfel de 
argument nu ar fi decît o versiune a argumentului teleologic, iar 
forţa sa de convingere nu s-ar baza pe consideraţii rezultate 
exclusiv din noţiunea de lege morală. 

Astfel s-ar putea spune că prima dintre concepţiile referitoare 
la legea morală presupune interpretări contradictorii. însă nu se 
poate spune acelaşi lucru şi despre cea de a doua. Pentru că, 
evident, dacă nu există o lege morală independentă, obiectivă, nu 
se poate construi, pe baza legii morale, un argument în favoarea 
existenţei lui Dumnezeu ca legiuitor moral. Iar dacă judecăţile 
morale nu sînt decît expresii ale sentimentelor şi hotărîrilor 
oamenilor, este greu de văzut felul în care ar putea fi folosite în 
cadrul unui argument care susţine existenţa lui Dumnezeu. în 
orice caz nu în cadrul unui argument bazat pe legea morală. 


Face parte morala din religie ? 

Ne vom opri acum asupra afirmaţiei că morala ar fi inclusă în 
religie, fie datorită faptului că Dumnezeu voieşte întotdeauna ceea 
ce este moralmente obligatoriu, fie pentru că sensul expresiei 
„acţiune moralmente obligatorie" este cel de „acţiune voită de 
Dumnezeu". 

Prima alternativă presupune, evident, o serie de lucruri. Pentru 
început ea presupune acţiuni moralmente obligatorii pe care le 
voieşte Dumnezeu. Unii oameni le vor contesta existenţa, dar să 
presupunem că se acceptă această premisă. în acest caz ideea că 
acţiunile moralmente obligatorii sînt întotdeauna voite de 
Dumnezeu depinde de adevărul a două aserţiuni. Prima este că 
există un Dumnezeu despre care se poate spune că voieşte anu¬ 
mite lucruri, despre care se poate spune că voieşte acţiuni moral¬ 
mente obligatorii şi a cărui voinţă poate fi cunoscută. Cea de a 

doua este că Dumnezeu voieşte întotdeauna acţiuni moralmente 
obligatorii. 

Este însă justificată acceptarea acestor aserţiuni ? Mi-e teamă 
din nou că am dat de o problemă care nu poate fi abordată aici, 
deoarece dă naştere unei întregi armate de alte probleme, multe 
dintre ele putînd face obiectul unui volum aparte. Un lucru mi 
se pare însă cît se poate de limpede. Majoritatea celor care cred 
în Dumnezeu cred că voia lui este absolut perfectă, în sensul că 
este orientată întotdeauna spre realizarea a ceea ce este bine. Dacă 
credinţa în Dumnezeu este rezonabilă şi dacă este rezonabil să se 
creadă aceasta despre el, atunci este rezonabil să se creadă că 
Dumnezeu voieşte întotdeauna acţiuni moralmente obligatorii. 
Pentru că dacă există astfel de acţiuni, ele sînt orientate prin de¬ 
finiţie spre realizarea a ceea ce este bine. Şi dacă voia lui Dum¬ 
nezeu este orientată întotdeauna spre realizarea binelui, atunci el 
va voi întotdeauna astfel de acţiuni. Dacă se acceptă acest punct 
de vedere, se poate adăuga că nu este în nici un caz absurdă inclu¬ 
derea moralei în religie. Pentru că, după părerea multor oameni, 
rostul religiei îl reprezintă împlinirea voiei lui Dumnezeu. In cazul 
acesta, dacă Dumnezeu voieşte întotdeauna ceea ce este moral¬ 
mente obligatoriu, atunci prin simpla împlinire a ceea ce este moral¬ 
mente obligatoriu se împlineşte voia lui Dumnezeu. 

Pe baza unei idei oarecum standard despre Dumnezeu şi a 
convingerii că există un Dumnezeu care să îi corespundă, s-ar 
putea susţine, aşadar, pe drept cuvînt că cel puţin într-un sens 
morala este inclusă în religie. Ce se poate spune însă despre ideea 
că voia lui Dumnezeu hotărăşte ceea ce este moralmente obliga¬ 
toriu ? Numeroşi filozofi o vor considera total inacceptabilă dintr-o 
serie întreagă de motive. Cel mai des invocate sînt următoarele 
două: (1) ideea este inacceptabilă din punct de vedere moral, de¬ 
oarece presupune că dacă Dumnezeu voieşte o acţiune moral¬ 
mente dubioasă, acţiunea va deveni astfel moralmente obligatorie; 
(2) această idee presupune că de vreme ce Dumnezeu voieşte o 
anumită acţiune, acţiunea respectivă este moralmente obligatorie, 
însă din „P voieşte X“ nu se poate infera niciodată că „X este 
moralmente obligatoriu". 

Cît de consistente sînt aceste obiecţii ? Foarte multe depind aici 
de atitudinea pe care o adoptăm faţă de anume judecăţi morale. 

Prezentînd în capitolul 3 problema răului, am arătat în legătură 
cu D.Z. Phillips şi Richard Swinburne cum pot ajunge doi oameni 
să nu se mai înţeleagă deloc în legătură cu anumite probleme 
morale. Am mai observat că este greu de imaginat cum s-ar putea 
depăşi acest impas. Deci, în contextul actual al discuţiei, unii vor 
spune că dacă se ştie că Dumnezeu a voit X, s-ar putea afirma, 
în funcţie de ce a fost X, pur şi simplu că X este totalmente şi 
categoric inacceptabil din punct de vedere moral. Aceşti oameni 
ar susţine de aceea că punctul (1) de mai sus reprezintă o con¬ 
cluzie legitimă, care exclude ideea că voia lui Dumnezeu poate 
reprezenta un factor decisiv pentru precizarea a ceea ce este şi nu 
este moralmente obligatoriu. Şi nu ştiu realmente cum s-ar putea 
contrazice acest punct de vedere. Dacă cineva afirmă, de pildă, că 
îmi este categoric interzis să omor oameni inocenţi şi dacă adaugă 
că acest lucru este valabil chiar dacă Dumnezeu voieşte ca eu să 
omor oameni inocenţi, atunci persoana respectivă adoptă evident 
o poziţie morală fundamentală, care poate anula cu uşurinţă orice 
argument invocat împotriva ei. 

Insă aceasta nu înseamnă că (1) trebuie neapărat respins. 
Pentru că s-ar putea răspunde că acceparea voiei lui Dumnezeu 
ca ultim criteriu moral reprezintă ea însăşi o acţiune morală 
fundamentală. Şi dacă este greu de imaginat cum s-ar putea argu¬ 
menta împotriva persoanei menţionate la sfîrşitul ultimului para¬ 
graf, la fel de greu de imaginat este cum s-ar putea argumenta 
împotriva acestui punct de vedere. Să presupunem că cineva 
susţine că trebuie să facem întotdeauna ce voieşte Dumnezeu. Am 
putea răspunde că nu există Dumnezeu şi de aceea nu există nici 
un fel de obligaţie de a face ceea ce voieşte el. Sau am putea spune 
că nu există nici un mod de a afla ce voieşte el. Insă dacă nu putem 
proba aceste afirmaţii, mi se pare că nu mai sînt prea multe de spus 
în această privinţă. Putem discuta în contradictoriu cu oponentul 
nostru, confruntîndu-1 cu posibilitatea ca Dumnezeu să voiască 
mai multe acţiuni, arătîndu-i şi din ce motive susţinem că aceste 
acţiuni sînt imorale. însă dacă premisa fundamentală a oponen¬ 
tului este că sîntem moralmente obligaţi să facem ceea ce voieşte 
Dumnezeu, nu văd cum am putea avansa în direcţia dorită. Şi 
aceasta nu înseamnă doar că e foarte puţin probabil să schimbăm 
modul de a gîndi al oponentului nostru. Aceasta înseamnă că nu-1 

vom putea convinge că greşeşte. Pentru că încercînd să-i comba¬ 
tem părerile va trebui să adoptăm în ultimă instanţă poziţii mo¬ 
rale, care sînt ele însele la fel de fundamentale şi nedemonstrabile 
ca ale sale. Cel care spune că voia lui Dumnezeu reprezintă crite¬ 
riul fundamental pentru determinarea caracterului moral al unei 
acţiuni enunţă o premisă fundamentală a modului său de a gîndi. 
Şi contestîndu-i modul de a gîndi nu putem face altceva decît să 
asertăm propria noastră premisă fundamentală. Privită din acest 
punct de vedere, poziţia noastră nu trebuie să fie mai demonstra¬ 
bil corectă decît a sa. 

Eu aş spune că (1) este acceptabil sau nu în funcţie de opiniile 
noastre morale fundamentale şi de măsura în care se poate afirma 
existenţa unui Dumnezeu a cărui voinţă să poată fi cunoscută. Ce 
se poate spune însă despre (2) ? 

Oricine este familiarizat cu filozofia morală a secolului al XX-lea 
va sesiza imediat existenţa unei justificări curente a lui (2), la care 
recurg adeseori unii filozofi. Potrivit unora dintre ei, există o 
diferenţă între enunţuri factuale (cum ar fi „Dumnezeu voieşte 
X“) şi enunţuri valorice (cum ar fi „Eu ar trebui să fac X“). Aceşti 
autori mai adaugă că enunţurile valorice nu pot fi derivate din cele 
factuale. Ei susţin, în consecinţă, că din simplul fapt că Dumne¬ 
zeu voieşte ceva nu rezultă în nici un caz nimic despre ceea ce ar 
trebui făcut. 

Dar chiar şi în cazul în care aceşti autori ar avea dreptate, se 
poate afirma că voia lui Dumnezeu este în măsură să determine 
ce este moralmente obligatoriu. Motivul pentru care spun aceasta 
ne trimite la cele arătate înainte despre (1). Fiindcă deşi este 
evident incorect ca din propoziţia 

Dumnezeu voieşte ca P să facă X 

să rezulte 

P trebuie să facă X, 

cel care afirmă că voia lui Dumnezeu poate determina ce este 
moralmente obligatoriu ar putea să nu folosească acest raţio¬ 
nament. El ar putea spune că 

(a) Dumnezeu voieşte ca P să facă X. 

(b) Sîntem obligaţi să facem ceea ce voieşte Dumnezeu. 

(c) De aceea P trebuie să facă X. 

După cîte îmi dau seama, acesta este un argument perfect 
valabil. Dacă ar fi folosit în legătură cu o persoană sau o acţiune 
anume, el ar putea fi respins, contestîndu-se existenţa unui Dum¬ 
nezeu a cărui voinţă să poată fi cunoscută. Iar dacă s-ar putea 
demonstra corectitudinea raţionamentului, atunci s-ar anula a doua 
obiecţie. Dar dacă nu se poate face această demonstraţie, va trebui 
să se spună că (b) este fals. Insă, aşa cum am mai spus, acest lucru 
nu e uşor de făcut. De aceea cred că (2) reprezintă o poziţie re¬ 
zonabilă. Aşadar, presupunînd că există un Dumnezeu a cărui 
voinţă să poată fi cunoscută, cred că (2) reprezintă un punct de 
vedere acceptabil. 

S-ar părea, aşadar, că se pot aduce o serie de argumente în spri¬ 
jinul ideii că morala este inclusă în religie. Probabil însă că nu în 
favoarea tuturor versiunilor acestui argument. Ceva mai devreme 
am menţionat poziţia lui R.B. Braithwaite, potrivit căreia mora¬ 
la este inclusă în religie într-un mod foarte specific. Dar este oare 
plauzibilă opinia sa ? 

In sprijinul lui Braithwaite s-ar putea spune că există, cu si¬ 
guranţă, o strînsă legătură între ceea ce numim în mod normal o 
„credinţă morală" şi credinţele care ni se par incontestabil re¬ 
ligioase. Noul Testament, de pildă, insistă asupra valorii anumi¬ 
tor moduri de comportament, despre care mulţi oameni nereligioşi 
afirmă că sînt obligatorii din punct de vedere moral. Braithwaite 
vorbeşte despre credinţa religioasă în termenii disponibilităţii de 
a acţiona şi aici se poate spune că are dreptate. Este fără îndoială 
adevărat că oamenii religioşi îşi însuşesc anumite moduri de com¬ 
portament. 

Insă Braithwaite pare să vadă în credinţa religioasă mai ales 
o problemă de imperativ comportamental şi aceasta este una 
dintre dificultăţile majore pe care le comportă teza sa. După cum 
am văzut, el asociază credinţei religioase luarea în consideraţie a 
anumitor „naraţiuni", pe care le numeşte „propoziţii empirice evi¬ 
dente" (adică propoziţii al căror adevăr poate fi verificat în prin¬ 
cipiu cu ajutorul unor experienţe senzoriale). Şi astfel de naraţiuni 

includ enunţuri de tipul „Dumnezeu există", „Omul este îndrep¬ 
tat prin răscumpărarea dobîndită în Isus Cristos", „Creştinii 
îndeplinesc voia lui Dumnezeu" şi „în Treime sînt trei persoa¬ 
ne". 16 însă în concepţia lui Braithwaite oamenii religioşi nu sînt 
obligaţi să creadă în aceste naraţiuni. „Ceea ce numesc eu o nara¬ 
ţiune, explică el, apare la Matthew Arnold ca parabolă şi basm. 
Alţi termeni care ar mai putea fi folosiţi sînt alegorie, fabulă, 
poveste, mit... Cred că nimeni nu profesează creştinismul dacă nu 
îşi propune să trăiască în conformitate cu principiile morale creş¬ 
tine şi nu îşi asociază această intenţie cu conţinutul naraţiunilor 
creştine; însă nu trebuie să se creadă că propoziţiile empirice 
cuprinse în naraţiuni corespund unor fapte empirice." 17 Şi totuşi, 
atunci cînd îşi exprimă ataşamentul faţă de anumite structuri 
comportamentale, mulţi oameni religioşi afirmă că ei cred într-o 
anumită realitate factuală. Creştinul, de pildă, nu crede doar că 
trebuie să acţioneze în conformitate cu principiile morale creş¬ 
tine, ci şi că există Dumnezeu. 

Fireşte că problema factualităţii religioase trebuie abordată cu 
precauţie. Cînd ne gîndim la o realitate factuală avem în minte în 
mod normal un aranjament de obiecte în universul fizic şi, cu 
siguranţă, nu se poate spune că oamenii religioşi cred doar într-o 
realitate factuală de acest fel. Ce se poate spune, de pildă, despre 
propoziţii cum ar fi „Ex-istă Dumnezeu" sau „Henry se găseşte 
înt-o stare de înduhovnicire" ? Probabil că starea de înduhovnicire 
a lui Henry nu este deplin accesibilă unei investigaţii efectuate din 
exterior. S-ar putea spune că ea se dezvăluie prin comportamentul 
lui Henry; însă „Henry se găseşte într-o stare de înduhovnicire" 
pare să se situeze pe un alt nivel decît „Henry se găseşte într-o 
stare de tensiune". Şi deşi propoziţia „Există un Dumnezeu" pare 
să fie înrudită cu „Există un preşedinte", ea este în acelaşi timp 
foarte diferită. Preşedinţii pot fi localizaţi în spaţiu, însă în mod 
obişnuit nu ne gîndim la Dumnezeu în felul acesta. Creştinii ar 
putea spune că Dumnezeu este pretutindeni, însă în mod normal 
vor refuza ideea că este în buzunar, la fel ca şi banii. 

Astfel noţiunea de factualitate religioasă este deconcertantă. 
Dar în acelaşi timp ni se pare evident că majoritatea oamenilor 
religioşi consideră că enunţurile religioase sînt într-un anumit sens 
factuale. Şi minimum care se poate spune este că intenţia unor 

propoziţii de tipul „Există Dumnezeu" depăşeşte cel mai adesea 
ataşamentul faţă de nişte scheme de comportament. In caz contrar 
ar fi greu de explicat dezacordurile în probleme religioase. De pildă, 
cei care îşi afirmă credinţa în Dumnezeu consideră în mod normal 
că se găsesc în contradicţie faţă de cei care afirmă că nu există 
Dumnezeu. S-ar putea ca formularea unei contradicţii de tipul 
celei de mai sus să fie greu de realizat, însă ea este cu siguranţă 
relevantă. Dar în termenii modului de a gîndi al lui Braithwaite 
nici măcar nu se poate pune problema unei astfel de articulări. 
Chiar dacă acceptăm ce spune el despre „naraţiuni", modul său 
de a gîndi pare să ignore faptul că enunţurile religioase nu sînt cel 
mai adesea simple enunţuri referitoare la comportamentul oame¬ 
nilor. în Cuvinte şi imagini ' 11 E.L. Mascall relatează povestea unui 
francez care a mers la o conferinţă şi a întrebat dacă ceea ce tocmai 
ascultase reprezintă o religie în care nu mai există obligativitatea 
de a crede în Dumnezeu. Conferenţiarul a replicat că aşa este. 
Religion sans Dieu *, a răspuns la rîndul său ascultătorul. Mon 
Dieu, quelle religion!** Mascall crede că ideile lui Braithwaite ar 
putea provoca o foarte îndreptăţită reacţie similară; şi, deşi există, 
fără îndoială, religii care nu mărturisesc în nici un fel ceea ce s-ar 
putea numi credinţa în Dumnezeu, cu siguranţă că observaţia sa 
este îndreptăţită. 


Se opune morala religiei ? 

Pînă acum am prezentat argumente atît în favoarea cît şi 
împotriva diferitelor versiuni ale tezei că morala este inclusă în 
religie. Nu ne mai rămîne decît să ne referim la ideea că morala 
este opusă religiei. Amintind mai înainte cîteva dintre formele în 
care a circulat această idee, am început prin a ne referi la concepţia 
lui James Rachels, potrivit căreia (a) existenţa lui Dumnezeu poate 
fi contestată din motive morale şi (b) cel care crede în Dumnezeu 
nu poate fi un agent moral autonom. Să revenim, aşadar, pentru 
început la poziţia lui Rachels. 


* Religie fără Dumnezeu (în limba franceză în original). (N. t.) 

*■' Doamne Dumnezeule, ce religie! (în limba franceză în original). (N. t.) 

Primul lucru care ar trebui spus în această privinţă este că, pri¬ 
vită ca o contestare a existenţei lui Dumnezeu, ea este, fără îndo¬ 
ială, extrem de vulnerabilă. Pentru că Rachels pare să creadă că 
dacă există o fiinţă vrednică de adoraţie, atunci nu pot exista agenţi 
morali autonomi. Insă această aserţiune este uşor de contrazis. Căci 
este cu siguranţă posibil să existe o fiinţă vrednică de adoraţie care 
să nu facă nimic pentru a influenţa pe oamenii care doresc să ră- 
mînă agenţi morali autonomi. De asemenea este posibil ca o fiinţă 
vrednică de adoraţie să pretindă oamenilor să acţioneze întotdeau¬ 
na ca nişte agenţi morali autonomi. Acest aspect este bine eviden¬ 
ţiat de un raţionament formulat împotriva lui Rachels de Philip 
L. Quinn în cartea sa Porunci divine şi exigenţe morale. După cum 
remarcă el: 

Un agent moral autonom poate admite existenţa lui Dumnezeu dacă 
este gata să conteste faptul că o poruncă despre care se afirmă că ar 
fi dumnezeiască, dar care nu concordă cu judecăţile sale morale, 
izvorîte din adîncul inimii sale, reprezintă realmente o poruncă dum¬ 
nezeiască. El poate rezolva presupusul conflict de roluri admiţînd că 
poruncile dumnezeieşti autentice trebuie să fie respectate necon¬ 
diţionat, însă afirmînd, de asemenea, că nici un imperativ pe care nu-1 
poate accepta din motive morale nu reprezintă o poruncă divină 
autentică. Căci propoziţiile care urmează sînt logic compatibile: 

(20) Dumnezeu există. 

(21) Dumnezeu porunceşte uneori agenţilor morali să facă anumite 
lucruri. 

(22) Dumnezeu nu porunceşte niciodată ceva ce ar fi dezaprobat, pe 
baza unei reflecţii anterioare, de un agent moral uman autonom şi 
bine informat. 19 

Şi totuşi, nu se poate afirma oare că dacă o fiinţă este vrednică 
de adoraţie, atunci cel care adoră este obligat să facă ceea ce voieşte 
fiinţa respectivă ? Şi nu înseamnă oare aceasta că atitudinea de ado¬ 
rare nu este compatibilă cu calitatea de agent moral autonom? 
Rachels presupune, evident, că răspunsul nu poate fi decît afirma¬ 
tiv. însă lucrurile nu se prezintă în nici un caz în acest fel. Pentru 
că cel care adoră poate susţine pe drept cuvînt că ceea ce adoră el 
este o fiinţă care doreşte întotdeauna ca el să se comporte ca agent 
moral autonom. Şi fireşte că dacă adoratorul ar spune aşa ceva, 
raţionamentul lui Rachels şi-ar pierde imediat întreaga consistenţă. 



MORALĂ ŞI RELIGIE 151 


Pentru că porneşte de la premisa că vrednică de adoraţie nu poate 
fi decît o fiinţă a cărei voie nu pretinde din partea unei alte per¬ 
soane să înceteze a mai fi agent moral autonom. 

Insă aceasta nu înseamnă că morala nu este opusă niciodată 
religiei. Şi totuşi, cît de întemeiată este teza că ele ar fi opuse ? 
Există posibilitatea de a demonstra că nu este întemeiată. 

în primul rînd datorită faptului că termenul „morală" se referă 
adeseori la realităţi diferite. O realitate pe care o persoană o con¬ 
sideră a fi morală poate fi contestată de alta pe motiv că ar fi imo¬ 
rală sau de-a dreptul trivială. Şi adeseori pare imposibil de susţinut 
că vreunul dintre cei doi angajaţi în această dispută ar avea drep¬ 
tate în sens obiectiv. Enunţurile cu caracter general referitoare la 
ceea ce este moral ar trebui privite cu suspiciune, deoarece limitele 
care separă moralul de non-moral pot fi extrem de neclare. Şi din 
acest motiv ar trebui să privim cu neîncredere enunţurile cuprin¬ 
zătoare, cu caracter foarte general, potrivit cărora religia şi morala 
s-ar opune în mod necesar una alteia. 

Un al doilea motiv pentru respingerea acestui enunţ se înte¬ 
meiază pe o observaţie similară referitoare la termenul „religie". 
Dacă spun că religia şi morala se opun una alteia, presupun că 
există ceva suficient de uşor de identificat numit „religie". însă 
această presupunere este într-adevăr extrem de îndoielnică. în 
romanul lui Henry Fielding Tom Jones, Mr. Thwackum afirmă: 
„Cînd vorbesc de religie, mă gîndesc la religia creştină; şi nu doar 
la religia creştină, ci la religia protestantă; şi nu doar la religia pro¬ 
testantă ci la Biserica Anglicană." însă doar puţini filozofi şi 
teologi ar fi dispuşi să accepte această definiţie, deoarece ea pare 
să fie prea exclusivistă. Mulţi autori sînt, de fapt, gata să susţină 
chiar că „religia" nici nu poate fi definită. „Ceea ce este inclus sau 
nu în termenul de religie, spune Ninian Smart, este într-o oarecare 
măsură o problemă de convenţie ." 20 în felul acesta Smart este de 
acord cu ceea ce scrie despre „Religie" William P. Alston în En¬ 
ciclopedia Filozofiei 21 . Alston enumeră diferite încercări de de¬ 
finire a „religiei" şi ajunge la concluzia că nici una dintre ele nu 
stabileşte condiţiile necesare şi suficiente care să definească religia. 
De aici concluzia că nu se poate face mai mult decît să se enumere 
diferitele caracteristici ale religiei. 

Dacă este prezent în suficientă măsură un număr îndestulător de 
astfel de caracteristici, ne aflăm în faţa unei religii. S-ar părea că în 
raport cu folosirea concretă a termenului „religie" acesta este maxi¬ 
mul de precizie care poate fi atins. Dacă am încerca să spunem ceva 
de genul „Pentru ca să existe o religie trebuie să existe primele două 
plus alte trei”, sau „Pentru ca să existe o religie trebuie să fie prezente 
toate aceste patru caracteristici", am introduce un grad de precizie 
care nu este propriu conceptului concret de religie folosit în prezent... 
Cel mai bun mod de explicare a conceptului de religie îl reprezintă 
elaborarea în detaliu a trăsăturilor relevante ale unei religii de o cla¬ 
ritate ideală, iar apoi indicarea situaţiilor în care pot să apară cazuri 
mai puţin clare decît acesta, fără a spera ca în final să se găsească o 
linie de demarcaţie clară între religie şi non-religie. 

Aceste reflecţii duc la concluzia că este greşit să se spună că 
religia şi morala sînt în mod necesar opuse una faţă de cealaltă. 
Iar aceasta înseamnă că putem pune sub semnul îndoielii afirma¬ 
ţii de tipul celei a luiRussell, amintită anterior. Este foarte posibil 
ca multe lucruri după părerea lui dăunătoare să fi fost realmente 
făcute de unii oameni în numele religiei. Insă mulţi oameni reli¬ 
gioşi sînt gata să recunoască această realitate, formulînd obiecţii 
la adresa exact aceloraşi lucruri pe care le critică şi Russell. Ei vor 
afirma, de fapt, că multe dintre valorile fundamentale promovate 
de Russell reprezintă o parte esenţială a aspiraţiei religioase. Astfel, 
pentru a ne întoarce la observaţiile precise ale lui Russell, menţio¬ 
nate anterior, există, de pildă, creştini care militează cu hotărîre 
în favoarea unei educaţii pluraliste şi deschise, în favoarea pacifis¬ 
mului şi a cooperării ştiinţifice. Şi toate acestea din raţiuni teologice. 

Ar mai trebui adăugat însă că există evident oameni religioşi 
ale căror credinţe religioase conţin judecăţi morale radical diferite 
de cele adoptate de majoritatea moraliştilor. Şi uneori conflictul 
care rezultă de aici este aproape imposibil de soluţionat. Amin¬ 
tim în acest sens conflictul dintre moraliştii seculari şi acei teologi 
care au opinii radicale în legătură cu o serie de probleme, cum ar 
fi divorţul, deoarece cred că au acces la cuvinte de inspiraţie dum¬ 
nezeiască ale lui Cristos. Aceşti moralişti seculari şi aceşti teologi 
par să aibă în mare măsură temeiuri comune pentru stabilirea 
criteriilor diferitelor judecăţi morale de valoare, însă este evident 
că pe termen lung nu se mai înţeleg absolut deloc, deoarece un 

grup crede că învăţătura morală sănătoasă a fost revelată în chip 
absolut de Dumnezeu, în timp ce celălalt nu crede aceasta. Şi pînă 
ce nu vor ajunge la un acord asupra unor probleme cum este cea 
a revelaţiei, nu pare să se întrevadă nici o posibilitate de a solu¬ 
ţiona neînţelegerile lor. 

Fireşte că o astfel de situaţie ne poate face să ne întrebăm dacă 
religia nu reclamă totuşi un mod de a privi lucrurile radical diferit 
de cel specific moralei. Insă aceasta nu este o întrebare căreia să 
i se poată răspunde în termeni generali şi mă îndoiesc în acelaşi 
timp că sensul ei este suficient de clar. După cum ar trebui să re¬ 
zulte din diversitatea de opinii la care ne-am referit în acest capi¬ 
tol, cel preocupat de relaţia dintre morală şi religie va trebui să 
fie extrem de precaut şi să ţină seama de diferitele sensuri ale 
moralei şi religiei. 



11. Minunea' 


Un cuvînt care se strecoară frecvent în vocabularul activ al 
oamenilor religioşi este „minunea". Mulţi vor spune că minunile 
au loc în prezent sau au avut loc în trecut. Se mai spune uneori 
că dovedesc diferite lucruri, în mod special existenţa lui Dum¬ 
nezeu, adevărul unei religii anume sau al învăţăturii anumitor 
lideri religioşi. Tema minunii a prilejuit discuţii filozofice intense 
şi din acest motiv ni se pare indicat să spunem aici ceva despre ea. 


Ce este o minune ? 

Probabil că prima întrebare pe care trebuie să ne-o punem de 
la bun început este legată de natura minunilor. La ce ne referim 
cînd vorbim de minuni ? De fapt răspunsul nu este în nici un caz 
de la sine înţeles, deoarece la cei care vorbesc despre minuni se 
pot întîlni sensuri diferite ale termenului. 

Un punct de vedere răspîndit asupra minunilor consideră că 
ele sînt fisuri în ordinea naturală a evenimentelor din lumea ma¬ 
terială. Aceste fisuri sînt interpretate uneori ca încălcări ale legilor 
naturale şi adeseori se spune că aceste fisuri sau încălcări sînt rea¬ 
lizate de Dumnezeu sau de o fiinţă extrem de puternică, a cărei 
acţiune poate modifica cursul normal al existenţei naturale. O 
definiţie clară a minunii, dată în aceşti termeni, provine de la 


••'Preferăm forma substantivală de „minune" celei de „miracol", întrucît este 
mai des folosită în limbajul religios, „miracolul" fiind mai mult de domeniul 
secularului. In ce priveşte formele adjectivale „minunat" — „miraculos", ele sînt 
echivalente, cu restricţia că „minunat" tinde uneori să capete conotaţii de 
superlativ, care se îndepărtează de tema în discuţie. ( N. t.) 

David Hume, care a scris despre minuni în capitolul 10 al lucrării 
sale Cercetare asupra intelectului omenesc. „O minune", spune 
Hume „poate fi definită cu acurateţe ca o încălcare a unei legi a 
naturii printr-un act volitiv al divinităţii sau prin interpunerea 
unui agent invizibil oarecare." 1 Un sens înrudit al „minunii" 
poate fi găsit la Aquinas. „Despre acele lucruri se poate spune în 
mod adecvat că sînt minunate", spune el în Summa contra gen- 
tiles, „care sînt săvîrşite de puterea dumnezeiască dincolo de 
ordinea pe care o urmează în general lucrurile." 2 In acest context 
Aquinas face o distincţie între numeroase feluri de minuni. Primul 
se referă „la acele evenimente în care Dumnezeu face ceva ce 
natura nu ar putea face niciodată" 3 . Unul dintre exemplele citate 
de Aquinas este întoarcerea soarelui din cursul său. în al doilea 
rînd, el se referă „la evenimente pe parcursul cărora Dumnezeu 
face ceva ce poate face şi natura, însă nu în situaţia dată". Pentru 
a exemplifica la ce se gîndeşte, Aquinas citează cazul cuiva care 
merge după ce a fost lovit de paralizie. în final el defineşte minu¬ 
nea ca fiind ceea ce „se întîmplă cînd Dumnezeu săvîrşeşte ceva 
ce este făcut în mod obişnuit de natură, însă fără ca în acest caz 
să opereze principiile naturii". în acest context Aquinas se referă 
la un om vindecat cu ajutorul puterii dumnezeieşti de o febră care 
ar fi putut fi vindecată şi pe cale naturală.' 1 

Iată, aşadar, un sens suficient de categoric al minunilor, înţe¬ 
lese ca evenimente care nu pot fi explicate în termeni inteligibili 
pentru omul de ştiinţă sau pentru cel care observă procesele re¬ 
gulate din natură. însă termenul a mai fost definit şi în moduri 
mai puţin categorice. De pildă, în traducerile englezeşti ale Bibliei 
„minunea" se foloseşte uneori cu referire la un eveniment despre 
care autorul crede că este semnificativ sau că mai are un sens pe 
lîngă cel imediat accesibil. „Biblia", după cum remarcă R.H. Fuller, 
„nu vede în nici un caz în natură un sistem închis de legi. De fapt, 
însuşi termenul « natură » nu este biblic ... Sensul biblic al minu¬ 
nilor contrazice opinia curentă potrivit căreia minunea este un 
eveniment contrar legilor naturii sau lucrurilor ce se cunosc din 
natură." 5 Se poate găsi un sens şi mai atenuat al „minunii", atunci 
cînd aceasta este înţeleasă doar ca „o coincidenţă extraordinară 
de natură benefică". Acest sens poate fi găsit într-un binecunoscut 

articol al lui R.F. Holland. El îşi începe articolul cu următoarea 
relatare: 

Un copil aflat într-o maşină cu pedale se îndreaptă spre o traversare 
de cale ferată de lîngă casa lui, iar o roată a maşinuţei se înţepeneşte 
în şina de cale ferată. Tocmai atunci trebuie să treacă un tren accelerat 
care are semnal de liberă trecere, iar o curbă a căii ferate nu-i dă 
conductorului posibilitatea să oprească trenul la timp, pentru a putea 
evita orice obstacol pe care l-ar întîlni la trecerea de cale ferată. 
Venind din casă să îşi caute copilul, mama îl vede pe trecere şi aude 
trenul apropiindu-se. Ea aleargă strigînd şi dînd din braţe. Băieţelul 
continuă să şadă în maşină, privind în jos şi străduindu-se să se eli¬ 
bereze apăsînd pe pedale. Frînele trenului acţionează şi el se opreşte 
la cîţiva paşi de copil. Mama mulţumeşte lui Dumnezeu pentru 
această minune; ea nu încetează să creadă că este vorba de o minune, 
chiar şi atunci cînd află că modul în care au ajuns să fie acţionate 
frînele trenului n-a avut nimic miraculos în el. Conductorul leşinase 
dintr-un motiv care nu avea nici o legătură cu prezenţa copilului pe 
linie, iar frînele s e blocau automat înmomentulîncare mîna s a înceta 
să exercite presiune asupra manivelei de control. El leşinase tocmai 
în această după-amiază deoarece îi crescuse tensiunea în urma unui 
prînz extrem de încărcat în timpul căruia se certase cu un coleg, iar 
modificarea tensiunii dusese la dizlocarea unui cheag de sînge care 
începuse să circule. El îşi pierduse cunoştinţa tocmai în acel moment 
al după-amiezii respective, deoarece atunci ajunsese la creier chea¬ 
gul din sistemul său circulator. 6 

Comentînd această povestire, Holland observă că din punct 
de vedere religios s-ar putea spune că este miraculoasă. In anumite 
circumstanţe, spune el, „o coincidenţă poate fi interpretată religios 
ca semn, fiind numită minune". Dar, adaugă Holland, „ea poate 
fi interpretată ca semn al intervenţiei divine în ordinea naturală 
numai pe baza unei confuzii" 7 . 

Minunile au fost interpretate, aşadar, în moduri diferite. Ce 
se poate spune însă despre ele la modul general ? Sau, pentru a for¬ 
mula întrebarea într-o manieră mai evident filozofică: pornin- 
du-se de la sensurile sus-menţionate ale „minunii", este legitimă 
credinţa în minuni ? Ne vom începe consideraţiile asupra acestei 
probleme referindu-ne la sensul categoric al „minunii", pe care 
îl voi numi „minunea C“. în această privinţă trebuie puse două 

întrebări. Prima: sînt posibile minunile C ? A doua: avem vreun 
motiv să credem că s-a produs vreuna pînă în prezent ? 


Posibilitatea minunilor C 

S-a afirmat că minunile C sînt categoric imposibile. Nu pentru 
că ar fi greu de imaginat cum se produc, ci mai curînd deoarece 
însăşi noţiunea de minune C este contradictorie din punct de 
vedere logic. O schiţă a acestui mod de a vedea lucrurile poate fi 
găsită în capitolul 10 în Cercetarea asupra intelectului omenesc a 
lui Hume. Aproape pe parcursul întregului capitol Hume caută 
să demonstreze, ca replică la o lucrare intitulată Procesul marto¬ 
rilor învierii 8 , că nu trebuie să se dea crezare relatărilor referitoare 
la minuni C. Insă uneori parcă ar vrea să spună ceva mai mult. 
La un moment dat, de pildă, el se referă la relatarea unor minuni 
produse la mormîntul Abatelui Paris. „Şi ce avem noi oare să opu¬ 
nem unei asemenea puzderii de martori, în afară de imposibilitatea 
absolută sau natura miraculoasă a evenimentelor pe care ei le rela¬ 
tează ? Şi, cu siguranţă, chiar numai aceasta va fi privită de toţi 
oamenii raţionali drept o respingere suficientă." 9 

însă poziţia adoptată de Hume în această privinţă este cu si¬ 
guranţă extrem de îndoielnică, pentru că dacă putem avea motive 
întemeiate să credem că nici o minune C nu a avut loc efectiv, este 
cu siguranţă logic posibil ca ea să aibă loc în viitor. Să presupunem 
că apelăm la spiritul nostru creator şi ne imaginăm o poveste 
despre Gertrud. Ea suferă de un cancer incurabil. Toţi medicii, 
cei mai buni, au afirmat că este condamnată la moarte. Cancerul 
a topit-o practic în întregime. însă într-o bună zi se trezeşte per¬ 
fect sănătoasă, iar toţi doctorii sînt de acord că ea e pe deplin vin¬ 
decată, că s-a întîmplat cu ea ceva ce, din punctul lor de vedere, 
nu s-ar fi putut întîmpla. Fireşte că din diferite motive am putea 
privi cu scepticism o eventuală relatare despre vindecarea mira¬ 
culoasă a lui Gertrud. însă din punct de vedere logic noţiunea unei 
astfel de vindecări nu este în nici un caz incoerentă. Enunţul 
„Gertrud se găsea în ultimul stadiu de cancer cînd s-a vindecat 
brusc" poate părea incredibil, însă diferă cu siguranţă de „Cercul 
pătrat l-a lovit pe episcop şi s-a căsătorit cu fata negustorului". 

Observaţia lui Hume referitoare la categorica imposibilitate a mi¬ 
nunilor C pare să neglijeze acest aspect. 

Ea nu ţine seama nici de faptul că nu sînt inimaginabile cir¬ 
cumstanţe care, o dată existente, ar permite să se vorbească în mod 
legitim de o violare a unei legi a naturii. 

Unii filozofi, influenţaţi poate chiar de Hume însuşi, se vor 
opune categoric acestei supoziţii. Ea pare să afirme că este raţional 
să se vorbească despre legi ale naturii, însă numeroşi autori au 
contestat această posibilitate. Aceştia susţin, de pildă, că doar în 
virtutea observării unor anumite serii de evenimente nu sîntem 
îndreptăţiţi să credem că trebuie să fie întotdeauna asociate. Noi 
ne aşteptăm să le sesizăm împreună, însă nu există nici un fel de 
garanţie că ele vor fi realmente împreună şi de aceea nu există nici 
o garanţie că am fi îndreptăţiţi să vorbim în termenii unor legi ale 
naturii. 

Dar dacă vorbim despre ceea ce este sau nu este raţional să se 
creadă, modul acesta de argumentare mi se pare defectuos. Fireşte, 
s-ar putea ca ceea ne aşteptăm să se întîmple să nu se întîmple. 
Poate nu este absurd să se sugereze că apa pusă deasupra flăcării 
se va transforma într-o bună zi în gheaţă în loc să fiarbă, şi aceasta 
în ciuda a tot ceea ce s-a observat pînă acum. Insă nu am fi cu si¬ 
guranţă fiinţe raţionale dacă am acţiona pe baza unui astfel de 
principiu. în mod normal sîntem, de fapt, înclinaţi să spunem că 
semnul distinctiv al unui om raţional este că acţionează tocmai 
invers. Un astfel de mod de a acţiona pare să concorde cu raţiunea, 
ceea ce prezintă o importanţă fundamentală în cercetarea ştiin¬ 
ţifică. Pentru o astfel de cercetare este fundamental principiul că 
evenimentele din natură se desfăşoară în mod uniform. Acelaşi 
principiu prevede că dacă în anumite circumstanţe date eveni¬ 
mente de tipul A urmează cu regularitate după evenimente de 
tipul B, atunci se poate presupune că, în condiţii mai mult sau mai 
puţin identice, alte evenimente de tipul A vor urma după eveni¬ 
mente de tipul B, în afară de cazul cînd apare o diferenţă relevantă 
care poate fi ea însăşi înţeleasă în termenii unei legi explicative. 
Această constatare ne permite să afirmăm că nu există motive care 
să ne împiedice să vorbim în mod raţional despre legi ale naturii. 
A spune că există legi ale naturii înseamnă a spune că realitatea este 
inteligibilă în sensul că este previzibil comportamentul obiectelor 

fizice. Comportamentul lucrurilor prezintă regularităţi care fac 
posibilă schiţarea unor explicaţii şi previziuni ştiinţifice. S-ar putea 
răspunde că în comportamentul multor lucruri apar neregularităţi 
extrem de mari. S-ar putea invoca exemplul fizicii cuantice, 
respectiv al mişcării aleatorii specifice particulelor elementare. 
Insă, după cît se pare, la nivel macroscopic sîntem îndreptăţiţi să 
vorbim în continuare despre legi. Se mai poate folosi apoi şi lim¬ 
bajul statisticii şi al probabilisticii. Putem spune că, atunci cînd 
fiinţele omeneşti suferă atacuri de cord grave, sîntem îndreptăţiţi 
să credem că ele vor muri. Putem spune că dacă fierbi un ou o 
jumătate de oră, te poţi aştepta pe bună dreptate să obţii un ou 
fiert tare. 

Rezultă însă cumva de aici că nu am fi niciodată îndreptăţiţi 
să spunem că s-au produs vreodată încălcări ale legilor naturii ? 
S-ar putea ca în primul moment să ne îndoim pe bună dreptate 
că ar fi fost încălcată vreodată o anumită lege a naturii, şi, confrun¬ 
taţi cu mărturii aparent bine întemeiate în favoarea încălcării unei 
astfel de legi, am putea încerca să explicăm fenomenele respective 
în aşa fel încît să nu se mai încalce principiul inviolabilităţii legilor 
naturii. Astfel, dacă cineva susţine că s-a produs o vindecare mira¬ 
culoasă, am putea încerca să explicăm cele întîmplate cu ajutorul 
unei alte legi bine conturate. Iar dacă nu se cunoaşte o astfel de 
lege, am putea pur şi simplu refuza să acceptăm că a fost încălcată 
o lege a naturii, spunînd că cele întîmplate se conformează, de 
fapt, unei legi încă necunoscute. însă nu este exclus ca acest mod 
de a gîndi să nu ducă atît la rezolvarea dificultăţilor cunoscute, 
cît la apariţia altora noi. Să presupunem că se produce un 
eveniment şi că este monitorizat cu metode strict ştiinţifice. Să 
presupunem că se observă o mişcare planetară uluitoare şi că în¬ 
tregul proces este consemnat de cei mai reputaţi oameni de ştiinţă 
din lume. Dacă spunem acum că acest fenomen poate fi explicat 
în termenii unei legi oarecare a naturii, atunci evident că va trebui 
să arătăm că el reprezintă o exemplificare a unor fenomene con¬ 
semnate anterior şi că este inteligibil. Dar s-ar putea ca nimeni 
dintre cei care-1 observă să nu poată spune că el reprezintă o 
exemplificare a unor fenomene consemnate anterior — cel puţin 
nu în sensul că se raportează la fenomene relatate şi asimilate ca 
atare de oamenii de ştiinţă. Dacă dorim să negăm că a fost încălcată 

în acest caz vreo lege a naturii, va trebui să ne revizuim teoriile 
referitoare la comportamentul planetelor. Necazul este că preţul 
plătit (cel intelectual, nu cel financiar) ar putea fi extrem de ridicat. 
S-ar putea să convenim, de exemplu, că în concordanţă cu legi 
perfect naturale este mai mult decît plauzibil ca planetele să se 
deplaseze în modul observat cu acea ocazie. Iar o astfel de atitu¬ 
dine ar putea da peste cap numeroase teorii ştiiinţifice. In astfel 
de circumstanţe ar fi probabil mai economic şi mai raţional să se 
accepte că a fost încălcată o lege a naturii. Insă în acest caz rezultă 
că încălcarea legilor naturii poate fi acceptată raţional şi că Hume 
greşeşte afirmînd că minunile C sînt absolut imposibile. 

Pe de altă parte, această concluzie a lui Hume pare să nu con¬ 
corde întru totul cu alte afirmaţii ale sale. După cum s-a văzut în 
capitolul 5, el neagă orice conexiune necesară între cauză şi efect. 
In cazul acesta, cum poate fi aşa de sigur că anumite fenomene 
despre care s-a vorbit, cum ar fi cele despre care se spune că s-ar 
fi petrecut la mormîntul Abatelui Paris, nu se pot întîmpla nici¬ 
odată ? Antony Elew presupune că, atunci cînd afirmă despre 
anumite minuni că sînt „imposibile", Hume vrea să spună că sînt 
imposibile din punct de vedere fizic şi nu logic. Flew adaugă că 
„criteriul pe baza căruia imposibilitatea fizică contravine impo¬ 
sibilităţii logice constă pur şi simplu în incompatibilitatea logică 
cu o lege a naturii în cel mai larg sens al cuvîntului" 10 . Insă în acest 
caz Hume spune fie că anumite fenomene nu au loc, fie că ceea ce 
se spune că ar fi avut loc se găseşte în contradicţie cu ceea ce noi 
numim lege a naturii. însă prima eventualitate nu este echivalentă 
cu aserţiunea că anumite fenomene nu pot avea loc şi este, în orice 
caz, extrem de dogmatică şi nu are, cu siguranţă, nici o relevanţă 
în cadrul unei discuţii filozofice despre minuni. Cea de a doua 
eventualitate ne-ar putea permite să răspundem că ceea ce este 
considerat a fi o lege a naturii de fapt nu este. Acest aspect este 
bine evidenţiat de J.C. A. Gaskin: 

Să ne oprim asupra unui exemplu. Hume ar fi putut spune (fiind 
perfect îndreptăţit) că din punct de vedere fizic, în conformitate cu 
cele mai corecte propoziţii nomologice (propoziţii cu ajutorul cărora 
sînt formulate presupuse legi ale naturii) este imposibil ca un om din 
Anglia să poată vorbi cu un om care se găseşte în acelaşi timp în 
America. Dacă el ar fi afirmat aceasta în sensul că „nu se poate în- 

tîmpla ca... atunci am putea replica foarte simplu că s-a întîmplat. 
Pe scurt, dacă folosim noţiunea de imposibilitate fizică, sensul maxim 
al acesteia este că în perimetrul experienţei „noastre" asupra lumii 
acest fenomen nu s-a produs, nu ne dăm seama cum s-ar putea pro¬ 
duce, şi nici nu s-ar putea produce dacă legile naturii au în realitate 
forma şi conţinutul pe care li-1 atribuim. Ce forţă va mai avea în acest 
caz o astfel de imposibilitate invocată de un „drept-gînditor“ atunci 
cînd i se vorbeşte despre o minune ? O forţă nu mai mare decît cea 
a argumentului original al lui Hume, potrivit căruia fenomenul 
contravine întregului nostru trecut şi întregii noastre experienţe 
viitoare, pe care o presupunem invariabilă. Aceasta înseamnă că faţă 
de acest fenomen există rezerve serioase şi raţional întemeiate, însă 
nu i se poate demonstra „absoluta imposibilitate", această expresie 
fiind folosită aici în sensul de nu se poate produce 

Şi, după cum remarcă Gaskin în continuare, Hume are şi el 
o intuiţie în această privinţă. Căci vorbind despre minuni, Hume 
observă la un moment dat: „Rog să fie observate rezervele pe care 
le fac aici cînd spun că o minune nu poate fi niciodată dovedită 
în aşa fel încît să fie temelia unui sistem religios. Căci eu recunosc 
că, altminteri, pot să existe minuni sau încălcări ale cursului 
obişnuit al naturii de aşa fel încît să permită o probă prin mărturia 
omenească, deşi poate va fi imposibil să găsim aşa ceva în toate 
documentele istoriei." 12 

Un autor de tipul lui Hume mai poate recurge însă şi la un alt 
raţionament, la care nu ne-am referit pînă acum. Remarca neîncre¬ 
zătoare a lui Hume referitoare la imposibilitatea absolută a 
minunilor se bazează pe dificultatea de a crede că (cel puţin unele) 
legi ale naturii pot fi încălcate. Insă o minune C poate fi definită 
ca ceva realizat de Dumnezeu sau de o altă fiinţă extrem de puter¬ 
nică, alta decît Dumnezeu. Nu se poate spune de aceea că minu¬ 
nile C sîntîn sensul acesta absolut imposibile? 

După cum va fi remarcat deja cititorul, unii filozofi vor spune 
că într-adevăr aşa ceva este posibil. Cel impresionat de atacurile 
la adresa credinţei în Dumnezeu, discutate în capitolele 1-3, va 
afirma că este imposibil să se susţină existenţa lui Dumnezeu, aşa 
încît va spune probabil că e imposibil să existe minuni C, atîta timp 
cît ele trebuie să se producă prin acţiunea lui Dumnezeu. Iar în 
ce priveşte acea concepţie despre Dumnezeu în cadrul căreia îi sînt 

asociate atributele discutate în capitolele 8 şi 9, ne putem aştepta, 
în cazul unei persoane care crede că Dumnezeu nu poate exista 
cu aceste atribute, ca minunile C să fie respinse, dacă, prin defi¬ 
niţie, sînt produse de Dumnezeu. 

In această situaţie cititorul este rugat să-şi precizeze atitudinea 
faţă de argumentele pe care le-am prezentat în această carte în 
legătură cu existenţa şi atributele lui Dumnezeu. Şi dacă ajunge 
la concluzia că argumentele mele sînt inacceptabile, el ar putea 
împărtăşi convingerea că minunile C sînt, în fond, imposibile, atîta 
vreme cît înfăptuirea lor este atribuită lui Dumnezeu. 

însă dacă se acceptă raţionamentele prezentate mai sus, sau 
dacă există vreun motiv să se creadă în posibilitatea realităţii lui 
Dumnezeu, despre care eu nu am spus pînă acum nimic, atunci 
înfăptuirea minunilor C pare să nu fie în nici un caz imposibilă. 
O cauză extrem de puternică a existenţei lucrurilor ar putea face 
cu siguranţă ca legile naturii care operează în mod regulat să fie 
suspendate la un moment dat, pentru a fi înlocuite cu un fenomen 
despre care se poate afirma în mod raţional că reprezintă o violare 
a lor — cu condiţia, fireşte, ca acest fenomen să reprezinte el însuşi 
o stare de lucruri posibilă. în acest context merită să fie menţio¬ 
nate cîteva observaţii.ale lui Aquinas. El se întreabă dacă Dumne¬ 
zeu poate „face orice în afara ordinii inerente creaţiei" (aliquid 
praeter ordinem rebus inditum ) şi spune că Dumnezeu poate face 
acest lucru din moment ce este răspunzător în primul rînd pentru 
creaţie în sine şi din moment ce acţiunile sale nu sînt determinate 
de nici o putere naturală. „Dacă privim ordinea lucrurilor în de¬ 
pendenţa ei de cauzele secundare 13 , spune Aquinas, atunci Dum¬ 
nezeu poate acţiona în afara ei; el nu este supus acelei ordini, ci 
mai curînd ea este supusă lui, în sensul că izvorăşte din el nu în 
virtutea unei necesităţi naturale ci a voinţei sale libere... în con¬ 
secinţă, cînd el voieşte astfel, el poate acţiona separat de ordinea 
existentă, producînd, de pildă, efectele cauzelor secundare în 
absenţa acestora sau unele efecte care depăşesc puterea acestor 
cauze." 14 

în ce priveşte posibilitatea noţiunii unei minuni C produsă de 
un agent foarte puternic, multe depind aici de posibilitatea exis¬ 
tenţei unui agent care să nu facă parte din universul fizic. însă, aşa 
cum am demonstrat în legătură cu argumentul teleologic, noţiunea 

unui agent extramundan inteligent nu este inacceptabilă. Şi, după 
cum afirmă Swinburne în Conceptul minunii , este posibil ca anu¬ 
mite violări ale legii naturale să fie produse de ceva ce seamănă 
cu unul sau mai mulţi agenţi umani. Să zicem că E reprezintă în¬ 
călcarea unei legi a naturii. In acest caz: 

Să presupunem că E se produce într-un mod şi în circumstanţe 
altminteri extrem de apropiate de cele în care se produc evenimentele 
realizate intenţionat de agenţii umani şi că în astfel de circumstanţe 
se produc şi alte violări de tipul lui E. In acest caz sîntem îndreptăţiţi 
să afirmăm că, la fel ca efectele acţiunilor umane, E şi celelalte violări 
se datorează intervenţiei unor agenţi, însă a unor agenţi care nu sea¬ 
mănă cu oamenii, în sensul că nu sînt obiecte materiale. Această infe¬ 
renţă este justificată, pentru că dacă analogia dintre efecte este 
suficient de mare, sîntem întotdeauna îndreptăţiţi să postulăm exis¬ 
tenţa unor mici diferenţe la nivelul cauzelor, care să explice micile 
diferenţe dintre efecte. 15 


Raţionalitatea credinţei în minuni C 

După părerea mea, minunile C sînt, aşadar, posibile. E însă 
raţional să se creadă că s-a produs vreuna pînă acum ? La Hume 
găsim, din nou, în capitolul 10 al Cercetării asupra intelectului 
omenesc, probabil cea mai cunoscută abordare a acestei probleme. 
Să vedem, aşadar, ce spune el. 

De la bun început el formulează un principiu fundamental. 
Cînd omul înţelept cercetează ceva, spune Hume, el „îşi potri¬ 
veşte credinţele după evidenţă" 16 . Cînd vorbeşte aici de „evi¬ 
denţă", Hume se gîndeşte la rezultatele cercetării empirice. De 
aceea el argumentează în continuare în felul următor: 

O minune este o încălcare a legilor naturii şi cum o experienţă sigură 
şi neschimbătoare a stabilit aceste legi, proba împotriva unei minuni, 
prin însăşi natura lucrurilor, este tot atît de deplină cît poate fi cea 
a unui argument bazat pe experienţă. De ce este mai mult decît 
probabil că toţi oamenii trebuie să moară, că plumbul nu poate, cu 
de la sine putere, rămîne suspendat în aer, că focul mistuie lemnul 
şi este stins de apă, dacă nu pentru că aceste evenimente s-au dovedit 
a fi în acord cu legile naturii, şi că este necesară o încălcare a acestor 
legi sau, cu alte cuvinte, o minune pentru a le împiedica să se producă ? 17 

Hume este de acord că, potrivit afirmaţiilor multor martori, 
în trecut s-au produs evenimente miraculoase. Insă, adaugă el, 
„nici o mărturie nu este suficientă pentru a stabili producerea unei 
minuni, decît dacă mărturia este cumva de aşa natură încît 
falsitatea ei să fie mai miraculoasă decît faptul pe care ea năzuieşte 
să-l stabilească; şi chiar în acest caz există o distrugere reciprocă 
a argumentelor, iar cel superior ne oferă doar o siguranţă care are 
acel grad de forţă ce rămîne după scăderea celui inferior" 18 . 

în consecinţă Hume argumentează în felul următor. O minune 
este o încălcare a unei legi a naturii. Avem numeroase mărturii, 
bazate pe experienţă, că legile naturii funcţionează. Aceste mărtu¬ 
rii ne obligă să nu dăm crezare relatărilor referitoare la producerea 
unor minuni. 

în plus faţă de argumentul de mai sus, Hume mai face o serie 
de observaţii. El doreşte să stabilească în ce măsură se poate accep¬ 
ta că s-a produs cîndva o minune, în mod special interesîndu-1 
problema credibilităţii mărturiilor referitoare la minuni produse 
în trecut. De aceea, pe măsură ce progresează în argumentaţie, 
atenţia sa se concentrează asupra credibilităţii mărturiilor invo¬ 
cate în favoarea minunilor. Aici el face patru observaţii menite să 
demonstreze, după cum afirmă el, că „niciodată un eveniment 
miraculos nu a fost întemeiat pe evidenţă ..,“ 19 

Prima dintre ele constă în faptul că nici una dintre minunile 
relatate nu se bucură de mărturia unui număr suficient de mare 
de oameni, despre care să se poată spune că sînt suficient de inte¬ 
ligenţi, de învăţaţi, de cunoscuţi etc. încît să ne facă să credem ce 
relatează ei despre aceste miracole. 

... nu se poate găsi în întreaga istorie o minune atestată de un număr 
suficient de oameni al căror bun-simţ, educaţie şi învăţătură să stea 
în aşa măsură în afara oricărei discuţii încît să fim asiguraţi că ei nu 
se înşală pe ei înşişi, a căror integritate să fie atît de neîndoielnică încît 
să-i ridice mai presus de orice bănuială că ar încerca să înşele pe alţii, 
care ar avea un asemenea credit şi o asemenea reputaţie în ochii ome¬ 
nirii încît să aibă mult de pierdut în cazul că ar fi prinşi cu un ne¬ 
adevăr; şi, în acelaşi timp, faptele ce atestă minunea să fi avut loc 
într-un mod atît de public şi într-o parte faimoasă a lumii, încît cu¬ 
noaşterea lor să nu poată fi evitată. 20 

Cea de a doua o reprezintă faptul că oamenii tind în mod na¬ 
tural să caute tot felul de minuni, motiv pentru care trebuie să 
privim cu scepticism orice fel de relatări referitoare la ele. „...Pu¬ 
tem observa în natura umană, spune Hume, un principiu care, 
dacă este examinat cu atenţie, se va găsi că micşorează foarte mult 
încrederea pe care am putea-o avea, pe temeiul unei mărturii ome¬ 
neşti, în orice fel de minune... Pornirea de surpriză şi uimire căreia 
îi dau naştere minunile, fiind o emoţie plăcută, produce tendinţa 
pronunţată către credinţa în acele evenimente din care ea a fost 
derivată. Şi aceasta merge atît de departe, încît chiar cei care nu 
se pot bucura de îndată de această plăcere şi nici nu pot crede în 
acele evenimente miraculoase despre care sînt informaţi sînt în- 
cîntaţi să împărtăşească satisfacţia indirect sau prin răsfrîngere şi 
îşi fac o mîndrie şi o plăcere din a trezi admiraţia altora." 21 

In acest context Hume adaugă că mărturiile oamenilor credin¬ 
cioşi sînt în foarte mică măsură vrednice de crezare. „Un om 
religios", spune el, „poate să fie entuziast şi să-şi închipuie că vede 
ceea ce nu are nici o realitate; s-ar putea să ştie că povestirea lui 
este falsă, şi totuşi să stăruie asupra ei cu cele mai bune intenţii 
din lume, de dragul promovării unei cauze atît de sfinte." 22 
Oamenii credincioşi, spune Hume, cad pradă vanităţii, egoismului 
şi lipsei de măsură. 23 El subliniază, de asemenea, că „numeroasele 
cazuri de minuni, profeţii şi evenimente supranaturale contra¬ 
făcute, care, în toate vremurile, au fost descoperite prin mărturii 
contrare, sau care se dau în vileag singure prin absurditatea lor, 
dovedesc îndeajuns puternica înclinaţie a omenirii către extra¬ 
ordinar şi uimitor, şi ar trebui să dea naştere, în mod firesc, unei 
suspiciuni faţă de toate relatările de acest fel" 24 . 

In al treilea rînd, Hume afirmă că „un puternic argument îm¬ 
potriva tuturor relatărilor despre evenimente supranaturale şi 
miraculoase este observaţia că ele sînt răspîndite mai ales în rîndul 
naţiunilor neştiutoare şi barbare" 25 . 

Ultima observaţie a lui Hume este oarecum mai complicată. 
Structura fundamentală a raţionamentului său este următoarea: 
Dacă Fred, Bill şi John afirmă că în baie este un cangur şi dacă 
Mabel, Mary şi Catherine susţin că nu e nici un cangur în baie, 
atunci mărturiile lor se exclud reciproc şi nici una dintre ele nu 
trebuie acceptată. în cazul minunilor, diferitele religii relatează 

despre minuni diferite. Trebuie să se considere că aceste relatări 
se contrazic una pe cealaltă. Din acest motiv, dacă un om cre¬ 
dincios relatează că în cadrul tradiţiei sale religioase s-a produs 
o minune, această mărturie poate fi fără îndoială ignorată, deoa¬ 
rece există o mulţime de alte relatări referitoare la producerea unor 
minuni în cadrul diferitelor tradiţii religioase, cele două seturi de 
relatări excluzîndu-se unul pe celălalt. Iată ce spune Hume în 
această privinţă: 

Pentru a face acest lucru mai bine înţeles, să luăm în consideraţie 
faptul că, în chestiuni de religie, orice este diferit este şi contrar, şi 
că este imposibil ca religia vechii Rome, a Turciei, a Siamului şi a 
Chinei să fie, toate, întemeiate pe o bază solidă. De aceea orice minu¬ 
ne despre care oricare din aceste religii pretinde a fi avut loc (şi toate 
abundă în minuni), fiindcă ţelul ei nemijlocit este de a întemeia 
sistemul particular căruia îi este atribuită, are aceeaşi forţă, deşi 
într-un mod mai indirect, de a răsturna orice alt sistem. Distrugînd 
un sistem opus, ea distruge totodată creditul acelor minuni pe care 
a fost întemeiat acel sistem. 26 

Acestea sînt, aşadar, argumentele folosite de Hume pentru a 
demonstra că nu este raţional să se creadă că s-ar fi produs vreo¬ 
dată minuni C. Dar sînt oare aceste argumente întemeiate? 

Uneori se susţine că argumentele lui Hume referitoare la mi¬ 
nuni sînt suspecte, deoarece nu ţin seama de posibilitatea ca cineva 
să fi fost martor ocular al unei minuni. Această idee este pe de o 
parte întemeiată, pe de alta eronată. Ea este întemeiată în per¬ 
spectiva a ceea ce s-a arătat deja în legătură cu posibilitatea minu¬ 
nilor C. Dacă modul de argumentaţie folosit anterior este corect, 
atunci minunile C sînt posibile şi sîntem îndreptăţiţi să credem 
că ele s-au produs cîndva în trecut. Şi fireşte că această opinie ni 
se va părea şi mai îndreptăţită în momentul în care avem deja 
suficiente motive să credem într-un Dumnezeu capabil să săvîr- 
şească minunile C. Insă ideea este eronată dacă se vede în ea un 
mod eficient de a combate argumentele folosite de Hume în ca¬ 
pitolul 10 al Cercetării asupra intelectului omenesc. Căci acolo 
ţinta lui Hume nu vizează, de fapt, credinţa lui X că ce a trăit el 
îl îndreptăţeşte să creadă că s-a produs o minune C. Trebuie să 
fii, fireşte, de acord cu afirmaţiile categorice ale lui Hume referi¬ 
toare la ceea ce este absolut imposibil, însă pentru a înţelege sensul 

profund al intenţiilor sale, amintim comentariul lui Gaskin, potri¬ 
vit căruia „argumentul lui Hume îmi spune că dacă eu am văzut 
o minune, nu trebuie să mă aştept ca un om raţional şi înţelept 
să creadă cele relatate de mine ... Hume mă avertizează pur şi 
simplu că trebuie să mă aştept să fiu privit cu neîncredere. Argu¬ 
mentul său se referă explicit şi integral la credibilitatea relatărilor 
referitoare la minuni şi nu la posibilitatea reală a producerii lor“. 27 

Ceea ce trebuie să se verifice realmente este, aşadar, dacă Hume 
îşi întemeiază în suficientă măsură îndemnul său de a nu se da cre¬ 
zare mărturiilor aduse în sprijinul minunilor C. De la bun început 
trebuie să admitem, fără îndoială, că multe dintre observaţiile lui 
Hume ne îndreptăţesc să privim cu oarecare precauţie toate 
relatările referitoare la minuni C. După cum spune şi el, cînd 
apreciem, de pildă, ceea ce este probabil să se fi întîmplat, este bine 
să ne călăuzim în general după ceea ce ştim că se întîmplă în mod 
obişnuit. Şi cu siguranţă că există puzderie de relatări contrafăcute 
referitoare la minuni C. Mai mult chiar, multe dintre cele mai 
cunoscute relatări de minuni C nu sînt însoţite de mărturia unui 
număr suficient de oameni şi provin din grupuri sau societăţi aflate 
în anumite părţi ale lumii unde ne putem aştepta să găsim oameni 
care dau crezare cu uşurinţă relatărilor referitoare la tot felul de 
minuni. Oricine este familiarizat cu nivelul actual al ştiinţelor bi¬ 
blice va şti că aceasta este şi situaţia minunilor relatate în Biblie. 

Modul în care prezintă Hume problema minunilor şi a măr¬ 
turiilor comportă, totuşi, o serie de dificultăţi. De pildă, în anu¬ 
mite momente cruciale ale argumentaţiei sale el pare să ignore 
anumite aspecte evidente. El susţine, astfel, că în istorie nu se gă¬ 
sesc mărturii în favoarea miraculosului din partea „unui număr 
suficient de mare de oameni, înzestraţi cu bun simţ, educaţi şi 
învăţaţi, care să ne garanteze prin ei înşişi că nu ne induc în 
eroare". Insă cîţi oameni reprezintă un număr suficient de mare ? 
Şi care sînt criteriile bunului-simţ, ale educaţiei şi ştiinţei ? în ace¬ 
laşi text Hume îi acuză pe oameni că se lasă înşelaţi de atracţia lor 
pentru miraculos. Fără îndoială că mulţi sînt înşelaţi în acest fel, 
dar este oare absolut evident că toţi cei care au relatat despre o 
minune C s-au lăsat înşelaţi în acest fel ? Şi există oare suficiente 
dovezi că în cazul minunilor oamenii credincioşi nu pot face nici 

o distincţie între adevăr şi eroare, că ei sînt întotdeauna preocu¬ 
paţi să îşi apere cauza lor religioasă ? 

Prin însăşi natura lucrurilor pare extrem de greu de dat nişte 
răspunsuri corespunzătoare. Acest lucru depinde în mare măsură 
de abordarea unor cazuri particulare şi de examinarea lor foarte 
detaliată. După părerea mea însă, Hume se cam grăbeşte cînd 
spune că observaţiile sale sînt suficiente pentru a ne permite să 
tragem concluzia că se pot ignora întotdeauna mărturiile referi¬ 
toare la producerea unei minuni în sensul pe care-1 dă el acestui 
termen. In primul rînd el pare să fi uitat posibilitatea de a corobora 
informaţiile despre ceea ce se pretinde că s-ar fi întîmplat. însă 
evenimentele trecute lasă uneori urme fizice care supravieţuiesc 
pînă în prezent. Astfel, s-ar putea susţine împotriva lui Hume că 
nu este inimaginabil ca unele dintre minunile C relatate să se fi 
produs realmente datorită concluziilor care se pot trage din 
anumite date fizice sesizabile în prezent. Chiar şi în absenţa unor 
astfel de date şi în caz că nu sîntem hotărîţi să afirmăm că nimeni 
nu poate fi un martor demn de încredere a ceea ce se întîmplă în 
realitate, se poate spune că existenţa legilor naturii nu ne poate 
impune concluzia că orice r^atare a unei violări a legilor naturii 
trebuie să fie în mod necesar eronată. Fireşte că circumstanţele 
individuale trebuie examinate cu mare grijă, iar citind modul în 
care discută Hume despre minune ne dăm seama şi de ce. Cum 
poate fi exclusă însă de la bun început posibilitatea de a admite în 
mod raţional că cel (sau cei) care relatează despre încălcarea unei 
legi a naturii descrie cu acurateţe cele întîmplate, ca pe ceva ce 
poate fi interpretat în mod foarte raţional ca o încălcare a legilor 
naturii ? 

în ciuda celor de mai sus, s-ar putea replica că nu s-a rezolvat 
încă problema minunilor despre care vorbesc diferitele religii. însă 
şi aici ni se pare că Hume se pripeşte. în vremea sa exista convin¬ 
gerea generală că minunile relatate în Noul Testament demon¬ 
strează adevărul creştinismului şi falsitatea absolută a celorlalte 
religii. Dar de ce nu am presupune că atunci cînd avem relatări 
diferite asupra unOr minuni, provenind, de pildă, de la un creştin 
şi de la un hindus, ambele ar putea fi acceptate ca descriind eve¬ 
nimente care au avut loc în mod real ? Principiul de la care por¬ 
neşte Hume pare să fie următorul: „Dacă se produce o minune 

creştină, atunci ea reprezintă o dovadă împotriva adevărului hin¬ 
duismului. Şi dacă se produce o minune hindusă, atunci ea este 
o dovadă împotriva adevărului creştinismului." Insă acest princi¬ 
piu nu pare să fie neapărat adevărat. După cum arată Swinburne, 
„dovezile în favoarea unei minuni « relatate într-o religie », nu 
reprezintă o mărturie împotriva producerii unei minuni « relatate 
într-o altă religie » decît dacă cele două minuni ar fi, în cadrul în 
care s-au produs, mărturii în favoarea unor propoziţii incompa¬ 
tibile din cele două sisteme religioase" 28 . 

Iată de ce, dacă este privit ca un argument împotriva posibi¬ 
lităţii raţionale de a da crezare oricăror relatări referitoare la pro¬ 
ducerea unor minuni C, argumentaţia lui Hume nu este absolut 
convingătoare. Şi cred că am face bine să ne oprim aici cu analiza 
credibilităţii relatărilor referitoare la minunile C, deoarece, după 
cum susţin eu însumi, orice concluzie referitoare la legitimitatea 
credinţei că s-ar fi produs minuni C va trebui să fie trasă în urma 
studierii detaliate a circumstanţelor respective. 


Minunile ca semne sau coincidenţe 

M-am referit pînă acum doar la unul dintre sensurile minu¬ 
nii. Şi m-am oprit mai îndelung asupra lui, deoarece acest sens a 
prilejuit cele mai multe discuţii filozofice pe această temă. însă 
va trebui să ne întrebăm în continuare în ce măsură este raţional 
să se creadă în minuni, atîta timp cît acestea sînt privite ca semne 
sau coincidenţe. 

Dacă se analizează modul biblic de folosire a termenului 
„semn", ne dăm seama că deşi autorii biblici nu cunosc, aşa cum 
arată şi Fuller, conceptul de „natură", cuvîntul se foloseşte în 
legătură cu nişte întîmplări care par nişte candidaţi remarcabili la 
titlul de „încălcări ale legilor naturii". Astfel se prezintă lucrurile, 
de pildă, în momentul în care Sf. Ioan foloseşte termenul „semn" 
pentru a descrie prefacerea apei în vin de către Isus. însă dacă se 
afirmă în mod categoric că minunea este doar un un semn, în 
sensul de întîmplare căreia i se poate acorda o anumită semni¬ 
ficaţie sau care trimite la o realitate dincolo de ea însăşi, atunci 
este într-adevăr extrem de greu de demonstrat că ar fi raţional sau 

neraţional să se creadă în minuni. Fiindcă, neîndoielnic, „semnifi¬ 
caţie" poate însemna aproape orice, la fel ca „trimite dincolo de 
ea însăşi". S-ar putea răspunde că există cu siguranţă întîmplări 
semnificative din punct de vedere religios. Ceea ce este greu de con¬ 
testat, deoarece oamenii religioşi par capabili să sesizeze aproape 
în orice anumite semnificaţii. S-ar putea spune însă de asemenea 
că unele întîmplări „trimit dincolo de ele însele" în moduri 
semnificative din punct de vedere religios. Şi acest aspect este, de 
altfel, greu de contestat, deoarece expresia „a trimite dincolo" este 
extrem de vagă, iar perimetrul folosirii ei legitime pare foarte greu 
de circumscris. 

Dar cu siguranţă că dacă sensul „minunii" este cel de „coinci¬ 
denţă", apar mult mai puţine probleme. Pentru că ştim cu toţii 
că se produc coincidenţe, şi majoritatea dintre noi sîntem gata să 
credem în povestiri de tipul celei relatate de Holland în cazul în 
care apar într-un cotidian cu bună reputaţie. Singurele întrebări 
pe care ne simţim obligaţi să le punem în acest context sînt urmă¬ 
toarele: (1) are vreun rost să dăm numele de minune coinciden¬ 
ţelor de tipul celor relatate de Holland ? şi (2) există vreun motiv 
să-i mulţumim lui Dumnezeu pentru astfel de coincidenţe ? 

După părerea mea răspunsul pe care-1 dă Holland însuşi 
primei dintre cele două întrebări este perfect acceptabil. El observă 
că anumite coincidenţe (pe care le numeşte „contingenţe") „pot 
fi şi sînt privite din punct de vedere religios în maniera la care 
m-am referit". Cu alte cuvinte, oamenii credincioşi se referă la 
anumite coincidenţe extraordinare ca la nişte minuni. Şi după cîte 
îmi dau seama, nu există nici un motiv hotărîtor care i-ar împie¬ 
dica să procedeze în acest fel. In istoria filozofiei şi teologiei „mi¬ 
nunea" a avut în mare măsură sensul de „întîmplare extrem de 
neobişnuită", deşi sensul ei a fost întotdeauna şi mult mai cuprin¬ 
zător. A se vedea în această privinţă sensurile care apar la Aquinas 
şi Hume. însă o coincidenţă extraordinară este un eveniment ex¬ 
trem de neobişnuit şi nu mi se pare că se comite nici un fel de 
crimă, nici un barbarism, dacă i se aplică termenul de „minune". 
Deşi multe depind probabil de ce fel de coincidenţe este vorba. 

Este mai greu de apreciat însă în ce măsură sîntem îndreptăţiţi 
să-i mulţumim lui Dumnezeu pentru nişte coincidenţe aşa de 
extraordinare ca cea imaginată de Holland. Cu siguranţă că aceasta 

depinde de opţiunea noastră în favoarea sau împotriva credinţei 
în Dumnezeu. Dar în încheierea acestor mult prea scurte consi¬ 
deraţii referitoare la minuni, trebuie să mai facem o ultimă obser¬ 
vaţie. A-i mulţumi lui Dumnezeu pentru o întîmplare cu totul 
extraordinară presupune cu siguranţă că Dumnezeu este implicat 
în ea în mod cauzal. Aşadar, dacă mi se pare raţională convingerea 
că Dumnezeu este cauza tuturor lucrurilor existente, atunci este 
la fel de raţional să considerăm că e implicat cauzal în coinciden¬ 
ţele acestea extraordinare. Pentru că acestea sînt alcătuite doar din 
lucruri existente. Cu alte cuvinte, nu este prea greu de văzut cum 
se poate trece perfect legitim de la „Aceasta este o întîmplare 
extraordinară" la „Aceasta este ceva în care Dumnezeu este im¬ 
plicat cauzal". 



12. Viaţa de după moarte 


Am aruncat pînă acum o privire asupra diferitelor subiecte şi 
probleme care-i preocupă de obicei pe filozofii religiei. Şi mai sînt 
încă foarte multe asupra cărora ar trebui să se oprească cel care 
doreşte să se ocupe în mod serios cu filozofia religiei. Insă în 
această carte nu le putem analiza pe toate. Va trebui să acordăm 
o atenţie oarecare problemei vieţii de după moarte, deoarece ea 
prezintă o importanţă fundamentală pentru mulţi oameni credin¬ 
cioşi şi a suscitat atenţia multor filozofi. Credinţa în viaţa de după 
moarte a fost exprimată în mai multe forme, unele dintre ele fiind 
specifice doar unui sistem religios anume, altele putînd fi întîlnite 
în mai mult de o singură religie. Ne este imposibil să le amintim 
pe toate în acest capitol, însă două în mod special au avut nu¬ 
meroşi adepţi şi au fost discutate frecvent de filozofi. Iată de ce 
ne oprim asupra lor. 


Două perspective asupra vieţii de după moarte 

Prima dintre cele două concepţii asupra vieţii de după moarte 
se încadrează, cu siguranţă, într-o venerabilă tradiţie filozofică. 
Ea poate fi întîlnită, de pildă, în Phaidon al lui Platon. Aici ne este 
prezentat Socrate, care e pe cale să bea otravă, deoarece a fost 
condamnat la moarte. Prietenii săi sînt copleşiţi de durere, dar 
Socrate îi asigură că poate să supravieţuiască foarte bine morţii. 
Unul dintre prietenii lui Socrate, un om pe care-1 chema Criton, 
îl întreabă: „şi cum să te înmormîntăm ?“ 

întocmai cum doriţi. Fireşte însă, numai dacă izbutiţi să mă prindeţi, 
dacă nu vă scap. (Spunînd asta începu să rîdăpotolit şi, întorându-se 

spre noi, adăuga:) Nu reuşesc cu nici un chip să îl conving pe Criton 
că eu, Socrate, sînt acesta de acum, care stă de vorbă cu voi, care 
încearcă să păstreze bunul şir al celor spuse. Pentru el, Socrate este 
însă cel pe care o să-l vadă peste un ceas ca pe un trup fără viaţă şi 
despre care, iată-1, mă întreabă cum anume să-l îngroape. Iar ceea ce 
m-am ostenit să vă înfăţişez pe larg acum, că, după ce voi bea otrava 
nu voi mai fi aicea, lîngă voi, ci voi pleca spre acele neştiute bucurii 
ale preafericiţilor, acestea toate el le socoteşte vorbe spuse doar aşa, 
ca să vă liniştesc pe voi şi totodată să mă liniştesc pe mine. 1 

Trebuie remarcată aici premisa majoră de la care porneşte 
Socrate. El face o distincţie între sine însuşi şi trupul său, care va 
fi în curînd lipsit de viaţă, şi susţine că va continua să trăiască chiar 
dacă trupul său este neînsufleţit. Este evident că, după părerea lui 
Socrate, şinele său real este ceva distinct de propriul trup. Iar 
atunci cînd se gîndeşte la viaţa de după moarte, el are în vedere 
existenţa continuă a acestui sine netrupesc. 

Şi aşa gîndesc toţi cei care împărtăşesc această primă concepţie 
despre viaţa de după moarte. Fiindcă, după părerea lor, oamenii 
nu trebuie să fie identificaţi cu trupul şi vor supravieţui după 
moarte într-o formă netrupească. După cum am spus, această con¬ 
cepţie are o îndelungată istorie în filozofie. Pe lîngă Platon, un 
exponent deosebit de cunoscut al ei este Descartes: 

Esenţa mea constă numai în aceea că sînt un lucru care gîndeşte sau 
o substanţă a cărei întreagă esenţă sau natură nu este decît de a gîndi. 
Deşi, poate, sau mai degrabă deşi este sigur, cum voi arăta îndată, că 
am un corp de care sînt strîns legat, totuşi, deoarece, pe de o parte, 
am o idee clară şi distinctă despre mine însumi, în măsura în care sînt 
numai un lucru care gîndeşte şi nu un lucru care are întindere, iar pe 
de altă parte, am o idee distinctă despre corp, în măsura în care el este 
numai un lucru care are întindere şi care nu gîndeşte deloc, este sigur 
că eu, adică sufletul meu, datorită căruia eu sînt ceea ce sînt, este cu 
totul şi realmente distinct de corpul meu şi poate exista fără el. 2 

Am mai adăuga că această concepţie, potrivit căreia persoanele 
sînt, în fond, distincte de trupurile lor, nu apare doar în cercurile 
filozofilor. Poeţii, de pildă, au recurs adeseori la ea, aşa cum o face 
John Done în Extazul. 

Dar, vai, de ce aşa de mult şi atîta timp 
Trupurile ni le evităm? 

Ale noastre sînt, deşi nu sînt noi, 

Noi sîntem inteligenţele, ele sferele. 

Atît deci despre prima concepţie referitoare la viaţa de după 
moarte. A doua este foarte diferită. După cum s-a văzut, prima 
porneşte de la premisa că fiinţele omeneşti sînt esenţialmente 
distincte de trupurile lor şi că viaţa de după moarte poate fi ima¬ 
ginată în termeni netrupeşti. Insă cea de a doua concepţie afirmă 
că noţiunea de viaţă de după moarte se referă, de fapt, la o viaţă 
trupească. Cînd murim trupurile noastre se descompun şi decad 
sau sînt distruse. Acest aspect este incontestabil. însă potrivit 
acestei a doua concepţii, noi vom continua să trăim după moarte 
într-un fel oarecum trupesc. De fapt, se afirmă că vom învia din 
nou. în felul acesta ajungem la noţiunea de înviere, care reprezintă 
o parte esenţială a credinţei în viaţa de după moarte. Astfel, Peter 
Geach scrie : „în afara posibilităţii învierii, mi se pare cu totul 
iluzoriu să se nădăjduiască într-o viaţă după moarte. împărtăşesc 
convingerea lui Iuda Macabeul. Dacă nu există înviere, atunci este 
inutil şi fără rost să te rogi pentru cei morţi ." 3 Acest punct de ve¬ 
dere poate fi asociat cu cel al lui Aquinas. El este de acord că se 
poate vorbi într-un anumit sens despre o supravieţuire netru¬ 
pească după moarte, susţinînd, de exemplu, că se poate presupune 
în mod coerent că există suflete separate de trupurile lor, însă ca¬ 
pabile de cunoaştere şi înţelegere. El subliniază însă cu foarte mare 
claritate că existenţa umană deplină depinde de unitatea sufletului 
şi a trupului, aşa încît după părerea sa, atunci cînd o fiinţă umană 
P moare, trebuie să se spună că ceva a încetat să fie şi că P nu va 
mai trăi realmente ca o fiinţă umană deplină şi desăvîrşită decît în 
momentul în care trupul său va fi înviat din morţi. 

Evenimentele care sînt de la natură menite să fie unite doresc în chip 
natural să fie unite unele cu altele; pentru că orice fiinţă caută ceea 
ce i se potriveşte conform naturii ei. De aceea, din moment ce con¬ 
diţia naturală a sufletului uman este să fie unit cu trupul,... el nutreşte 
dorinţa naturală de a se uni cu trupul. De aceea voinţa nu se va putea 
odihni cu totul pînă ce sufletul nu se va uni din nou cu trupul. Cînd 
aceasta are loc, omul învie din morţi... Prin natura sa, sufletul este 
parte a omului ca formă a lui. însă nici o parte nu este desăvîrşită prin 

natura ei dacă nu fiinţează în întregul ei. De aceea fericirea ultimă a 
omului pretinde ca sufletul să fie din nou unit cu trupul . 4 

Aici pot fi observate două perspective distincte asupra vieţii 
de după moarte. Potrivit celei dintîi vom supravieţui ca euri lipsite 
de trup. Potrivit celei de a doua, vom învia din nou într-o formă 
trupească. Ce se poate spune însă despre astfel de concepţii ? 
Filozofii au formulat la adresa lor două întrebări. Despre prima 
se poate spune că e de natură conceptuală. Problema care se pune 
aici este dacă cele două concepţii asupra vieţii de după moarte sînt 
sau nu posibile, da că poate fi ceea ce spun cele două concepţii că 
va fi. Cea de a doua întrebare trece însă de la posibilitate la 
actualitate. Problema care se pune aici este dacă putem crede cu 
adevărat într-o supravieţuire sau înviere netrupească. Ne vom 
referi pe rînd la fiecare dintre aceste întrebări. Şi pentru început 
ne vom întreba ce răspuns se poate da dacă se are în vedere no¬ 
ţiunea de supravieţuire netrupească. 


Supravieţuirea sinelui despărţit de trup 

Dacă fiinţele omeneşti nu trebuie identificate cu trupurile lor, 
aşa cum spune Descartes, nu vedem de ce ele nu ar putea exista 
fără aceste trupuri. Dacă fiinţele omeneşti există fără trupuri, pare 
plauzibilă ideea că pot supravieţui propriei morţi. In mod normal 
credem că moartea reprezintă sfîrşitul vieţii trupeşti a unei 
persoane. însă dacă persoana este distinctă de propriul trup, faptul 
că trupul moare nu înseamnă că moare şi ea. 

Este însă corect să se creadă despre fiinţele omeneşti că sînt 
distincte de trupurile lor în aşa fel încît să poată fiinţa într-o stare 
netrupească ? După cum am văzut, Descartes credea că da, şi fi¬ 
reşte că nu duce lipsă de susţinători. Un adept deosebit de tranşant 
al lui Descartes este H.D. Lewis. „Concluzia mea, spune Lewis, 
este că nici una dintre analizele recente ale problemei minte-trup 
nu a reuşit să demonstreze că ne-am putea dispensa de o distincţie 
categorică între minte şi trup ." 5 „Nu am aproape nici o îndoială", 
afirmă el, „că există procese mentale perfect distincte de compor¬ 
tamentul observabil şi că fiecare individ poate sesiza propriile-i 

experienţe în momentul în care se produc într-un mod care nu 
este accesibil nici celui mai bine utilat observator ." 6 

Teoria lui Descartes şi a lui Lewis, potrivit căreia persoanele 
sînt esenţialmente diferite de trupurile lor, este cunoscută de 
obicei sub numele de dualism. Iar dualismul reprezintă, după 
părerea mea, o teorie extrem de atractivă şi de convingătoare. La 
o primă vedere s-ar părea că pot fi invocate în favoarea ei mai 
multe argumente. In primul rînd este vorba de faptul că 
adeseori vorbim cît se poate de natural despre eul nostru real, ca 
şi cum ar fi distinct de trupul nostru — ca de pildă atunci cînd 
spunem că avem un trup şi cînd afirmăm că rămînem una şi 
aceeaşi persoană de-a lungul timpului, chiar dacă înfăţişarea 
noastră trupească s-a modificat radical între timp. Un alt factor 
de care trebuie să se ţină seama este felul în care avem, pare-se, 
un acces preferenţial la multe dintre gîndurile şi sentimentele 
noastre. Putem să ne gîndim la ceva sau încerca anumite sen¬ 
timente faţă de lucruri, fără ca aceasta să rezulte din comporta¬ 
mentul corpului nostru. Chiar dacă cineva s-ar uita la creierul 
nostru în timp ce ne gîndim la anumite lucruri, nu ni s-ar vedea 
gîndurile. Toate acestea sînt admirabil evidenţiate de Lewis. După 
cum spune el, îl putem identifica pe Brown arătînd spre un om 
care îşi aprinde pipa. Insă 

ne putem gîndi de asemenea că se are în vedere mai mult decît simpla 
mişcare fizică, decît mişcările mîinilor, că înviata lui Brown se petrec 
în clipa aceasta şi multe alte lucruri. El s-ar putea să aibă un aer absent 
şi, deşi pare că vrea să fumeze pipă, am putea spune de asemenea că 
nu este „cu noi", că se gîndeşte la peştele pe care îl va prinde în lac 
în după-amiaza aceasta. în astfel de momente putem face o clară 
distincţie între minte şi trup, din punct de vedere fizic Brown este 
aici, însă mintea lui este „departe” şi, deşi termenul „departe” nu este 
folosit în sens literal, ajungem să credem că a fi Brown înseamnă mult 
mai mult decît mişcările trupului sau locul unde se găseşte acesta... 
Se „petrece, de asemenea, ceva în mintea sa“.... Dihotomia dintre 
minte şi trup ne frapează cu uşurinţă în numeroase contexte, in¬ 
diferent dacă poate fi demonstrată sau nu în ultimă instanţă... în 
unele contexte, cel puţin, este firesc să ne gîndim că sîntem nişte 
entităţi compozite, că sîntem alcătuiţi din (sau avem) minte şi trup. 
Este posibil ca cineva să aibă un trup diform şi o minte excelentă... 

Iar pe de altă parte, oare cum ne-am putea gîndi la noi înşine altfel 
decît la un fel de fiinţe compozite, avînd atît minte cît şi trup ? 7 

Un alt fapt care ar putea fi invocat în favoarea unei viziuni 
dualiste asupra fiinţei umane îl reprezintă modul în care, con¬ 
fruntaţi cu diferite situaţii imaginabile, sîntem perfect îndreptăţiţi 
să acceptăm această perspectivă dualistă. Nu ne putem imagina 
oare că în anumite situaţii am fi siliţi să acceptăm că o persoană 
continuă să existe, deşi ceea ce presupunem că ar fi trupul ei a 
pierit ? 

Unii autori au afirmat că răspunsul corect dat acestei întrebări 
trebuie să fie categoric negativ. Acesta este, de pildă, cazul lui 
Bernard Williams . 8 El afirmă că pentru ca P să existe în conti¬ 
nuare, trebuie să existe în continuare şi trupul lui P. Astfel, după 
părerea lui Williams, continuitatea trupească este condiţie nece¬ 
sară a identităţii personale, iar pentru a-şi susţine punctul de ve¬ 
dere, el propune să se ia în consideraţie următoarea situaţie. Să 
presupunem că Charles afirmă că ar fi Guy Fawkes* şi să 
presupunem că el dovedeşte că ştie lucruri pe care este probabil 
să le fi ştiut Guy Fawkes. S-ar putea ca un dualist să fie gata să 
afirme că Charles este realmente Guy Fawkes, continuitatea 
trupească nefiind o condiţie necesară a identităţii personale. însă, 
spune Williams, dacă cineva pretinde că este Guy Fawkes şi 
dovedeşte că ştie anumite lucruri pe care trebuie să le fi ştiut Guy 
Fawkes, atunci este posibil ca două persoane să pretindă simultan 
că sînt Guy Fawkes şi se poate ca două persoane să aducă simul¬ 
tan dovezi că ştiu anumite lucruri pe care Guy Fawkes probabil 
că le va fi ştiut. „Ce se va putea spune în acest caz ?“ 9 se întreabă 
Williams. Şi continuă: 

Ei nu pot fi amîndoi Guy Fawkes, pentru că dacă ar fi, Guy Fawkes 
s-ar găsi simultan în două locuri, ceea ce e absurd... De aceea nu 
putem spune despre amîndoi că sînt identici cu Guy Fawkes. Am 
putea spune în schimb că unul este identic cu Guy Fawkes, în timp 
ce celălalt seamănă doar cu el; însă aceasta ar fi categoric o manevră 
lipsită de sens, deoarece ex hypothesi nu există nici un principiu care 
să indice care dintre cele două descrieri trebuie să se aplice aici. In 


* Personaj celebru în istoria Angliei pentru că a încercat în anul 1605 să arunce 
în aer Parlamentul. (N.t.) 

acest caz cel mai bun lucru de făcut ar fi să se spună că amîndoi au 
ajuns să se asemene în chip misterios cu Guy Fawkes, aflînd pe cale 
parapsihică ceva despre el, sau ceva de genul acesta. Iar dacă aceasta 
ar fi cea mai bună descriere a fiecăruia dintre cei doi, de ce nu ar fi 
şi cea mai bună descriere a lui Charles, dacă el este singurul care s-a 
transformat ? 10 

Dar răspunzîndu-i lui Williams s-ar putea spune cu siguranţă 
că noi nu vom fi confruntaţi cu doi oameni care dovedesc că sînt 
una şi aceeaşi persoană. S-ar putea să fim confruntaţi cu o singură 
persoană care afirmă că este cineva anume. Şi ce ar putea spune 
în acest caz ? Să presupunem, de pildă, că o prietenă intimă de-a 
mea, să zicem o iubită, dispare deodată fără urmă. Să presupunem 
apoi că apare cineva care nu seamănă deloc cu persoana aceasta 
şi pretinde că ar fi iubita mea de mult dispărută. Deşi toată situaţia 
mă surprinde, va veni cu siguranţă o vreme cînd voi fi obligat să 
trag concluzia raţională că pretenţia ei este îndreptăţită. S-ar putea, 
fireşte, să greşesc, însă aceasta nu dovedeşte nimic. La fel de puţin 
ca faptul că nu am, cu siguranţă, nici un fel de idee despre felul 
în care iubita mea îmi apare cu o înfăţişare cu totul diferită de cea 
la care mă aştept. 

Iată de ce mi se pare că perspectiva dualistă asupra oamenilor 
nu este cu totul neplauzibilă. Insă în acelaşi timp trebuie să adaug 
că din cele de mai sus cu greu se poate trage concluzia că fiinţele 
omeneşti ar putea supravieţui după propria moarte într-o stare 
acorporală. Fiindcă, chiar dacă admitem că oamenii sînt mai mult 
decît se poate observa, şi chiar dacă sîntem de acord că în anumite 
împrejurări putem trage concluzia că un corp cu totul nefamiliar 
aparţine, de fapt, unui prieten apropiat, ne este greu să tragem de 
aici concluzia că fiinţele umane pot exista fără trup. 

Adevărul este că accepţiunea curentă a termenului „persoană" 
implică în mare măsură referiri la existenţa şi funcţionarea unui 
trup. Faţă de această obiecţie dualiştii au reacţionat însă subliniind 
faptul că oamenii pot avea o viaţă interioară foarte viguroasă, 
foarte vie, că pot gîndi şi avea experienţe emoţionale fără nici o 
manifestare exterioară a corpului lor. Iar lucrul acesta este cu si¬ 
guranţă adevărat, motiv pentru care poţi fi cu uşurinţă de acord 
cu multe dintre criticile aduse de filozofi ai secolului al XX-lea 
unui faimos atac lansat împotriva dualismului de Gilbert Ryle 

(1900-1976) în faimoasa şi influenta sa carte Conceptul minţii u . 
Ryle a susţinut uneori că vieţile oamenilor pot fi lesne descifrate 
pe baza comportamentului lor fizic, ceea ce pare greşit cînd ne 
gîndim la faptul că poţi să ţii anumite gînduri şi sentimente exclu¬ 
siv pentru tine însuţi. Insă a fi viu ca persoană umană înseamnă 
de asemenea a fi capabil să te angajezi în tot felul de activităţi, ceea 
ce nu ar fi posibil în absenţa unui trup. Acesta este, de pildă, cazul 
gîndirii. Ne gîndim la ceea ce facem, acţionăm raţional şi o parte 
considerabilă a gîndirii pare să se refere de aceea la comportament 
şi la contextul fizic. Aceasta este şi situaţia vederii. O analiză 
completă a vederii va trebui să ţină seama de propoziţii de tipul 
„Nu pot vedea, este prea întuneric", „Să vedem dacă a terminat", 
„L-am văzut pe prietenul meu". In acest context putem aminti 
cîteva pertinente observaţii ale lui Peter Geach: 

In fine, cum folosim în ultimă instanţă cuvinte cum ar fi „a vedea", 
„a auzi", „a simţi", atunci cînd ajungem să ne familiarizăm cu folo¬ 
sirea lor? Nu recurgem la aceste concepte doar pentru a ne opri 
asupra unor cazuri singulare de vedere etc., în cadrul lumii separate 
a experienţei noastre senzoriale. Dimpotrivă, aceste concepte sînt 
folosite în asociere cu o mulţime de alte concepte înrudite, cum ar 
fi caracteristicile fizice a ceea ce vedem şi comportamentul celor pe 
care îi vedem. Spunînd acestea nu formulez o teorie, ci reamintesc 
cîteva aspecte extrem de familiare ale folosirii curente a verbului „a 
vedea" şi a expresiilor înrudite cu el; modul nostru curent de a vorbi 
despre vedere ar înceta să fie inteligibil dacă s-ar suprima anumite 
expresii, ca de pildă, „Nu pot vedea, este prea departe", „I-am sărit 
în ochi", „Nu te uita aiurea" etc. Nu vă cer să credeţi că „a vedea" 
este un cuvînt care desemnează în sine un anumit fel de compor¬ 
tament. însă conceptul vederii nu poate supravieţui decît datorită 
unor fire care îl leagă de aceste alte concepte nonpsihologice; taie 
firele şi conceptul dispare . 12 

Unii autori au insistat asupra importanţei pe care o are exis¬ 
tenţa trupurilor pentru existenţa persoanelor, trăgînd de aici con¬ 
cluzia că persoanele nu sînt nimic altceva decît trupuri. Mă refer 
aici la ceea ce s-a numit behaviorism şi la aşa-numita teză a iden¬ 
tităţii, potrivit cărora gîndurile, sentimentele etc. sînt identice cu 
anumite procese cerebrale. 13 Dar subliniind importanţa trupului 
pentru modul în care înţelegem persoana, nu este necesar să 

acceptăm diferitele forme de behaviorism sau ale tezei identităţii. 
Este suficient să spui că e extrem de greu să crezi că persoanele 
sînt esenţialmente distincte de trupurile lor, că ar putea exista 
persoane fără trup, care să fie identificate ca fiinţe omeneşti. 

Cele spuse mai sus pot fi formulate şi în felul următor: deşi 
sîntem de acord că viaţa unei persoane este în mare măsură pri¬ 
vată, sau chiar că anumite experienţe intelectuale se desfăşoară 
într-un mod care nu pare să depindă de circumstanţe fizice, totuşi, 
atunci cînd vorbim despre supravieţuirea fiinţelor omeneşti, vor¬ 
bim despre supravieţuirea unor entităţi complexe, care datorează 
aşa de mult caracterului lor corporal, încît mi se pare imposibil 
ca persoana umană să poată exista în absenţa unui trup. Dacă mi 
se spune, aşadar, că persoana umană continuă să trăiască sub for¬ 
ma unui eu lipsit de trup, nu pot răspunde decît cu un scepticism 
plin de nedumerire. Confruntat cu un trup care nu îmi este fa¬ 
miliar, aş putea trage în mod legitim concluzia că este vorba de 
iubita mea de mult dispărută. Insă dacă mi se spune că iubita mea 
este o persoană fără trup, mi-aş putea spune pe bună dreptate că 
entitatea aceea fără de trup cu greu poate fi omenească. S-ar putea 
ca acolo să fie ceva, însă doar umbra a ceea ce înţelegem noi prin- 
tr-o persoană umană. 


Supravieţuirea ca înviere 

Astfel, afirmaţia că viaţa de după moarte este posibilă se lo¬ 
veşte de obiecţii conceptuale majore dacă este interpretată ca 
supravieţuire a oamenilor într-o formă lipsită de trup. Ce se poate 
spune însă despre teza că putem supravieţui morţii fiind înviaţi 
într-o formă trupească? 

Dacă ne preocupă în mod special posibilitatea în sine, atunci 
putem afirma cu siguranţă că viaţa de după moarte reprezintă o 
noţiune posibilă cînd este interpretată în termeni de înviere. Una 
dintre raţiunile pentru care putem face această afirmaţie ar trebui 
să fie suficient-de clară. Dacă argumentul din secţiunea precedentă 
este corect, atunci existenţa umană poate fi identificată ca atare 
doar dacă persoana umană apare sub forma unui individ înzes¬ 
trat cu trup. In acest caz, dacă se spune că există viaţă trupească 

după moarte, se vorbeşte cel puţin despre ceva ce poate fi privit, 
în caz că se produce realmente, ca viaţă a unei persoane umane. 

Un al doilea argument în favoarea posibilităţii învierii constă 
în faptul că în anumite circumstanţe se poate trage concluzia că o 
persoană moartă a fost readusă la viaţa trupească. Acest aspect este 
foarte bine evidenţiat de John Hick, care ne cere să ne imaginăm 
o anumită stare de lucruri extraordinară, însă nu imposibilă logic. 

începem prin a ne imagina că cineva încetează deodată să existe 
într-un anumit loc şi începe să existe în clipa următoare într-un alt 
loc, care nu are nici un punct de legătură cu cel dintîi. El nu s-a 
deplasat de la A la B parcurgînd spaţiul intermediar, ci a dispărut din 
A şi a apărut în B. De pildă, de la o întrunire ştiinţifică din Londra 
unul dintre participanţi dispare brusc şi inexplicabil, iar în clipa 
următoare o replică exactă a lui apare tot brusc şi inexplicabil la o 
întrunire similară din New York. Persoană care apare la New York 
este absolut identică în ce priveşte caracteristicile fizice şi mentale cu 
cea care a dispărut la Londra. Se constată continuitatea memoriei, o 
identitate perfectă a caracteristicilor fizice, inclusiv amprente, culoa¬ 
rea părului şi a ochilor, conţinutul stomacului şi de asemenea a cre¬ 
dinţelor, obiceiurilor şi înclinaţiilor intelectuale. De fapt, totul, în 
afara de ocuparea continuă a spaţiului, ne face să identificăm persoana 
care a apărut cu cea care a dispărut . 14 

După cum arată Hick, aici este vorba de o suită de evenimente 
posibile din punct de vedere logic. Iar aprecierea corectă a întregii 
suite trebuie să fie că persoana care a apărut la New York este una 
şi aceeaşi cu cea care a dispărut la Londra. Pentru că, după cum 
spune Hick, persoana din America va acţiona şi se va comporta 
exact aşa cum ne aşteptăm să o facă cea din Londra. Apariţia sa 
la New York îl va surprinde la fel de mult ca pe toţi ceilalţi. Toţi 
prietenii şi toate cunoştinţele sale vor declara categoric că este 
persoana care s-a dus la întrunirea de la Londra. 

Să presupunem însă acum că succesiunea evenimentelor este 
uşor diferită. Să presupunem că evenimentul petrecut la Londra 
nu este o dispariţie bruscă şi inexplicabilă, de fapt nici un fel de 
dispariţie, ci o moarte neaşteptată. „Doar că, în momentul în care 
moare persoana respectivă, începe să existe la New York o 
« replică » a ei, aşa cum era în clipa de dinaintea morţii şi înzestrată 
cu întreaga memorie de pînă în acel moment." 15 

După cum spune Hick, în ce priveşte primul set de evenimente 
am fi îndreptăţiţi să extindem conceptul de „aceeaşi persoană" şi 
asupra acestei noi şi ciudate apariţii. Nu sîntem oare îndreptăţiţi 
să procedăm în chip similar şi în legătură cu cel de-al doilea set ? 
După părerea lui Hick sîntem îndreptăţiţi să procedăm astfel. 

După părerea mea, chiar şi cu trupul celui mort în faţă, a spune că 
cel care a murit a fost recreat în chip miraculos la New York repre¬ 
zintă o extensiune a lui „aceeaşi persoană", determinată şi garantată 
de datele postulate. Faţă de cel anterior cazul acesta ar fi, cu siguranţă, 
şi mai ciudat, datorită existenţei trupului mort la Londra, simultan 
cu cel al persoanei vii la New York. Şi totuşi, oricît de izbitoare ar 
fi fără îndoială această ciudăţenie, ea nu reprezintă o imposibilitate 
logică. Să ne mai imaginăm încă o dată pe colegii celui decedat mer- 
gînd la New York pentru a vorbi cu persoana care a apărut deodată 
acolo. Aceasta şi i-ar aminti perfect pe toţi şi întrunirea lor, s-ar 
interesa de ce s-a întîmplat, fiind la fel de mirată şi surprinsă ca toţi 
ceilalţi. Ar putea fi eventual îngrijorată de posibilele consecinţe legale 
care ar interveni dacă s-ar întoarce la Londra pentru a-şi revendica 
proprietatea etc. Cred că cei în cauză se vor găsi din nou în situaţia 
de a gîndi despre el şi de a-1 trata ca şi cum ar fi una şi aceeaşi per¬ 
soană cu londonezul mort. Factorii care ne determină să spunem că 
cel care a murit şi cel care a apărut sînt una şi aceeaşi persoană cîn- 
tăresc din nou mult mai greu decît factorii care ne-ar determina să 
spunem că sînt persoane diferite. Şi de această dată va trebui să ex¬ 
tindem folosirea lui „aceeaşi persoană", pentru a putea cuprinde şi 
noul caz. 16 

Pe scurt, circumstanţe logic imaginabile ne-ar putea îndreptăţi 
să tragem concluzia că cineva despre care se ştie că a murit s-a 
reîntors la viaţă într-o formă trupească. Iar dacă credinţa în înviere 
este credinţa că astfel de circumstanţe se pot produce, atunci o 
astfel de credinţă este posibilă. Cu alte cuvinte, învierea este din 
punct de vedere logic posibilă. 


Raţiuni pentru credinţa în viaţa de după moarte 

La sfîrşitul acestui capitol voi reveni cu alte cîteva posibile 
întrebări referitoare la viaţa de după moarte. Pentru moment vom 
încerca să vedem dacă se poate afirma în chip raţional, pe baza 

concepţiilor despre viaţa de după moarte prezentate mai sus, că 
aceasta există cu adevărat. 

Unul dintre motivele invocate în favoarea acestei vieţi de după 
moarte poate fi analizat foarte rapid. Şi nu pentru că ar fi banal 
sau prostesc, sau pentru că nu ar fi demn de o cercetare in extenso; 
ci pur şi simplu pentru că nu poate fi cercetat în mod adecvat în 
această carte. El îmbracă forma unui argument experimental în 
favoarea vieţii de după moarte şi se bazează exclusiv pe cercetări 
psihice. Acest tip de cercetare analizează afirmaţii potrivit cărora 
persoane despre care se ştie că sînt moarte ar fi comunicat real¬ 
mente cu oameni vii prin intermediul unor mediumuri. Multe 
eforturi au fost concentrate asupra acestui domeniu de cercetare 
şi mulţi au apreciat că rezultatele obţinute fac posibilă credinţa 
în viaţa de după moarte. 

Cu toate acestea, realitatea este că cercetarea psihică ne con¬ 
fruntă cu un număr mare de date, despre care cei care le-au studiat 
au opinii foarte diferite. Vorbind despre problema minunilor, am 
apreciat în capitolul 11 că verdictul final va depinde de examinarea 
detaliată a cazurilor particulare. După părerea mea acelaşi lucru 
se poate spune în legătură cu orice argument în favoarea vieţii de 
după moarte bazat pe cercetare psihică.* 

Şi de vreme ce cartea de faţă nu îşi propune să examineze re¬ 
zultatele unor astfel de cercetări, nu credem că este locul să ne 
pronunţăm asupra celor care ar putea fi acceptate. Putem remarca 
însă că există filozofi care cred că aceste rezultate s-ar putea do¬ 
vedi a fi semnificative. Astfel, de pildă, Hick susţine că „chiar dacă 
fenomenele psihice nu sînt acceptate în totalitatea lor, este totuşi 
adevărat că cele mai clare cazuri de vorbire în transă sînt impre¬ 
sionante şi deconcertante, dovedind la o primă vedere supravie¬ 
ţuirea şi comunicarea după moarte". Apoi el continuă: „Dacă, 
prin intermediul unui medium, vorbeşti cu o inteligenţă care dă 
impresia coerentă că este un prieten apropiat care a murit şi care 
îşi stabileşte identitatea cu o mulţime de informaţii intime şi de 
caracteristici personale, altfel greu de aflat — aşa cum s-a întîmplat 
uneori — atunci teoria potrivit căreia aici este vorba de întoarcerea 


* Este vorba de cercetări parapsihice, foarte răspîndite şi cu îndelungată tra¬ 
diţie în Anglia. (N.t.) 

unei conştiinţe din lumea spiritului nu poate fi înlăturată decît 
după o examinare extrem de minuţioasă." 17 

Insă deşi nu putem insista asupra argumentului experimental 
invocat în favoarea vieţii de după moarte, putem spune ceva 
despre argumentele filozofice avansate în această privinţă. Ele 
îmbracă forme diferite, însă două dintre cele mai răspîndite au ca 
punct de plecare natura eului şi morala. 

Prima formă a argumentului se prezintă cam în felul următor. 
Cum se face că lucrurile încetează să existe? Răspunsul este că 
prin intermediul dispariţiei părţilor, care se produce de obicei 
datorită acţiunii unei forţe exterioare oarecare. Astfel, corpul unui 
om poate pieri deoarece este vătămat de ceva care îl face să nu mai 
poată funcţiona într-o anumită privinţă. Pe de altă parte, persoana 
umană nu trebuie identificată cu trupul. Eul uman este în realitate 
o entitate non-materială şi ne-extinsă. Insă în acest caz el nu poate 
înceta să existe prin deteriorarea părţilor sale. Şi nefiind un obiect 
material, este greu de înţeles cum s-ar putea exercita asupra lui 
o forţă capabilă să îi provoace distrugerea. Din acest motiv, per¬ 
soana este nemuritoare. 

Dar cu siguranţă că acest argument este foarte firav. In primul 
rînd pentru că porneşte evident de la supoziţia că o persoană ar 
putea trăi sub forma unui eu fără trup, şi am văzut deja din ce 
motive acest punct de vedere este foarte îndoielnic. Insă chiar dacă 
am accepta că este corect, argumentul în sine comportă o serie de 
dificultăţi. S-ar putea ca la modul general lucrurile să dea impresia 
că încetează să existe deoarece au loc în ele un fel de deteriorări 
fizice, în cazul acesta putîndu-se vorbi, eventual, despre o disolu- 
ţie a părţilor. Iarăşi s-ar putea ca distrugerea lucrurilor să poată 
fi explicată în mod normal referindu-ne la ceva ce acţionează 
asupra lor într-un fel oarecare. Insă nici una dintre aceste even¬ 
tualităţi nu ne îndreptăţeşte să afirmăm cu certitudine că lucru¬ 
rile pot înceta să existe doar datorită faptului că au părţi care se 
pot dezintegra. Nici nu putem afirma că ceva încetează să existe 
doar în urma unei acţiuni fizice exercitate asupra sa. Pentru că este 
cu siguranţă posibil ca unele lucruri să înceteze pur şi simplu să 
existe şi ca fiinţele umane să fie astfel de lucruri. In orice caz, 
dacă nu se apreciază că fiinţele omeneşti continuă să existe din 

necesitate logică — şi această supoziţie nu mi se pare foarte 
plauzibilă — este greu de văzut cum ar putea fi eliminată această 
posibilitate. 

O variantă faimoasă a argumentului moral în favoarea vieţii 
de după moarte poate fi găsită la Kant. Am arătat mai înainte că 
după părerea lui Kant se poate afirma existenta lui Dumnezeu 
pornindu-se de la realitatea obligaţiei morale. Insă el afirmă, de 
asemenea, că obligaţia morală prezintă implicaţii şi pentru viaţa 
de după moarte: 

Realizarea Binelui suveran* în lume este obiectul necesar al unei 
voinţe determinabile de legea morală. Dar în această voinţă 
conformitatea deplină a simţămintelor cu legea morală este condiţia 
supremă a Binelui suveran. Ea trebuie deci să fie tot atît de posibilă 
ca şi obiectul ei, fiindcă este cuprinsă în aceeaşi poruncă de a-1 realiza 
pe acesta din urmă. Dar conformitatea deplină a voinţei cu legea 
morală înseamnă sfinţenie , o perfecţiune de care nu este capabilă nici 
o fiinţă raţională din lumea sensibilă, în nici o clipă a existenţei ei. 
Cum este totuşi cerută ca practic necesară, ea nu poate fi întîlnită 
decît într-un progres mergînd la infinit către acea conformitate 
deplină şi, după principiile raţiunii pure practice, este necesar să se 
admită un astfel de progres practic ca obiectul real al voinţei noastre. 
Dar acest progres infinit nu este posibil decît în supoziţia unei 
existenţe şi unei personalităţi continuînd la infinit, ale aceleiaşi fiinţe 
raţionale (ceea ce se numeşte nemurirea sufletului). Deci Binele 
suveran nu este practic posibil decît în supoziţia nemuririi sufletului; 
prin urmare aceasta, ca legată inseparabil de legea morală, este un 
postulat al raţiunii pure practice (prin care înţeleg o judecată teoretică, 
dar care ca atare este indemonstrabilă, întrucît depinde inseparabil 
de o lege practică avînd a priori valoare necondiţionată. 18 

Dar nici acest argument nu ne dă suficiente motive pentru a 
crede în viaţa de după moarte. Unii îl vor respinge, fireşte, de la 
bun început, deoarece, aşa cum am văzut, refuză să accepte ideea 
unei legi morale, situată deasupra şi îndreptată împotriva lor. Ei 
vor afirma, de pildă, că judecăţile morale se întemeiază pe un fel 


l! După cum s-a văzut, noi am optat pentru forma latinească, summum 
bonum, din original. (N.t.) 

de sentimente subiective. Insă chiar dacă ei greşesc, este implauzibil 
să se afirme că există obligaţii morale care nu încetează în mo¬ 
mentul morţii. Cineva ar putea spune că trebuie să facă anumite 
lucruri şi ar putea regreta eventual că nu le poate face atîta timp 
cît se găseşte de partea aceasta a mormîntului. Dar dacă realmente 
nu poate să le facă, atunci este greşit să se spună că ar trebui să le 
facă. Kant va răspunde, fireşte, că omul poate face realmente ceea 
ce trebuie să facă, chiar dacă nu pe parcursul vieţii acesteia. Pentru 
că, după părerea lui Kant, existenţa lui Dumnezeu reprezintă 
garanţia că su,mmun bonum va fi în cele din urmă realizat. Insă, 
după cum am demonstrat în capitolul 10, argumentul lui Kant că 
Dumnezeu va garanta realizarea lui summum bonum este puţin 
convingător. Dacă am avea certitudinea că există un Dumnezeu 
care să asigure un context pentru realizarea lui summum bonum, 
atunci am putea fi îndreptăţiţi să susţinem că fiinţele umane vor 
supravieţui propriei morţi în cadrul acestei împliniri de ansamblu. 
Insă raţionamentul formulat de Kant pentru a demonstra că există 
un astfel de Dumnezeu nu este convingător. 

Este posibilă în acest caz reformularea lui ? Unii susţin că da. 
S-a afirmat că viaţa morală este, în fond, lipsită de sens dacă nu 
există viaţă după moarte. Din acest motiv se spune uneori că în 
principiu argumentul lui Kant este corect. Alţii au susţinut că dacă 
Dumnezeu există, ne putem aştepta ca el să dăruiască oamenilor 
viaţa de după moarte, deoarece este puternic şi binevoitor şi, cu 
siguranţă, nu ne va abandona singuri cu perspectiva extincţiei. 
Acest argument este completat adeseori cu o trimitere la dreptatea 
lui Dumnezeu. Dumnezeu, se spune, este drept, iar dreptatea cere 
ca oamenii răi să fie pedepsiţi, iar cei buni răsplătiţi. Din acest 
motiv Dumnezeu îi va pedepsi pe cei răi şi îi va răsplăti pe cei buni 
şi din moment ce el nu poate face acestea decît atunci cînd ei vor 
fi ajuns la sfîrşitul propriei vieţi, el va proceda în acest fel cînd vor 
muri, ceea ce demonstrează că există viaţă după moarte. 

Insă şi aceste argumente sînt foarte fragile. De ce să se spună 
că morala este lipsită de sens în absenţa vieţii de după moarte ? 
Dacă are vreun sens să fii moral în această viaţă, atunci ipso facto 
morala are sens fără nici o legătură cu viaţa de după moarte. Şi 
fireşte că pentru mulţi oameni morala are foarte mult sens exclusiv 

în termenii acestei lumi — să ne amintim de atitudinea lui Geach 
la care ne-am referit în capitolul 10. Iar în ce priveşte teza că 
existenţa lui Dumnezeu ar garanta inevitabilitatea vieţii de după 
moarte, şi ea este destul de problematică. Să presupunem că 
Dumnezeu există. Putem fi siguri că în acest caz el va face totul 
pentru ca oamenii să supravieţuiască morţii ? Multe depind aici 
de ideea pe care o avem despre Dumnezeu. Dacă Dumnezeu este 
privit ca agent moral şi dacă se crede că el are puterea să îi facă 
pe oameni să supravieţuiască propriei morţi, atunci se poate trage 
concluzia că el va asigura supravieţuirea oamenilor după moarte. 
Pentru că aceasta se presupune că va face un agent moral drept, 
înzestrat cu puterea necesară. Insă, după cum am arătat în capi¬ 
tolul 3, nu sîntem obligaţi să credem că Dumnezeu este un agent 
moral. Şi dacă se acceptă acest punct de vedere, atunci nu se poate 
trage nici o concluzie în legătură cu probabilitatea ca el să se com¬ 
porte ca atare. Dacă Dumnezeu nu este agent moral, argumentele 
referitoare la el nu pot porni de la premisa că el ar fi un astfel de 
agent; pentru că aceasta ar semăna cu nişte predicţii referitoare 
la comportamentul cîinilor pe baza a ceea ce se ştie despre elefanţi. 

Putem să tragem, aşadar, concluzia că nu avem nici un motiv 
să credem în viaţa de după moarte ? Nu, pentru că s-ar putea să 
existe argumente excelente în favoarea vieţii de după moarte, la 
care eu nu m-am referit. Insă noi am examinat aici cîteva dintre 
argumentele filozofice clasice în favoarea vieţii de după moarte 
şi ele nu sînt convingătoare. Iată de ce am putea încheia cele spuse 
aici într-o notă agnostică. Viaţa de după moarte este posibilă, însă 
nu am găsit nici o raţiune filozofică hotărîtoare pentru a crede în 
ea. Mulţi oameni credincioşi vor spune că există alte raţiuni pentru 
a crede în viaţa de după moarte. După părerea lor, putem fi siguri 
că oamenii supravieţuiesc morţii, deoarece supravieţuirea după 
moarte reprezintă o componentă a credinţei. Insă această concep¬ 
ţie implică consideraţii teologice la care nu ne putem referi aici 
în mod adecvat. Dacă am face-o, ar trebui să luăm în consideraţie, 
fără îndoială, întreaga problemă a credinţei religioase. Aceasta 
ne-ar trimite, la rîndul ei, la alte probleme, mai ales la cele refe¬ 
ritoare la revelaţie şi la dogma religioasă. 

Este de dorit viaţa de după moarte ? 

Am arătat pînă acum că viaţa de după moarte este posibilă. 
Am arătat, de asemenea, că anumite argumente în favoarea ei mai 
necesită discuţii ulterioare. In final aş dori să spun ceva despre o 
altă problemă referitoare la credinţa în viaţa de după moarte, mai 
rar discutată, dar care evident că îi interesează pe unii oameni. Să 
presupunem că se poate demonstra că credinţa în viaţa de după 
moarte este întemeiată. înseamnă oare aceasta că oamenii ar trebui 
să se bucure că există o astfel de perspectivă? 

întrebarea aceasta ar putea părea ciudată. Oare viaţa în sine 
nu este vrednică de a fi dorită ? Care om cu mintea întreagă şi-ar 
dori să înceteze să existe ? Nu este oare cumplită perspectiva ex¬ 
tincţiei? însă chiar dacă acceptăm că este posibil ca cineva să 
supravieţuiască morţii fizice, puterea de atracţie a vieţii de după 
moarte continuă să creeze dificultăţi. Una dintre ele rezultă din 
modul în care trăiesc oamenii în mod obişnuit. Unii sînt frumoşi, 
fericiţi şi inteligenţi, însă alţii sînt urîţi, bolnavi, suferinzi şi proşti. 
Nu înseamnă oare aceasta că supravieţuirea după moarte nu este 
neapărat un lucru bun ? Şi nu înseamnă, de asemenea, că credinţa 
în viaţa de după moarte are în ea ceva fundamental greşit? 

S-a afirmat uneori că orice fel de viaţă este mai bună decît 
extincţia. Un bun exemplu în această privinţă îl reprezintă Miguel 
de Unamuno (1864-1936). „în ce mă priveşte", scrie el, „pot 
spune că adolescent şi chiar copil fiind, rămîneam neimpresionat 
la vederea celor mai mişcătoare imagini ale iadului, pentru că nimic 
nu mi se părea mai oribil decît nimicul însuşi." 19 într-un alt loc 
el declară: „Nu vreau să mor — nu; nici nu vreau să mor, nici nu 
vreau să vreau să mor; vreau să trăiesc la nesfîrşit, la nesfîrşit. 
Vreau ca acest « eu » să trăiască — acest-« eu » amărît, care sînt şi 
care simt că sînt aici şi acum şi de aceea problema continuităţii 
sufletului meu, a propriului meu suflet mă torturează." 20 însă cei 
care cred în viaţa de după moarte nu au văzut decît rareori în ea 
doar o alternativă la extincţie. Ei au prezentat-o ca pe ceva după 
care se tînjeşte, ca pe ceva vrednic de a fi dorit. Şi din acest motiv 
îşi păstrează valabilitatea întrebarea formulată anterior. Merită să 
fie trăită viaţa de după moarte ? 

Mi se pare extrem de greu de crezut că, în perspectiva celei 
dintîi concepţii despre supravieţuire, potrivit căreia o persoană 
poate supravieţui morţii într-o formă netrupească, viaţa de după 
moarte ar mai putea fi dezirabilă. Chiar dacă am accepta această 
concepţie, chiar dacă am înlătura obiecţiile formulate la adresa ei 
anterior, viaţa pe care ne-o oferă este, cu siguranţă, deprimantă. 

Acest aspect este bine scos în evidenţă de Bernard Williams 
în dialogul său cu H.D. Lewis. După părerea lui Lewis putem 
crede într-o viaţă netrupească după moarte dacă o concepem fie 
ca implicînd o experienţă de tipul celor pe care le avem în somn, 
fie ca pe un mod de a vieţui „într-o lume exclusiv a gîndurilor". 

în timp ce visez trupul meu este deodată înlăturat, însă în vis eu 
continuu să am totuşi o experienţă — acesta ar fi un model excelent 
al genului de viaţă veşnică la care ne putem gîndi ... Acelaşi principiu 
se aplică în contextul realităţilor ultime, însă evident în moduri pe 
care le anticipăm cu mai mare greutate, dacă ne gîndim la alternativele 
care mai rămîn ... Putem să îl sesizăm dacă ne imaginăm că sîntem 
aşa de profund absorbiţi într-o activitate intelectuală oarecare încît 
ajungem să uităm aproape de corpurile noastre şi de ceea ce ne 
înconjoară şi dacă presupunem că trupurile noastre sînt în momentele 
acestea înlăturate iar noi ne continuăm firul gîndurilor. 21 

în răspunsul său Williams se referă la prima dintre alternativele 
lui Lewis. Aceasta, spune el, 

face ca întreaga noastră viaţă viitoare să pară un fel de amăgire. Sea¬ 
mănă foarte mult cu percepţia... însă evident că nu este percepţie, 
exact în acelaşi fel în care visul nu reprezintă o percepţie şi după 
părerea mea un lucru pe care categoric nu doresc să-l fac este să-mi 
petrec restul eternităţii într-un simulacru amăgitor al activităţii 
perceptive. Mie mi se pare că aceasta este o perspectivă oarecum în¬ 
jositoare. De ce să mă intereseze o eroare viitoare? 

Vorbind despre lumea „exclusiv a gîndurilor" postulată de 
Lewis, Williams continuă: 

într-o alternativă ceva mai generoasă ea ar consta dintr-o activitate 
pur intelectuală, în care mulţi filozofi au văzut, fireşte, un viitor ideal, 
îmi dau seama de ce îi interesează aceastape ei în mod deosebit; pe 
alţii nu-i mai interesează probabil la fel de mult... Ceea ce vreau să 
spun este că dacă perspectivele asupra raiului sau asupra vieţii viitoare 

sînt cele ale contemplaţiei intelectuale, iar eu sînt un om vesel, bun 
la inimă, iubitor de distracţii, senzual, meridional, atunci perspectivele 
acestea mi se par foarte puţin încurajatoare. 22 

Aşadar, dacă viaţa de după moarte este ceva demn de a fi dorit, 
ea trebuie să includă mai mult decît se poate întrevedea din 
imaginea pe care o propune teoria referitoare la un viitor acor- 
poral. Insă ea va trebui să includă şi ceva mai mult decît învierea 
fizică, dacă aceasta nu este înţeleasă decît ca o simplă continuare 
a actualului nostru mod de viaţă. Pentru că, aşa cum am arătat mai 
sus, vieţile unora dintre oameni nu inspiră în nici un caz dorinţa 
de a fi continuate. 

însă aceasta nu înseamnă că ele nu pot să o inspire. Să pre¬ 
supunem că vom continua analiza noţiunii de viaţă de după 
moarte concepută în termenii învierii. Aceasta ar presupune că 
vom menţine modelul de viaţă de după moarte ca o continuare 
a vieţii fizice a celor care au murit. Mulţi oameni suferă numeroase 
neajunsuri pe parcursul acestei vieţi. însă aceste neajunsuri vor 
putea fi, desigur, înlăturate, fără ca cei care le suferă să înceteze 
a mai fi fiinţe umane. Pentru că, atîta timp cît ne preocupă fiinţele 
umane, vorbim de ceva ce poate fi din punct de vedere logic 
eliberat de neajunsuri fără să înceteze a mai fi fiinţă umană. Şi ne 
gîndim, de pildă, la un handicap major, cum ar fi cel provocat de 
o leziune serioasă a creierului. Să presupunem că cineva suferă o 
astfel de leziune, însă continuă să trăiască. Am putea spune că 
viaţa sa nu merită să fie trăită, că duce o existenţă vegetală, însă 
cred că am ezita să spunem că a încetat să mai fie o fiinţă umană. 
Fireşte că ar fi foarte diferit, dar nu ar fi un alt fel de lucru; a duce 
o existenţă umană vegetală nu înseamnă realmente a duce existenţa 
vegetală a unei plante. Iar dacă o existenţă umană vegetală ar putea 
fi eliberată cumva de acest handicap, atunci ar avea un sens să se 
spună că unei fiinţe umane i-a fost deplin restaurată viaţa umană. 

Cred că atunci cînd este concepută în termenii învierii, se 
poate spune despre viaţa de după moarte că este atrăgătoare. 
Pentru că dacă nu este de dorit ca oamenii să trăiască după moarte 
în felul în care o fac acum, cu siguranţă că este de dorit să-şi 
continue existenţa după moarte fără impedimentele majore care 
stau în calea unei vieţi frumoase. Şi dorinţa lor de a trăi în conti¬ 
nuare ar creşte dacă ar exista motive să creadă că după moarte au 

la dispoziţie surse de bucurie şi fericire în prezent necunoscute. 
Deci, dacă noţiunea învierii nu este imposibilă din punct de vedere 
conceptual, atunci învierea poate fi o perspectivă foarte atră¬ 
gătoare. 

Şi cred că ne putem opri aici, pentru că dezvoltarea acestor idei 
ar presupune mai mult spaţiu decît cel pe care îl avem la dispoziţie. 
Dacă cititorul doreşte să continue el însuşi în această direcţie, va 
găsi material relevant în bibliografie. Insă pentru a rotunji pre¬ 
zentul capitol, putem spune pe baza argumentelor prezentate pînă 
acum că nu trebuie respinsă, ca şi cum ar fi imposibilă, o formă 
atrăgătoare a vieţii de după moarte, deşi nu se poate formula nici 
un argument constrîngător în favoarea credinţei într-o formă sau 
alta de viaţă după moarte. Mulţi autori merg în această privinţă 
mai departe decît mine, însă ideile lor trimit la o serie întreagă de 
alte subiecte, a căror analiză m-ar duce spre teritorii mai îndepăr¬ 
tate decît cele care îmi sînt accesibile acum. 

grafice care urmează au mai ales menirea să indice un material 
bibliografic util nemenţionat pînă acum. 

în limba engleză, motiv pentru care ar putea părea mai puţin utile cititorului 

în primul rînd pentru că este posibil ca unul sau altul dintre cititori să aibă, totuşi, 

fi găsită la R. S. Heimbeck, Theology and Meaning, Londra, 1969. 
Pentru o introducere în pozitivismul logic a se vedea Oswald 
Hanfling (ed.), Essential Readings in Logical Positivism, Oxford, 
1981. Pentru materiale utile referitoare la analogie şi la probleme 
înrudite a se vedea: David B. Burrell, Aquinas, God and Action, 
Londra şi Henley, 1979; E. L. Mascall, Existence and Analogy, 
Londra, 1966; Humphrey Palmer, Analogy, Londra, 1973; 
Patrick Sherry, Religion, Truth and Language-Games. Londra, 
1977. Un manual util pentru probleme filozofice referitoare la 
limbaj este Bernard Harrison, An Introduction to the Philosophy 
of Language, Londra, 1979. 

O utilă selecţie de texte referitoare la problema răului se gă¬ 
seşte la Nelson Pike (ed.), Readings on the Theological Problem 
of Evil, Londra, 1971. Alte lucrări care merită să fie consultate 
sînt: M. B. Ahern, The Problem of Evil, Londra, 1971; A. Farrer, 
Love Almighty and Ills Unlimited, Londra, 1971. 

Pentru o bună trecere în revistă şi discutare a problemei exis¬ 
tenţei lui Dumnezeu a se vedea Hans Kiing, Does God Exist ?, 
Londra, 1980. A se vedea, de asemenea, şi Robert Attfield, God 
and the Secular, Cardiff, 1978; Hugo Meynell, God and the 
World, Londra, 1971. 

In ce priveşte folosirea argumentului ontologic de către An- 
selm a se vedea: G. R. Evans, Anselm and Talking about God, 
Oxford, 1978; J. Mclntyre, St. Anselm and his Critics: A Reinter- 
pretation of the CurDeusHomo, Edinburgh, 1954; R. W. Southern, 
St. Anselm and his Biographer, Cambridge, 1963. Pentru o abor- 

dare cu caracter general a argumentului ontologic a se vedea 
Jonathan Barnes, The Ontologica! Argument, Londra, 1972. O 
excelentă antologie referitoare la argumentul ontologic este John 
Hick şi Arthur McGill (ed.), The Many Faced Argument, Londra, 
1967.’ 

O bună trecere în revistă a istoriei argumentului cosmologic 
este William Lane Craig, The Cosmologicul Argument f rom Plato 
to Leibniz, Londra, 1980. O abordare a problemei argumentului 
cosmologic la Aquinas, Scotus (c. 1266-1308) şi Clarke o 
reprezintă William Rowe, The Cosmologicul Argument, Princeton 
şi Londra, 1975. Enunţuri semnificative referitoare la argumentul 
cosmologic pot fi găsite la Platon, Legile, cartea a X-a; Descartes, 
Meditaţii III; John Locke (1632-1704), An Essay concerning Hu- 
man Understanding, cartea a V-a, cap. 10. Pentru două încercări 
moderne de formulare a argumentului cosmologic vezi: Germain 
Grisez, Beyond the New Theism, Notre Dame şi Londra, 1975; 
John J. Shepherd, Experience, Inference and God, Londra, 1975. 
în legătură cu o versiune mai rar discutată a argumentului cosmo¬ 
logic (importantă în istoria gîndirii islamice) a se vedea William 
Lane Craig, The Kalăm Cosmologicul Argument, Londra, 1979. 

O bună lucrare cu caracter general asupra argumentului teleo¬ 
logic este Thomas McPherson, The Argument from Design, Londra, 
1972. A se vedea, de asemenea, R. H. Hurlbutt, Hume, Newton 
and the Design Argument, Lincoln, 1965. 

Ideea experierii lui Dumnezeu este adeseori abordată în 
legătură cu termenul „Experienţa religioasă" sau „Mistica". în 
legătură cu experierea lui Dumnezeu se pot folosi de aceea lucrări 
care îşi propun să se ocupe cu aceste probleme. Un început bun 
ar putea fi Peter Donovan, Interpreting Religious Experience, 
Londra, 1979; S. Hook (ed.), Religious Experience and Truth, 
New York, 1961; H. J. N. Horsburgh, „The Claims of Religious 
Experience", Australian Journal of Philosophy, 1957, 35; Steven 
T. Katz (ed.), Mysticism and Philosophy Analysis, 1978; T. R. 
Miles, Religious Experience, Londra, 1972. 

Un studiu util asupra veşniciei şi atemporalităţii poate fi găsit 
la Nelson Pike, God and Timelessness, Londra, 1970. Pentru o 
introducere în teologia procesuală a se vedea Da vid Ray Griffin, 
Process Theology: An Introductory Exposition, Belfast, 1976. 



206 BIBLIOGRAFIE 


Pentru o bibliografie Hartshorne, vezi D. C. Hartshorne, „Charles 
Hartshorne: Primary Bibliography", Process Studies, 1976, VI, 1. 
Abordări teologice interesante ale veşniciei dumnezeieşti pot fi 
găsite la Karl Barth, Church Dogmatics, II/l, Edinburgh, 1957; 
Emil Brunner, The Christian Doctrine of God (Dogmatics , voi. 1, 
Londra, 1949); Paul Tillich, Systematic Theology, voi. 1, Londra, 
1953. In legătură cu atotştiinţa lui Dumnezeu vezi Peter Geach, 
Providence and Evil, Cambridge, 1977 şi Robert Young, Freedom, 
Responsibility and God, Londra, 1975. 

în legătură cu probleme relevante pentru relaţia dintre morală 
şi religie, vezi: W. W. Bartley III, Morality and Religion, Londra, 
1971; Peter Baelz, Ethics and Belief, Londra, 1977; Paul Helm 
(ed.), Divine Commands and Morality, Oxford, 1981. Celor care 
abordează problema moralei şi a religiei le vor fi de folos unele 
lucrări contemporane de filozofie morală. Introduceri bune sînt: 
W. D. Eludson, A Century of Moral Philosophy, Guildford şi 
Londra, 1980; D. D. Raphael, Moral Philosophy, Oxford, 1981; 
G. J. Warnock, Contemporary Moral Philosophy, Londra, 1967. 

Eseuri utile referitoare la concepţia lui Descartes despre minte 
şi trup pot fi găsite la Willis Doney (ed.), Descartes, Londra şi 
Melbourne, 1968. Vezi, de asemenea, Bernard Williams, Descartes: 
The Project of Pure Enquiry, Harmondsworth, 1978. La John 
Hick, Death and Eternal Life şi H. D. Lewis, The Seif and 
Immortality se găsesc bibliografii extrem de bune referitoare la 
problematica vieţii de după moarte. 

